
Relaţia este reciprocă. 

GEORG W.F. HEGEL 


NOTA AUTORULUI 


Nu am un glob de cristal. Am, totuși, o metodă care mi-a fost de folos, 
deși nu e chiar perfectă, în a înţelege trecutul și a anticipa viitorul. Sub 
haosul aparent al istoriei, sarcina mea este să încerc să văd ordinea și să 
anticipez ce evenimente, tendinţe și tehnologii va aduce cu ea această 
ordine. A face anticipări pentru următorii 100 de ani poate părea un act 
frivol, dar, așa cum sper că veţi constata, este doar un proces raţional, 
fezabil și nicidecum frivol. În viitorul nu foarte îndepărtat voi fi bunic, și 
unii dintre nepoţii mei cu siguranţă vor trăi să vadă secolul XXII. Acest 
gând face demersul meu foarte real. 

În această carte, voi încerca să transmit un sens al viitorului. Bineînţeles 
că voi greşi multe dintre detalii. Însă scopul este să identific tendinţele 
majore — geopolitice, tehnologice, demografice, culturale, militare — în 
sensul lor cel mai general și să identific evenimentele importante care ar 
putea avea loc. Așa cum cred că veţi vedea, ceea ce urmează să fac nu este 
un proces așa de anevoios sau de intimidant precum pare. Voi fi fericit dacă 
voi explica cum funcţionează lumea azi și cum influențează acest lucru, în 
mod credibil, mersul lumii în viitor. Voi fi încântat dacă nepoţii mei, 
răsfoind această carte în 2100, vor avea motive să spună: „Nu e rău deloc.” 


PROLOG 
Introducere în era americană 


Imaginaţi-vă că aţi trăit în vara anului 1900, la Londra, pe vremea aceea 
capitala lumii. Europa conducea emisfera estică. Aproape că nu exista loc 
pe lume care să nu fi fost controlat, direct sau indirect, din capitala 
europeană. În Europa domneau liniștea, pacea și o prosperitate fără 
precedent. Interdependența europeană datorată comerţului și investiţiilor 
ajunsese atât de mare, încât populaţia integră era convinsă că izbucnirea 
unui război devenise imposibilă — și, chiar dacă nu era imposibil, un 
eventual război nu avea cum să dureze mai mult de câteva săptămâni —, căci 
pieţele financiare globale nu ar fi putut să facă faţă presiunii. Viitorul părea 
previzibil: o Europă liniștită și prosperă avea să conducă lumea. 

Imaginaţi-vă acum vara anului 1920. Europa fusese sfâșiată de un 
război ce păruse fără de sfârșit. Continentul era destrămat. Imperiile Austro- 
Ungar, Rus, German și Otoman dispăruseră, iar milioane de oameni își 
pierduseră viaţa într-un conflict care durase ani la rând. Războiul a luat 
sfârșit odată cu intervenţia unei armate americane de un milion de oameni — 
o armată care a plecat la fel de rapid cum venise. Comunismul domina 
Rusia, dar nu era sigur că va supraviețui. Țări care se aflaseră la periferia 
puterii europene, cum ar fi Statele Unite și Japonia, s-au ridicat dintr-odată 
ca potenţiale puteri decisive. Un lucru însă era sigur — tratatul de pace care 
fusese impus Germaniei garanta că aceasta nu va mai putea să reînvie prea 
curând. 

Imaginaţi-vă acum vara lui 1940. Germania nu numai că revenise în 
forţă, dar, pe deasupra, cucerise Franţa și domina Europa. Comunismul 
supravieţuise, iar Uniunea Sovietică era acum aliata Germaniei naziste. 
Marea Britanie rămăsese singură împotriva Germaniei și, din punctul de 
vedere al celor mai mulți cetăţeni raţionali, războiul era la final. Dacă nu 
avea să existe un Reich de o mie de ani, atunci, cu siguranţă, soarta Europei 
era decisă pentru un secol de-atunci încolo. Germania urma să domine 
Europa și să moștenească Imperiul European. 


Să ne lăsăm purtaţi de imaginaţie în vara lui 1960. Germania fusese 
strivită în război, învinsă la mai puţin de cinci ani de la începerea luptelor. 
Europa se afla sub ocupaţie, împărțită în două jumătăţi, una pentru Statele 
Unite, cealaltă pentru Uniunea Sovietică. Imperiile europene cădeau, iar 
americanii și rușii se străduiau să le moștenească. Statele Unite 
înconjuraseră Uniunea Sovietică și, cu un arsenal copleșitor de arme 
nucleare, o puteau anihila în doar câteva ore. SUA deveniseră noua putere 
mondială. Dominau toate oceanele lumii, iar, cu forţa nucleară deţinută, 
puteau să-și impună voinţa în lume. Uniunea Sovietică nu mai putea spera 
decât la un impas — asta dacă sovieticii nu aveau de gând să invadeze 
Germania și să cucerească Europa. Acesta era războiul pentru care se 
pregătea întreaga lume. Şi, undeva în fundal, fanatismul maoist era celălalt 
pericol. 

Să ne imaginăm acum vara lui 1980. Statele Unite fuseseră învinse într- 
un război de șapte ani — și nu de Uniunea Sovietică, ci de Vietnamul de 
Nord comunist. Națiunea se vedea, așa cum o vedea întreaga lume, bătând 
în retragere. Izgonită din Vietnam, s-a văzut apoi înlăturată și din Iran, unde 
câmpurile petrolifere, pe care nu le mai controla, păreau să cadă în mâinile 
Uniunii Sovietice. Pentru a putea înfrunta Uniunea Sovietică, Statele Unite 
au încheiat o alianţă cu China lui Mao în cadrul unei întâlniri amiabile între 
președintele american și cel chinez, la Beijing. Doar această alianță a fost în 
stare să țină în frâu puterea din ce în ce mai mare a Uniunii Sovietice. 

Acum să ne imaginăm că ne aflăm în vara anului 2000. Uniunea 
Sovietică se prăbușise complet. China mai rămăsese comunistă doar cu 
numele, dar devenise capitalistă în practică. NATO avansase în Europa de 
Est și chiar în fosta Uniune Sovietică. Lumea era prosperă și liniștită. 
Criteriile geopolitice, o știa oricine, erau pe locul doi după cele economice, 
și singurele probleme erau cazuri secundare, regionale, precum Haiti sau 
Kosovo. 

Şi-apoi a sosit 11 septembrie 2001, iar lumea s-a dat din nou peste cap. 

Dintr-un anumit punct de vedere, când vine vorba despre evenimente 
curente, singurul lucru pe care-l putem ști cu certitudine este că raţiunea 
reprezintă o abordare greșită. Nu există nici un ciclu magic de douăzeci de 


ani, nu există nici o forță simplistă care guvernează această schemă. 
Lucrurile care par permanente și dominante într-un anumit moment al 
istoriei se pot schimba în prezent pur și simplu, cu o viteză uluitoare. Erele 
vin și pleacă. Felul în care arată lucrurile în relațiile internaţionale este 
foarte diferit de cel în care vor arăta peste douăzeci de ani sau chiar mai 
puţin de-atât. Căderea Uniunii Sovietice era de neimaginat, și asta susține 
cele spuse mai înainte. Analiza politică pur convenţională suferă de o acută 
lipsă de imaginaţie. Își închipuie că norii trecători sunt permanenți și ignoră 
faptul că evenimentele importante se repetă în văzul lumii întregi. 

Dacă am fi la începutul secolului XX, ar fi imposibil să prevedem 
evenimentele pe care tocmai le-am enumerat. Dar există anumite lucruri 
care ar fi putut fi — și chiar au fost — prevăzute. De exemplu, era clar că 
Germania, după unirea din 1871, devenise o putere importantă, aflată într-o 
poziţie nesigură (prinsă între Rusia și Franţa) și dorind să redefinească 
sistemul european și pe cel mondial. Majoritatea conflictelor din prima 
jumătate a secolului XX au avut legătură cu statutul Germaniei în Europa. 
În vreme ce momentele și locurile conflictelor nu puteau fi prevăzute, 
probabilitatea izbucnirii unui război putea fi și chiar a fost anticipată de 
mulți europeni. 

Cea mai dificilă parte a acestei ecuaţii a fost prezicerea efectelor 
devastatoare ale conflictelor și faptul că Europa avea să-și piardă imperiile 
după încetarea celor două războaie mondiale. Dar au existat și cei care, mai 
ales după inventarea dinamitei, au prezis că războiul va fi catastrofal. Dacă 
previziunile în ceea ce privește tehnologia ar fi fost combinate cu cele de 
ordin geopolitic, s-ar fi putut foarte bine anticipa și destrămarea Europei. 
Ridicarea Statelor Unite și a Rusiei a fost, desigur, prevăzută în secolul 
XIX. Alexis de Tocqueville și Friedrich Nietzsche au intuit superioritatea 
acestor două ţări. Prin urmare, cu disciplină și un strop de noroc, prevederea 
traiectoriilor generale ale secolului XX ar fi fost posibilă încă de la 
începutul lui. 


Secolul XXI 


Acum, la început de secol XXI, trebuie să identificăm acel eveniment 
crucial al secolului nostru, echivalent cu unificarea Germaniei din secolul 
trecut. După ce rămășițele Imperiului European și cele ale fostei Uniuni 
Sovietice au fost îndepărtate, o singură putere atotstăpânitoare mai rămâne 
în picioare: Statele Unite. Desigur, de cele mai multe ori, Statele Unite tind 
să o cam dea în bară pe plan mondial. Important este însă că nu se lasă 
intimidate de orice haos trecător. Statele Unite reprezintă, din punct de 
vedere economic, militar și politic, cea mai puternică națiune din lume, 
pentru care nu există nici un adversar pe măsură. Asemenea Războiului 
Hispano-American, peste o sută de ani abia dacă își va mai aminti cineva de 
războiul dintre Statele Unite și radicalii islamiști, indiferent de sentimentele 
încercate în privinţa acestui conflict în prezent. 

Încă de pe vremea Războiului Civil, Statele Unite au cunoscut o 
extraordinară ascensiune economică. Națiunea s-a transformat dintr-una de 
periferie din punct de vedere al dezvoltării într-o putere cu o economie mai 
solidă decât cea a următoarelor patru ţări din clasament la un loc. Din punct 
de vedere militar, au evoluat de la o forță insignifiantă la o putere 
dominantă la nivel mondial. Pe plan politic, Statele Unite influențează 
întreaga lume, uneori voit, alteori doar prin simpla existență. Veţi avea 
poate impresia că această carte este centrată pe America, fiind scrisă din 
punctul de vedere al unui american. Poate chiar așa și este, dar ceea ce 
încerc să demonstrez este că, într-adevăr, lumea se învârte în jurul Statelor 
Unite. 

Acest lucru se datorează nu numai puterii americane. Explicaţia constă 
într-o modificare fundamentală a modului în care funcţionează această 
lume. În ultimii cinci sute de ani, centrul sistemului internațional a fost 
Europa, imperiile sale creând un sistem global unic pentru prima oară în 
istoria umanităţii. Calea principală către Europa era Atlanticul de Nord. 
Cine controla Atlanticul de Nord controla accesul către Europa — și accesul 
Europei către lume. Geografia de bază a politicii globale era clară. 

La începutul anilor '90, s-a întâmplat ceva remarcabil. Pentru prima 
oară în istorie, comerțul transpacific l-a egalat pe cel transatlantic. Cu o 
Europă redusă la o colecţie de puteri secundare după cel de-Al Doilea 


Război Mondial, și cu aceste schimbări în tiparele comerciale, Atlanticul de 
Nord nu mai era singura cheie. Acum, acea ţară care controla atât Atlanticul 
de Nord, cât și Pacificul, putea controla, dacă dorea, întregul sistem 
comercial al lumii și, prin urmare, economia mondială. În secolul XXI, 
orice naţiune plasată la ambele oceane dispune de un avantaj enorm. 

Date fiind costurile impuse de realizarea unei flote militare și trimiterea 
ei în lume, acea putere a lumii născută cu acces la cele două oceane a 
devenit actorul principal în sistemul internațional din același motiv din care 
Marea Britanie a dominat secolul XIX: trăia pe marea pe care trebuia să o 
controleze. Astfel, America de Nord a înlocuit Europa ca centru 
gravitațional al lumii, iar cine domină America de Nord domină, teoretic, 
întreaga lume. Cel puţin în secolul XXI, rolul aparţine Statelor Unite. 

Puterea moștenită, împreună cu poziţia geografică, fac din Statele Unite 
pionul central al secolului XXI. Asta nu le face neapărat și iubite. 
Dimpotrivă, puterea lor le face de temut. Istoria secolului XXI, în principal 
în prima sa jumătate, se va desfășura în jurul a două lupte la poli opuși. Una 
va fi reprezentată de încercarea de a forma coaliţii de puteri secundare care 
vor încerca să controleze Statele Unite. Cea de-a doua va fi cea a Statelor 
Unite, care vor încerca să împiedice formarea oricărei astfel de coaliţii. 

Dacă ne uităm la începuturile secolului XXI ca la zorii erei americane 
(care ia locul erei europene), vom vedea că această eră a debutat cu 
încercarea unor musulmani de a recrea Califatul — marele imperiu islamic 
care se întindea cândva de la Atlantic la Pacific. În vederea acestui lucru, s- 
au văzut nevoite, inevitabil, să lovească în Statele Unite în încercarea lor de 
a atrage puterea supremă a lumii în război, pentru a-i demonstra slăbiciunea 
și pentru a declanșa o ascensiune islamică. Statele Unite au răspuns 
invadând lumea islamică. Dar scopul lor nu era victoria. Nici măcar nu era 
clar ce ar fi însemnat o victorie. Scopul era pur și simplu destrămarea lumii 
islamice și stârnirea acesteia împotriva ei însăși, astfel încât să se împiedice 
formarea unui nou Imperiu Islamic. 

Statele Unite nu au nevoie să câștige războaie. Tot ce trebuie să facă 
este să acumuleze suficientă putere pentru a li se opune. La un anumit nivel, 
secolul XXI va fi marcat de o serie de confruntări dintre puteri mai mici, 


care vor încerca să creeze coaliții prin care să controleze comportamentul 
american, și Statele Unite, care vor iniția desfășurări militare pentru a stopa 
astfel de iniţiative. Secolul XXI va cunoaște chiar mai multe războaie decât 
secolul XX, cu toate că vor fi mai puţin catastrofale, date fiind atât 
schimbările tehnologice, cât și natura provocării geopolitice. 

Așa cum am văzut, schimbările care fac trecerea de la o eră la alta sunt 
mereu șocant de neașteptate, iar primii douăzeci de ani ai acestui nou secol 
nu vor face nici ei excepţie. Războiul americano-islamist este pe sfârșite, iar 
următorul conflict deja se întrevede la orizont. Rusia își reorganizează 
vechea sferă de influenţă, și aceasta se va dovedi, fără îndoială, o provocare 
pentru Statele Unite. Rușii se vor deplasa către vest pe vasta câmpie 
europeană de nord. Pe măsură ce Rusia își va reclădi puterea, ea va da piept 
cu cele trei ţări baltice dominate de NATO — Estonia, Letonia și Lituania — 
și, desigur, cu Polonia. Vor mai exista și alte puncte de fricțiune la începutul 
secolului XXI, iar acest nou Război Rece va atrage asupra lui toată atenţia 
după încheierea războiului americano-islamist. 

Rușii nu pot rezista tentaţiei de a-și reinstaura puterea, iar Statele Unite 
vor răspunde, fără îndoială, acestei provocări. Dar, la final, Rusia nu poate 
câștiga. Problemele sale interne serioase, declinul masiv al populaţiei, 
infrastructura slabă vor adumbri, în cele din urmă, încercările Rusiei de 
supravieţuire pe termen lung. lar cel de-al doilea Război Rece, mai puţin 
înspăimântător și mult mai puţin global decât primul, va sfârși, la fel ca cel 
din urmă, cu colapsul Rusiei. 

Sunt mulţi cei care prezic că următorul adversar al Statelor Unite va fi 
China, și nu Rusia. Eu nu sunt de acord cu acest lucru din două motive. 
Primul, dacă priveşti mai îndeaproape harta Chinei, observi că este o ţară 
foarte izolată fizic. Cu Siberia în nord, Himalaya și junglele în sud și mare 
parte din populaţie concentrată în partea de est a ţării, chinezii nu se pot 
extinde așa de ușor. Mai mult, secole la rând, China nu a fost o putere 
navală majoră, iar realizarea unei flote cere ca generații succesive nu doar 
să construiască nave, ci și să antreneze echipaje și să creeze o cultură 
adecvată. 


Există un motiv și mai serios pentru care nu trebuie să ne facem griji cu 
privire la China. China a fost dintotdeauna o naţiune instabilă. De fiecare 
dată când își deschide granițele pentru lumea dinafară, regiunea de coastă 
devine prosperă, pe când vasta majoritate a chinezilor din interiorul ţării 
suferă de sărăcie. Acest lucru aduce cu sine tensiuni, conflicte și 
instabilitate, decizii economice luate din motive politice și rezultând în 
ineficiență și corupţie. Nu e prima oară când China se arată deschisă la 
comerţ exterior, și nu va fi nici ultima oară când devine instabilă drept 
rezultat. Nu va fi nici ultima oară când o figură ca Mao va răsări pentru a 
închide ţara influențelor externe, pentru a-i face pe toţi egali în bogăţie — 
sau sărăcie — și pentru a o lua de la început. Există unii care consideră că 
tendințele ultimilor treizeci de ani vor continua la infinit. Eu cred că, în 
următorul deceniu, evoluţia Chinei se va muta la următoarea, inevitabila 
fază. Departe de a fi un competitor, China este o ţară pe care Statele Unite 
vor încerca să o susțină și să o menţină unită, ca pe o contragreutate pentru 
Rusia. Dinamismul actual al economiei Chinei nu se traduce în succes pe 
termen lung. 

Pe la mijlocul secolului, se vor ridica alte puteri, țări pe care nimeni nu 
le privește în ziua de azi ca pe niște mari forţe pe plan mondial, dar la care 
eu mă aștept să devină mai puternice și mai impunătoare în următoarele 
câteva decenii. Trei țări anume se evidenţiază. Prima este Japonia. Este a 
doua economie din lume și cea mai vulnerabilă, fiind foarte dependentă de 
importurile de materii prime, capitol la care este codașă la nivel local. 
Având o istorie militară, Japonia nu va mai rămâne prea mult timp o putere 
secundară, pacifistă. Nu poate. Propriile probleme serioase în ceea ce 
privește populaţia și aversiunea de până acum față de imigrările masive o 
vor forța să caute muncitori în alte ţări. Vulnerabilităţile Japoniei, cărora, 
până în acest moment, le-a făcut față mai bine decât m-am așteptat, vor 
determina, în cele din urmă, o schimbare a politicii. 

Apoi vine rândul Turciei, în prezent a șaptesprezecea putere economică 
din lume. Istoric vorbind, când a luat naștere primul imperiu islamic 
important, acesta a fost dominat de turci. Otomanii s-au prăbușit la sfârșitul 
Primului Război Mondial, lăsând cale liberă formării Turciei moderne. Dar 


Turcia este o platformă stabilă în mijlocul haosului. Balcanii, Caucazul și 
lumea arabă din sud sunt instabile. Pe măsură ce puterea Turciei va crește — 
iar economia și armata sa sunt deja cele mai puternice din regiune — același 
lucru se va întâmpla și cu influenţa ei. 

Ultima pe listă rămâne Polonia. Polonia a încetat să mai fie o mare 
putere în secolul al XVI-lea. Dar a fost cândva — iar eu cred că va cunoaște 
o nouă ascensiune. Există doi factori în favoarea acestei dezvoltări. Primul 
va fi declinul Germaniei. Economiei sale îi lipsește dinamismul. Este într-o 
continuă creștere, dar nu e gata să revoluţioneze relaţiile economice la nivel 
mondial. În plus, populaţia Germaniei va scădea dramatic în următorii 
cincizeci de ani, subminându-i și mai mult puterea economică. Al doilea 
factor: cum rușii îi presează pe polonezi dinspre est, germanii nu vor vedea 
cu ochi buni un al treilea conflict cu Rusia. Statele Unite vor sprijini 
Polonia, furnizându-i ajutor economic și tehnic masiv. Războaiele — atunci 
când propria ţară nu este distrusă — stimulează creșterea economică, iar 
Polonia va deveni puterea dominantă într-o coaliție de state care se vor 
opune Rusiei. 

Japonia, Turcia şi Polonia vor avea fiecare de-a face cu o Americă mai 
încrezătoare decât a fost după căderea Uniunii Sovietice. O situaţie 
explozivă. Așa cum se va vedea de-a lungul cărţii, relaţiile dintre aceste 
patru ţări vor marca serios secolul XXI, ducând, în cele din urmă, la 
următorul război mondial. Acest război va fi purtat cu totul diferit decât 
celelalte — cu arme care ţin, în prezent, de domeniul știinţifico-fantasticului. 
Dar, așa cum voi încerca să arăt, acest conflict de la mijlocul secolului XXI 
se va intensifica pe seama forțelor dinamice născute în prima parte a noului 
secol. 

Dezvoltarea impresionantă a tehnicii va fi favorizată de acest război, așa 
cum s-a întâmplat și în cel de-Al Doilea Război Mondial, și un anumit 
aspect al acestei dezvoltări va fi cu precădere critic. Toate părțile implicate 
vor căuta noi forme de energie care să înlocuiască hidrocarburile, din 
nenumărate motive evidente. Soarele este teoretic cea mai eficientă sursă de 
energie de pe pământ, dar captarea energiei solare necesită concentrări 
masive de captatoare. Acele captatoare ocupă suprafeţe foarte întinse de 


teren și au nenumărate efecte negative asupra mediului — ca să nu mai 
vorbim că ciclul lor de funcţionare este discontinuu, dată fiind alternanţa zi- 
noapte. Cu toate acestea, în timpul viitorului război mondial, concepte 
dezvoltate înaintea izbucnirii conflictului privind generarea de electricitate 
de pe baze din spaţiul cosmic și transmiterea ei către Pământ prin radiații cu 
microunde vor deveni peste noapte realitate. Profitând de capacităţile 
militare, noua sursă de energie se va bucura de același sprijin financiar 
guvernamental pe care l-au avut internetul sau calea ferată. Iar acest lucru 
va aduce cu sine un boom economic de proporții. 

Dar rezultatul tuturor acestor întâmplări va fi cea mai importantă 
realitate a secolului XXI: sfârșitul exploziei demografice. În 2050, țările 
dezvoltate industrial vor cunoaște o scădere dramatică a populaţiei. În 2100, 
până și cele mai subdezvoltate țări vor atinge rate de natalitate care vor 
stabiliza numărul populaţiei. Mai mulţi muncitori, mai mulți consumatori, 
mai mulţi soldaţi — asta s-a dorit mereu. Totuşi, în secolul XXI, acest lucru 
nu va mai fi valabil. Întreg sistemul de producţie se va schimba. 
Transformările vor forța lumea să fie din ce în ce mai dependentă de 
tehnologie — mai ales de roboţi, care vor înlocui munca oamenilor, și de 
cercetările genetice avansate (și nu neapărat pentru a crește durata vieţii, ci 
pentru a-i face pe oameni productivi pentru mai mult timp). 

Care ar fi rezultatul și mai imediat al restrângerii populaţiei planetei? 
Foarte simplu. În prima jumătate a secolului, explozia demografică va crea 
un neajuns major al locurilor de muncă în ţările dezvoltate economic. În 
prezent, țările dezvoltate consideră această problemă ca fiind motivul opririi 
imigrărilor. În prima parte a secolului XXI însă, problema va fi cum să-i 
convingă pe oameni să vină. Țările vor ajunge chiar să-i plătească pe 
oameni să li se alăture. Statele Unite nu vor face nici ele excepție, fiind în 
rând cu celelalte țări care vor duce lipsă de imigranţi și vor face tot ce se 
poate pentru a-i determina pe mexicani să vină în State — o schimbare 
ironică, dar inevitabilă, a situaţiei. 

Aceste schimbări vor duce la criza finală a secolului XXI. Mexicul 
reprezintă în momentul de față a cincisprezecea putere economică la nivel 
mondial. Odată cu scăderea puterii europene, mexicanii, ca și turcii, vor 


urca în clasament, până ce, la finalul secolului, vor ajunge să deţină una 
dintre cele mai puternice economii din lume. Marea migrație spre nord fiind 
încurajată de Statele Unite, echilibrul populaţiei din vechile regiuni luate de 
către SUA Mexicului în secolul al XIX-lea se va transforma dramatic, până 
ce populaţia va deveni predominant mexicană. 

Realitatea socială va fi privită de guvernul mexican ca o revanșă pentru 
înfrângerile istorice. În 2080 mă aştept să aibă loc o confruntare serioasă 
între Statele Unite și un Mexic puternic și impunător. Această confruntare 
poate foarte bine să aibă urmări de nebănuit pentru Statele Unite, și nu cred 
că se va termina până în 2100. 

Multe din cele spuse aici pot părea greu de imaginat. Ideea că secolul 
XXI ar putea culmina cu o confruntare între Mexic și Statele Unite este, cu 
siguranță, greu de imaginat în 2009, la fel cum greu de imaginat sunt o 
Turcie sau o Polonie puternice. Dar, dacă vă veţi întoarce la începutul 
capitolului, când descriam cum arăta lumea la intervale de câte douăzeci de 
ani în timpul secolului XX, veţi vedea ce vreau să spun: rațiunea este 
singurul lucru greșit în toată această poveste. 

Desigur, cu cât imaginea este mai generală, cu atât devine mai greu de 
luat în seamă. Este imposibil să prezici cu precizie detaliile secolului viitor 
— în afară de faptul că eu voi fi de mult dus de pe această lume și nu voi mai 
putea asista la propriile greșeli. Dar susţin cu tărie posibilitatea conturării în 
linii generale a evenimentelor viitoare, și definirii lor, oricât de speculativă 
ar fi această încercare. Aceasta este intenţia lucrării de față. 


Formularea previziunilor pentru următorii 100 de 
ani 


Înainte de a mă adânci în orice detalii despre războaie mondiale sau 
progrese tehnologice, este foarte important să îmi explic metoda — cum 
anume pot realiza aceste previziuni. Nu am pretenţia să fiu luat în serios în 
ceea ce privește detaliile războiului pe care îl preconizez pentru 2050. Dar 
vreau să mă luaţi în serios când vă voi spune cum se vor purta războaiele în 


acea perioadă, când vă voi vorbi despre centralitatea puterii americane, 
despre probabilitatea ca unele ţări să se ridice împotriva acestei puteri și 
despre cea ca alte ţări să nu o facă. Toate acestea cer niște justificări. Ideea 
unei confruntări sau chiar a unui război între SUA și Mexic îi va face pe 
majoritatea oamenilor raţionali să dea dovadă de scepticism, dar aș dori să 
demonstrez de ce și cum anume am putut face astfel de afirmaţii. 

Am spus deja că oamenii raţionali sunt incapabili să anticipeze viitorul. 
Vechiul slogan „Fii pragmatic, cere imposibilul” ar trebui să fie schimbat în 
„Fii pragmatic, așteaptă-te la imposibil”. Această idee reprezintă întocmai 
esența metodei mele. Dintr-o perspectivă diferită și mai substanţială, acest 
lucru poartă numele de geopolitică. 

Geopolitica nu este doar un termen pompos pentru „relaţii 
internaţionale”. Reprezintă un mod de a gândi despre lume și de a anticipa 
ce se va întâmpla de-a lungul timpului. Economia vorbește despre o mână 
invizibilă, care, prin interese personale și activități pe termen scurt ale 
oamenilor, duce la ceea ce Adam Smith numea „avuţia naţiunilor”. 
Geopolitica merge pe aplicarea conceptului mâinii invizibile la 
comportamentul naţiunilor și al altor actori internaţionali. Urmărirea 
intereselor personale pe termen scurt ale naţiunilor și conducătorilor lor 
duce, dacă nu la îmbogățirea naţiunilor, măcar la un comportament 
previzibil și, prin urmare, la capacitatea de a prevedea forma sistemului 
internațional în viitor. 

Geopolitica și economia presupun ambele ca jucătorii să fie raţionali, 
măcar în a-și cunoaște propriile interese personale pe termen scurt. Fiind 
actori raţionali, realitatea le oferă alternative limitate. Se presupune că, per 
total, oamenii și naţiunile își vor urma propriile interese, dacă nu 
consecvent, atunci măcar nu la întâmplare. Gândiţi-vă la un joc de șah. 
Dacă privim acest joc într-un mod superficial, se pare că fiecare jucător are 
douăzeci de potenţiale mutări de deschidere. De fapt, ele sunt mult mai 
puţine, întrucât majoritatea acestor mutări sunt atât de proaste, încât duc la 
o înfrângere rapidă. Cu cât ești mai bun la șah, cu atât mai limpede îţi vezi 
opţiunile și cu atât mai puţine devin mutările. Cu cât este mai bun jucătorul, 


cu atât mai previzibile devin mutările. Jocul marilor maeștri este încărcat de 
o precizie previzibilă — până la acea mișcare anume, genială și neașteptată. 

Naţiunile funcţionează după același tipar. Milioanele sau sutele de 
milioane de oameni care constituie o naţiune sunt constrânși de realitate. 
Din rândul lor se ridică liderii, care nu ar deveni lideri dacă ar fi iraționali. 
Ascensiunea în fruntea a milioane de oameni rareori se dovedește rezultatul 
acțiunilor unor nebuni. Conducătorii înțeleg care sunt următoarele mișcări 
ce trebuie făcute și le fac, dacă nu coerent, atunci cel puţin destul de bine. 
Un maestru de ocazie va veni cu o mișcare uimitoare și de succes, dar nu 
pentru marea majoritate, actul guvemării fiind pur și simplu unul de 
executare a următorului pas necesar și absolut logic. Când politicienii 
conduc politica externă a unei ţări, acţionează exact la fel. Dacă un 
conducător moare și este înlocuit, un altul apare și, de cele mai multe ori, 
continuă acţiunile predecesorului său. 

Nu încerc să susțin că liderii politici sunt genii, erudiți sau măcar domni 
sau doamne. Liderii politici știu, pur și simplu, cum să fie lideri, altfel nu s- 
ar fi evidenţiat dintre atâția oameni. Toate societăţile adoră să-și 
bagatelizeze liderii politici, iar liderii, la rândul lor, fac, desigur, greșeli. Dar 
greșelile pe care le fac, dacă sunt examinate cu atenţie, foarte rar sunt 
prostești. Cel mai probabil, liderii sunt forțați de circumstanţe să facă 
greșeli. Tuturor ne place să credem că noi — sau candidatul nostru favorit — 
nu am fi acţionat niciodată atât de prostește. Rareori este și adevărat. 
Geopolitica, aşadar, nu ia foarte în serios liderul ca individ, nu mai mult 
decât îl ia economia pe omul de afaceri ca individ. Amândoi sunt jucători 
care știu cum să facă față unei situaţii, dar care nu sunt liberi să încalce 
regulile rigide ale profesiilor lor. 

Politicienii sunt, așadar, rareori actori independenţi. Acţiunile lor sunt 
determinate de circumstanţe, iar politica publică este un răspuns la realitate 
— şi nu la creatorul ei. În limite restrânse, deciziile politice pot conta. Dar 
nici cel mai strălucit conducător al Islandei nu le poate transforma în decizii 
importante la nivel mondial, așa cum nici cel mai prost conducător roman în 
culmea gloriei nu a putut submina puterea fundamentală a Romei. 
Geopolitica nu se referă la corectitudinea sau incorectitudinea lucrurilor, la 


virtuțile sau viciile politicienilor și nici la dezbaterile politice internaţionale. 
Geopolitica înseamnă ample forţe impersonale care constrâng națiunile și 
oamenii și îi obligă să acţioneze în anumite moduri. 

Cheia înțelegerii economiei constă în a fi conștient că există mereu 
consecinţe neintenționate. Acţiunile pe care oamenii le întreprind în scopuri 
personale au consecințe pe care ei nu le anticipează și pe care nici nu le 
intenționează. Acest lucru este valabil și pentru geopolitică. Ar fi greu de 
crezut că Roma, odată cu începerea expansiunii în secolul al VII-lea î.Hr., 
ar fi avut un plan măreț pentru cucerirea zonei mediteraneene cinci sute de 
ani mai târziu. Dar prima acţiune a locuitorilor săi împotriva satelor 
învecinate a pus în mișcare un proces care a fost atât constrâns de realitate, 
cât și urmat de consecinţe nedorite. Roma nu a fost nici planificată, dar nici 
nu s-a întâmplat pur și simplu. 

Previziunile geopolitice, aşadar, nu înseamnă că totul este 
predeterminat. Înseamnă că ceea ce oamenii cred că fac, ceea ce speră ei să 
obțină și ceea ce se întâmplă în final nu sunt unul și același lucru. Naţiunile 
și politicienii își urmează scopurile imediate, așa cum sunt ele dictate de 
realitate, la fel cum un maestru emerit al șahului este limitat de tabla de șah, 
de numărul de piese și de reguli. Uneori ei amplifică puterea unei naţiuni. 
Alteori duc națiunea către catastrofă. Rareori rezultatul final coincide cu ce 
și-au propus iniţial să obțină. 

Geopolitica presupune două lucruri. Mai întâi ca oamenii să se 
organizeze în comunități mai mari decât familia și, făcând asta, să se 
angajeze în politică. Acest lucru mai presupune ca oamenii să dea dovadă 
de o loialitate înnăscută față de mediul în care s-au născut, față de ceilalți 
oameni și de locuri. Loialitatea față de un trib, un oraș sau o ţară este ceva 
natural. În zilele noastre, identitatea naţională contează enorm. Geopolitica 
ne învață, de asemenea, că relaţiile dintre aceste naţiuni reprezintă o 
dimensiune virtuală a vieții umane, iar acest lucru înseamnă că războiul este 
omniprezent. 

În al doilea rând, geopolitica susține că națiunile au un caracter 
determinat în mare măsură de geografie, așa cum se întâmplă și cu relațiile 
dintre naţiuni. Noi folosim termenul geografie cu înţeles mai larg. El 


include caracteristicile fizice ale unui loc, dar merge mult dincolo de asta, 
până la efectele locului asupra indivizilor și comunităţilor. În Antichitate, 
diferenţa dintre Sparta și Atena era cea dintre un oraș în interiorul uscatului 
și un imperiu maritim. Atena era bogată și cosmopolită, în timp ce Sparta 
era săracă, provincială și foarte dură. Un spartan era foarte diferit de un 
atenian, atât din punct de vedere cultural, cât și politic. 

Dacă înţelegeţi aceste principii, atunci este posibil să vă imaginaţi un 
număr mare de oameni, conectaţi prin legături umane naturale, constrânși 
de geografie, acţionând în anumite moduri. Statele Unite sunt Statele Unite 
și, prin urmare, trebuie să se comporte într-un anumit fel. Lucru valabil și 
pentru Japonia, Turcia sau Mexic. Dacă sapi mai adânc pentru a observa 
forţele care modelează naţiunile, poţi vedea că meniul din care au de ales 
este limitat. 

Secolul XXI va fi ca toate celelalte dinaintea lui. Va avea parte de 
războaie, de sărăcie, de victorii și înfrângeri. De tragedie și noroc. Oamenii 
vor merge la muncă, vor face bani, vor avea copii, se vor îndrăgosti și se 
vor uri. Acesta este singurul lucru care nu este ciclic. Reprezintă condiţia 
permanentă a omului. Dar secolul XXI va fi extraordinar din două puncte 
de vedere. Va constitui începutul unei noi ere și va cunoaște o nouă putere 
mondială ce va domina lumea. Şi acest lucru nu se întâmplă prea des. 

Suntem acum într-o eră americană. Pentru a înțelege această eră trebuie 
să înțelegem Statele Unite, nu numai pentru că sunt atât de puternice, dar și 
pentru că au o cultură care se va răspândi și-și va lăsa amprenta asupra 
lumii. La fel cum cultura franceză sau cea britanică au influenţat lumea cât 
timp s-au aflat la putere, la fel și cultura americană, așa tânără și barbară 
cum este ea acum, va determina felul în care lumea va gândi și va trăi. 
Astfel, studiul secolului XXI înseamnă studiul Statelor Unite. 

Dacă ar trebui să aduc doar un argument despre secolul XXI, acesta ar fi 
că era europeană s-a sfârșit, iar era Americii de Nord a început, iar America 
de Nord va fi dominată de Statele Unite pentru următorii o sută de ani. 
Evenimentele din secolul XXI vor pivota în jurul Statelor Unite. Asta nu 
presupune neapărat că Statele Unite reprezintă un regim drept și moral. Şi 


nici nu înseamnă că America a dezvoltat deja o civilizaţie matură. Înseamnă 
însă că, în multe privinţe, istoria Statelor Unite va fi istoria secolului XXI. 


CAPITOLUL 1 
Zorii erei americane 


În America există o credință împământenită, conform căreia Statele 
Unite s-ar apropia de zorii distrugerii lor. Citiţi scrisorile către editori, 
analizaţi cu atenţie internetul și ascultați discursurile publice. Războaie 
dezastruoase, deficite incontrolabile, preţul mare al combustibilului, atacuri 
armate în universităţi, corupţie la nivel guvernamental și în mediul de 
afaceri, nesfârșite litanii ale nenumăratelor neajunsuri — toate reale — 
creează sentimentul că visul american s-a spulberat și că America a trecut 
de perioada sa de glorie. Dacă toate acestea nu vă conving, ascultați-i pe 
europeni. Ei vă vor asigura că America își vede sfârșitul cu ochii. 

Ciudat este faptul că toate acestea au existat încă din timpul președinției 
lui Richard Nixon, alături de multe alte asemenea probleme. Există o teamă 
continuă că puterea și prosperitatea americană sunt iluzorii și că dezastrul 
pândește la cotitură. Rațiunea transcende ideologia. Ecologiștii și 
conservatorii creștini transmit cu toţii același mesaj. Dacă nu ne căim 
pentru ceea ce facem, vom plăti un preţ scump — și deja s-ar putea să fie 
prea târziu. 

Este interesant de observat că națiunea care crede în destinul său 
manifest ar trebui să aibă nu numai un simţ al dezastrului ameninţător, dar 
și sentimentul sâcâitor că ţara pur și simplu nu mai este ce era. Suntem 
copleșiți de nostalgia anilor '50, de niște vremuri mai „simple”. Este un 
sentiment destul de ciudat. Cu Războiul din Coreea și cu McCarthy pe de o 
parte, Little Rock la mijloc și Sputnik și Berlin pe de altă parte, și cu 
ameninţarea foarte reală a unui război nuclear plutind în aer, anii '50 au 
reprezentat, de fapt, o perioadă de maximă încordare și prevestiri rele. O 
carte foarte citită, publicată în anii '50, se numea The Age of Anxiety. În anii 
"50, oamenii priveau cu nostalgie înapoi la vremurile unei Americi și mai 
tinere, așa cum noi ne întoarcem privirea nostalgic spre anii '50. 

Cultura americană este o combinaţie nebunească de hybris exaltant și 
depresie profundă. Rezultatul net este un sentiment de încredere, permanent 


subminat de teama că ne-am putea îneca în apa rezultată din topirea 
calotelor glaciare ca urmare a încălzirii globale sau că am putea muri 
trăsniţi de furia Domnului stârnită de căsătoriile homosexuale, ambele 
probleme fiind responsabilitatea personală a fiecăruia. Starea sufletească 
oscilantă a americanilor face dificilă dezvoltarea unui sentiment real a ceea 
ce înseamnă Statele Unite la început de secol XXI. Adevărul este însă că 
Statele Unite sunt impresionant de puternice. Poate că se îndreaptă către o 
catastrofă, dar scenariul e greu de imaginat dacă priveşti faptele. 

Să analizăm câteva date relevante. Americanii reprezintă circa 4% din 
populaţia lumii, dar produc în jur de 26% din bunuri și servicii. În 2007, 
produsul intern brut al SUA a fost de aproximativ 14 trilioane de dolari, 
comparativ cu PIB-ul mondial de 54 de trilioane de dolari — aproximativ 
26% din activitatea economică internaţională are loc în Statele Unite. 
Următoarea putere economică a lumii este Japonia, care are un PIB de 
aproximativ 4,4 trilioane de dolari — aproape o treime din cel al Americii. 
Economia americană este atât de uriașă, încât depășește economiile 
următoarelor patru ţări la un loc: Japonia, Germania, China și Marea 
Britanie. 

Mulţi atrag atenţia asupra declinului industriilor auto și a oţelului, care, 
în urmă cu o generaţie, reprezentau pilonii de bază ai economiei americane, 
ca exemple ale unui curent de dezindustrializare a Statelor Unite. Este 
foarte adevărat că o mare parte a industriei s-a mutat peste ocean. Acest 
lucru a lăsat Statele Unite cu o producţie industrială de numai 2,8 trilioane 
de dolari (în 2006): cea mai mare din lume, depășind de mai bine de două 
ori puterea industrială a următoarei ţări, Japonia, precum și industriile 
Japoniei și ale Chinei la un loc. 

Se vorbește despre criza petrolului, care se pare că există cu adevărat și 
care, fără îndoială, va lua amploare. Totuși, este important să ne dăm seama 
că Statele Unite produceau 8,3 milioane de barili de petrol în fiecare zi în 
2006. Comparaţi această cifră cu 9,7 milioane ale Rusiei și 10,7 milioane 
ale Arabiei Saudite. Producţia de petrol a Statelor Unite reprezintă 85% din 
cea a Arabiei Saudite. Statele Unite produc mai mult petrol decât Iranul, 
Kuweitul sau Emiratele Arabe Unite. Importurile de petrol sunt și ele vaste, 


dar, dată fiind activitatea industrială, acest lucru este de înțeles. Comparând 
producţia de gaze naturale din 2006, Rusia a fost pe primul loc, cu 634,37 
trilioane de litri, iar Statele Unite au ocupat locul doi, cu 529,58 trilioane de 
litri. Producţia de gaze naturale a Statelor Unite este mai mare decât cea a 
următorilor cinci producători la un loc. Cu alte cuvinte, deși există motive 
de îngrijorare cu privire la dependența integrală de sursele de energie 
străine, Statele Unite reprezintă, în realitate, unul dintre cei mai mari 
producători de energie din lume. 

Dată fiind vasta economie a Americii, este interesant de remacat că 
Statele Unite rămân, chiar și în ziua de azi, subpopulate, dacă luăm în 
considerare standardele globale. Măsurată în locuitori pe km2, densitatea 
medie a populaţiei lumii este de 49, a Japoniei de 338, iar a Germaniei de 
230. Densitatea populaţiei Americii este de doar 31 de locuitori pe km2. 
Dacă excludem Alaska, în mare parte nelocuibilă, densitatea populaţiei 
SUA se ridică la 34. Comparativ cu Japonia sau Germania, ba chiar cu 
restul Europei, Statele Unite sunt în mare parte subpopulate. Dacă am face 
comparaţia în raport cu suprafețele arabile — terenuri adecvate pentru 
agricultură — America are de cinci ori mai mult astfel de teren pe cap de 
locuitor decât Asia, aproape de două ori mai mult decât Europa și de trei ori 
mai mult decât media globală. O economie este compusă din pământuri, 
forță de muncă și din capital. În cazul Statelor Unite, cifrele arată că 
națiunea încă mai poate creşte — dispune de o capacitate suficient de mare 
pentru a se dezvolta în toate cele trei direcţii. 

Există multe răspunsuri la întrebarea „de ce este atât de puternică 
economia Statelor Unite”, dar cel mai simplu este: puterea militară. Statele 
Unite domină complet un continent invulnerabil la invazii și ocupaţii, 
dispunând de forța militară a vecinilor săi. Teoretic, toate puterile 
industriale din lume au avut de-a face cu situaţii de război devastatoare în 
secolul XX. Statele Unite au susținut războiul, dar America însăși nu l-a 
trăit practic niciodată. Puterea militară și realitatea geografică au creat o 
realitate economică. Multe ţări au pierdut timp încercând să-și revină de pe 
urma războaielor. Nu însă și Statele Unite. Din contră, ele s-au dezvoltat de 
pe urma lor. 


Luaţi în considerare următorul lucru, pe care îl voi aduce în discuţie de 
nenumărate ori. Flota militară a Statelor Unite controlează toate oceanele 
lumii. Fie că este vorba despre o epavă din mările Chinei de Sud, de un 
dhow, vasul tradițional arab, din lemn, cu pânze, de-a lungul coastei 
africane, de un petrolier din Golful Persic sau de un vas de croazieră din 
Caraibe, fiecare vas din lume se deplasează sub ochii sateliților americani 
din spaţiu, iar mișcarile lor sunt aprobate — sau respinse — după bunul plac 
al marinei militare americane. Flota militară unită a celorlalte state ale lumii 
nici măcar nu se apropie de egalarea celei a Statelor Unite. 

Aceasta este o situaţie fără precedent în istoria umanităţii. Au existat 
flote dominante regional, dar niciodată una care să domine la nivel global, 
cu o forță atât de copleșitoare. Acest lucru înseamnă că Statele Unite ar 
putea invada alte ţări — fără să poată fi însă invadată la rândul ei. Mai mult, 
Statele Unite controlează comerțul mondial. Acesta constituie fundamentul 
securităţii și bogăției americane. Controlul apelor mărilor a debutat odată cu 
finalul celui de-Al Doilea Război Mondial, s-a consolidat în timpul fazei 
finale a erei europene și reprezintă acum una dintre faţetele puterii 
economice americane, baza puterii sale militare. 

Indiferent de problemele trecătoare cu care s-ar confrunta Statele Unite, 
factorul cel mai important în afacerile internaționale este dezechilibrul 
imens dintre puterile economică, militară și politică. Orice încercare de a 
face previziuni pentru secolul XXI, negând recunoașterea însușirilor 
extraordinare ale puterii americane, nu are nici un fundament real. Dar eu 
plusez și spun un lucru și mai neașteptat: Statele Unite se află de-abia la 
începutul ascensiunii lor. Secolul XXI va fi secolul Americii. 

Această afirmaţie se bazează pe ceva mult mai profund. În ultimii cinci 
sute de ani, sistemul global s-a bazat pe puterea Europei Atlantice, adică pe 
țările europene cu ieșire la Oceanul Atlantic: Portugalia, Spania, Franţa și 
Anglia, și ceva mai puţin pe cea a Olandei. Aceste ţări au schimbat lumea, 
creând primul sistem global politic și economic din istoria lumii. După cum 
știm, puterea europeană s-a destrămat în timpul secolului XX, odată cu 
imperiile europene. Acest fapt a dus la crearea unui gol care a fost umplut 
de către Statele Unite, puterea dominantă din America de Nord și singura 


mare putere cu ieșire la oceanele Atlantic și Pacific. America de Nord a luat 
locul Europei, loc deţinut de cea din urmă timp de cinci sute de ani, de la 
călătoria lui Columb din 1492 și până la căderea Uniunii Sovietice, în 1991. 
Ea a devenit centrul gravitațional al sistemului internaţional. 

De ce? Pentru a înțelege secolul XXI, este important să înțelegem 
schimbările structurale fundamentale care au avut loc la finalul secolului 
XX, schimbări ce au pregătit terenul pentru un secol nou, complet diferit ca 
formă și conţinut, la fel cum Statele Unite sunt atât de diferite de Europa. 
Argumentul meu nu este doar acela că ceva extraordinar s-a întâmplat, ci că 
Statele Unite au ocupat un rol secundar în această chestiune. Aici nu este 
vorba despre politică. Este vorba despre modul în care funcţionează forțele 
geopolitice impersonale. 


Europa 


Până în secolul al XV-lea, oamenii au trăit sechestraţi în lumi închise. 
Rasa umană nu se percepea ca fiind creată din același aluat. Chinezii habar 
n-aveau de azteci, maiașii nu știau de zuluși. Europenii poate că auziseră de 
japonezi, dar nu-i cunoșteau cu adevărat — și, cu siguranţă, nu 
interacționaseră niciodată cu ei. Turnul Babel nu numai că zădărnicise 
comunicarea dintre oameni, dar, pe deasupra, îi adusese în stadiul în care 
uitaseră de lumea exterioară. 

Trăind pe ţărmul estic al Atlanticului, europenii au coborât barierele 
între aceste regiuni izolate și au transformat lumea într-o entitate unică, în 
care toate componentele interacționau. Ceea ce s-a întâmplat cu aborigenii 
australieni a avut în mare parte de-a face cu relaţiile Marii Britanii cu 
Irlanda și cu nevoia de a găsi colonii unde condamnaţii britanici să fie 
deportaţi peste ocean. Ceea ce s-a întâmplat cu regii azteci a avut legătură 
directă cu relaţiile Spaniei cu Portugalia. Imperialismul Europei Atlantice a 
creat o singură lume. 

Europa Atlantică a devenit centrul gravitațional al sistemului global. 
Evenimentele din Europa au definit în mare parte ce s-a întâmplat în alte 
părţi ale lumii. Alte naţiuni și regiuni făceau totul inspirându-se din ce făcea 


Europa. Din secolul al XVI-lea și până în secolul XX aproape că nu a 
existat vreo parte a lumii care să fi scăpat de influența și de puterea 
europeană. Totul, că era rău sau bun, se rotea în jurul Europei. Iar pivotul 
Europei era Atlanticul de Nord. Cine controla acea suprafață de apă 
controla calea către lumea întreagă. 


IRLANDA 


j MAREA 
BRITANIE 
OLANDA 


FRANTA 


PORTUGALIA 
SPANIA 


Da paene 
28 g 


Europa Atlantică 

Europa nu era nici cea mai civilizată și nici cea mai evoluată regiune a 
lumii. Și-atunci ce o făcuse să fie centrul ei? Europa era într-adevăr un izvor 
nesecat de tehnică și de intelectualitate în secolul al XV-lea, la polul opus 
Chinei sau lumii islamice. De ce aceste țări mici și izolate? Și de ce și-au 
început dominaţia atunci și nu cu cinci sute de ani mai înainte sau mai 
târziu? 

Puterea europeană însemna două lucruri: bani și geografie. Europa 
depindea de importurile din Asia, cu precădere din India. Piperul, de 
exemplu, se importa nu neapărat ca ingredient pentru gătit, ci mai ales pe 
post de conservant pentru carne, fiind o parte importantă a economiei 
europene. Asia era plină de produse de lux de care Europa avea nevoie și 
pentru care ar fi plătit bani grei, iar importurile istorice din Asia veneau pe 


uscat, pe faimosul Drum al Mătăsii sau pe alte rute, până ajungeau la Marea 
Mediterană. Ascensiunea Turciei — despre care se va auzi mult în secolul 
XXI — a pus capăt acestor rute și a însemnat creșterea costurilor de import. 

Neguţătorii europeni încercau cu disperare să găsească o cale care să-i 
ocolească pe turci. Spaniolii și portughezii — într-un cuvânt, ibericii — au 
ales alternativa nonmilitară: au căutat o altă rută către India. Ibericii știau 
doar o variantă de traseu către India care să-i ocolească pe turci, de-a lungul 
coastei africane şi apoi în sus prin Oceanul Indian. Teoretic ar fi fost valabil 
încă un traseu, presupunând că Pământul ar fi fost rotund, un traseu care i-ar 
fi dus în India prin vest. 

Acesta a fost un moment unic. Cu alte ocazii de-a lungul istoriei, 
Europa Atlantică s-ar fi cufundat și mai adânc în sărăcie și înapoiere. Dar 
dificultățile economice erau reale, iar turcii, foarte periculoși, aşa că era 
imperios necesar să se facă ceva. Era, de asemenea, un moment psihologic 
crucial. Spaniolii, care abia îi alungaseră pe musulmani din Spania, 
atinseseră maximul hybrisului lor barbar. În cele din urmă, au găsit 
mijloacele necesare pentru a demara astfel de explorări. Dispuneau de 
tehnologie care, folosită corect, putea oferi o soluţie la problema cu Turcia. 

Ibericii aveau la dispoziţie o navă, caravela, care putea face față 
călătoriilor pe mările adânci ale lumii. Aveau o gamă largă de accesorii 
necesare navigaţiei, de la busolă la astrolab. În plus, nu duceau lipsă de 
arme, mai ales de tunuri. Toate acestea ar fi putut să fie împrumutate de la 
alte ţări, dar ibericii le-au integrat într-un sistem economic și militar 
eficient. Ei puteau acum să navigheze către ținuturi îndepărtate. Când 
ajungeau acolo, puteau lupta și învinge. Când auzi o detunătură și vezi 
clădiri explodând, ai tendinţa să fii mai flexibil în negocieri. Când ibericii 
ajungeau la destinaţie, puteau dărâma porţile și cuceri ţinutul. De-a lungul 
secolelor ce au urmat, navele, armele și banii europeni au dominat lumea și 
au creat primul sistem global, era europeană. 

Aici este ironia situaţiei: Europa a dominat lumea, dar nu a reușit să 
rămână unită. Timp de cinci sute de ani, a fost sfâșiată de nesfârșite 
războaie civile, rezultatul fiind incapacitatea sa de a deveni un imperiu — 
existau în schimb Imperiul Britanic, Imperiul Spaniol, Imperiul Francez, 


Imperiul Portughez și aşa mai departe. Naţiunile europene au dus războaie 
epuizante între ele, în timp ce, pe de altă parte, invadau, subjugau și, în cele 
din urmă, conduceau mare parte din lume. 

Au existat multe motive pentru incapacitatea Europei de a se uni, dar, în 
final, totul s-a redus la o simplă realitate geografică: Canalul Mânecii. Mai 
întâi spaniolii, apoi francezii și, în cele din urmă, germanii au reușit să 
domine continentul european, dar nici una dintre aceste națiuni nu a reușit 
să traverseze Canalul. Întrucât nici una nu a putut să învingă Marea 
Britanie, rând pe rând, cuceritorii au eșuat în încercarea de a ține Europa 
unită. Perioadele de pace erau simple armistiţii temporare. Europa era deja 
sfârşită după Primul Război Mondial, în timpul căruia își pierduseră viaţa 
peste zece milioane de oameni — o bună parte a acelei generaţii. Economia 
europeană era devastată, iar încrederea europenilor, la pământ. Europa era o 
umbră demografică, economică și culturală a ceea ce fusese cândva. lar 
lucrurile aveau să se înrăutăţească și mai mult. 


Batalia finalā a unei epoci străvechi 


Statele Unite au ieșit din Primul Război Mondial ca putere mondială. 
Acea putere era, evident, abia la începuturile ei. Din punct de vedere 
geopolitic, europenii duceau o altă luptă, iar din punct de vedere psihologic, 
americanii încă nu erau gata pentru un rol permanent pe scena 
internațională. S-au întâmplat însă două lucruri. În timpul Primului Război 
Mondial, Statele Unite și-au anunţat prezenţa cu o autoritate răsunătoare. 
Ele au lăsat în Europa o bombă cu ceas care avea să fie garanţia puterii 
Americii după următorul război. Acea bombă a fost Tratatul de la 
Versailles, cu care s-a finalizat Primul Război Mondial — care a lăsat însă 
nerezolvat conflictul central pentru care se purtase războiul. Versailles 
garanta o nouă rundă de lupte. 

Şi războiul s-a reluat în 1939, la douăzeci și unu de ani după terminarea 
celui dintâi. Germania a atacat din nou prima, cucerind Franţa, de data 
aceasta în șase săptămâni. Statele Unite au rămas pe margine pentru un 
timp, dar s-au asigurat că războiul nu avea să se finalizeze cu o victorie a 


Germaniei. Marea Britanie a rămas în război, iar Statele Unite au menținut- 
o în conflict cu ajutorul programului Lend-Leasel. Ne amintim cu toții 
partea „Lend” — în care Statele Unite furnizau Marii Britanii distrugătoare și 
alte materiale de război pentru lupta cu germanii —, dar partea „Lease” este 
de obicei uitată. Partea „Lease” a fost cea în care britanicii și-au predat 
aproape toate facilităţile maritime din emisfera vestică Statelor Unite. Între 
controlul acelor facilităţi și rolul flotei SUA jucat în patrulările pe 
Atlanticul de Nord, britanicii au fost forțați să predea americanilor cheile 
către Atlanticul de Nord, care fusese, la urma urmei, calea Europei către 
lume. Între timp, germanii au fost complet distruși în luptele din Canalul 
Mânecii, care a salvat, și de data aceasta, Marea Britanie. 

O estimare rezonabilă a costurilor celui de-Al Doilea Război Mondial la 
nivelul omenirii ar fi de cincizeci și cinci de milioane de morți (militari și 
civili). Europa a ieșit sfâșiată din acest război, iar naţiunile sale au fost 
devastate. În contrast cu această situaţie, Statele Unite au pierdut în jur de 
500 000 de militari și aproape nici un civil. La finalul războiului, industria 
americană era mult mai puternică decât înaintea începerii conflictului, SUA 
râmânând singura ţară din lume în această situație. Nici un oraș american nu 
a fost bombardat (în afară de Pearl Harbor), nici un teritoriu american nu a 
fost ocupat (exceptând două mici insule din salba de insule Aleutine). 
Pierderile de vieți omenești ale Statelor Unite au reprezentat 1% din 
pierderile totale ale războiului. 

Pentru acest preţ, Statele Unite au ieșit din război nu numai deţinând 
controlul Atlanticului de Nord, dar și dominând oceanele lumii. Ele au 
ocupat, de asemenea, vestul Europei, dictând destinul unor țări precum 
Franţa, Olanda, Belgia, Italia și, desigur, Marea Britanie. În același timp, 
Statele Unite au cucerit și au ocupat Japonia, aproape ca o consecinţă a 
campaniilor din Europa. 

Așa și-a pierdut Europa imperiile — în parte din pricina epuizării, pentru 
că nu a fost capabilă să suporte costurile menţinerii lor, în parte pentru că 
Statele Unite pur și simplu nu au dorit ca Europa să-și continue dominaţia. 
Imperiul s-a spulberat în următorii douăzeci de ani, europenii încercând în 


zadar să îl menţină. Realitatea geopolitică (observată cu secole înainte în 
dilema Spaniei) a condus la un final catastrofal. 

lată o întrebare care merită atenţia: a fost oare ascensiunea Statelor 
Unite din 1945, ca putere mondială cu o influenţă decisivă, un extraordinar 
act machiavelic? Americanii au obţinut autoritate mondială la un preţ de 
doar 500 000 de morţi, într-un război în care restul pierderilor umane a fost 
de cincizeci și cinci de milioane. A fost oare Franklin Roosevelt un geniu 
ticălos sau accederea la statutul de superputere a fost pur și simplu unul 
dintre rezultatele respectării de către el a „celor patru libertăţi” și a Cartei 
ONU? În final, nici nu mai contează. Consecințele accidentale sunt cele mai 
importante în geopolitică. 

Confruntarea dintre SUA și Uniunea Sovietică — cunoscută ca Războiul 
Rece — a reprezentat un real conflict mondial. Iniţial a fost vorba despre o 
competiţie pentru moștenirea imperiului european destrămat. Deși ambele 
părți dispuneau de puteri militare vaste, Statele Unite mai aveau un avantaj. 
Uniunea Sovietică era enormă, dar îngrădită de uscat. America era aproape 
la fel de vastă, însă avea acces ușor la oceanele lumii. În timp ce sovieticii 
nu-i puteau stăpâni pe americani, americanii îi puteau, cu siguranţă, 
controla pe sovietici. Şi asta a fost strategia americanilor: să îi ţină în frâu 
pe sovietici și să îi sugrume. Din nordul Norvegiei până în Turcia și până la 
Insulele Aleutine, Statele Unite au creat o centură masivă de naţiuni aliate, 
toate mărginind Uniunea Sovietică — o centură care, după 1970, a inclus 
până și China. În fiecare punct în care sovieticii găseau o portiţă, se 
pomeneau blocaţi de poziţia lor și de flota militară a Statelor Unite. 


Componenţa URSS 

Geopolitica are două direcţii de bază pe care se desfășoară competiţiile: 
geografia și puterea. Conform uneia dintre direcţii, definită de englezul 
Halford Mackinder, cine ajunge să controleze Eurasia controlează lumea. 
Așa cum spunea el: „Cine conduce Europa de Est (Europa rusă) conduce 
Heartland?. Cine conduce Heartland, conduce World-Island (Eurasia). Cine 
conduce World-Island, conduce lumea.” Această teorie a dominat strategia 
britanicilor și pe cea a Statelor Unite în timpul Războiului Rece, când se 
lupta pentru stăpânirea și subjugarea Rusiei europene. Un alt punct de 
vedere este al amiralului Alfred Thayer Mahan, considerat cel mai mare 
gânditor geopolitic american. În cartea sa The Influence of Sea Power on 
History, Mahan aduce un contraargument la teoria lui Mackinder, spunând 
că cine controlează apele mărilor conduce întreaga lume. 

Istoria a confirmat că, într-un fel, ambele puncte de vedere erau 
valabile. Mackinder a avut dreptate dacă ne gândim că prăbușirea Uniunii 
Sovietice a lăsat drum liber Statelor Unite pentru a deveni unica putere 
mondială. Însă americanul Mahan a fost cel ce a înţeles doi factori cruciali. 
Căderea Uniunii Sovietice a fost determinată de puterea Americii pe mare, 
cea care a deschis, de asemenea, poarta pentru forțele navale americane 
către dominarea lumii. În plus, Mahan a avut dreptate când a spus că, 
întotdeauna, transportul mărfii pe mare este cel mai avantajos. Nu mai 
departe de secolul al V-lea î.Hr., atenienii erau mai bogaţi decât spartanii, 


deoarece Atena dispunea de un port, o flotă comercială și una militară care 
să o protejeze. Puterile maritime sunt întotdeauna mai bogate decât vecinii 
lor fără ieşire la mare, chiar dacă în toate celelalte domenii sunt pe picior de 
egalitate. Odată cu globalizarea din secolul al XV-lea, acest adevăr s-a 
apropiat tot mai mult de absolut. 

Dominația SUA însemna nu numai că Statele Unite puteau să se implice 
în comerțul internațional, dar și să traseze liniile comerțului maritim 
internaţional. Puteau face regulile, sau cel puţin să blocheze regulile oricui 
altcuiva, trasând direcţiile pentru comerțul maritim, respingând accesul 
altor ţări la rutele comerciale internaţionale (iar când s-a ivit ocazia, au 
folosit această tactică drept sancţiune). În general, Statele Unite au modelat 
sistemul comercial internațional mai subtil, folosindu-se de accesul la vasta 
piaţă americană ca mijloc de modelare a atitudinii altor ţări. La momentul 
respectiv nu era surprinzător că, în plus față de avantajele lor naturale, 
Statele Unite deveneau copleșitor de prospere graţie puterii maritime și că 
Uniunea Sovietică nu avea cum să le egaleze, fiind înconjurată de uscat. 

Pe durata Războiului Rece, o alianţă cu Statele Unite a fost de departe 
mai avantajoasă decât o alianță cu Uniunea Sovietică. Sovieticii puteau 
oferi armament, sprijin politic, ceva tehnologie și o mulțime de alte lucruri. 
Însă Statele Unite puteau oferi acces la rețeaua lor comercială internaţională 
și dreptul de vânzare în cadrul economiei americane. lar asta punea în 
umbră orice altceva. Excluderea din sistem însemna sărăcire; introducerea 
în sistem însemna bogăţie. Să luăm, de exemplu, destinele diferite ale celor 
două Corei, de Nord și de Sud, sau ale celor două Germanii, de Vest și de 
Est. 

Este interesant de menţionat că, de-a lungul Războiului Rece, Statele 
Unite au adoptat, psihologic vorbind, o poziţie defensivă. Coreea, 
McCarthismul, Cuba, Vietnamul, Sputnik, terorismul de stânga din anii '70 
și '80 și critica aspră asupra lui Reagan din partea aliaţilor europeni au creat 
cu toate o permanentă stare de depresie și de nesiguranță în America. 
Această atmosferă a dat Statelor Unite sentimentul că pierdeau teren în 
Războiul Rece. Dar sub această imagine de suprafaţă, în realitatea obiectivă 
a relațiilor dintre puteri, rușii nu au avut niciodată vreo șansă. Acest 


contrast între psihicul american și realitatea geopolitică nu trebuie trecut cu 
vederea din două motive. Mai întâi, pentru că el arată imaturitatea puterii 
americane. În al doilea rând, subliniază o forță extraordinară. Faptul că 
Statele Unite erau nesigure a generat un nivel copleșitor de efort și energie. 
Nimic nu a fost întâmplător sau sigur în modul în care America — de la 
liderii politici la ingineri și până la ofiţerii din marină sau din serviciile 
secrete — a purtat Războiul Rece. 

Acesta este unul dintre motivele principale pentru care Statele Unite au 
fost surprinse să câştige acest război. Statele Unite și aliaţii lor au înconjurat 
Uniunea Sovietică. Sovieticii nu-și puteau permite să-i înfrunte pe 
americani pe mare și au trebuit în schimb să direcţioneze bugetul către 
consolidarea armatei și fabricarea de rachete, din moment ce nu puteau 
concura cu rata de creștere economică a Americii și nu aveau cum să-i 
ademenească pe aliaţi cu beneficii economice. Uniunea Sovietică a rămas 
din ce în ce mai mult în urmă. După care, s-a prăbușit. 

Colapsul Uniunii Sovietice în 1991, la 499 de ani după expediţia lui 
Columb, încheia o întreagă eră istorică. Pentru prima dată într-o jumătate de 
mileniu, sediul puterii nu mai era Europa, tot așa cum Europa înceta să mai 
fie punctul central al disputelor internaționale. După 1991, Statele Unite au 
rămas unica putere mondială, ele devenind totodată centrul sistemului 
internaţional. 

Am examinat felul în care Statele Unite au ajuns la putere în secolul 
XX. Ar mai fi încă ceva de adăugat — o statistică puţin studiată pe care am 
menţionat-o mai devreme și care spune multe. În 1980, când duelul SUA — 
URSS aproape că atinsese apogeul, comerțul transpacific îl egala pe cel 
transatlantic pentru prima oară în istoria omenirii. După nu mai mult de 
zece ani, când Uniunea Sovietică se prăbușea, comerțul transpacific îl 
depășise cu 50% pe cel transatlantic. Întreaga geometrie a comerţului 
internațional și, prin urmare, a sistemului global, trecea prin schimbări fără 
egal. 

Cum a afectat acest lucru restul lumii? Foarte simplu: costul controlului 
rutelor maritime este enorm. Mare parte dintre țările comerciante nu pot 
susține aceste costuri, depinzând, prin urmare, de țări care dispun de 


asemenea resurse. Astfel, puterile navale dobândesc fantastice pârghii 
politice, iar restul naţiunilor nu își doresc să le provoace. Costurile 
controlului asupra apelor teritoriale adiacente sunt ridicate. Costurile unor 
ape teritoriale aflate la o mie cinci sute de kilometri depărtare sunt 
copleșitoare. De-a lungul istoriei, au existat doar o mână de națiuni care au 
fost capabile să suporte aceste costuri — iar în prezent nu este nici mai ușor, 
nici mai ieftin. Aruncaţi o privire la bugetul pentru apărare al SUA și la 
suma cheltuită pe flotă și pe sistemul adiacent. Costurile rezultate din 
întreținerea trupelor de luptători de elită din Golful Persic depășesc cu mult 
bugetele pentru apărare ale multor ţări. Controlul Atlanticului sau al 
Pacificului fără o pază de coastă în ambele oceane nu este posibil din punct 
de vedere economic aproape pentru nici o altă ţară. 

America de Nord este singura care poate găzdui o naţiune capabilă să-și 
exercite puterea simultan în Atlantic și în Pacific. Prin urmare, America de 
Nord reprezintă centrul gravitațional al sistemului internaţional. În zorii erei 
americane, Statele Unite sunt de departe puterea dominantă în America de 
Nord, o ţară care a invadat simultan Europa și Japonia în 1944-1945, 
preluând controlul militar asupra apelor teritoriale ale ambelor, control pe 
care îl deține până în prezent. De aceea se află în poziţia de a domina noua 
epocă. 

Este important însă să ne amintim că Spania a condus cândva Europa, 
dominând secolul de deschidere al erei europene. Așa cum mă aștept ca 
America de Nord să ajungă centrul gravitațional al sistemului global pentru 
următoarele câteva secole, tot aşa mă aştept ca Statele Unite să domine 
America de Nord pentru cel puţin un secol. Dar, la fel ca în cazul Spaniei, 
afirmaţia că America de Nord reprezintă centrul gravitațional nu garantează 
că Statele Unite vor domina mereu America de Nord. Se pot întâmpla multe 
— de la un război civil la înfrângerea într-o confruntare internaţională cu alte 
state, care ar putea să se declanșeze aproape de graniţele sale de-a lungul 
secolelor. 

Pe termen scurt, totuși — și cu asta vreau să spun pentru următorii 100 de 
ani — sunt de părere că puterea Statelor Unite este așa de copleșitoare și așa 


de adânc înrădăcinată în economie, tehnologie și cultură, încât va continua 
să răzbată prin secolul XXI, chiar dacă va fi lovită de războaie și crize. 

Această situaţie nu este compatibilă cu îndoiala de sine tipic americană. 
Din punct de vedere psihologic, Statele Unite reprezintă un amestec bizar 
de aroganță și de depresie profundă. Interesant este că aceasta este 
descrierea exactă a comportamentului unui adolescent, și asta reprezintă 
exact condiția Americii în secolul XXI. Puterea supremă a lumii trece 
printr-o criză de identitate adolescentină extinsă, completată de incredibile 
oscilaţii de noi forţe și de stări iraționale. Privind problema din punct de 
vedere istoric, Statele Unite reprezintă o societate extrem de tânără și, prin 
urmare, imatură. Așadar, în acest moment, nu ne putem aștepta de la 
America la altceva decât la bravadă și la nesiguranţă. Ce alte sentimente 
poate încerca un adolescent față de el însuși și faţă de locul lui în această 
lume? 

Dar dacă ne gândim la Statele Unite ca la un adolescent, la începutul 
istoriei sale generale, atunci mai știm și că, indiferent de părerea sa despre 
sine, adolescentul se îndreaptă spre maturitate. Adulții sunt mai stabili și 
mai puternici decât adolescenţii. Deci, ar fi logic să tragem concluzia că 
America este în faza de început a puterii sale. Ea nu este deocamdată 
complet civilizată. America, la fel ca și Europa secolului al XVI-lea, este 
încă barbară (aceasta este doar o descriere, nu o judecată morală). Cultura 
sa rămâne neformată. Voința sa este puternică. Emoţiile sale o duc în 
direcţii diferite și contradictorii. 

Culturile sunt caracterizate de unul dintre următoarele trei stadii. Primul 
este barbaria. Barbarii cred că obiceiurile satului lor reprezintă tocmai legile 
naturii și că oricine trăiește în afara lor disprețuiește aceste legi și trebuie 
să-și repare greșeala sau să fie pedepsit. Al treilea stadiu este decadenţa. 
Decadenţii cred cu cinism că nimic nu este mai bun decât nimic. Dacă nu 
suportă ceva, acest lucru sunt oamenii care cred într-un ideal. Nu merită să 
lupţi pentru nimic. 

Civilizaţia este cel de-al doilea și cel mai rar stadiu. Oamenii civilizaţi 
au capacitatea de a echilibra în minţile lor două idei contradictorii. Ei cred 
în existența anumitor adevăruri, iar cultura lor aproximează aceste 


adevăruri. În același timp, lasă deschisă în mintea lor eventualitatea că ar 
putea greşi. Combinația dintre credinţă și scepticism este instabilă. Culturile 
trec prin barbarie către civilizaţie și apoi spre decadenţă, căci scepticismul 
subminează certitudinea de sine. Oamenii civilizaţi se luptă selectiv, dar 
eficient. În mod evident, în orice cultură există oameni barbari, civilizaţi 
sau decadenţi, dar fiecare cultură este dominată, la momente diferite, de 
câte un principiu. 

Europa a fost barbară în secolul al XVI-lea, când certitudinea de sine a 
creștinismului a alimentat primele cuceriri. A trecut la civilizaţie abia în 
secolele al XVIII-lea și al XIX-lea, după care s-a prăbușit în decadenţă de-a 
lungul secolului XX. Statele Unite abia își încep călătoria culturală și 
istorică. Până acum nu au fost destul de coerente pentru a-și definitiva o 
cultură. Pe măsură ce devin centrul gravitațional al lumii, își dezvoltă acea 
cultură care, pentru început, este, inevitabil, barbară. America este un loc în 
care aripa dreaptă urăște musulmanii pentru credinţa lor, iar aripa stângă îi 
urăște pentru felul în care își tratează femeile. Perspective aparent diferite, 
legate între ele doar prin certitudinea că propriile valori americane sunt, în 
mod evident, mai bune. Şi, așa cum se întâmplă cu toate culturile barbare, 
americanii sunt gata să se lupte pentru adevărurile lor de necontestat. 

Intenţia nu este critica, căci nu poți critica un adolescent pentru că este 
adolescent. Este un stadiu necesar și inevitabil al dezvoltării. Statele Unite 
au o cultură tânără, prin urmare încă stângace, directă, uneori brutală și 
adesea sfâșiată de profunde disensiuni interne — disidenţii săi fiind uniţi 
doar în credinţa că valorile lor sunt cele mai bune. Statele Unite reprezintă 
toate aceste lucruri la un loc, dar, ca și în cazul Europei secolului al XVI- 
lea, se vor revanșa pentru toate aparentele greșeli și vor fi remarcabil de 
eficiente. 


1 Un program prin care Statele Unite fumizau Marii Britanii, Uniunii Sovietice, Chinei, Franţei și 
altor puteri aliate material de război, între 1941 și 1945, cerând în schimb, în cazul Marii Britanii, 


stabilirea bazelor militare în Newfoundland, Bermude și în Indiile de Vest (n. tr.) 


2 Ipoteza sa se numea Heartland 'Theory și, conform acesteia, cel ce avea sediul puterii politice în 
inima Eurasiei putea câștiga suficientă putere pentru ca, în cele din urmă, să stăpânească lumea (n. 


tr.) 


CAPITOLUL 2 
Cutremur. Războiul SUA — Jihad 


Era americană a început în decembrie 1991, odată cu prăbușirea Uniunii 
Sovietice, Statele Unite devenind astfel unica putere mondială. Însă secolul 
XXI a început cu adevărat zece ani mai târziu, la 11 septembrie 2001, odată 
cu avioanele care au intrat în World 'Trade Center și Pentagon. Acesta a fost 
primul mare examen al erei americane. Rămâne o chestiune discutabilă 
dacă Statele Unite au câștigat cu adevărat războiul — dar ele și-au atins cu 
siguranță scopurile militare. Și este de asemenea clar că războiul, la fel ca 
toate războaiele, se îndreaptă către un final. 

Oamenii vorbesc despre „un război îndelungat” și despre faptul că 
Statele Unite și musulmanii se vor lupta un secol întreg. Așa cum este cazul 
de obicei, ceea ce pare permanent este doar o fază trecătoare. Să ne 
întoarcem din nou atenția spre perspectiva de douăzeci de ani pe care am 
luat-o ca unitate de măsură. Conflictul poate continua, dar provocarea 
militară pentru puterea americană se apropie de final. Al-Qaeda nu și-a 
atins scopurile. Statele Unite au reușit nu neapărat să câștige războiul, ci 
mai ales să îi împiedice pe islamiști să câștige, iar din punct de vedere 
geopolitic, acest rezultat este de ajuns. Secolul XXI a debutat cu un succes 
american care, la suprafață, arată nu numai ca o rușine, ci și ca o 
stinghereală politică și morală. 

În 2001, scopul al-Qaeda nu era să pornească pur și simplu un atac 
împotriva Statelor Unite. Scopul său era să declanșeze un atac care să 
demonstreze slăbiciunea Americii și forța proprie. Dezvăluind slăbiciunea 
Americii, al-Qaeda credea că va submina guvernele din lumea islamică ce 
se bazau pe relațiile lor cu Statele Unite pentru a-și stabiliza regimurile, în 
țări precum Egipt, Arabia Saudită, Pakistan și Indonezia. Al-Qaeda dorea să 
răstoarne aceste guverne deoarece știa că nu-și poate atinge scopurile dacă 
nu deținea controlul și asupra altui stat în afară de Afghanistan, care oricum 
era prea slab şi izolat pentru a servi acestui scop altfel decât temporar. 


Prăbușirea Uniunii Sovietice a avut, în mod evident, un efect enorm 
asupra sistemului internațional. Una dintre consecinţe a fost cu precădere 
surprinzătoare. O Uniune Sovietică și o Americă puternice stabilizaseră de 
fapt sistemul, creând un echilibru între superputeri. Acest lucru era cu 
precădere valabil de-a lungul graniţei imperiului sovietic, unde ambele părți 
erau pregătite de război. Europa, de exemplu, era blocată de Războiul Rece. 
Cel mai mărunt gest ar fi putut declanșa războiul, așa încât nici sovieticii și 
nici americanii nu permiteau nici o asemenea mișcare. Cele mai interesante 
caracteristici ale Războiului Rece au fost, de fapt, toate războaiele care nu 
au avut loc. Nu a existat nici o invazie a Germaniei de către sovietici. Nu a 
existat nici o lovitură în Golful Persic. Și, cel mai important, nu a existat 
nici un holocaust nuclear. 

Se impune o analiză a ultimilor douăzeci de ani. Ei reprezintă baza a 
ceea ce urmează să se întâmple în următorii o sută de ani — și, de aceea, voi 
zăbovi mai mult în acest capitol asupra trecutului decât asupra viitorului. 
Gândiţi-vă la căderea Uniunii Sovietice ca rezultând dintr-un joc de 
proporţii în care două echipe trag de un capăt și de altul al unei funii, un joc 
în care una dintre părţi slăbește funia, apoi îi dă drumul. Echipa care încă 
mai ţine funia a câștigat, dar s-a dezechilibrat, așa că victoria a fost 
amestecată cu o confuzie și o derută de proporţii. Funia, care fusese ținută 
în loc de cele două echipe care trăgeau de ea, a scăpat și a devenit 
imprevizibilă. Așa s-a întâmplat de-a lungul graniţelor celor două blocuri. 

Balcanii 


Unele schimbări au fost liniștite. Germania s-a unificat, au reapărut 
țările baltice, la fel Ucraina sau Belarus. Cehoslovacia a trecut printr-o 
Revoluţie de Catifea, separându-se în Republica Cehă și Slovacia. Alte 
schimbări au fost mai violente. România a trecut printr-o revoluţie 
tumultuoasă, iar Iugoslavia s-a destrămat complet. 

Adevărul este că, dintre toate țările vecine cu fosta Uniune Sovietică, 
Iugoslavia era cea mai artificială. Nu era un stat autonom, locuit cu 
precădere de oameni care să împărtășească aceeași cultură, istorie, limbă, ci 
o regiune formată din mai multe popoare, etnii, religii diferite și ostile. 
Creată de învingătorii din Primul Război Mondial, Iugoslavia a fost ca o 
cușcă pentru unele dintre cele mai acerbe rivalități din Europa. Învingătorii 
au fost de părere că, pentru a evita un război în Balcani, trebuia creată o 
entitate care să-i facă pe toţi parte dintr-o singură ţară. Era o teorie 
interesantă. Dar Iugoslavia era o groapă arheologică plină cu naţii fosilizate, 
rămase de pe vremea vechilor cuceritori, care încă mai ţineau cu dinţii de 
identitățile lor distincte. 

Istoric vorbind, Balcanii reprezentaseră punctul fierbinte al Europei. Ei 
au fost calea romanilor către Orientul Mijlociu și cea a turcilor înspre 
Europa. Primul Război Mondial a izbucnit în Balcani. Fiecare cuceritor a 
lăsat în urmă o nație sau o religie și fiecare dintre acestea a detestat-o pe 
cealaltă. Fiecare grup  beligerant comisese atrocități de proporții 
monumentale împotriva celorlalte, și fiecare dintre aceste atrocități a fost 
păstrată proaspătă în minte. Așadar, nu trebuie să uităm trecutul acestei 
regiuni. 

Iugoslavia s-a destrămat în timpul celui de-Al Doilea Război Mondial, 
croații fiind de partea germanilor, sârbii de cea a Aliaților. După război, liga 
comunistă a reunit-o sub conducerea lui Iosip Broz Tito. Iugoslavia era 
marxistă, dar antisovietică. Ea nu și-a dorit să devină un satelit al Uniunii 
Sovietice și chiar a cooperat cu americanii. Prinsă însă între NATO și Pactul 
de la Varșovia, Iugoslavia a rămas, cu precauţie, unită. 

În 1991, când această situație s-a năruit, elementele care formau 
Iugoslavia s-au separat și ele. A fost ca și când o eroare geologică ar fi 
cauzat un cutremur de proporţii. Naţionalităţile care până atunci nu 


mișcaseră în front erau deodată libere să acţioneze. Nume care nu mai 
fuseseră auzite dinaintea Primului Război Mondial au reînviat deodată: 
Serbia, Croaţia, Muntenegru, Bosnia-Herţegovina, Macedonia, Slovenia. În 
cadrul fiecăreia dintre aceste naţiuni, alte minorităţi etnice din ţările vecine 
s-au trezit de asemenea la viaţă, cerând și ele secesiune. S-a dezlănţuit iadul 
— și acest moment a fost unul marcant pentru începuturile secolului XXI. 

Războiul din Iugoslavia a fost greșit perceput drept conflict local, un 
eveniment idiosincratic. El a fost mult mai mult decât atât. Mai întâi și mai 
întâi, acest război a reprezentat un răspuns la prăbușirea Uniunii Sovietice. 
Pasiuni care fuseseră ţinute în frâu timp de aproape cincizeci de ani au 
răbufnit deodată. Granite îngheţate s-au topit. A fost un fenomen local făcut 
posibil — și inevitabil — de către o schimbare la nivel mondial. 

Mai mult, războiul din Iugoslavia nu a fost un fenomen singular. A fost 
prima linie de falie creată — expansiunea spre nord a unei falii care se 
prelungea până la Hindu Kush, munţii ce domină nordul Afghanistanului și 
al Pakistanului. Explozia iugoslavă a fost preludiul unui cutremur și mai 
mare, care s-a declanșat odată cu prăbușirea Uniunii Sovietice. 


Cutremurul islamic 


Confruntarea SUA — URSS a depășit cu mult granițele Uniunii 
Sovietice. La sfârșitul Războiului Rece, existau trei secţiuni ale acestor 
graniţe. Exista secțiunea europeană, care ținea din Norvegia până la granița 
germano-cehă. Apoi cea asiatică, de la Insulele Aleutine, prin Japonia, până 
în China. Şi mai exista și o a treia secțiune, din nordul Afghanistanului și 
până în Iugoslavia. Când Uniunea Sovietică s-a prăbușit, această ultimă 
secţiune a fost cel mai grav afectată. Iugoslavia a căzut prima, dar haosul a 
atins în cele din urmă întreaga lungime a sectorului și a înghițit chiar și ţări 
care nu erau adiacente liniei de front. 

Regiunea cuprinsă între Iugoslavia, Afghanistan și Pakistan rămăsese 
cumva neatinsă în timpul Războiului Rece. Au existat mișcări izolate, ca 
atunci când Iranul a devenit din proamerican antiamerican, dar și 
antisovietic, când rușii au invadat Afghanistanul, sau în timpul războiului 


dintre Iran și Irak. Dar, oricât de ciudat ar părea, Războiul Rece a păstrat o 
oarecare stabilitate în regiune. Indiferent câte conflicte interne au existat, 
ele nu s-au amplificat niciodată într-atât încât să depășească graniţele. 

Odată plecaţi sovieticii, regiunea s-a destabilizat dramatic. În mare parte 
musulmană, ea reprezintă una dintre cele trei regiuni musulmane importante 
ale lumii. Mai avem Africa de Nord, regiunea musulmană din sud-estul 
Asiei și vasta, multinaţionala și tulburata regiune care se întinde din 
Iugoslavia și până în Afghanistan și mai departe, spre sud, până în 
Peninsula Arabei. Din multe puncte de vedere, aceasta nu este o singură 
regiune, ci doar interpretată ca atare întrucât a reprezentat frontul de sud al 
spaţiului sovietic. 

Este important să ne amintim că linia de demarcaţie a Războiului Rece 
trecea tocmai prin această regiune musulmană. Azerbaidjan, Uzbekistan, 
Turkmenistan, Kîrgîzstan și Kazahstan erau toate țări predominant 
musulmane, componente ale Uniunii Sovietice. Existau și părți musulmane 
ale Federaţiei Ruse, cum ar fi Cecenia. 

Lumea islamică modernă 

Toată această regiune a fost dintotdeauna instabilă, fiind traversată de 
marile rute comerciale și militare folosite de către cuceritori, de la 
Alexandru cel Mare la britanici. Regiunea a fost dintotdeauna o torță 
geopolitică, dar sfârșitul Războiului Rece a fost cel care a aruncat în aer 
butoiul cu pulbere. Odată cu prăbușirea Uniunii Sovietice, cele șase 
republici musulmane ale sale au devenit dintr-odată independente. Ţările 
arabe din sud fie și-au pierdut protectorul (Irak și Siria), fie și-au pierdut 
inamicul (saudiţii și alte state din Golf). India şi-a pierdut protectorul, iar 
Pakistanul s-a văzut deodată scăpat de ameninţarea indiană — cel puţin 
temporar. Întregul sistem al relaţiilor internaţionale a fost aruncat în aer. 
Ceea ce oricum nu era prea solid s-a dizolvat. 

Sovieticii s-au retras din Caucaz și din Asia Centrală în 1992. 
Asemenea unui reflux, această retragere a scos la lumină naţiuni care nu 
mai fuseseră libere de peste un secol și care nu aveau tradiţii, o guvernare 
proprie și, în unele cazuri, nici măcar o economie funcţională. În același 
timp, interesul Americii în regiune a scăzut. După operaţiunea „Furtună în 
deșert” din 1991, preocuparea Americii pentru ţări precum Afghanistanul 
părea fără rost. Războiul Rece se terminase. Regiunea nu mai reprezenta o 
ameninţare strategică pentru interesele Americii, fiind liberă să evolueze pe 
cont propriu. 


O descriere detaliată a destabilizării acestei regiuni, cu precădere a 
Afghanistanului, nu este necesară aici, așa cum nu este necesară nici analiza 
cadru cu cadru a evenimentelor petrecute în Iugoslavia. Totul se poate 
rezuma astfel: de la sfârșitul anilor '70 și până la căderea Uniunii Sovietice, 
Statele Unite au ajutat la crearea unor forţe în Afghanistan care să poată 
opune rezistență Uniunii Sovietice — iar aceste forțe s-au întors împotriva 
Statelor Unite, odată cu prăbușirea Uniunii Sovietice. Pregătiți în spionaj, 
cunoscând procedurile serviciilor secrete americane, acești oameni au pus la 
punct o operaţiune împotriva Statelor Unite care a cuprins nenumărate etape 
și a culminat cu 11 septembrie 2001. Statele Unite au răspuns invadând 
ținutul, mai întâi Afghanistanul, apoi Irakul și, foarte curând, întreaga 
regiune s-a destrămat. 

Așa cum fusese cazul Uniunii Sovietice după cel de-Al Doilea Război 
Mondial, Statele Unite s-au folosit de jihadiști pentru propriile scopuri, 
după care au trebuit să facă față monstrului pe care îl creaseră. Dar asta era 
cea mai mică problemă. Dilema și mai periculoasă era că destrămarea 
Uniunii Sovietice distrusese sistemul de relații care păstrase în regiune o 
oarecare ordine. Cu sau fără al-Qaeda, entitățile musulmane din cadrul 
fostei Uniuni Sovietice și din sudul acesteia urmau să devină instabile și, la 
fel ca și în Iugoslavia, această instabilitate urma să atragă, într-un fel sau 
altul, singura putere mondială, Statele Unite. Era furtuna perfectă. De la 
granița austriacă până la Hindu Kush, regiunea s-a înfiorat, iar Statele Unite 
s-au grăbit să restabilească liniștea, acțiunea lor având rezultate amestecate, 
ca să nu spunem mai mult. 

Mai există un aspect al acestei situaţii care merită remarcat, în special în 
lumina tendinţelor demografice pe care le vom analiza în capitolul următor. 
În lumea musulmană existau neliniști interne extraordinare. Rezistenţa 
tradiţionaliștilor islamici la schimbările obiceiurilor lor, cu precădere în 
ceea ce privea statutul femeilor, și schimbările demografice au constituit 
forţele motrice din spatele instabilității regionale. Lupta dintre tradiționaliști 
și seculariști a distrus societățile din regiune, iar Statele Unite au fost 
considerate răspunzătoare pentru secularizarea crescândă. Tot ceea ce am 
scris aici pare o interpretare evidentă și superficială a situaţiei, dar, așa cum 


se va vedea, semnificațiile sunt vaste și profunde. Schimbările din structura 
familiilor, rezistenţa la schimbări și 11 septembrie au legături foarte strânse. 

Din cea mai largă perspectivă geopolitică, 11 septembrie a pus capăt 
perioadei dintre sfârșitul Războiului Rece și începutul următoarei ere, cea a 
războiului dintre SUA și Jihad. Jihadiștii nu au avut cum să câștige, dacă 
prin „a câștiga” se înțelege restabilirea Califatului, un imperiu islamist. 
Învrăjbirile din lumea islamică au fost prea adânci pentru a putea fi învinse, 
iar Statele Unite erau prea puternice pentru a fi înfrânte cu ușurință. Haosul 
nu avea cum să se încheie cu o victorie jihadistă. 

Această eră reprezintă mai degrabă un spasm regional decât o mișcare 
coerentă. Disensiunile etnice și religioase din lumea islamică ne dau de 
înţeles că, până și în eventualitatea alungării Statelor Unite din regiune, 
crearea unei zone stabile politic nu este cu putință. Lumea islamică a fost 
divizată şi instabilă de peste o mie de ani încoace și sunt slabe șanse să 
devină unită într-un viitor apropiat. În același timp, chiar și o înfrângere a 
Americii în zonă nu ar submina puterea sa mondială. Ca și în cazul 
Războiului din Vietnam, ar fi doar un eveniment trecător. 

În acest moment, conflictul americano-jihadist pare atât de puternic, iar 
importanța sa atât de copleșitoare, încât este dificil să ni-l imaginăm 
stingându-se pur și simplu. Analiştii vorbesc despre un secol de conflict 
care va domina lumea, dar, cu perspectiva de douăzeci de ani propusă în 
deschiderea acestei cărți, o lume încă terorizată de un război americano- 
jihadist chiar și în anul 2020 este greu de imaginat. De fapt, ceea ce se 
întâmplă în lumea islamică nici nu va conta foarte mult în cele din urmă. 
Presupunând că traiectoria ascendentă a puterii Statelor Unite va rămâne 
intactă, anul 2020 ar trebui să găsească Statele Unite răspunzând unor altfel 
de provocări. 


Strategia militară americană şi războaiele 
islamice 


Mai există un element al dinamicii americane despre care trebuie să 
vorbim: strategia militară pe care se bazează politica externă americană. 
Replica Americii la atentatele de la 11 septembrie părea lipsită de logică și, 
privită superficial, chiar era. Părea haotică și aleatorie, dar, în spatele 
aparenţelor, era ceea ce trebuia. Dacă ne dăm un pas înapoi și privim 
imaginea în ansamblu, acţiunile aparent haotice ale Statelor Unite ne apar, 
în realitate, absolut fascinante. 

Statele Unite nu erau pregătite psihologic pentru ceea ce s-a întâmplat la 
11 septembrie sau pentru ceea ce a urmat. Pregătite sau nu, un adevărat 
cutremur s-a declanșat, iar Statele Unite au răspuns din reflex, într-o 
manieră adecvată „strategiei militare americane”. Din Balcani și până în 
Irak, Statele Unite au răspuns automat, de multe ori fără o examinare a 
propriilor acţiuni, aproape pe pilot automat, lucru real atât în timpul 
mandatului Clinton cât și în cel al lui Bush. 

Strategia militară începe acolo unde se sfârșește politica. Să 
presupunem pentru o clipă că Franklin Roosevelt nu ar fi candidat pentru un 
al treilea mandat în 1940. S-ar fi comportat oare altfel Japonia și Germania? 
Ar fi putut Statele Unite să consimtă la dominaţia japoneză în Pacificul de 
Vest? Ar fi acceptat Statele Unite înfrângerea Marii Britanii și flotei sale 
predarea Germaniei? Detaliile poate s-ar fi schimbat, dar este greu de 
imaginat că Statele Unite nu ar fi intrat în război sau că războiul nu s-ar fi 
terminat cu o victorie a Aliaților. O mie de detalii poate că s-ar fi schimbat, 
dar contururile generale ale acestui conflict, așa cum au fost ele impuse de 
strategia americană, ar fi rămas aceleași. 

Ar fi putut exista o strategie militară americană în timpul Războiului 
Rece, alta decât ţinerea în loc a Uniunii Sovietice? Statele Unite nu puteau 
invada Europa de Est. Armata sovietică era prea mare și prea puternică. Pe 
de altă parte, Statele Unite nu puteau permite Uniunii Sovietice să pună 
stăpânire pe Europa de Vest pentru că, dacă ar fi controlat industria Europei 
de Vest, în cele din urmă ar fi supus Statele Unite. Ţinerea în loc nu a fost o 
politică opţională; a fost singura atitudine posibilă a americanilor faţă de 
Uniunea Sovietică. 


Toate ţările au strategii militare, deși asta nu înseamnă că își și ating 
scopurile strategice. Scopul Lituaniei este să fie liberă de ocupaţie străină, 
mai ales de cea a Rusiei. Dar economia, demografia și geografia ei fac puţin 
probabil ca Lituania să-și atingă vreodată scopul mai mult decât ocazional 
sau temporar. Scopurile Spaniei au fost susținute de poziţia ei economică 
din secolul al XVI-lea, dar subminate de poziţia sa militară. Statele Unite, 
spre deosebire de alte națiuni, și-au atins majoritatea scopurilor strategice, 
pe care le voi evidenția imediat. Economia și societatea americane sunt 
amândouă angrenate în acest efort. 

Strategia militară a unei ţări este tatuată atât de adânc în ADN-ul 
națiunii și pare așa de naturală și de evidentă, încât politicienii și generalii 
nu sunt totdeauna conștienți de ea. Logica lor este atât de constrânsă de ea, 
încât strategia militară aproape că devine o realitate pe care nu o mai 
conștientizezi. Dar dintr-o perspectivă geopolitică sau dintr-o 
macroperspectivă, atât strategia militară a unei țări, cât și logica pe care se 
bazează liderii ei devin clare. 

Strategia militară nu are întotdeauna legătură cu războiul. Are de-a face 
cu toate procesele care constituie puterea națională. Dar, în cazul Statelor 
Unite, mai mult poate decât în cazul altor țări, strategia militară are legătură 
cu războiul și cu interacțiunea dintre război și economie. Statele Unite sunt 
o națiune războinică. 

Statele Unite s-au aflat în război cam 10% din existența lor. Această 
statistică include doar războaiele majore — Războiul din 1812, Războiul 
Mexicano-American, Războiul Civil, Primul și Al Doilea Război Mondial, 
Războiul din Coreea, Războiul din Vietnam. Statistica nu include și 
conflictele minore precum Războiul Hispano-American sau operaţiunea 
„Furtună în deșert”. În secolul XX, Statele Unite au fost în război 15% din 
timp. În a doua jumătate a secolului XX, au fost în război 22% din timp. De 
când a început secolul XXI, Statele Unite au fost în permanenţă în război. 
Războiul ocupă un loc central în experiența americană, iar frecvenţa lui 
crește în mod constant. El are rădăcini adânci în geopolitica americană. 
Scopul său trebuie înțeles temeinic. 


America s-a născut din război și a continuat să lupte până în ziua de azi 
din ce în ce mai intens. Strategia militară a Norvegiei are mai degrabă 
legătură cu economia decât cu războiul, însă scopurile strategice ale SUA și 
strategia sa militară își au originile în teamă. Aceasta este și situaţia altor 
țări. Roma nu a intenționat să cucerească lumea. A început prin a se apăra 
și, în cursul acelui efort, a devenit un imperiu. Statele Unite ar fi fost destul 
de mulțumite la începuturi să nu fi fost atacate și cucerite de britanici, așa 
cum s-a întâmplat în 1812. Fiecare teamă, totuși, odată ivită, creează noi 
vulnerabilități și noi temeri. Naţiunile sunt dominate de teama că ar putea 
pierde ceea ce deţin. Luaţi în considerare cele ce urmează, pornind de la 
această teamă. 

Statele Unite au cinci scopuri geopolitice care le domină strategia 
militară. Notaţi că aceste scopuri cresc în importanță, ambiţie și dificultate 
pe măsură ce înaintați în listă: 


1. Dominarea totală a Americii de Nord de către armata 


Statelor Unite 


Dacă Statele Unite ar fi rămas o naţiune formată din state distincte, 
întinse între ocean și munţi, supraviețuirea lor ar fi fost puţin probabilă. Ele 
trebuiau nu numai să se unească, dar să se și extindă în vastul spaţiu dintre 
Munţii Allegheny și Munţii Stâncoși. Acest fapt nu numai că le-a conferit 
siguranţă strategică, dar le-a pus la dispoziţie și unele dintre cele mai bogate 
terenuri agricole din lume. Mai important de-atât, acesta era un teritoriu cu 
o superbă reţea de râuri navigabile, care permitea ca surplusul din 
agricultură să fie transportat către pieţele lumii, creând o clasă a fermierilor 
unică în istorie. 

Louisiana Purchase: a fost actul care a făcut din Statele Unite 
proprietarul acestui teritoriu. Dar abia bătălia de la New Orleans, din 1814, 
în care Andrew Jackson i-a înfrânt pe britanici, a conferit, într-adevăr, 
națiunii controlul asupra acestei regiuni, de vreme ce New Orleans era 
singura strâmtoare din întreaga rețea de râuri. Dacă Yorktown a fondat o 
națiune, bătălia de la New Orleans a fondat o economie. Și ceea ce a 
consolidat și mai mult totul a fost bătălia de la San Jacinto, la câțiva 
kilometri depărtare vest de New Orleans, unde armata mexicană a fost 
înfrântă, încetând să mai fie o amenințare pe fluviul Mississippi. 
Înfrângerea armatei mexicane nu a fost inevitabilă. Din multe puncte de 
vedere, Mexicul era mai dezvoltat și mai puternic decât Statele Unite. 
Înfrângerea sa a făcut din armata SUA puterea dominantă în America de 
Nord și le-a asigurat Statelor Unite continentul — o națiune mare și bogată, 
cu care nimeni nu se putea măsura. 


2. Eliminarea amenințării pentru Statele Unite din partea 


oricărei puteri din emisfera vestică 


Având asigurată America de Nord, singura amenințare imediată venea 
dinspre America Latină. În realitate, America de Nord și cea de Sud sunt 
insule, care nu sunt cu adevărat legate: Panama și America Centrală sunt 
practic imposibil de trecut de armate mari. Unificarea Americii de Sud într- 
o entitate unică este greu de imaginat. Dacă ne uităm la o hartă a Americii 
de Sud, lăsând la o parte teritoriile de netrecut, ea arată ca cea de pe pagina 
următoare: 

În America de Sud nu au cum să existe puteri transcontinentale: 
continentul este tăiat în două. Așadar, nu există nici un pericol de 
ameninţare locală pentru Statele Unite din partea Americii de Sud. 

Ameninţările majore din emisferă vin de la puterile europene care 
dispun de baze navale în America de Sud și Centrală și de forţe terestre în 
Mexic. La asta se referea doctrina Monroe — cu mult înainte ca Statele 
Unite să aibă capacitatea de a-i opri pe europeni să ridice acolo baze 
militare, doctrina a făcut din oprirea europenilor o obligaţie. De fapt, lucrul 
acesta s-a întâmplat abia începând cu cel de-Al Doilea Război Mondial. 
Până în 1940 au existat baze militare navale britanice de-a lungul întregii 
coaste de est a Statelor Unite, când Statele Unite le-au împrumutat 
britanicilor distrugătoare și alte echipamente în schimbul închirierii bazelor. 
Singurul moment în care Statele Unite chiar și-au făcut griji în privinţa 
Americii Latine a fost când o putere străină și-a amplasat acolo baze 
militare. 

America de Sud: delimitările teritoriale 


3. Controlul total al căilor maritime de acces înspre Statele 
Unite de către flotă pentru a preîntâmpina orice posibilitate 


de invazie 


În 1812, flota britanică a navigat către Chesapeake și a dat foc 
Washingtonului. De-a lungul secolului al XIX-lea, Statele Unite s-au temut 
că britanicii, folosindu-se de copleșitorul lor control asupra Atlanticului de 
Nord, le vor închide accesul către ocean. Această teamă nu a fost 
întotdeauna lipsită de temei: britanicii chiar s-au gândit la asta, și nu o dată. 
Într-un context diferit, această problemă generală a fost la originea obsesiei 
americane cu privire la Cuba, de la Războiul Hispano-American până la 
Războiul Rece. 

După ce și-au asigurat emisfera la sfârșitul secolului al XIX-lea, Statele 
Unite au tot interesul să-și menţină rutele maritime de-a lungul graniţelor 
libere de puteri navale străine. Statele Unite și-au asigurat mai întâi căile 
din Pacific. În timpul războiului civil își asiguraseră Alaska. În 1898 au 


anexat Hawaii. Aceste două acţiuni au eliminat orice ameninţare din partea 
oricărei flote inamice capabile să se apropie de continent dinspre vest, prin 
înlăturarea oricărei posibilități de ancorare pentru aprovizionarea flotelor. 
Mai târziu și-au asigurat Atlanticul, folosindu-se de cel de-Al Doilea 
Război Mondial, profitând de slăbiciunea britanicilor și îndepărtându-i pe 
aceștia de lângă ţărmul american. La finalul războiului creaseră o flotă cu o 
putere așa de mare, încât britanicii au fost incapabili să opereze în Atlantic 
fără aprobarea SUA. Ceea ce a făcut ca Statele Unite să ajungă aproape 
invulnerabile la invazii. 


4. Dominația completă a oceanelor lumii pentru asigurarea 
siguranţei fizice a sua și pentru garantarea controlului 


asupra reţelei comerciale intenaţionale 


Faptul că Statele Unite au devenit, după cel de-Al Doilea Război 
Mondial, cea mai mare flotă a lumii, cu baze navale răspândite pe tot 
globul, a schimbat modul de funcţionare la nivel internaţional. Așa cum am 
menţionat mai sus, orice vas care iese pe mare — fie el comercial sau militar, 
din Golful Persic până în Marea Chinei de Sud — ar putea fi monitorizat de 
flota Statelor Unite, care ar putea alege să îl țină sub observaţie, să îl 
oprească sau să îl scufunde. Începând cu finalul celui de-Al Doilea Război 
Mondial, toate flotele existente pe acest pământ la un loc sunt insignifiante 
pe lângă puterea navală a Americii. 

Această situație evidenţiază realitatea geopolitică cea mai importantă 
din lume: Statele Unite dețin controlul asupra tuturor oceanelor. Nici o altă 
putere din istorie nu a fost capabilă de o asemenea performanţă. lar acest 
control reprezintă nu numai temelia securității americane, ci și fundamentul 
capacităţii SUA de a modela sistemul internaţional. Nimeni nu se mișcă pe 
mare fără aprobarea Statelor Unite. În final, menţinerea controlului asupra 
oceanelor lumii este cel mai important scop al Statelor Unite din punct de 
vedere geopolitic. 


5. Impiedicarea oricărei confruntări maritime cu un alt stat 


Reușind performanţa fără precedent de a domina toate oceanele lumii, 
Statele Unite au dorit, desigur, să le și deţină. Cel mai simplu mod era 
împiedicarea altor țări de a-și forma flote, iar asta se putea face asigurându- 
se că nimeni nu este motivat să întreprindă asemenea măsuri — sau să nu 
dispună de resursele necesare. O strategie este să te asiguri că oricine are 
acces la mare fără a trebui să-și construiască o flotă. Cealaltă strategie este 
să-ţi blochezi potenţialii inamici în confruntări pe uscat, astfel încât să fie 
obligaţi să-și epuizeze bugetul militar pe trupe de uscat și pe tancuri, și să 
nu le mai rămână resurse financiare pentru flote. 

Statele Unite au ieșit din Războiul Rece atât cu un interes neîntrerupt, 
cât și cu o strategie stabilă. Interesul neîntrerupt împiedica orice forță 
eurasiatică să devină suficient de sigură pentru a-și construi o flotă. Din 
moment ce nu mai exista o amenințare singulară de la o hegemonie 
eurasiatică, Statele Unite și-au concentrat atenţia asupra împiedicării 
apariției de hegemoni regionali secundari care ar fi putut acumula destulă 
siguranţă locală pentru a ieși pe mare. Statele Unite au lucrat prin urmare 
pentru a crea serii, mereu altele, de alianţe menite să împiedice apariţia 
oricărui potenţial hegemon local. 

Statele Unite trebuiau să se pregătească pentru intervenţii regulate și 
neprevăzute de-a lungul teritoriului Eurasiei. După căderea Uniunii 
Sovietice, SUA s-a angajat într-o serie de operaţiuni menite să menţină 
echilibrul regional și să împiedice apariția unei puteri locale. Prima 
intervenţie importantă a fost în Kuweit, unde Statele Unite au oprit 
ambițiile Irakului. Următoarea a fost în Iugoslavia, cu scopul de a împiedica 
apariţia hegemoniei sârbe asupra Balcanilor. A treia serie de intervenţii a 
fost în regiunea islamică, cu scopul de a împiedica dorința al-Qaeda (sau a 
oricui altcuiva) de a crea un imperiu islamic sigur. Intervenţiile din 
Afghanistan și Irak au făcut amândouă parte din acest plan. 

Aceste acţiuni au fost doar mult zgomot pentru nimic, cu alte cuvinte 
afaceri minore. În Irak, în cadrul operaţiunii de cea mai mare amploare, 
Statele Unite au folosit mai puţin de 200 000 de militari și au suferit mai 
puţin de 5 000 de pierderi de vieţi omenești. Asta reprezenta cam 6-8% din 
pierderile suferite în Vietnam, și aproape 1% din pierderile din cel de-Al 


Doilea Război Mondial. Pentru o ţară cu peste un sfert de miliard de 
locuitori, o forță de ocupaţie de asemenea proporţii este o glumă. Tendința 
Statelor Unite de a exagera dramatizarea unor intervenţii minore derivă din 
etapele de început ale istoriei lor. 

Cele de mai sus ne ajută să înțelegem replica americanilor la atacurile 
islamiste și nu numai. Atingându-și în mod sistematic scopurile propuse, 
Statele Unite au dorit să împiedice apariţia oricărei puteri majore în Eurasia, 
putere care să amenințe interesele americane. Paradoxul însă este 
următorul: scopurile acestor intervenţii nu au fost niciodată de a obţine — 
indiferent ce a susținut retorica politică —, ci de a împiedica ceva. Statele 
Unite au vrut să împiedice stabilitatea în regiunile în care ar fi fost posibilă 
apariţia unei noi puteri. Scopul nu era de a stabiliza, ci de a destabiliza. Şi 
asta explică răspunsul Statelor Unite la cutremurul islamic — s-a dorit 
împiedicarea apariției unui stat islamic mare și puternic. 

Lăsând deoparte retorica, Statele Unite nu au nici un interes să susţină 
pacea în Eurasia. Statele Unite nu au, de asemenea, nici un interes să 
câștige vreun război pe de-a-ntregul. Ca și în Vietnam sau în Coreea, scopul 
acestor conflicte este pur și simplu de a bloca puterea sau de a destabiliza 
regiunea, și nu de a impune ordinea. La momentul potrivit, chiar și 
înfrângerea totală este acceptabilă. Totuși, principiul folosirii forței minime, 
când este absolut necesar, pentru a menţine echilibrul puterii în Eurasia este 
— și va rămâne — forţa motrice a politicii externe a SUA de-a lungul 
secolului XXI. Vor fi nenumărate Kosovo-uri și lrak-uri în locuri de 
nebănuit, la momente greu de anticipat. Acţiunile SUA vor părea iraționale, 
și așa vor și fi dacă scopul principal va fi de a stabiliza Balcanii sau 
Orientul Mijlociu. Dar din moment ce scopul principal va fi mai degrabă să 
blocheze sau să destabilizeze Serbia sau al-Qaeda, intervenţiile vor fi de-a 
dreptul raţionale. Ele nu vor părea niciodată că vor cere cu adevărat o 
„soluţie”, și vor fi întreprinse mereu cu insuficientă forță pentru a fi 
decisive. 


După replicile cutremurului 


Sistemul internaţional este în momentul de față foarte dezechilibrat. 
Statele Unite sunt așa de puternice, încât este aproape imposibil pentru 
restul lumii să le controleze acţiunile. Tendința naturală a sistemului 
internaţional este să echilibreze. Într-o lume dezechilibrată, puterile mai 
mici sunt puse în pericol de cele mai mari, ce nu pot fi controlate. În această 
situaţie, puterile mai mici au tendința să formeze coaliţii cu alte ţări pentru a 
egala forța puterii mai mari. După ce Statele Unite au fost înfrânte în 
Vietnam, ele s-au aliat cu China pentru a ţine sub control Uniunea 
Sovietică, ce părea că devine prea puternică. 

Va fi foarte greu, în secolul XXI, să se creeze coaliții pentru a face față 
Statelor Unite. Țări mai slabe găsesc că e mai ușor să ajungă la o înţelegere 
cu Statele Unite decât să se alăture unei coaliții antiamericane — formarea 
unei coaliții și menţinerea ei reprezintă o sarcină apăsătoare. lar când 
coaliția se destramă, așa cum se întâmplă adesea, Statele Unite devin uriașul 
de neînduplecat. 

În concluzie, avem următoarea contradicţie: pe de-o parte, Statele Unite 
sunt temute și antipatizate. Pe de altă parte, multe state independente încă 
mai încearcă să găsească modalităţi de a se înțelege cu SUA. Acest 
dezechilibru va domina secolul XXI, la fel ca și eforturile de a ţine pe loc 
Statele Unite. Va fi un secol periculos, cu precădere pentru restul lumii. 

Există în geopolitică o măsură-cheie cunoscută ca „marjă de eroare”. Ea 
stabilește care e marja în limitele căreia îi este permis unei țări să greșească. 
Marjele de eroare constau din două părţi: tipurile de pericole cărora o 
naţiune trebuie să le facă faţă și cantitatea de putere pe care națiunea o 
posedă. Unele ţări au marje de eroare foarte mici. Ele au tendinţa să fie 
obsedate de detaliile politicii externe, conștiente fiind că cel mai mic pas 
greșit poate fi catastrofal. Israel și Palestina nu au marje de eroare mari, 
date fiind suprafeţele lor mici și plasarea lor geografică. Islanda, pe de altă 
parte, are o marjă de eroare foarte mare. Este o ţară mică, dar bine plasată. 

Statele Unite au o marjă de eroare uriașă. Sunt amplasate sigur în 
America de Nord și au o putere fantastică. Prin urmare, Statele Unite tind să 
fie neglijente în exercitarea puterii la nivel mondial. Nu din neglijenţă, ci 
pentru că pur și simplu nu au nevoie să fie mai atente — de fapt, a fi mai 


atente ar însemna să-și reducă din eficiență. La fel ca un bancher pregătit să 
acorde împrumuturi dezavantajoase în speranţa că va rectifica lucrurile pe 
parcurs, Statele Unite au o politică de a face mișcări pe care alte ţări le 
consideră îndrăzneţe. Rezultatele ar fi dureroase sau chiar devastatoare 
pentru alte ţări. Statele Unite merg însă mai departe și înfloresc. 

Am văzut asta după Vietnam și vedem asta și în cazul Irakului. Aceste 
conflicte sunt mai degrabă episoade izolate din istoria SUA, de importanță 
efemeră — desigur, nu și pentru vietnamezi sau irakieni. Statele Unite sunt o 
ţară tânără și barbară, care se aprinde repede și căreia îi lipsește sensul 
perspectivei istorice. Asta se adaugă la puterea americană care dă ţării 
resursele emoţionale pentru a face față adversităţii. Statele Unite exagerează 
mereu. Ceea ce la un moment dat pare catastrofal îi motivează pe americani 
să rezolve problemele în mod decisiv. O putere în devenire exagerează în 
reacţii. O putere matură găsește echilibrul. O putere în declin își pierde 
abilitatea de a-și recăpăta echilibrul. 

Statele Unite sunt o naţiune foarte tânără, încă și mai tânără ca putere 
mondială dominantă. La fel ca un adolescent tânăr și neliniștit, au și ele 
tendinţa de a fi disproporționat de emoţionale faţă de evenimente care abia 
dacă mai rămân în amintire după câţiva ani. Liban, Panama, Kuweit, 
Somalia, Haiti, Bosnia și Kosovo, toate evenimentele au părut la momentul 
declanșării lor extraordinar de importante și chiar decisive. Realitatea este 
că abia dacă-și mai amintește cineva de ele, și când asta se întâmplă, nimeni 
nu poate spune exact ce a determinat Statele Unite să se implice în conflict. 
Emoţia momentului se spulberă rapid. 

Reversul crucial al acestui fenomen este că libanezii, panamezii, 
kuweitienii, somalezii, haitienii, bosniacii și kosovarii, toți își aduc aminte 
foarte amănunțit disputele lor cu americanii. Ceea ce pentru Statele Unite a 
fost un eveniment trecător a devenit un moment definitoriu în istoriile 
celorlalte ţări. Aici descoperim prima asimetrie crucială a secolului XXI. 
Statele Unite au interese la nivel mondial și se implică în multe conflicte 
internaţionale. Nici una din implicări nu este crucială. Pentru ţările care sunt 
obiectul interesului american însă, orice intervenţie este un eveniment ce 
aduce cu sine transformări. De multe ori, ţinta este neajutorată în faţa 


acţiunilor americane și această neajutorare naște furie, chiar și în cele mai 
avantajoase circumstanţe. Furia crește cu atât mai mult cu cât declanșatorul 
ei, Statele Unite, este și invulnerabil și indiferent. Secolul XXI va cunoaște 
atât indiferența americană faţă de consecinţele acţiunilor Statelor Unite, cât 
și rezistenţa restului lumii și furia îndreptate împotriva Americii. 


Concluzii 


Pe măsură ce războiul dintre SUA și Jihad se apropie de final, prima 
linie de rezistență împotriva radicalilor islamiști vor fi înseși statele 
musulmane. Ele sunt ţintele principale ale al-Qaeda și indiferent ce cred ele 
despre Islam sau despre Occident, statele musulmane nu vor ceda puterea 
grupării al-Qaeda. Mai degrabă se vor folosi de puterea lor naţională — de 
inteligența lor și de siguranţa și inteligenţa militară — pentru a strivi al- 
Qaeda. 

Statele Unite câștigă atâta vreme cât al-Qaeda pierde. O lume islamică 
în haos, incapabilă de a se uni, înseamnă că Statele Unite și-au atins scopul 
strategic propus. Un lucru pe care SUA l-au făcut fără discuţie din 2001 
încoace este instaurarea haosului din lumea islamică, generând animozitate 
faţă de America — și poate chiar teroriști care o vor ataca în viitor. Dar 
cutremurul local nu va conduce la apariţia unei supraputeri regionale. De 
fapt, regiunea este mai divizată ca oricând și se pare că aici se va și încheia 
această poveste. Înfrângerea SUA în Irak și Afghanistan sunt rezultatele 
posibile, iar aceste războaie vor părea că s-au sfârșit prost pentru Statele 
Unite. Nu este nici o îndoială că felul cum au purtat americanii războiul în 
Irak a fost stângaci, grosier și, în multe privințe, simplist. Războiul 
american a fost într-adevăr adolescentin prin simplificarea anumitor aspecte 
și prin folosirea puterii. Dar la un nivel mai amplu și mai strategic, asta nu a 
contat. Atâta vreme cât musulmanii se luptă între ei, Statele Unite au 
câștigat războiul. 

Asta nu înseamnă că ar fi imposibil pentru un stat-naţiune să apară în 
lumea islamică la un anumit moment din viitor și să poată evolua într-o 
putere regională care să atace interesele americane. Turcia este puterea 


istorică din lumea musulmană, și așa cum se va vedea în capitolele ce 
urmează, ea se ridică din nou. Această reînviere nu va fi rezultatul vreunui 
haos provocat de căderea Uniunii Sovietice, ci de o nouă dinamică. Furia nu 
construiește istorie. Puterea, da. Iar puterea poate fi alimentată de furie, dar 
derivată din realități mult mai fundamentale: geografia, demografia, 
tehnologia și cultura. Toate acestea vor marca puterea americană, la fel cum 
aceasta va marca secolul XXI. 


3 Tratatul prin care Statele Unite achiziționau, în 1803, de la Franţa, o suprafață de teren de 2 100 


000 km? (n. tr.) 


CAPITOLUL 3 


Războaiele culturale, explozia demografică și 
computerele 


În 2002, Osama bin Laden scria în a sa „Scrisoare către America”: 
„Sunteţi o naţiune care exploatează femeile ca pe niște bunuri de consum 
sau mijloace publicitare, ademenindu-i pe clienţi să le cumpere. Folosiţi 
femeile pentru a deservi pasageri, turiști și străini, pentru a vă crește marja 
de profit. Şi vă mai lăudaţi că susţineţi libertatea femeilor.” 

Așa cum arată acest citat, al-Qaeda se luptă pentru impunerea unei 
percepții tradiţionaliste a familiei. Acest punct nu este unul neînsemnat al 
programului lor: este chiar miezul programului. Familia tradiţională este 
clădită în jurul unor principii clar definite. În primul rând, căminul este 
teritoriul femeii, iar viaţa din afara căminului este cel al bărbatului. În al 
doilea rând, sexualitatea este limitată strict între graniţele familiei și ale 
căminului, iar sexualitatea extraconjugală este inacceptabilă. Femeile care 
se mișcă în afara căminului invită la relaţii sexuale în afara familiei prin 
simplul fapt al prezenţei lor. În al treilea rând, sarcina principală a femeilor 
este reproducerea și creșterea următoarei generații. Prin urmare, este 
necesar controlul strict asupra femeilor pentru a menține integritatea 
familiei și a societăţii. Interesant este că totul se reduce la femei, iar 
scrisoarea lui bin Laden subliniază exact acest aspect important. Ceea ce 
urăște el cel mai mult la America este că aceasta promovează o cu totul altă 
perspectivă asupra femeii și a familiei. 

Perspectiva al-Qaeda nu este proprie doar lui Osama bin Laden sau doar 
Islamului. Unic poate fi punctul până unde este pregătit să întindă coarda 
acest grup, dar tema femeilor și a familiei este definitorie pentru majoritatea 
religiilor. Catolicismul tradițional, protestantismul fundamentalist, 
iudaismul ortodox și diferite ramuri ale budismului, toate au atitudini 
similare. Toate aceste religii sunt scindate în interiorul lor, la fel ca și 
societăţile. În Statele Unite, unde se vorbește despre „războaie culturale”, 


câmpul de bătălie este familia și definirea ei. Toate societățile sunt împărţite 
între tradiționaliști și cei care încearcă să redefinească familia, femeile și 
sexualitatea. 

Acest conflict se va intensifica în secolul XXI, însă tradiţionaliștii duc o 
bătălie de apărare pe care o vor pierde, în cele din urmă. Motivul este că, în 
ultimii 100 de ani, însăși structura vieţii umane — și a vieţii femeilor cu 
precădere — s-a transformat și, odată cu ea, structura familiei. Ceea ce s-a 
întâmplat deja în Europa, în Statele Unite și în Japonia se propagă și în 
restul lumii. Aceste lucruri vor destrăma multe societăţi, dar, în final, 
transformarea familiei nu poate fi oprită. 

Asta nu înseamnă că această transformare a familiei tradiționale este o 
idee bună sau proastă. Dar este o tendință de neoprit, deoarece însăși 
realitățile demografice ale lumii se transformă. Singura schimbare 
demografică majoră din lume în acest moment este declinul dramatic al 
ratei nașterilor la nivel mondial. Femeile au, cu fiecare an, din ce în ce mai 
puţini copii. Asta nu înseamnă doar că explozia demografică din ultimele 
două secole va lua sfârșit, ci și că femeile vor petrece din ce în ce mai puţin 
timp născând și crescând copii, chiar dacă durata lor medie de viaţă este în 
creștere. 

Acesta pare un fapt divers și, într-un fel, chiar așa și este, dar ceea ce 
doresc să vă arăt este felul în care o asemenea realitate poate duce la 
apariţia unor grupuri gen al-Qaeda, să vă demonstrez de ce grupurile de 
tipul acesta se vor înmulţi din ce în ce mai mult și de ce aceste grupuri nu 
au cum să învingă. Voi demonstra, de asemenea, de ce era europeană, care 
s-a clădit pe expansiunea perpetuă a populaţiei (fie prin cucerirea altor 
popoare, fie printr-o generaţie tânără și numeroasă), este înlocuită de era 
americană — o ţară în care subpopularea este la ordinea zilei. Să începem cu 
sfârșitul erei exploziei demografice. 


Explozia demografică 


In ultimele decenii a devenit din ce în ce mai clar că lumea se va 
confrunta cu o explozie demografică severă. Creșterea necontrolată a 


populaţiei va aduce cu sine epuizarea resurselor și distrugerea mediului. 
Numărul mare de oameni va necesita tot mai multe resurse sub formă de 
hrană, energie și bunuri, care, la rândul lor, vor duce la creșterea încălzirii 
globale și la nenumărate alte catastrofe ecologice. Premisa privind creșterea 
populaţiei a fost acceptată de comun acord. 

Această situaţie nu mai este însă de actualitate. Observăm deja o 
schimbare în ţările avansate economic. Oamenii trăiesc mai mult, iar din 
pricina scăderii ratei nașterilor, există tot mai puţini muncitori tineri care să 
ia locul pensionarilor tot mai numeroși. Europa și Japonia se confruntă deja 
cu această situație, iar Statele Unite vor urma și ele foarte curând. Și totuși 
îmbătrânirea populaţiei nu este decât începutul. 

Oamenii presupun că, în timp ce creșterea populaţiei se va diminua în 
Europa, populaţia totală a lumii va continua să crească necontrolat, dată 
fiind natalitatea mare din țările mai puţin dezvoltate. În realitate, adevărul 
este cu totul altul. Rata natalității scade cu repeziciune peste tot în lume. 
Ţările avansate economic sunt pe marginea prăpastiei, însă restul lumii le 
urmează îndeaproape. lar aceste schimbări demografice vor fi definitorii 
pentru secolul XXI. 

Unele dintre cele mai importante și mai dezvoltate ţări din lume, cum ar 
fi Germania și Rusia, vor pierde un mare procent din populaţie. În prezent, 
populaţia Europei, luată în ansamblu, este de 728 de milioane de cetăţeni. 
Naţiunile Unite pronostichează că, în 2050, cifra va scădea la o valoare 
cuprinsă între 557 şi 653 de milioane, un declin remarcabil. Aceste cifre 
arată că femeile vor avea în medie 1,6 copii fiecare, în prezent media fiind 
de 2,2 copii. În Europa de azi, rata fertilităţii per femeie este de 1,4 copii. 
De aceea ne vom concentra atenţia pe continuarea scăderilor. 

În mod tradiţional, scăderea populaţiei aduce cu sine diminuarea puterii. 
Pentru Europa, exact așa vor sta lucrurile. Pentru alte ţări, cum ar fi Statele 
Unite, menţinerea nivelului populaţiei, sau descoperirea de căi de creștere a 
unei populaţii în declin, vor fi esenţiale, dacă de acest lucru va depinde 
puterea politică în următorii o sută de ani. 

O declaraţie atât de extremă trebuie argumentată, prin urmare să ne 
oprim puţin și să analizăm cifrele, înainte de a studia consecinţele. Aceasta 


este o etapă marcantă în istoria omenirii și trebuie să înțelegem motivele 
care stau la baza ei. 

Să începem simplu. Între 1750 şi 1950, populaţia lumii a crescut de la 
aproape un miliard de locuitori la circa trei miliarde. Între 1950 și 2000, s-a 
dublat, de la trei miliarde la șase. Populaţia lumii nu numai că a crescut, dar 
rata creșterii a avansat cu o viteză uimitoare. Dacă această tendinţă ar fi 
continuat, rezultatul ar fi fost o catastrofă mondială. 

Dar rata creșterii nu a mai avansat. Dimpotrivă, chiar a încetinit 
dramatic. Conform Naţiunilor Unite, între 2000 și 2050 populaţia va 
continua să crească, dar numai cu aproximativ 50%, o rată de creștere 
echivalentă cu cea a celor cincizeci de ani anteriori la un loc. În a doua 
jumătate a secolului, situația va deveni și mai interesantă. Populaţia va 
continua să crească, de data aceasta cu numai 10%, conform statisticilor. 
Este ca și cum s-ar apăsa la maximum pedala de acceleraţie. De fapt, unele 
pronosticuri (neaparţinând ONU) au indicat că numărul total al populaţiei 
umane va scădea până în 2100. 

Efectul cel mai dramatic se va vedea în țările dezvoltate industrial, 
multe dintre ele urmând să se confrunte cu o scădere severă a populaţiei. 
Ţările cu un nivel mediu de dezvoltare, cum ar fi Brazilia și Coreea de Sud, 
vor cunoaște o stabilizare a populaţiei pe la mijlocul secolului, urmată de o 
descreștere lentă până în 2100. Doar în ţările cel mai puţin dezvoltate, 
precum Congo și Bangladesh, populaţia va continua să crească până în 
2100, dar nicidecum în același ritm ca în ultimii o sută de ani. Din orice 
perspectivă am privi situaţia, cert este că explozia demografică se va opri. 

Să analizăm o cifră critică: 2,1. Acesta este numărul de copii pe care 
fiecare femeie ar trebui să-l aibă, în medie, pentru a menţine o populaţie 
mondială stabilă. Orice depășește această cifră înseamnă o creștere a 
populaţiei; orice sub această cifră înseamnă descreșterea populației. 
Conform Naţiunilor Unite, în 1970, femeile nășteau în medie 4,1 copii. În 
2000, cifra a scăzut la 2,1. Nu uitaţi că este vorba despre media la scară 
mondială. Aceasta este o scădere dramatică ce explică de ce numărul 
populaţiei a continuat să crească, dar mult mai încet decât înainte. 


Naţiunile Unite preconizează că, în 2050, rata fertilităţii la nivel 
mondial va scădea la o medie de 2,05 nașteri pentru fiecare femeie. O cifră 
aflată sub nivelul de 2,1 necesar pentru ca populaţia să fie stabilă. ONU mai 
are un pronostic, bazat pe diferite presupuneri, și anume cel de 1,6 copii per 
femeie. Așadar, Naţiunile Unite, care dispun de cele mai bune informaţii 
posibile, pronostichează că, până în 2050, populaţia fie se va stabiliza, fie 
va scădea dramatic. Personal, consider că cea de-a doua variantă este mai 
aproape de adevăr. 

Situaţia devine și mai interesantă dacă ne uităm la regiunile dezvoltate 
ale lumii, cele mai avansate patruzeci și patru de ţări. În aceste ţări, femeile 
au în medie 1,6 copii fiecare, ceea ce înseamnă că populaţia din aceste zone 
este deja în scădere. Rata natalității în ţările cu un ritm mediu de dezvoltare 
a scăzut și ea la 2,9 și continuă să scadă. Chiar și în țările cel mai puţin 
dezvoltate aceasta a scăzut în prezent de la 6,6 copii la 5,0 și se așteaptă o 
scădere de până la 3,0 în 2050. Nu există nici o îndoială că rata natalității 
este într-o continuă scădere. Întrebarea este: de ce? Răspunsul poate fi găsit 
în primul rând în motivele care au dus la explozia demografică. Dintr-un 
anumit punct de vedere, explozia demografică a început să se atenueze 
singură. 

Au existat două cauze clare ale exploziei demografice, ambele la fel de 
importante. În primul rând, a scăzut rata mortalităţii infantile; în al doilea 
rând, a crescut speranţa de viață. Ambele au fost rezultatul medicinei 
moderne, al hranei tot mai îndestulătoare și al introducerii sistemului de 
sănătate publică la sfârșitul secolului al X VIII-lea. 

Nu există statistici foarte exacte ale ratei fertilității pentru anul 1800, 
dar estimările cele mai aproape de adevăr oferă medii cuprinse între 6,5 și 8 
copii per femeie. Femeile din Europa anilor 1800 aveau același număr de 
copii pe care îl au femeile din Bangladesh în ziua de azi și totuși populaţia 
nu creștea. Majoritatea copiilor născuţi în 1800 nu trăiau destul de mult 
pentru a se reproduce. Considerând că regula 2,1 era aplicabilă și atunci, ca 
și acum, înseamnă că, din opt copii născuţi, șase mureau înainte de 
împlinirea vârstei de doisprezece ani. 


Medicina, hrana și igiena au redus semnificativ numărul deceselor 
infantile, până la sfârșitul secolului al XIX-lea majoritatea copiilor 
supraviețuind destul pentru a avea copii la rândul lor. Deși mortalitatea 
infantilă a scăzut, tiparele din sânul familiilor nu s-au modificat. Oamenii 
aveau același număr de copii ca și înainte. 

Motivul nu este greu de înţeles. În primul rând, să luăm în considerare 
faptul că oamenilor le place să facă sex, iar sexul fără contracepţie duce la 
sarcini — iar la acea vreme nu existau metode contraceptive. Dar pe oameni 
nu-i deranja să aibă mulți copii, întrucât copiii deveniseră baza bunăstării 
lor. Într-o societate agrară, orice ajutor în plus ducea la sporirea averii; nu 
trebuie să știi să citești sau să programezi computere pentru a prăși, sădi sau 
recolta. Copiii erau, de asemenea, un sprijin la bătrâneţe, dacă cineva trăia 
destul de mult pentru a atinge o vârstă de aur. Nu exista un sistem de pensii, 
dar te bazai pe faptul că propriii tăi copii vor avea grijă de tine. În parte așa 
erau obiceiurile, dar era vorba și despre o gândire economică raţională. 
Tatăl avea pământ în proprietate sau avea dreptul să lucreze un teren. 
Copilul avea nevoie să aibă acces la pământ pentru a trăi, așa că tatăl putea 
întocmi o poliţă. 

De vreme ce copiii aduceau prosperitate familiilor și sprijin la bătrâneţe, 
sarcina principală a femeilor era să aducă pe lume cât mai mulţi copii 
posibil. Dacă femeile aveau copii, și dacă atât mama, cât și copilul 
supraviețuiau nașterii, întreaga familie o ducea mai bine. Era o chestiune de 
noroc, dar și un risc pe care merita să ţi-l asumi atât din perspectiva 
familiilor, cât și a bărbaţilor care le conduceau. Între pasiune și lăcomie, nu 
prea existau motive să nu aduci pe lume cât mai mulți copii. 

Obiceiurile sunt greu de schimbat. Când familiile au început să se mute 
în masă la oraș, copiii încă erau bunuri de valoare. Părinţii îi puteau trimite 
la muncă în fabrici primitive încă de la vârsta de șase ani și puteau încasa ei 
înșiși veniturile. La începuturile industrializării, fabricile nu aveau nevoie 
de o calificare mai mare decât cea necesară pentru muncile agricole. Dar, pe 
măsură ce fabricile au devenit mai complexe, ele au început să aibă tot mai 
puţin nevoie de copii de șase ani. Curând, solicitau muncitori pregătiți. Mai 
târziu, au ajuns să aibă nevoie de manageri cu diplome. 


Pe măsură ce industria devenea tot mai sofisticată, valoarea economică 
a copiilor a început să scadă. Pentru a continua să fie utili economic, copiii 
trebuiau să meargă la școală pentru a învăţa. Astfel, în loc să continue să 
contribuie la veniturile familiilor, ei au început să consume din ele. Copiii 
trebuiau îmbrăcați, hrăniţi și găzduiţi, iar, cu timpul, volumul educaţiei pe 
care trebuiau să o primească a crescut semnificativ, până în zilele noastre, 
când „copiii” merg la școală până la vârste trecute bine de douăzeci de ani, 
fără să câștige vreun ban în acest timp. Conform Naţiunilor Unite, media 
anilor de școlarizare în cele mai dezvoltate douăzeci de ţări din lume 
variază între cincisprezece și șaptesprezece ani. 

Tendinţa de a avea cât mai mulţi copii posibil a continuat atât în a doua 
jumătate a secolului al XIX-lea, cât și în prima jumătate a secolului XX. 
Mulţi dintre bunicii sau străbunicii noștri provin din familii cu câte zece 
copii. Câteva generații mai înainte, familiile în care trei din zece copii 
supravieţuiau erau norocoase. Mai apoi însă, aproape toţi copiii născuţi 
rămâneau în viaţă. Totuși, în economia anilor 1900, mai toţi își puteau găsi 
de lucru odată ajunși la vârsta pubertăţii. Și cei mai mulţi dintre ei chiar asta 
făceau. 

Pentru o familie, zece copii în Franţa secolului al XVIII-lea erau o 
adevărată mană cerească. Zece copii în Franţa sfârșitului de secol XIX erau 
o povară. Zece copii în Franţa sfârșitului de secol XX ar fi fost o catastrofă. 
A durat o vreme până când, în cele din urmă, a devenit foarte clar că 
majoritatea copiilor nu mai mureau, iar creșterea unui număr mare de copii 
devenise extrem de costisitoare. Prin urmare, oamenii au început să aibă tot 
mai puţini copii, pe care îi făceau mai mult din pura plăcere de a avea copii, 
decât din considerente economice. Dezvoltarea medicinei în direcţii precum 
contracepţia a ajutat mult în acest sens, dar costurile implicate de aducerea 
pe lume a copiilor și de întreținerea lor au dus la declinul ratei natalității. 
Copiii s-au transformat din producători în cea mai acută formă de 
consumatori. Părinţii au început să-și satisfacă nevoia de procreare doar cu 
unul-doi urmași. 

Să luăm acum în discuţie speranţa de viață. La urma urmei, cu cât 
oamenii trăiesc mai mult, cu atât vor exista mai mulți oameni la un moment 


dat. Speranța de viaţă a crescut în aceeași perioadă în care a scăzut 
mortalitatea infantilă. În 1800, speranţa de viaţă estimată pentru Europa și 
Statele Unite era de aproximativ 40 de ani. În 2000 se apropia de 80. 
Speranţa de viaţă s-a dublat, așadar, în ultimii 200 de ani. 

Este probabil ca speranţa de viaţă să continue să crească, dar puţini sunt 
cei ce anticipează o nouă dublare. În lumea avansată industrial, ONU 
preconizează o creştere de la 76 de ani în 2000 la 82 de ani în 2050. În cele 
mai sărace ţări, speranţa de viaţă va crește de la 51 la 66 de ani. Deși este 
vorba despre o creștere, nu este una geometrică, și, chiar și așa, se simte o 
descreștere graduală. Acest lucru va contribui, de asemenea, la reducerea 
creșterii populaţiei. 

Procesul de reducere care a avut loc decenii în urmă în ţările dezvoltate 
industrial se simte acum în cele mai puţin dezvoltate. În Săo Paolo, o 
familie numeroasă este calea sigură spre sinucidere economică. Poate dura 
câteva generații până ce oamenii se vor dezbăra de vechile obiceiuri, dar o 
vor face cu siguranţă. Şi istoria nu se va repeta atâta vreme cât durata și 
costurile educării unui copil pentru timpurile moderne continuă să crească. 
Între scăderea ratei natalității şi încetinirea creșterii speranţei de viaţă, 
creșterea demografică trebuie să se oprească. 


Explozia demografică și modul nostru de viaţă 


Ce legătură au toate acestea cu puterea mondială în secolul XXI? 
Explozia demografică afectează toate naţiunile, așa cum se va vedea din 
capitolele care urmează. Dar afectează și ciclurile de viaţă ale oamenilor din 
cadrul acestor națiuni. O populaţie redusă influenţează totul, de la numărul 
trupelor armate care pot lupta într-un război la numărul oamenilor angajaţi 
în câmpul muncii și până la conflictele politice interne. Procesul despre care 
vorbim nu va afecta doar numărul cetăţenilor dintr-o ţară sau alta. Va 
schimba felul în care acei oameni trăiesc și, prin urmare, atitudinea țărilor 
în cauză. 

Să începem cu trei factori-cheie. Speranţa de viață se apropie de 80 de 
ani în ţările dezvoltate ale lumii; numărul copiilor pe care îi are o femeie 


scade; procesul educaţional durează din ce în ce mai mult. Facultatea este 
considerată acum minimum de educaţie necesar pentru a avea parte de 
succes social și economic în țările dezvoltate. Majoritatea oamenilor 
termină facultatea la 22 de ani. Adăugaţi masterate sau doctorate și oamenii 
intră în câmpul muncii abia după 25 de ani. Nu toţi urmează acest tipar, 
desigur, dar un segment considerabil al populaţiei o face și acest segment 
include mulţi dintre cei care vor ajunge să reprezinte conducerea politică și 
economică a acestor ţări. 

Drept rezultat, tiparele matrimoniale s-au modificat dramatic. Oamenii 
amână pentru mult mai târziu căsătoria și copiii. Să analizăm acest efect 
asupra femeilor. Acum 200 de ani, femeile începeau să aibă copii încă din 
adolescență. Continuau să aibă copii, să îi crească și adesea să-i și îngroape 
până când mureau și ele. Acest lucru era necesar pentru binele familiei și al 
societăţii. Nașterea și creșterea copiilor reprezenta o parte semnificativă din 
viaţa femeilor. 

În secolul XXI, acest tablou s-a schimbat. Presupunând că o femeie 
ajunge la pubertate la vârsta de 13 ani și la menopauză la 50, ea va trăi de 
două ori mai mult decât strămoșii ei și, peste jumătate din viaţa ei, va fi 
incapabilă de reproducere. Să presupunem că o femeie are doi copii. Ea va 
fi însărcinată în jur de 18 luni, ceea ce înseamnă, în mare, 2% din viaţa ei. 
Presupunând în continuare că această femeie va avea copiii la distanţă de 3 
ani unul de altul, fiecare copil intră la grădiniţă la vârsta de 5 ani, iar ea 
revine la muncă atunci când copilul cel mare începe școala. 

Timpul total în care femeia este ocupată cu nașterea și creșterea copiilor 
este de 8 ani din viaţa ei. Dacă luăm în considerare o speranţă de viață de 80 
de ani, timpul dedicat exclusiv nașterii și creșterii copiilor este redus la 
uimitorul procent de 10% din viaţa ei. Nașterea copiilor devine, din 
ocupaţia principală a femeii, o activitate ca oricare alta. Adăugaţi la această 
analiză faptul că multe femei au un singur copil și că unele dintre ele își duc 
copiii la creșă sau apelează la bone pentru copiii până la vârsta de 5 ani, și 
iată cum întreaga structură a vieții unei femei este total schimbată. 

Aici se pot vedea rădăcinile demografice ale feminismului. Din moment 
ce femeile petrec tot mai puţin timp născând și crescând copii, ele sunt tot 


mai puţin dependente de bărbaţi, comparativ chiar cu felul în care stăteau 
lucrurile în urmă cu 50 de ani. În trecut, sarcinile în afara căsătoriei ar fi 
creat un dezastru economic pentru o femeie. Nu mai este cazul, în special 
pentru femeile de carieră. Căsătoria nu mai este impusă de necesități 
economice. 

Asta ne aduce într-un punct în care căsniciile nu mai sunt menținute 
doar din necesitate, ci și din dragoste. Problema cu dragostea este că poate 
fi nestatornică. Vine şi trece. Dacă oamenii ar sta căsătoriți doar din motive 
emoționale, în mod inevitabil ar exista tot mai multe divorțuri. Scăderea 
nevoilor economice elimină o importantă și puternică forță stabilizatoare 
din căsnicie. Dragostea poate dura, și uneori chiar durează, dar de una 
singură este mai puţin puternică decât atunci când este dublată de necesități 
economice. 

Căsniciile erau garantate „până ce moartea ne va despărți”. În trecut, 
această despărțire venea, adesea, devreme. Au existat multe căsătorii care 
au durat 50 de ani în timpul perioadei de tranziţie, când oamenii aveau 10 
copii care supravieţuiau. Dar înainte de această perioadă, căsătoriile se 
sfârșeau mai devreme, prin decesul unuia dintre parteneri, iar 
supravieţuitorul se recăsătorea, pentru a evita ruina economică. În Europa 
se practica ceea ce se poate numi poligamie în serie, prin care văduvii (care 
erau cei mai frecvenți, dat fiind că multe femei mureau la nașterea copiilor) 
se recăsătoreau de nenumărate ori de-a lungul vieţii lor. La sfârșitul 
secolului al XIX-lea și începutul secolului XX, obișnuinţa ţinea o căsnicie 
unită perioade de timp extraordinar de lungi. Totuși, la sfârșitul secolului 
XX a apărut un nou model prin care poligamia în serie s-a reafirmat, de data 
aceasta, trendul fiind susținut mai degrabă de divorțuri decât de decese. 

Să mai adăugăm un model. Dacă multe căsătorii aveau loc atunci când 
unul sau ambii parteneri erau încă adolescenţi, în prezent oamenii se 
căsătoresc după 25 de ani sau chiar până în 35. Era tipic pentru femei și 
bărbaţi să rămână inactivi sexual înainte de căsătoria care avea loc în jurul 
vârstei de 14 ani, dar este, să zicem, ireal să mai aștepți de la cineva să se 
căsătorească la 30 de ani fiind încă virgin. Ar fi vorba despre 17 ani peste 
vârsta pubertăţii fără activitate sexuală. Acest lucru nu se va întâmpla. 


În tiparul vieţii există o perioadă în care oamenii sunt activi sexual, dar 
nu sunt încă pregătiţi să fie pe picioarele lor din punct de vedere financiar. 
Există, de asemenea, o perioadă în care se pot susţine financiar și sunt și 
activi sexual, dar aleg să nu se reproducă. Întreaga schemă a vieții 
tradiționale este dată peste cap, și nu se întrevăd încă modele alternative 
mai clare. Coabitarea obișnuia să fie legată de o căsătorie legală, dar, în ziua 
de azi, aceste două elemente nu mai au neapărat legătură. Nici chiar 
reproducerea nu mai este legată de căsătorie și poate nici chiar de coabitare. 
O viaţă mai lungă, scăderea ratei fertilităţii și anii adăugați la timpul alocat 
educaţiei, toate au contribuit la dizolvarea vechilor tipare sociale și de viaţă. 

Această tendinţă nu poate fi întoarsă din drum. Femeile au tot mai puţini 
copii întrucât într-o societate industrială, urbană, întreţinerea unui număr 
mare de copii poate distruge o familie din punct de vedere economic. Acest 
lucru nu se va schimba prea curând. Costurile necesare pentru creșterea 
copiilor nu vor scădea și nici nu vor mai exista modalităţi de a pune un 
copil de 6 ani la muncă. Rata mortalităţii infantile nu va crește nici ea; 
dimpotrivă, ea scade pe măsură ce medicina avansează. Astfel încât, în 
secolul XXI, tendinţa de a avea cât mai puţini copii va continua. 


Consecințe politice 


Segmentele de populaţie cele mai educate sunt cele în care tiparele 
stilului s-au modificat cel mai mult. Cei foarte săraci, pe de altă parte, au 
trăit într-o lume a familiilor disfuncționale încă de la începuturile Revoluţiei 
Industriale. Pentru ei, tiparele haotice ale reproducerii au fost dintotdeauna 
la ordinea zilei. Totuși, între clasele de profesioniști și de oameni de afaceri 
cu studii superioare, pe de o parte, și populaţia fără educaţie, pe de altă 
parte, există o pătură socială semnificativă care a experimentat doar parţial 
transformările demografice. 

Printre lucrătorii manuali și cei care prestează munci ușoare, mai 
degrabă adecvate femeilor, au mai existat și alte tendințe, cea mai 
importantă dintre ele fiind cea a unei educaţii de scurtă durată. Rezultatul 
este o prăpastie mai puţin vizibilă între pubertate și reproducere. Membrii 


acestor grupuri tind să se căsătorească de tineri și să aibă devreme copii. 
Sunt mult mai dependenţi unii de alţii din punct de vedere economic, iar 
consecinţele financiare ale divorțului pot fi mult mai devastatoare. Există 
elemente nonemoţionale care le menţin căsnicia, iar divorțul apare mai 
degrabă ca urmare a unor evenimente precum sexul premarital sau 
extraconjugal. 

Acest grup cuprinde multe aspecte sociale conservatoare, o cohortă 
socială puternică, dar restrânsă. Sunt puternici deoarece susțin valorile 
tradiționale. Haosul claselor mai educate nu poate fi încă numit valoare; 
acest lucru se va întâmpla cu un secol înainte ca stilurile lor de viață să 
fuzioneze într-un sistem moral coerent. Prin urmare, conservatorii sociali au 
un avantaj inerent, căci ei vorbesc coerent despre poziţia autorizată a 
tradiţiei. 

Totuși, aşa cum am văzut, vechile diferenţe dintre bărbaţi și femei se 
șterg. Pe măsură ce femeile trăiesc mai mult și au tot mai puţini copii, ele 
nu mai sunt forțate de împrejurări să respecte rolul tradițional pe care îl 
ocupau înainte de explozia demografică. lar familia nu mai este 
instrumentul economic esenţial de pe vremuri. Divorțul nu mai este 
catastrofal din punct de vedere economic, iar sexul premarital este 
inevitabil. Homosexualitatea — plăcere sexuală fără reproducere — devine o 
alternativă rezonabilă. Dacă la baza căsătoriei stau sentimentele, atunci de 
ce nu ar fi căsătoria homosexuală la fel de valabilă ca cea heterosexuală? 
Căsătoria nemaifiind neapărat legată de reproducere, atunci vom fi martori, 
logic, la multe căsătorii homosexuale. Toate aceste schimbări derivă din 
modificările radicale ale tiparelor de viață care au legătură cu sfârșitul 
exploziei demografice. 

Nu este nici o întâmplare, aşadar, că tradiţionaliștii din cadrul tuturor 
grupurilor religioase — catolici, evrei, musulmani — insistă asupra întoarcerii 
la tiparele tradiționale de reproducere. Cu toţii susțin — iar unii chiar au — 
familiile numeroase. Menţinerea rolului tradițional al femeii în acest 
context are sens, la fel ca și perspectiva căsătoriilor timpurii, a castităţii și a 
eternității căsniciei. Cheia stă în a avea cât mai mulţi copii, acesta fiind un 
principiu tradiţionalist. Restul rămâne pe locul doi. 


Această problemă nu apare brusc în societăţile dezvoltate industrial. 
Unul dintre fundamentele  antiamericanismului, de exemplu, este 
argumentul care spune că societatea americană dă naștere imoralităţii, 
glorifică lipsa de modestie a femeilor și distruge familia. Dacă citiţi 
discursurile lui Osama bin Laden, această temă este repetată constant. 
Lumea se schimbă, spune el, iar noi ne îndepărtăm de normele de 
comportament care au fost mereu considerate morale. El dorește să 
oprească acest proces. 

Problemele de acest fel au devenit un câmp de bătălie internaţional, dar 
și o sursă de tulburări politice interne în majoritatea țărilor dezvoltate, cu 
precădere în Statele Unite. De o parte a baricadei se află un set structurat de 
forțe politice care-și au rădăcinile în organizaţiile religioase existente. De 
cealaltă parte se află normele de comportament, mai puţin puternice politic, 
dar copleșitoare și indiferente la consecinţele politice ale acţiunilor pe care 
le declanșează. Aceste norme de comportament sunt determinate de 
necesități demografice. Există, desigur, mișcări de apărare a diverselor 
aspecte ale acestei evoluţii, cum ar fi drepturile homosexualilor, dar 
transformarea nu este planificată. Ea se întâmplă, pur și simplu. 


Computerul și cultura americană 


Acum că era americană a început, Statele Unite sunt interesate să 
distrugă tiparele sociale tradiţionale, ceea ce creează destul de multă 
instabilitate și conferă naţiunii maximum de spaţiu pentru manevre. Cultura 
americană este un melanj de Biblie și computer, de valori tradiţionale și 
inovaţii radicale. Dar alături de demografie, computerul va remodela la 
rândul lui cultura americană, devenind adevăratul fundament al hegemoniei 
culturale americane. Acest lucru se va dovedi extrem de important în 
următorii 100 de ani. 

Computerul reprezintă atât o desprindere radicală de tehnologia de până 
acum, cât și un nou mod de a percepe rațiunea. Scopul unui computer este 
manipularea de date cantitative, adică de numere. În calitate de mașină de 
manipulat date, computerul reprezintă o tehnologie unică. Dar, din moment 


ce reduce orice informaţie — muzică, film și cuvinte scrise — la numere, 
acesta este, de asemenea, o metodă unică de a percepe raţiunea. 

Computerul este bazat pe logica binară. Ceea ce înseamnă că citește 
impulsuri electrice, care sunt fie negative, fie pozitive, și sunt interpretate 
ca serii de O și 1. Computerul folosește șiruri din aceste numere binare 
pentru a reprezenta lucruri pe care noi le percepem ca fiind foarte simple. 
Așadar, majuscula A este reprezentată de combinaţia 01000001. Litera mică 
a reprezintă combinaţia 01100001. Aceste șiruri de numere sunt 
reorganizate într-un limbaj, care, la rândul lui, este prelucrat în coduri ale 
computerului, scrise într-o serie de limbaje, de la Basic la C++ sau Java. 
Aceste limbaje sunt folosite de programatori pentru a scrie coduri care, 
când sunt compilate, exprimă hexazecimale, și care, la rândul lor, 
manipulează date la nivel binar, deci fizic. 

Dacă cele de mai sus vă par complicate, atunci ţineţi minte următorul 
lucru. Pentru un computer, totul se reduce la numere, fie că este vorba 
despre o literă sau despre un crâmpei de melodie. Totul este redus la 
combinaţii de zerouri și de cifra unu. Pentru a putea lucra cu computere, s- 
au inventat limbaje complet artificiale. Scopul acestor limbaje este de a face 
computerele apte să interpreteze datele introduse. 

Cu toate acestea, computerul poate fi folosit doar în cazul lucrurilor care 
pot fi exprimate prin coduri binare. Poate reda muzică, dar nu o poate 
compune (cel puţin nu foarte bine), și nici nu poate explica frumuseţea ei. 
Poate stoca poezie, dar nu-i poate explica sensurile. Ne poate permite să 
căutăm orice carte ne-ar trece prin minte, totuși nu poate face distincția între 
corect și greșit gramatical, cel puţin nu foarte ușor. Computerul este 
minunat prin ceea ce poate face, dar elimină foarte mult din ceea ce este 
capabilă să facă mintea omenească. Este, pur și simplu, o unealtă. 

O unealtă puternică și cuceritoare care însă funcţionează folosind o 
logică ce nu se bazează pe alte elemente ale raţiunii, mult mai complexe. 
Computerul se concentrează doar asupra lucrurilor care pot fi reprezentate 
prin numere. Astfel, cucerește oamenii, făcându-i să creadă că alte aspecte 
ale cunoașterii sunt fie ireale, fie lipsite de importanţă. Computerul tratează 
raţiunea ca pe un instrument pentru obținerea anumitor lucruri și nu pentru 


contemplarea lor. Limitează dramatic ceea ce rațiunea noastră vrea să 
exprime sau intenționează să facă. Însă, în spaţiul acesta restrâns, 
computerul poate face lucruri extraordinare. Datele sale devin mai 
importante decât înțelesurile lor. 

Oricine a învăţat un limbaj de programare înțelege rigoarea logică și 
artificialitatea sa. Nu seamănă câtuși de puţin cu limbajul natural. De fapt, 
chiar este antiteza limbajului natural. Acesta din urmă este încărcat de 
subtilități, nuanţe, înțelesuri complexe determinate de context sau de 
raţionament. Unealta logică trebuie să excludă toate aceste lucruri, căci 
logica binară a computerului este incapabilă să le interpreteze. 

Cultura americană a precedat computerizarea americană. Conceptul 
filozofic al pragmatismului a fost clădit în jurul unor enunţuri precum cel ce 
urmează, al lui Charles Peirce, unul dintre fondatorii pragmatismului: 
„Pentru a stabili înţelesul unei concepții intelectuale, trebuie să se 
stabilească ce consecinţe practice pot rezulta în mod necesar din adevărul 
acelei concepţii; iar suma acestor consecinţe va constitui întregul înţeles al 
concepției.” Cu alte cuvinte, semnificaţia unei idei stă în consecinţele ei 
practice. O idee fără consecințe practice este lipsită de sens. Întreaga 
noțiune de rațiune contemplativă ca scop în sine se exclude. 

Pragmatismul american a reprezentat un atac la metafizica europeană, 
considerată nepractică. Cultura americană a fost obsedată de utilitatea 
practică și de sfidarea metafizicii. Computerul și limbajul lui sunt 
manifestările perfecte ale noţiunii de pragmatism al raţiunii. Fiecare șir de 
coduri trebuie să aibă un rezultat practic. Singurul standard este 
funcţionalitatea. Ideea că un șir de coduri ar putea fi apreciat nu pentru 
utilitatea, ci pentru frumuseţea sa, este de neconceput. 

Ideea de pragmatism, așa cum a fost ea dezvoltată prin limbaje gen 
C++, este o simplificare și o restrângere radicală a sferei raţiunii. În 
America zilelor noastre, rațiunea mai are legătură doar cu câteva lucruri, 
toate fiind măsurate prin prisma rezultatelor lor practice. Orice nu are 
rezultate practice este exclus din sfera rațională și trimis într-o altă sferă, 
inferioară. Cu alte cuvinte, cultura americană nu este axată pe noţiuni ca 


adevăr sau frumos. În schimb, valorifică treaba făcută până la capăt, fără să 
se intereseze prea mult în ce constă importanţa ei. 

Astfel, ajungem la adevărul central al culturii americane și la enorma sa 
forță motrice. Cultura americană poate fi acuzată că a ridicat practicul 
deasupra tuturor celorlalte forme de adevăr. Acuzaţia este valabilă, dar nu 
evaluează puterea acestei simplificări a lucrurilor. Istoria însăși s-a născut 
din valoarea practică. 

Dacă încercăm să descoperim esenţa culturii americane, ea constă nu 
numai în pragmatism ca filozofie, ci și în computer ca întruchipare a 
pragmatismului. Nimic nu reprezintă cultura americană mai bine decât 
computerul și nimic nu a transformat lumea mai repede și mai profund 
decât inventarea acestuia. Computerul, mai mult decât automobilul sau 
decât coca-cola, reprezintă manifestarea unică a conceptului american de 
rațiune și realitate. 

Cultura computerului este, prin definiţie, barbară. Esenţa barbariei 
reprezintă reducerea culturii la o forță motrice simplă, care nu tolerează 
diversiune sau concurență. Modul în care este proiectat computerul, 
maniera în care este programat și felul în care a evoluat reprezintă o forță 
intensă și reducţionistă. Computerul nu creează rațiune contemplându-și 
complexitatea, ci reducându-se la forma sa cea mai simplă de exprimare și 
justificându-se prin realizări practice. 

Pragmatismul, computerele și Microsoft (sau oricare altă corporație 
americană) sunt nemilos de concentrate, extrem de folositoare, extraordinar 
de eficiente. Fragmentarea culturii americane este reală, însă se transformă 
ușor în barbaria computerelor și în instrumentul care folosește și modelează 
fundamental computerele, corporația. Corporaţiile sunt la fel de fragmentate 
precum restul culturii americane. Dar, prin diversitatea lor, ele exprimă 
aceeași siguranţă de sine ca orice ideologie americană. 


Concluzii 


Statele Unite sunt imitate din punct de vedere social și condamnate 
politic. Ele sunt plasate pe falia ideologică a sistemului internaţional. Pe 


măsură ce populaţia scade, urmare a schimbărilor tiparelor reproductive, 
Statele Unite devin centrul modului de viață socială radical redefinit. Nu 
poţi avea o economie modernă fără computere și corporaţii, iar dacă 
urmează să programezi computere, trebuie să știi limba engleză, limba 
computerelor. Cei care doresc să se opună trendului liberalizării trebuie să 
evite cu stoicism modelul american de viaţă și de gândire. Cei ce nu adoptă 
modelul american nu pot avea parte de o economie modernă. Acest lucru îi 
conferă putere Americii și îi frustrează permanent pe criticii săi. 
Descreșterea populaţiei are consecințele ei, care vor trebui analizate. 
Rezistenţa la dezintegrarea tiparelor tradiționale de reproducere are legătură 
cu 11 septembrie și cu afirmarea culturii americane în general. 

Instituţii vechi s-au destrămat, iar cele noi nu au apărut încă. Secolul 
XXI va fi o perioadă în care vor apărea primele tentative de creare a unor 
noi instituţii, sisteme morale și practici. Prima jumătate a secolului XXI va 
fi marcată de conflicte religioase intense. Va fi interesant de observat 
apariția spontană a modelelor sociale stabile, nonmonogamice. Numărul 
indivizilor care au avut un singur partener sexual de-a lungul vieţii a scăzut 
deja dramatic. Ca în oricare epocă nouă, provocarea cea mare va fi 
domolirea haosului și stabilirea ordinii — iar în era americană, modelul SUA 
va predomina. Haosul familiei americane și logica computerului vor 
învinge. lar toate aceste elemente trebuie încorporate în restul poveștii, 
despre geopolitică, la care ne întoarcem acum. 


CAPITOLUL 4 
Noile linii de demarcaţie 


Unde va lovi următorul cutremur și prin ce anume se va caracteriza? 
Pentru a răspunde la această întrebare trebuie să analizăm faliile geopolitice 
ale secolului XXI. Ca și în cazul geologiei, există nenumărate astfel de falii. 
Fără a împinge analogia prea departe, trebuie să identificăm faliile active 
pentru a identifica regiunile unde fricțiunile pot da naștere conflictelor. Cum 
atenţia acordată lumii islamice scade în intensitate, care va fi următorul 
punct de instabilitate la nivel internațional în perioada care urmează? 

În lume există în prezent cinci zone percepute ca potenţiali candidaţi. În 
primul rând, bazinul foarte important al Pacificului. Flota Statelor Unite 
domină Pacificul. Aria asiatică a Pacificului este compusă în întregime din 
țări comerciale dependente de accesul la ocean, așadar dependente de 
Statele Unite. Două dintre ele — China și Japonia — sunt mari puteri care ar 
putea, teoretic, să se opună hegemoniei SUA. Statele Unite și Japonia s-au 
luptat, între 1941 și 1945, pentru bazinul Pacificului, și problema nu pare să 
se fi rezolvat nici până în prezent. 

În al doilea rând, nu trebuie să uităm viitorul Eurasiei după căderea 
Uniunii Sovietice. Încă din 1991, regiunea s-a fragmentat şi a decăzut. 
Succesoarea Uniunii Sovietice, Rusia, a ieșit din această perioadă cu o nouă 
încredere în sine. Totuși, Rusia se află într-o poziţie geopolitică ușor de 
atacat. Dacă ea nu va reuși să-și creeze o sferă de influență, Federaţia Rusă 
însăși s-ar putea fragmenta. Pe de altă parte, crearea unei astfel de sfere de 
influenţă poate genera conflicte cu Statele Unite și cu Europa. 

În al treilea rând, există încă îndoieli cu privire la spaţiul european. 
Timp de cinci secole la rând, Europa a constituit scena nenumărator 
războaie. În ultimii 60 de ani fie a fost ocupată, fie a încercat să încropească 
o uniune care să împiedice un nou război. Şi totuși, Europa mai poate fi 
pusă în situația de a trebui să facă faţă renașterii Rusiei, îndrăznelii Statelor 
Unite sau propriilor tensiuni interne. Cutia Pandorei încă nu este închisă. 


În al patrulea rând, să nu uităm de lumea islamică. Nu instabilitatea este 
cea care ne îngrijorează aici, ci posibilitatea apariţiei unui stat care, 
indiferent de ideologie, ar putea forma temelia unei coaliţii. Dacă privim 
problema din punct de vedere istoric, Turcia a fost cel mai de succes centru 
al puterii în lumea musulmană. Care este viitorul ei și cel al restului statelor 
musulmane? 

În ultimul rând, trebuie să luăm în considerare problema relațiilor 
mexicano-americane. În mod normal, statutul Mexicului nu ar trebui să se 
ridice la nivelul unei forțe care să zguduie lumea, însă plasarea sa în 
America de Nord ar putea face acest lucru posibil, indiferent de puterea sa 
propriu-zisă. Ca ţară cu al cincisprezecelea PIB ca mărime din lume, 
Mexicul nu ar trebui subestimat nici pentru propriile-i merite. Mexicul are 
probleme vechi, istorice, de reglat cu Statele Unite, iar de-a lungul acestui 
secol se pot ivi forțe sociale care să nu poată fi controlate de nici un guvern. 

Pentru a indica evenimentele care vor avea loc în viitor, trebuie să 
analizăm, în cele ce urmează, care dintre aceste evenimente au șanse să se 
producă și în ce ordine. O falie nu aduce neapărat cu sine un cutremur. 
Faliile pot exista milenii la rând, provocând doar mișcări ușoare, 
ocazionale. Însă, cu atâtea falii profunde, un conflict în secolul XXI pare 
aproape inevitabil. 


Bazinul Pacificului 


În ultima jumătate a secolului trecut, țărmul de vest al Pacificului a fost 
regiunea cu cea mai rapidă dezvoltare din lume, găzduind două dintre cele 
mai mari economii ale lumii, Japonia și China. Alături de alte economii din 
Asia de Est, acestea depind în mare măsură de comerțul naval pentru 
transportarea bunurilor către Statele Unite și Europa și pentru importul de 
materii prime din Golful Persic și din restul bazinului Pacificului. Orice 
întrerupere a circuitului mărfurilor ar provoca daune considerabile. O 
întrerupere de durată s-ar dovedi catastrofală. 

Să ne întoarcem privirea către Japonia, cea de-a doua economie a lumii 
și singura putere industrială majoră lipsită de resurse proprii de materii 


prime. Japonia trebuie să importe mare parte din cele mai importante 
minerale, de la petrol la aluminiu. Fără aceste importuri — mai ales fără 
petrol — Japonia ar înceta să mai fie o putere industrială în câteva luni. 
Pentru a măsura exact importanţa acestui flux, nu uitaţi că Japonia a atacat 
Pearl Harbor în 1941, pentru că Statele Unite interveniseră în accesul său la 
materiile prime. 

China a devenit și ea o putere industrială semnificativă de-a lungul 
ultimei generaţii, cu o creștere ce o depășește pe cea a oricărei alte 
economii importante din lume, deși este încă foarte mică în comparaţie cu 
cea a Japoniei sau a Statelor Unite. Totuși, China este acum un jucător-cheie 
în bazinul Pacificului. Cândva, era mult mai independentă decât Japonia în 
ceea ce privește materiile prime. Dar, pe măsură ce a crescut, propriile 
resurse nu au mai fost de ajuns, astfel încât a devenit un semnificativ 
importator de materii prime. 

Pacificul dispune în prezent de două puteri asiatice majore, dependente 
în mare măsură de importuri, pentru a-și alimenta economia, și de exporturi, 
pentru a o crește. Japonia și China, alături de Coreea de Sud și de Taiwan 
depind de accesul la Pacific pentru a-și transporta bunurile și mărfurile. 
Cum flota SUA controlează Oceanul Pacific, aceste ţări se bazează pe 
Statele Unite pentru bunăstarea economiei lor. Un pariu uriaș pentru orice 
națiune. 

Rute comerciale în Pacific 


Mai există un aspect al acestei situaţii. Statele Unite consumă cantități 
imense de produse asiatice, un beneficiu pentru locuitori, care au în acest 
fel acces la mărfuri cu preţuri mici. În același timp, această situaţie 
dăunează anumitor sectoare și zone ale economiei americane, căci 
subminează economia internă. Ceea ce este benefic pentru consumatori 
poate declanșa simultan creșterea ratei șomajului și scăderea salariilor, 
provocând astfel turbulente politice complexe în Statele Unite. Una dintre 
caracteristicile Statelor Unite este tendința de a fi hipersensibile la 
problemele politicii interne, întrucât dispun de un spaţiu enorm pentru 
manevre în politica externă. Prin urmare, indiferent de beneficiile generale 
ale comerțului cu Asia, SUA își pot schimba total atitudinea față de 
importurile din zonă, dacă anumite considerente de politică internă le 
forţează în această direcţie. Oricât de improbabilă, este o posibilitate ce 
reprezintă o ameninţare serioasă la adresa intereselor Asiei de Est. 

China direcționează aproape un sfert din totalul exporturilor sale către 
Statele Unite. Dacă Statele Unite ar pune embargo pe produsele chinezești 
necompetitive, China s-ar afla în fața unei serioase crize economice. 
Același lucru este valabil pentru Japonia și pentru alte țări asiatice. Statele 
care sunt puse în faţa unor dezastre economice devin imprevizibile, chiar 
agresive în încercarea de a deschide noi pieţe, uneori prin presiuni politice 
sau militare. 

Totuși, din punct de vedere militar, Statele Unite ar putea închide în 
orice clipă accesul la Oceanul Pacific. Economic vorbind însă, sunt 
dependente de comerțul cu Asia, dar nu la fel de dependente pe cât este 
Asia de comerțul cu Statele Unite. Statele Unite ar putea, teoretic, să fie 
ținta presiunilor politice interne venite din partea grupurilor afectate de 
importurile din Asia. Mai există și posibilitatea ca Statele Unite, drept 
răspuns la presiunile interne, să încerce să modifice relaţiile economice din 
bazinul Pacificului. Unul dintre mijloacele pe care le pot folosi este 
legislaţia protecţionistă, susținută de puterea lor militară. Prin urmare, Asia 
de Est nu are cum să contrabalanseze o mișcare militară sau economică a 
Americii. 


Subiectiv vorbind, ultimul lucru pe care o naţiune l-ar dori în zonă ar fi 
un conflict. Însă, dacă încercăm să privim situaţia obiectiv, există totuși un 
dezechilibru imens de putere. Orice schimbare în politica Americii poate 
devasta Asia de Est, iar o astfel de atitudine din partea SUA este ușor de 
imaginat. Amenințarea sancţiunilor Americii aplicate Chinei, de exemplu, 
sancțiuni prin care Statele Unite să încerce să limiteze importul chinezesc 
de petrol, lovește direct în inima interesului naţional al Chinei. Așadar, 
chinezii trebuie să-și folosească puterea economică în creştere pentru a 
dezvolta opţiuni militare împotriva Americii. Nu ar face decât să acționeze 
în concordanţă cu principiul fundamental al strategiei militare: să spere la 
ce-i mai bun, dar să se aștepte la ce-i mai rău. 

În cursul ultimilor 50 de ani, Pacificul de Vest și-a sporit dramatic 
puterea economică, dar nu și pe cea militară — iar acest dezechilibru a lăsat 
Asia de Est vulnerabilă. China și Japonia nu vor avea, așadar, altă variantă 
decât să-și mărească puterea militară în secolul următor, acţiune pe care 
Statele Unite ar putea-o interpreta ca pe o posibilă ameninţare la adresa 
controlului SUA asupra Pacificului de Vest. Ele vor interpreta o mișcare 
defensivă ca pe o agresiune, ceea ce, privind obiectiv, chiar este, indiferent 
de intenţiile subiective ale Chinei. Adăugaţi la toate acestea Coreea de Sud 
și Taiwanul, care sunt într-o ascensiune continuă, și regiunea are toate 
șansele să devină un butoi cu pulbere în secolul XXI. 

Mai mult, orice ţară asiatică ce consideră creșterea preţului petrolului 
drept o reală posibilitate nu poate să nu ţină cont de ameninţarea unui 
control al furnizării de energie din partea americanilor. Nu peste foarte mult 
timp, în următorii 20 până la 50 de ani, acesta s-ar putea să fie un scenariu 
cât se poate de real. Orice putere asiatică raţională trebuie să se pregătească 
pentru acest lucru. Singurele două naţiuni care dispun de resursele necesare 
pentru a face față Statelor Unite pe mare sunt China și Japonia, fiecare 
antagonistă celeilalte, împărtășind cu toate acestea o teamă comună față de 
atitudinea Americii în cazul unei explozii a preţurilor la energie. 

Controlul Pacificului se intersectează cu un subiect și mai specific — 
controlul asupra culoarelor maritime folosite pentru transportul de energie. 
Cu cât crește prețul petrolului și cu cât mai departe de realitate sunt sursele 


de energie neconvenţională, cu atât este mai mare probabilitatea unei 
confruntări pentru culoarele maritime. Dezechilibrul puterilor din regiune 
este foarte mare. Acest lucru, alături de subiectul specific al transportului de 
energie, conferă bazinului Pacificului statutul de falie geopolitică masivă. 

Mare parte din a doua jumătate a secolului XX, Uniunea Sovietică a 
controlat Eurasia — de la Germania centrală la Pacific și până în sudul 
îndepărtat, la Caucaz și Hindu Kush / Afghanistan. Când Uniunea Sovietică 
a decăzut, frontiera ei vestică s-a deplasat înspre est cu aproximativ 1 610 
km, de la granița Germaniei de Vest până la graniţa rusă cu Belarus. De la 
Hindu Kush, graniţele s-au mutat înspre nord cu 1 600 km, spre graniţa rusă 
cu Kazahstan. Rusia a fost împinsă de la graniţa cu Turcia spre nord, înspre 
Caucazul de nord, unde mai duce și până-n ziua de azi război cu rebelii 
ceceni pentru a-și păstra influenţa în regiune. Puterea rusească se află în 
prezent mai la est ca niciodată. În deceniile care vor urma, ea se va stabili 
cumva între acele două linii. 

Importanța strategică a Ucrainei 

După dizolvarea Uniunii Sovietice la sfârşitul secolului XX, puterile 
străine s-au stabilit în zonă pentru a se folosi de economia rusească, creând 
o eră a haosului și a sărăciei. S-au mișcat rapid, pentru a putea acapara cât 
mai mult din Imperiul Rus, pe care să îl aducă în sfera lor de influență. 
Europa de Est a fost cooptată în NATO și UE, iar statele baltice au fost 
primite, la rândul lor, în NATO. Statele Unite au consolidat relaţii foarte 
strânse atât cu Georgia și cu celelalte ţări din Caucaz, cât și cu multe dintre 
țările Asiei Centrale, mai ales după 11 septembrie, când Rusia a permis 
forţelor americane să intervină în conflictul din Afghanistan. Un fapt 
semnificativ, Ucraina a trecut de partea Statelor Unite, îndepărtându-se de 
Rusia — un moment critic în istoria acesteia din urmă. 

Revoluţia Portocalie din Ucraina, care a durat din decembrie 2004 până 
în ianuarie 2005, a constituit momentul în care lumea de după Războiul 
Rece s-a sfârșit cu adevărat pentru Rusia. Rușii au privit evenimentele din 
Ucraina ca pe o tentativă a Statelor Unite de a atrage Ucraina în NATO și de 
a pregăti astfel scena pentru dezintegrarea Rusiei. Ca să fim sinceri, 
presupunerea aceasta nu a fost prea departe de adevăr. 

Dacă Occidentul ar fi reușit să domine Ucraina, Rusia ar fi rămas fără 
apărare. Granița de sud cu Belarus, ca și frontiera de sud-vest a Rusiei, ar fi 


rămas larg deschise. În plus, distanța dintre Ucraina și vestul 
Kazakhstanului este de aproape 650 km, întocmai regiunea graţie căreia 
Rusia a reușit să-și exercite puterea asupra Caucazului. Am putea presupune 
că, date fiind aceste circumstanțe, Rusia și-ar fi pierdut abilitatea de a 
controla Caucazul și ar fi trebuit să se retragă și mai mult la nord de 
Cecenia. Rușii ar fi abandonat chiar și anumite zone din Federația Rusă, iar 
frontul rus din sud ar fi devenit, la rândul său, vulnerabil. Rusia ar fi 
continuat să se fragmenteze până s-ar fi întors la frontierele ei medievale. 

Dacă acest lucru s-ar fi întâmplat, ar fi creat un haos în Eurasia — haos la 
care Statele Unite nu ar fi avut nimic de obiectat, de vreme ce strategia 
militară a SUA a avut mereu ca scop fragmentarea Eurasiei ca prima linie 
de apărare pentru controlul apelor mărilor, aşa cum am explicat mai înainte. 
Statele Unite aveau, așadar, toate motivele să încurajeze acest proces; 
Rusia, la rândul ei, avea toate motivele să-l împiedice. 

Interpretând această situație drept intenția Americii de a distruge Rusia 
și mai mult, Moscova a apelat la strategia de a-și reimpune sfera de 
influenţă în regiunile fostei Uniuni Sovietice. Marea retragere a puterii ruse 
s-a încheiat în Ucraina. Influenţa rusă crește în prezent în trei direcţii: spre 
Asia Centrală, spre Caucaz și, inevitabil, spre vest, respectiv spre ţările 
baltice și Europa de Est. Până spre 2020, grija primordială a Rusiei va fi să 
reconstruiască statul rus și să reimpună puterea rusă în regiune. 

Interesant este faptul că schimbarea geopolitică este însoţită de 
schimbări economice. Mai degrabă decât ca o putere economică, Vladimir 
Putin vede Rusia ca pe un exportator de materie primă, cea mai importantă 
fiind energia (mai ales gazul natural). Aducând industria energetică sub 
supravegherea statului, dacă nu chiar sub propriul control, Putin forțează 
interesele internaționale și reorientează industria spre exporturi, mai ales 
către Europa. Preţurile mari la energie au ajutat la stabilizarea internă a 
economiei ruse. Cu toate acestea, Putin nu-și va îndrepta eforturile doar 
spre energie, căutând să capitalizeze agricultura Rusiei, cheresteaua, aurul, 
diamantele și alte bunuri. Putin transformă Rusia dintr-un dezastru 
economic într-o ţară săracă, dar mult mai productivă, punându-i la 


dispoziţie și mijlocul prin care să poată intimida Europa: controlul 
robinetului de la conducta cu gaz natural. 

Rusia își exercită forţa de-a lungul propriilor frontiere, concentrându-se 
asupra Asiei Centrale unde, în timp, se va bucura de succes. Rușii nu 
intenţionează să permită nici unei regiuni din Federaţia Rusă să se 
desprindă. Acest lucru va genera fricțiuni, mai ales în următorul deceniu, cu 
Statele Unite și cu alte ţări din regiune, acum că Rusia încearcă să se 
reimpună pe plan mondial. 

Însă, după toate aparențele, adevăratul punct fierbinte va fi la frontiera 
de vest a Rusiei. Dintre toate țările fostei Uniuni Sovietice, Belarus a avut 
parte de cele mai puţine reforme politice și a fost cea mai interesată în 
crearea unui fel de succesor al Uniunii Sovietice. Legată într-un fel de 
Rusia, Belarus va readuce puterea rusă între granițele fostei Uniuni 
Sovietice. 

De la ţările baltice și până la granița cu România se întinde o regiune 
caracterizată de frontiere nesigure şi conflicte frecvente. În nord se află o 
câmpie lungă și îngustă, care se întinde de la Pirinei și până la Sankt 
Petersburg. Aici s-au dat cele mai mari războaie ale Europei. Aceasta este 
calea pe care au urmat-o atât Napoleon, cât și Hitler când au invadat Rusia. 
Există puţine bariere naturale. Așadar, rușii trebuie să-și împingă graniţele 
cât mai departe înspre vest pentru a crea o zonă tampon. După Al Doilea 
Război Mondial, pe această cale au mers rușii până în centrul Germaniei de 
Vest. Azi, s-au retras spre est, dar trebuie să se întoarcă și să se instaleze cât 
mai înspre vest. Asta înseamnă că statele baltice și Polonia reprezintă, ca și 
odinioară, probleme cu care Rusia trebuie să se confrunte. 

Definirea limitelor de influenţă ale Rusiei se va dovedi o chestiune 
controversată. Statele Unite — și ţările din fosta sferă sovietică — nu vor dori 
să meargă prea departe. Ultimul lucru pe care statele baltice îl doresc este să 
intre din nou sub dominație rusă. Nici statele aflate la sud de Câmpia Nord- 
Europeană, în Carpaţi, nu doresc acest lucru. Foștii sateliți sovietici — mai 
ales Polonia, Ungaria și România — știu că întoarcerea puterilor ruse la 
graniţele lor ar însemna o ameninţare la adresa securităţii naționale. Cum 
aceste ţări sunt acum membre NATO, interesele lor sunt și interesele 


europenilor și ale Statelor Unite. Rămâne deschisă întrebarea: unde se va 
trage linia de demarcaţie în vest? O întrebare care s-a pus întotdeauna de-a 
lungul istoriei şi care a fost provocarea-cheie în Europa, de-a lungul 
ultimilor 100 de ani. 

Rusia nu va deveni o putere mondială în următorul deceniu, dar nu are 
de ales decât să devină o putere regională majoră. Asta înseamnă că va intra 
în conflict cu Europa. Frontiera ruso-europeană rămâne una dintre falii. 


Europa 


Europa este și în prezent în plin proces de reorganizare după pierderea 
imperiului și după două războaie mondiale devastatoare; rămâne de văzut 
dacă această reorganizare se va face într-un mod pașnic. Europa nu-și va 
recăpăta imperiul, dar rămâne să analizăm dacă ne putem complace în 
certitudinea că războaiele intraeuropene s-au sfârșit. Chestiunea centrală a 
acestei probleme rămâne întrebarea dacă Europa este un vulcan stins sau 
doar unul latent. Uniunea Europeană are un PIB total de peste 14 trilioane 
de dolari, cu un trilion mai mult decât Statele Unite. Este posibil ca o 
regiune atât de bogată — cu o diversitate atât de mare de bogății — să rămână 
imună la conflict, dar nimeni nu poate garanta acest lucru. 

Nici nu se pune problema să vorbim despre Europa ca despre o singură 
entitate. Pentru că nu este, în ciuda existenţei Uniunii Europene. Europa 
este alcătuită dintr-o serie de state suverane și dominate de orgolii proprii. 
Există o entitate generală numită Europa, dar este mai rezonabil să nu ne 
gândim la ea ca la o Europă, ci ca la trei Europe (excludem Rusia și statele 
fostei Uniuni Sovietice din această listă — deși ele sunt europene din punct 
de vedere geografic, au o dinamică diferită de cea a Europei): 

e Europa Atlantică: statele care au acces direct la Atlantic și la 
mările nordice, fostele mari puteri imperiale de-a lungul ultimilor 500 
de ani. 

e Europa Centrală: în esență, Germania și Italia, care nu au existat 
până la sfârșitul secolului al XIX-lea ca state moderne. Dorinţa lor de 


afirmare a intereselor naționale a declanșat cele două războaie 
mondiale din secolul XX. 

e Europa de Est: statele existente între regiunea baltică și Marea 
Neagră, care au fost ocupate de trupe sovietice în cel de-Al Doilea 
Război Mondial și care și-au dezvoltat identități naţionale recente, 
după această experienţă. 

În prima jumătate a secolului XX, Europa Atlantică era centrul imperial 
al lumii. Europenii din zona centrală s-au afirmat mai târziu. Cei din Europa 
de Est au fost victimele. Sfâșiată de două războaie mondiale, Europa a fost 
pusă în faţa unei probleme fundamentale: statutul Germaniei în sistemul 
european. Germania, eliminată din sistemul imperial creat de Europa 
Atlantică, a încercat să răstoame acel sistem și să-și impună propria 
dominație. Încheierea celui de-Al Doilea Război Mondial a găsit Germania 
destrămată, divizată și ocupată, controlată de Uniunea Sovietică, Anglia, 
Franţa și Statele Unite în vest. 


A 
E Europa Atlantică za 
E Europa Centrală 
EI Europa de Est 


Oceanul 
Atlantic 


Cele trei Furope 
Germania de Vest era indispensabilă Statelor Unite și alianței NATO, 
dată fiind confruntarea cu sovieticii. Crearea unei armate germane punea, în 
mod evident, o problemă. Dacă originile celor două războaie mondiale se 
regăseau în creșterea puterii germane, iar Germania era încurajată să fie 


puternică din nou, ce putea împiedica un al treilea război mondial? 
Răspunsul era integrarea armatei germane în NATO — mai ales punerea ei 
sub control american pe teren. Dar soluţia cu un efect și mai eficient era 
integrarea Germaniei în Europa ca un întreg. 

În anii '50, la crearea NATO, s-au pus şi bazele Comunităţii Economice 
Furopeane. Uniunea Europeană, care s-a născut din CEE, este o entitate 
schizoidă. Scopul ei principal este crearea unei economii europene globale, 
lăsând suveranitatea în mâinile fiecărei naţiuni în parte. În același timp, ea 
este văzută ca prefaţă la o federaţie a statelor europene, în care un guvern 
european central, cu un parlament și o administraţie profesioniste, vor 
guverna o Europă federală în care suveranitatea naţională va fi limitată la 
probleme locale, iar apărarea și politica externă rămân în mâinile puterii 
centrale. 

Europa nu a atins acest ţel. A creat o zonă liberă și o monedă proprie, pe 
care unii membri ai zonei libere o folosesc, iar alţii nu. Nu a reușit să pună 
bazele unei constituţii politice, lăsând fiecare naţiune în parte să fie propria- 
i suverană — așadar, nu a creat niciodată o politică de apărare unică. 
Aceasta, atât cât este coordonată, se află în mâna NATO, și nu toți membrii 
NATO sunt și membri UE (cum ar fi Statele Unite). După căderea Uniunii 
Sovietice, doar anumite state independente din Europa de Est au fost 
admise în UE și NATO. 

Pe scurt, Europa de după Războiul Rece este caracterizată de un 
adevărat haos. Relaţiile instituționale extraordinar de complexe și de 
ambigue care s-au creat par imposibil de explicitat. Dată fiind istoria 
Europei, astfel de confuzii ar duce, în mod normal, la război. Însă Europa, 
cu excepţia fostei Iugoslavii, nu mai are energia necesară pentru o nouă 
conflagrație, nici apetit pentru instabilitate și, cu siguranţă, nici o dorință de 
noi conflicte. Transformarea psihologică a Europei a fost extraordinară. 
Dacă, înainte de 1945, secole de-a rândul, ocupaţia preferată erau 
măcelurile și războaiele, după 1945 nici măcar haosul conceptual al 
instituţiilor europene nu a mai putut genera conflicte, afară de cele pur 
retorice. 


Sub învelișul UE, vechiul naționalism european continuă să se afirme, 
deși lent. Acest lucru poate fi văzut în negocierile din cadrul UE. Francezii, 
de exemplu, invocă dreptul de a-și proteja fermierii de competiţia excesivă 
sau dreptul de a nu onora acorduri ce le controlează deficitul. Prin urmare, 
într-un context geopolitic, Europa nu a devenit o entitate transnaţională 
unită. 

Din aceste motive, ar fi naiv din partea noastră să vorbim despre Europa 
ca despre o entitate unică, asemenea Statelor Unite sau Chinei. Europa este 
un mănunchi de state, încă nerefăcute după șocul celui de-Al Doilea Război 
Mondial, al Războiului Rece și al pierderii imperiilor. Aceste state sunt 
extrem de închise, organizându-și acţiunile geopolitice din perspectiva 
intereselor individuale. Interacțiunile de bază ce au loc nu sunt cele între 
Europa și restul lumii, ci cele între naţiunile europene. În acest sens, Europa 
se comportă mai degrabă precum America Latină decât asemenea unei mari 
puteri. În America Latină, Brazilia și Argentina investesc foarte mult în 
relaţiile dintre ele, conștiente că influenţa lor asupra lumii este limitată. 

Rusia este cea mai apropiată amenințare militară pentru Europa. 
Aceasta nu este interesată de cucerirea Europei, ci de reinstaurarea 
controlului ei asupra fostei Uniuni Sovietice. Din punctul de vedere al 
Rusiei, ar fi vorba atât despre o tentativă rezonabilă de a stabili sfere 
minime de influenţă, cât și, mai ales, de o măsură esenţială de apărare. 
Totuși, asemenea măsură este defensivă, afectând fără întârziere cele trei 
state baltice care sunt în prezent membre ale instituţiilor europene. 

Este clar că Europa de Est dorește să împiedice o reafirmare a Rusiei. 
Adevărata problemă este ce ar face restul Europei — și mai ales, ce ar face 
Germania. Germanii se află în prezent într-o poziţie deosebit de 
confortabilă cu zona-tampon plasată între ei și ruși, liberi să se poată 
concentra asupra propriilor probleme economice și sociale. În plus, 
moștenirea celui de-Al Doilea Război Mondial atârnă greu pe umerii 
germanilor. Ei nu și-ar dori să acţioneze de unii singuri, ci ca parte a 
Europei unite. 

Atitudinea Germaniei este imprevizibilă. Dată fiind poziţia sa 
geopolitică, Germania a înţeles că este extrem de periculos să-și afirme 


propriul interes naţional. În 1914 şi 1939, Germania a încercat să acţioneze 
în mod decisiv, ca răspuns la amenințările geopolitice și, de fiecare dată, 
eforturile sale s-au sfârșit catastrofal. Drept urmare, a ajuns la concluzia că 
s-ar fi supus la un pericol extraordinar dacă s-ar fi angajat în manevre 
politico-militare în afara unei coaliții vaste. Europa Atlantică vede 
Germania ca pe o ţară-tampon între ea și Rusia și va interpreta orice 
ameninţare din zona baltică drept irelevantă pentru interesele sale. Prin 
urmare, statele Europei Atlantice nu ar intra într-o coaliție de care Germania 
ar avea nevoie în eventualitatea unui conflict cu rușii. Așa încât rezultatul 
cel mai probabil ar fi o neputinţă a Germaniei, o implicare limitată a 
Americii și întoarcerea treptată a puterii ruse în spaţiul dintre Europa și 
Rusia. 

Mai există încă un scenariu posibil. În acest scenariu, Germania va 
recunoaște iminentul pericol ce ar plana asupra Poloniei dacă spaţiul baltic 
ar fi dominat de ruși. Considerând Polonia drept parte necesară din sistemul 
său de securitate, Germania își va schimba politica, cu intenţia de a apăra 
Polonia prin protejarea spaţiului baltic. Acţiunile Germaniei vor urmări 
dominarea bazinului baltic. Din moment ce rușii nu vor abandona teritoriul, 
germanii se vor afla în fața unei confruntări extinse cu Rusia pentru 
obținerea influenţei în Polonia și în regiunea carpatică. 

Germania se va găsi desprinsă și de trecutul ei agresiv și de restul 
Europei. În timp ce restul continentului va încerca să evite implicarea, 
germanii vor fi angrenaţi în politici tradiţionale legate de putere. În 
consecință, puterea lor, atât efectivă, cât și potenţială, se va altera, iar 
psihologia lor va suferi transformări. Brusc, vom fi martori la relansarea 
unei Germanii unite. Ceea ce va începe defensiv va evolua în moduri 
neașteptate. 

Acesta nu este cel mai probabil scenariu. Totuși, situaţia ar putea-o face 
pe Germania să o trateze încă o dată pe Rusia ca pe o ameninţare majoră, 
iar pe Polonia și restul Europei de Est ca pe părți din sfera ei de influenţă și 
ca scut împotriva Rusiei. Acest lucru depinde parţial de cât de agresivi vor 
fi rușii, de cât de tenace vor rezista balticii, de cât sunt de dispuși polonezii 


să riște şi de cât de distante vor rămâne Statele Unite. În final, depinde de 
politica internă a Germaniei. 

Intern, Europa este inertă, amorţită încă de șocul pierderilor suferite. 
Însă forțele externe, precum imigrația islamică sau încercările Rusiei de a-și 
reclădi imperiul, ar putea readuce la viaţă vechea falie, în nenumărate feluri. 


Lumea musulmană 


Am discutat deja, la modul general, despre lumea musulmană ca falie 
geopolitică. Criza din momentul de față este ţinută sub control, dar lumea 
islamică, per total, rămâne instabilă. Deși această instabilitate nu va 
degenera într-o revoltă islamistă generală, se naște totuși posibilitatea ca un 
stat musulman să profite de ea, prin urmare și de slăbiciunea altor națiuni, 
pentru a se afirma ca putere regională. Indonezia, cel mai mare stat 
musulman din lume, nu are nici o șansă să se afirme. Cel de-al doilea este 
Pakistanul. Este, de asemenea, o putere nucleară. Dar este așa de scindat 
intern, încât pare imposibil de prevăzut cum ar putea el evolua într-o putere 
majoră sau, geografic vorbind, cum ar putea să-și exercite puterea, de 
vreme ce este flancat de Afghanistan la vest, de China și Rusia la nord și de 
India la est. Prins între poziționarea geografică și propria instabilitate, 
Pakistanul nu va deveni un stat musulman de frunte. 

După Indonezia și Pakistan, mai sunt încă trei state musulmane 
importante. Cel mai mare este Egiptul, cu 80 de milioane de locuitori, urmat 
de Turcia cu 71 de milioane, și de Iran, cu 65 de milioane de locuitori. 

Dacă privim aceste trei state din punct de vedere economic, Turcia 
ocupă locul 17 pe plan mondial, cu un PIB de aproape 660 de miliarde de 
dolari. Iran este pe locul 29, cu un PIB puţin sub 300 de miliarde de dolari. 
Egipt ocupă locul 52, cu un PIB de aproximativ 125 de miliarde de dolari 
pe an. În ultimii cinci ani, economia Turciei a crescut cu 5 până la 8 
procente anual, una dintre cele mai mari și mai stabile rate de creștere dintr- 
o ţară importantă. Cu excepţia a doi ani de recesiune, Iranul a avut și el o 
creștere constantă a PIB-ului, de peste 6% în ultimii cinci ani, la fel ca și 
Egiptul. Aceste două ţări se dezvoltă rapid, dar pornesc de la o bază mai 


modestă decât Turcia. Comparativ cu țările europene, economia Turciei este 
deja pe locul 7 pe plan mondial, crescând mai rapid decât a multor ţări. 

Este foarte adevărat că nivelul economiei nu este totul. Iranul pare a fi 
cel mai agresiv dintre toate trei din punct de vedere geopolitic — dar tocmai 
acesta este, de fapt, punctul său slab. În încercarea sa de a-și proteja regimul 
de Statele Unite, de musulmanii Sunni și de arabii antiiranieni (Iran nu este 
o ţară arabă), Iranul este permanent forțat să se afirme prematur. Acest lucru 
atrage atenţia Statelor Unite, care nu-l scapă din ochi, privindu-l drept o 
putere periculoasă. 

Date fiind interesele din Golful Persic și din Irak, intenţiile Iranului se 
lovesc de cele ale Statelor Unite. Prin urmare, Iranul se va vedea nevoit să 
creeze surse de protecţie împotriva unui posibil atac american, într-un 
moment în care economia sa trebuie să se dezvolte foarte rapid pentru a 
urca pe primele locuri în regiune. Concluzia este că Iranul se dovedește o 
problemă atât de sâcâitoare pentru Statele Unite, încât acestea l-ar putea 
devasta. Iranul pur și simplu nu este pregătit pentru statutul de putere 
regională. El a fost întotdeauna forţat să-și spulbere puterea prematur. Nu 
poate fi ușor să încerci să devii o putere regională majoră în timp ce puterea 
supremă a lumii este cu ochii pe tine, urmărindu-ţi fiecare mișcare. 

Mai există și problema poziţiei geografice. Iranul este înconjurat din 
toate părțile. La est se află Afghanistanul, de unde are puţin de câștigat. 
Orice încercare de expansiune a influenţei spre nord ar însemna că Iranul s- 
ar afla față în față cu Rusia. Irakul ar fi o direcţie posibilă în care să se 
deplaseze, dar acesta constituie atât un teren periculos, cât și un punct 
fierbinte, echipele adverse fiind arabii și americanii. Nu este prea ușor să 
concentrezi puterea iraniană în regiune. Orice mișcare i-ar costa prea mult. 

Egiptul este cel mai mare stat din lumea arabă și a fost dintotdeauna o 
putere. Sub Gamal Abdel Nasser, Egiptul s-a străduit din răsputeri să devină 
liderul lumii arabe. Totuși, lumea arabă a fost extrem de scindată, iar 
Egiptul a reușit să se opună unor jucători-cheie, precum Arabia Saudită. 
După Acordurile de la Camp David cu Israelul, din 1976, Egiptul nu a mai 
încercat să-și extindă puterea. Oricum, eșuase. Dată fiind economia și 
relativa sa izolare și insularizare, este greu să vezi Egiptul devenind o 


putere locală, indiferent de cât de mult timp i-ar lua acest proces. Mai 
probabil ar fi să intre sub sfera de influenţă a unei alte națiuni, fie că ar fi 
vorba despre Turcia, America sau Rusia, așa cum i-a fost, de altfel, soarta 
secole de-a rândul. 

Turcia reprezintă un caz total aparte. Nu numai că dispune de o 
economie modemă, dar aceasta este, de departe, cea mai dezvoltată din 
regiune — depășind-o cu mult pe cea a Iranului — și, poate, singura economie 
modernă din întreaga lume musulmană. Şi, mai important, Turcia este 
plasată între Europa, Orientul Mijlociu și Rusia. 

Turcia nu este izolată și imobilizată. Este localizată strategic, având o 
mare libertate de mișcare. Foarte important, ea nu reprezintă o ameninţare 
pentru interesele Statelor Unite, fiind astfel scutită de ameninţarea 
americană. În consecinţă, nu trebuie să-și dedice toate resursele descoperirii 
de noi strategii de parare a Statelor Unite. Cu o economie în plină 
dezvoltare, Turcia va ajunge foarte curând la vechiul ei rol de forță 
dominantă în regiune. 

Nu trebuie să uităm că, până la Primul Război Mondial, Turcia era 
sediul unui imperiu deosebit de important. După dizolvarea lui, Turcia a 
devenit un stat laic, guvernând peste o populație musulmană. Până în 1918, 
a fost cea mai puternică ţară musulmană din lume. Având apogeul gloriei 
sale între secolele al XIV-lea și al XVI-lea, Imperiul Otoman a stăpânit un 
teritoriu vast și a fost extrem de puternic. 


Imperiul Otoman 


Turcia reprezintă o societate cu o structură internă complexă și un regim 
secular, protejat de o armată cu putere asigurată de constituție și cu o 
mișcare islamistă în creștere. Este greu de prevăzut ce fel de guvernare 
internă va avea Turcia în cele din urmă. Dar, aruncând o privire atentă spre 
epava lumii islamice după invaziile americane și încercând să ne dăm 
seama care națiune își va afirma puterea în regiune, pare evident că acea 
țară trebuie să fie Turcia, aliat al Statelor Unite și având cea mai puternică 
economie din zonă. 


Mexicul 


Dacă în anii '50 cineva ar fi spus că, o jumătate de secol mai târziu, cele 
mai mari puteri economice ale lumii vor fi Japonia și Germania, plasate pe 
locul doi, respectiv trei, ar fi fost ridiculizat. Dacă în anii '70 ar fi susţinut 
că, în 2007, China va ajunge a patra putere economică a lumii, ar fi stârnit 
hohote de râs. Dar aceste afirmaţii n-ar fi fost la fel de hazlii ca ipoteza, 
susținută în 1800, că Statele Unite vor deveni putere mondială în 1900. 
Lucrurile se schimbă și trebuie să ne așteptăm la neprevăzut. 

Este important de reţinut, așadar, că, în 2007, Mexicul ocupa locul 15 ca 
economie pe plan mondial, fiind cu puţin în urma Australiei. Firește, ocupă 
un loc inferior la venitul mediu pe cap de locuitor, și anume locul 16, cu 12 
000 de dolari pe an, conform statisticilor Fondului Monetar Internaţional, 
plasându-se pe același loc cu Turcia și mult înaintea Chinei, care reprezintă, 
fără îndoială, o putere importantă. 

Venitul mediu pe cap de locuitor constituie o chestiune majoră. Însă 
valoarea totală a economiei este și mai importantă pentru o putere 
mondială. Sărăcia este o problemă, dar capacitatea economică determină ce 
procentaj din resursele tale poţi aloca armatei și celor aferente ei. Uniunea 
Sovietică și China au amândouă un venit mediu scăzut pe cap de locuitor. 
Totuși, dacă luăm în calcul doar capacitatea economiilor lor, avem deja de-a 
face cu două mari puteri. De fapt, o economie substanţială și o populaţie 
numeroasă au constituit dintotdeauna ingredientele pentru o naţiune 
remarcabilă, indiferent de gradul acesteia de sărăcie. 

Populația Mexicului număra 27 de milioane de locuitori în 1950. Ea a 
crescut la aproape 100 de milioane în următorii 50 de ani și la 107 milioane 
în 2005. ONU preconizează că, în 2050, aceasta va ajunge la o cifră între 
114 milioane şi 139 de milioane de locuitori, mizând mai degrabă pe cea 
din urmă. Așadar, crescând de aproape patru ori în ultimii 50 de ani, va 
rămâne relativ stabilă în următorii 50. Dar Mexicul nu va pierde din 
populație (asemenea ţărilor dezvoltate industrial), beneficiind astfel de 
propria forță de muncă necesară dezvoltării. Acesta este un mare avantaj. 
Prin urmare, din punct de vedere al populaţiei sau al dimensiunii, Mexicul 


nu este o ţară mică. Este, desigur, o ţară instabilă, răvășită de droguri și de 
carteluri, dar și China se afla într-un adevărat haos în anii '70. Din haos se 
poate ieși. 

Există o mulţime de alte ţări pe care, asemenea Mexicului, nu am 
înclina să le etichetăm ca falii geopolitice semnificative. Însă Mexicul este 
diferit de oricare dintre acestea, cum ar fi Brazilia sau India. Mexicul se află 
în America de Nord, care, așa cum am arătat, reprezintă în prezent centrul 
gravitațional al sistemului internaţional. În plus, Mexicul are ieșire atât la 
Pacific, cât și la Atlantic și împarte cu Statele Unite o graniță lungă și 
controversată. Localizarea strategică și importanţa crescândă ca națiune fac 
din Mexic o potenţială falie. 

Pentru a înţelege natura faliei, daţi-mi voie să abordez pe scurt 
conceptul de zonă de frontieră. Între două ţări vecine există adesea o fâșie 
de pământ care, de-a lungul timpului, ajunge să aparțină când uneia, când 
alteia. Aceasta este o zonă cu un amestec de naționalități și culturi. De 
exemplu, Alsacia și Lorena se află între Franța și Germania, având un 
amestec cultural unic și persoane cu afinități naţionale diferite. În această 
zonă se vorbesc franceza, germana și un dialect. În prezent, regiunea se află 
sub controlul Franţei. Însă, indiferent cine o controlează la un moment sau 
altul, ea rămâne o regiune de frontieră, cu două culturi și o tensiune ce 
mocnește permanent. Lumea este plină de astfel de regiuni. Gândiţi-vă la 
Irlanda de Nord, ca zonă de frontieră între Marea Britanie și Irlanda. 
Kashmir este regiunea de frontieră dintre India și Pakistan. Gândiţi-vă la 
frontiera dintre Rusia și Polonia sau la Kosovo, regiune de frontieră între 
Serbia și Albania. Gândiţi-vă la graniţa dintre Canada franceză și SUA. 
Acestea sunt toate regiuni de frontieră cu diferite grade de intensitate a 
tensiunii. 

Există o regiune de frontieră între Statele Unite și Mexic, unde 
mexicanii și americanii împart o cultură mixtă. Se întinde pe ambele părți 
ale graniţei oficiale. Partea americană nu seamănă câtuși de puţin cu restul 
Statelor Unite, iar partea mexicană nu seamănă deloc cu restul Mexicului. 
Asemenea altor regiuni de frontieră, și acesta este un loc aparte, cu o 
singură excepţie: mexicanii de pe ambele părți au legături foarte strânse cu 


Mexicul, iar americanii au legături la fel de strânse cu Statele Unite. Sub 
faţada amestecului economic și cultural, există o tensiune politică evidentă. 
Acest lucru se aplică cu precădere aici, dat fiind traficul permanent al 
mexicanilor prin regiunea de frontieră, peste graniță și-apoi prin Statele 
Unite. Nu același lucru este valabil și pentru americani, care nu migrează 
înspre sud, în Mexic. 

Majoritatea regiunilor de frontieră trec de multe ori când sub o 
conducere, când sub alta. În cazul regiunii dintre Mexic şi SUA, acest lucru 
s-a întâmplat o singură dată până acum. 


a) 
SI CANADA : 
” - 
kia te 


STATELE 
UNITE 


ALE 
AMERICII 


Oceanul 
Pacific 


Golful 
Mexic 


Mexic înainte de Revoluţia din Texas 

Mexicul de Nord a fost, încet-încet, încorporat în Statele Unite, 
începând cu Revoluţia din Texas și culminând cu Războiul Mexicano- 
American din 1846-1848. Această regiune reprezenta sud-vestul Statelor 
Unite de azi. Granița o constituia Rio Grande, iar mai târziu aceasta a fost 
modificată la vest pentru a include și sudul Arizonei. Populația mexicană 
indigenă nu a fost strămutată cu forța. A continuat să trăiască în zonă, care a 
fost apoi ocupată de un număr mult mai mare de coloniști americani din est. 
În timpul celei de-a doua jumătăţi a secolului XX, a avut loc o altă mutare a 
populaţiei din Mexic în regiunea de frontieră și mai departe de aceasta, fapt 
care a complicat și mai mult tabloul demografic. 


Se poate face o distincție între imigrarea convenţională și mișcările 
populaţiei într-o regiune de frontieră. Când într-o ţară sosesc grupuri de 
imigranţi, aceștia sunt separați fizic de patria lor natală și sunt înconjurați de 
forţe puternice care le atrag copiii în cultura și economia ţării gazdă. Altfel 
stau lucrurile în regiunea de frontieră. Aceasta este o extensie a ţării natale, 
nu o zonă separată. Frontiera reprezintă un hotar politic și nu unul cultural 
sau economic, iar imigranții nu sunt la mare distanţă de casă. Ei rămân fizic 
conectaţi, iar loialitatea lor se dovedește adesea complexă și variabilă. 

Mexicanii care se mută în regiunea de frontieră se comportă diferit față 
de cei ce locuiesc în Chicago. Aceștia din urmă se poartă mai degrabă ca 
niște imigranţi convenţionali. Mexicanii din regiunea de frontieră pot avea 
impresia că trăiesc într-un teritoriu aflat sub ocupaţie și nu într-o ţară 
străină. Această situație nu este departe de felul în care își vedeau poziţia 
coloniștii americani din Texas înainte de revoluţie. Erau cetățeni mexicani, 
dar se considerau americani; în consecință, au creat o mișcare secesionistă 
prin care Texasul a fost luat Mexicului. 

La un moment dat, statutul regiunii de frontieră devine, pur și simplu, o 
chestiune de putere militară și politică. Regiunea aparține părții mai 
puternice, iar acest lucru se stabilește pe front. În cazul de faţă, încă din 
1848, frontiera politică a fost fixată de către puterea copleșitoare a Statelor 
Unite. Populaţiile se pot schimba. Contrabandă va mai exista. Însă hotarele 
politice sunt determinate de realitatea militară. 

Curând, se vor împlini două secole de când graniţa va fi fost în același 
loc. Poate că puterea naţională mexicană va reînvia, iar demografia din 
partea americană a regiunii de frontieră se va modifica atât de dramatic 
încât hotarele politice nu vor mai rezista. Cândva în acest secol, este foarte 
posibil ca Mexicul să nu mai ocupe locul 15 din punct de vedere economic, 
ci să urce printre primele 10. S-au întâmplat deja lucruri stranii, iar 
comerțul liber cu Statele Unite sprijină această situație. Multe țări plasate 
înaintea Mexicului în clasament sunt ţări europene cu probleme 
demografice serioase. 

Dat fiind impactul pe care l-ar avea un potenţial conflict americano- 
mexican la graniţă, nu mai există nici o îndoială că problema acestei falii 


trebuie tratată cu foarte multă seriozitate. 


Concluzii 


Pentru a identifica noi conflicte, după încheierea războiului dintre SUA 
și Jihad, există două locuri foarte clare unde trebuie să căutăm. Mexicul și 
Turcia nu sunt, în mod evident, gata pentru un rol mondial semnificativ, iar 
Europa va rămâne insulară și separată (va reacţiona la evenimente, dar nu le 
va iniţia). Ne mai rămân două falii, Pacificul și Eurasia și, în contextul 
China sau Rusia. O a treia posibilitate, ceva mai îndepărtată în contextul 
anului 2020, este Japonia, dar atitudinea acesteia va depinde în mare măsură 
de cea a Chinei. Așadar, trebuie să analizăm cu grijă poziţia geopolitică a 
Chinei și a Rusiei pentru a prevedea care dintre cele două se va ridica 
prima, cu alte cuvinte, care va fi cel mai puternic adversar pentru Statele 
Unite în următorul deceniu. 

Vorbim aici despre ceea ce noi numim conflicte „sistemice”. Războiul 
Rece a fost un conflict sistemic. A ridicat cele două puteri una împotriva 
celeilalte, într-un mod definitoriu pentru întregul sistem internațional. Au 
mai existat și alte conflicte, dar majoritatea au fost aspirate de vârtejul 
conflictului major. Astfel, totul, de la războaiele arabo-israeliene la politica 
internă din Chile și până la independenţa statului Congo, a fost atras în 
Războiul Rece și modelat de acesta. Cele două războaie mondiale au fost, la 
rândul lor, conflicte sistemice. 

Un astfel de conflict trebuie, prin definiţie, să implice puterea 
geopolitică dominantă a momentului adică Statele Unite. Şi, din nou prin 
definiţie, Statele Unite se vor amesteca în orice confruntare majoră. Dacă ar 
exista un conflict major între Rusia și China, este puţin probabil să asistăm 
la indiferență sau neutralitate din partea SUA. Ar fi prea mult de câștigat 
dintr-o astfel de confruntare pentru ca Statele Unite să stea deoparte. Mai 
mult, Rusia și China nu s-ar putea război fără garanţii absolute în privinţa 
implicării Statelor Unite. Puterea lor este atât de mare, încât alierea cu una 
dintre cele două ţări ar însemna automat înfrângerea celeilalte. 


Care dintre cele două, China sau Rusia, va intra în conflict cu Statele 
Unite? Dacă ar fi să luăm în considerare exemplele de până acum privind 
strategia militară a Statelor Unite, acestea nu au tendința să iniţieze 
conflictul, decât dacă sunt puse în faţa unei puteri regionale agresive care 
caută să-și amplifice securitatea până la punctul în care să poată constitui o 
ameninţare vizavi de interesele americane în teritoriul fragmentat al 
Eurasiei. Deci, privind înspre deceniile următoare, trebuie să fim atenţi la 
mișcările Chinei și ale Rusiei. Propun să începem cu puterea pe care toată 
lumea o ia cel mai în serios — China. 


CAPITOLUL 5 
China 2020 — Tigrul de hârtie 


Orice discuţie despre viitor trebuie să înceapă cu o discuţie despre 
China. Un sfert din populaţia lumii trăiește aici, și au existat tot felul de 
polemici pe tema Chinei ca viitoare putere mondială. Economia sa a avut un 
avânt impresionant în ultimii 30 de ani, aceasta reprezentând, fără îndoială, 
o forță seminificativă. Însă 30 de ani de creștere nu înseamnă o creștere la 
infinit. Înseamnă că probabilitatea ca această ţară să continue să se dezvolte 
în acest ritm este în scădere. În cazul Chinei, o dezvoltare mai lentă 
presupune probleme sociale și politice substanţiale. Eu nu împărtășesc 
punctul de vedere conform căruia China va fi o putere mondială 
remarcabilă. Nici măcar nu cred că unitatea ei va rezista. Dar sunt de acord 
că nu putem analiza viitorul fără a discuta mai întâi despre China. 

Geografia Chinei face puţin probabil ca această ţară să devină o falie 
activă. Dacă ar fi să devină o zonă de conflict, asta s-ar întâmpla mai puţin 
probabil ca urmare a atacului din partea Chinei, cât mai degrabă ca urmare 
a atacului altora asupra Chinei, cu scopul de a profita de slăbiciunea ei. 
China nu este atât de robustă economic pe cât pare, iar stabilitatea sa 
politică, dependentă serios de continuarea creșterii economice, este și mai 
precară. Totuși, China este importantă pentru că întruchipează cel mai 
probabil adversar mondial în viitorul apropiat — cel puţin în minţile 
celorlalți. 

Folosindu-ne din nou de geopolitică drept bază a discuţiei, vom începe 
prin a analiza chestiuni de bază. 

Mai întâi, China este o insulă. Evident că nu este înconjurată de ape, dar 
este înconjurată de teritorii de netrecut și de terenuri pustii, care o izolează 
efectiv de restul lumii. 

În nordul Chinei se află Siberia și stepa mongolă — ostile, nu prea 
statornice și dificil de traversat. La sud-vest se află munţii Himalaya — 
imposibil de trecut. Granița de sud cu Myanmar, Laos și Vietnam este o 
alternanță de munţi și junglă, iar la est sunt oceanele. Doar prin graniţa de 


vest, cu Kazahstan, s-ar putea călători masiv, dar și acolo se presupune un 
oarecare efort, nejustificat întotdeauna, de-a lungul istoriei Chinei. 

Granițele Chinei 


Marea majoritate a populaţiei Chinei locuiește de-a lungul celor 1600 de 
kilometri de coastă, populând treimea din suprafaţa ţării aflată în est, 
celelalte două treimi fiind aproape nepopulate. 

China a fost complet cucerită doar o dată — de către mongoli în secolul 
al XII-lea — și rareori și-a extins puterea dincolo de graniţele actuale. China 
n-a fost și nu este agresivă și s-a implicat cu intermitențe în problemele 
mondiale. Nu trebuie uitat că această ţară nu s-a implicat permanent în 
comerțul internaţional, închizându-și porţile periodic și evitând orice 
contact cu străinătatea. Când se deschide spre comerţ, o face folosindu-se 
de rutele terestre, cum ar fi Drumul Mătăsii ce traversează Asia Centrală, și 
de vasele comerciale ce navighează dinspre porturile sale din est. Europenii 
i-au cunoscut pe chinezi pe la mijlocul secolului al XIX-lea, când China 
trecea printr-una dintre perioadele sale izolaţioniste. Era o ţară unită, dar 
relativ săracă. Europenii și-au forţat intrarea în China, angajând regiunea 
chineză de coastă în comerț intens. Acest fenomen a avut două urmări. 
Prima a fost creșterea bunăstării regiunilor de coastă care erau implicate în 
comerț. A doua a fost amplificarea dezechilibrului dintre regiunile chineze 
de coastă și cele sărace din interiorul ţării. Această discrepanţă a dus la 
slăbirea controlului guvernului central asupra regiunilor de coastă și la 


creșterea instabilității și a haosului. Regiunile de coastă au preferat relaţiile 
strânse cu europenii (și chiar dominaţia lor), care le-au adus bunăstare, 
lucru pe care guvernul central nu îl putea oferi. 

China: densitatea populației 

Perioada de haos a durat de la mijlocul secolului al XIX-lea până în 
1949, când comuniştii au preluat puterea. Mao a încercat să organizeze o 
revoluție în orașele de coastă, cum ar fi Shanghaiul. Eșuând, el și-a pornit 
faimosul marș către interiorul ţării, unde a adunat o armată de ţărani săraci, 
a dus un război civil, după care a repus stăpânire pe zona de coastă. Apoi a 
readus China la izolarea de dinaintea perioadei europene. Din 1949 și până 
la moartea lui Mao, China a fost unită și dominată de un guvern puternic, cu 
toate că a suferit de sărăcie și izolare. 


Jocul la risc al Chinei 


Moartea lui Mao le-a permis succesorilor lui să mai încerce o dată să 
împlinească visul chinezilor. Visul lor era o Chină îmbogăţită de pe urma 
comerțului internaţional, dar unită sub un singur guvern puternic. Deng 
Xiaoping, succesorul lui Mao, era conștient că ţara nu putea rămâne 
permanent izolată fără să-i fie ameninţată securitatea. Cineva tot avea să 
profite de slăbiciunea economică a Chinei. Așa că Deng a riscat. A pariat pe 
faptul că, de data aceasta, China și-ar putea deschide graniţele, s-ar putea 


implica în comerțul internațional, evitând în același timp să fie sfâșiată de 
conflicte interne. 

Regiunile de coastă au devenit din nou prospere și întrețineau strânse 
legături cu puteri din exteriorul ţării. Produsele și comerțul ieftine 
îmbogăţeau marile orașe de coastă precum Shanghai, dar interiorul țării 
rămânea în sărăcie. Tensiunile între regiuni s-au accentuat, dar guvernul 
chinez, extrem de represiv, și-a păstrat echilibrul, iar Beijingul a continuat 
să conducă fără a pierde controlul vreuneia dintre regiuni și fără a risca 
generarea unei revolte. Această situație a durat aproximativ 30 de ani, ceea 
ce, după nici un standard (și cu atât mai puţin după standardele chineze), nu 
este o perioadă lungă de timp. Problema care se pune este dacă forțele 
interne ce se formează în China pot fi controlate. Și aici începe analiza 
noastră asupra Chinei și a efectului ei în cadrul sistemului internaţional din 
secolul XXI. Va rămâne China parte a sistemului comercial internațional? 
Şi dacă da, se va dezintegra din nou? 

Drumul Mătăsii 
China pariază acum, la începutul secolului XXI, pe faptul că poate 
păstra echilibrul la nesfârșit. Mizează pe posibilitatea de a putea transfera 
treptat resursele dinspre regiunile de coastă spre interiorul ţării, fără să 
întâmpine rezistență din partea zonei de coastă și fără să se confrunte cu 
neliniști în interior. Beijingul dorește să mulțumească anumite regiuni ale 
Chinei și face tot ce-i stă în putinţă să atingă acest ţel. 


Mai există însă o problemă serioasă și mult mai amenințătoare. China 
pare a fi o ţară capitalistă cu proprietăţi private, bănci și tot ceea ce 
presupune capitalismul. Dar nu este un capitalism real, în sensul că pieţele 
nu determină distribuirea de capital. Ceea ce contează sunt relaţiile și nu 
neapărat planurile bune de afaceri. Sub umbrela sistemului asiatic al 
familiei, relaţiilor sociale și a politicii sistemului comunist, împrumuturile 
s-au acordat în masă, ceea nu avea aproape nimic de-a face cu adevăratele 
merite ale unei afaceri. Drept urmare, deloc surprinzător, un număr 
remarcabil de mare dintre acestea s-au dovedit inutile — „neperformante”, în 
jargonul bancar. Suma este estimată undeva între 600 și 900 de miliarde de 
dolari, sau între un sfert și o treime din PIB-ul Chinei, o sumă exorbitantă. 

Aceste datorii se acoperă prin rate de creștere foarte mari, determinate 
de exporturi la preţuri mici. Lumea are un apetit grozav pentru produse de 
export ieftine, iar banii care vin de pe urma lor ţin pe linia de plutire o 
afacere înglodată în datorii. Dar, cu cât China scade mai mult preţurile, cu 
atât mai mic este profitul de pe urma lor. Exporturile fără profit pun în 
mișcare mașinăria economiei, dar cu toate acestea, nu se ajunge nicăieri. 
Gândiţi-vă la asta ca la o afacere care face bani vânzând produsele la sau 
sub preţul de producţie. Vistieria afacerii se umple pe o parte și se golește, 
la fel de repede, pe alta. 

Aceasta a fost o problemă permanentă în Asia de Est, iar exemplul 
Japoniei este cel mai grăitor în acest sens. În anii *80, Japonia era văzută ca 
o superputere economică. Era devastatoare pentru afacerile americane — 
absolvenţii cu MBA erau îndrumați să înveţe de la japonezi și să le copieze 
practicile în afaceri. Desigur, Japonia se dezvolta într-un ritm ameţitor, dar 
motivul nu era atât managementul, cât sistemul bancar japonez. 

Băncile japoneze, sprijinite de reglementările guvemamentale, plăteau 
dobânzi extrem de mici la banii depuși de cetăţenii de rând. Prin diverse 
reglementări ale legii, singura opţiune pentru majoritatea japonezilor era să- 
și depună banii la poșta de stat, care funcţiona și ca bancă. Poșta plătea rate 
minime ale dobânzii. De partea cealaltă, guvernul dădea cu împrumut acești 
bani celor mai mari bănci ale Japoniei, tot cu dobânzi mult sub nivelul 
internaţional. Aceste bănci, la rândul lor, ofereau banii cu împrumut, tot 


avantajos, unor companii cu care aveau legătură, de exemplu Sumimoto 
Bank împrumuta bani lui Sumimoto Chemical. În timp ce, în anii '70, 
companiile americane luau bani cu împrumut, cu dobânzi care ajungeau 
până la cote duble față de cele din Japonia, companiile japoneze 
împrumutau bani cu dobânzi minime. 

Deloc surprinzător, așadar, că firmele japoneze o duceau mai bine decât 
cele americane. Costul banilor era mult mai mic. Nu este surprinzător nici 
că japonezii aveau rate ale economiilor extrem de mari. Japonia aproape că 
nu avea un sistem public de pensii în acel moment, iar pensiile acordate de 
corporaţii erau foarte mici. Japonezii se puneau la adăpost pentru pensie 
economisind bani. Nu trăiau mai prost, erau doar mai disperaţi. lar această 
mare de deponențţi disperaţi nu avea altă alternativă decât să depună bani cu 
rate ale dobânzilor foarte scăzute. 

În vreme ce ratele mari ale dobânzilor impuneau disciplina în 
economiile din Occident, cemând astfel companiile mai slabe și limitând 
expansiunile de orice fel, băncile japoneze dădeau bani cu împrumut la rate 
scăzute artificial către anumite corporaţii. Nu exista, prin urmare, o piață 
reală. Banii curgeau, iar cheia erau relaţiile. Drept rezultat, s-au făcut multe 
împrumuturi greșite. 

Mijlocul principal de finanţare din Japonia, împrumuturile de la bănci, 
nu ducea la echitate pe piaţa de capital. Consiliile de administraţie erau 
formate din angajaţi ai companiilor și din bancheri, care erau interesați de 
profituri aproape la fel de puţin pe cât de mult erau interesaţi de cash flow- 
ul care să le ţină companiile pe linia de plutire și să le achite datoriile. 
Astfel, Japonia avea una dintre cele mai mici rate de rambursare a 
capitalului din lume. Dar aveau o rată a creșterii fabuloasă din punct de 
vedere al mărimii, dat fiind modul în care japonezii își structurau economia. 
De trăit, se trăia din exporturi. 

Trebuiau să facă acest lucru. Cu un sistem ce funcţiona pe baza unui 
imens nivel al economiilor personale, cetăţenii japonezi de rând nu 
cheltuiau bani, așa încât Japonia nu-și putea clădi economia pe cererile 
interne. Din moment ce companiile japoneze nu erau controlate de 
investitori, ci de oameni din interior și de bancheri, aceștia doreau să 


crească sumele de bani care intrau. Cât profit se realiza, dacă se realiza, 
conta mai puţin. Prin urmare, au sporit exporturile la preţuri joase. Se 
dădeau cu împrumut și mai mulţi bani și se înmulţeau, pe zi ce trecea, 
exporturile. Economia creștea. Dar, sub această poleială, mocnea criza. 

Metodele neobișnuite prin care băncile japoneze acordau împrumuturi 
au crescut numărul împrumuturilor neperformante — împrumuturi care nu 
mai erau înapoiate. De aici au rezultat o serie de alte idei proaste. În loc ca 
aceste datorii să fie șterse și afacerile implicate să fie lăsate să intre în 
faliment, băncile japoneze au acordat alte împrumuturi pentru acoperirea 
datoriilor și menţinerea companiilor pe linia de plutire. Cota împrumuturilor 
a crescut şi, cum pentru menţinerea acestui sistem se foloseau finanţele 
deponenţilor, erau vitale exporturile care să aducă în ţară tot mai mulţi bani. 
Sistemul înota în bani, însă în profunzime o liotă de companii menținute în 
viaţă artificial — și companii care se luptau să câștige bani fără să le 
intereseze profitul — subminau tot acest sistem financiar. Exporturile masive 
produceau, în realitate, foarte puţin profit. Întregul sistem se zbătea doar ca 
să se menţină pe linia de plutire. 

Din afară, Japonia părea că se descurcă de minune, cucerind pieţele cu 
produse incredibile la preţuri mici. Nu se gândeau numai la profit, așa cum 
era cazul firmelor americane și, astfel, japonezii păreau să fi pus stăpânire 
pe viitor. De fapt, adevărul era cu totul altul. Japonia supravieţuia de pe 
urma banilor fără valoare, controlați de guvern, iar preţurile mici erau o 
încercare disperată de a menţine intrarea banilor pe piaţă, astfel încât 
sistemul bancar să nu cedeze. 

În cele din urmă, structura datoriilor a crescut atât de mult, încât a 
devenit imposibil de controlat cu ajutorul exporturilor. Băncile japoneze au 
început să cedeze și au fost scoase din impas de către guvern. În loc să 
permită o recesiune de proporţii pentru a impune disciplina, Japonia a 
folosit diverse metode de salvare pentru a reduce proporţiile catastrofei, 
rămânând însă cu o suferință de lungă durată, care se mai simte și în ziua de 
azi. A început descreșterea, iar pieţele au intrat în declin. Interesant este că, 
în vreme ce criza a lovit la începutul anilor '90, mulţi vestici nu au observat 


vreme îndelungată că economia japoneză eșuase. La mijlocul anilor 90, ei 
încă mai vorbeau despre miracolul economic japonez. 

De ce este acest caz relevant pentru China? China este un fel de Japonie 
supusă unui tratament de steroizi. Nu numai că este tot o ţară asiatică care 
pune relaţiile sociale înaintea disciplinei economice, dar este și un stat 
comunist care alocă bani politic și manipulează date economice. Este, de 
asemenea, un stat în care apărătorii echităţii — care pun preţ pe profit — sunt 
mai puţin importanţi decât bancherii și oficialii guvernamentali, care cer 
cash. Ambele economii se bazează în mare măsură pe exporturi, amândouă 
au rate ale creșterii năucitor de mari și ambele s-ar prăbuși dacă rata 
creșterii ar începe să încetinească, fie și extrem de puţin. Rata datoriilor în 
Japonia în jurul anului 1990 era, din estimările mele, undeva la 20% din 
PIB. În China, după cele mai conservatoare estimări, este de aproape 25% — 
personal cred că cifra se apropie de fapt de 40%. Dar chiar și 25% este 
foarte mult. 

Economia Chinei pare sănătoasă și vioaie, iar dacă ne uităm doar la cât 
de repede se dezvoltă, aproape că ni se taie răsuflarea. Totuși, creșterea este 
doar unul dintre factorii care trebuie analizaţi. Chestiunea mai importantă ar 
fi dacă o astfel de creștere este profitabilă. Mare parte din dezvoltarea 
Chinei este foarte reală și generează banii necesari pentru a ţine băncile 
mulţumite. Dar acești bani nu dezvoltă cu adevărat economia, iar dacă, sau 
în momentul în care aceasta va încetini, de exemplu din cauza unei 
recesiuni în Statele Unite, întreaga structură s-ar putea prăbuși în timp 
record. 

Acest lucru nu este ceva nou în Asia. Japonia era o mașinărie de 
creștere economică în anii '80. Se spunea că avea să îngroape Statele Unite. 
În realitate însă, în timp ce economia Japoniei se dezvolta rapid, ratele sale 
de creștere nu erau durabile. Când rata a scăzut brusc, Japonia s-a 
confruntat cu o criză bancară de proporţii, din care încă nu și-a revenit 
complet, după aproape 20 de ani. La fel, când economia Asiei de Est a făcut 
implozie în 1997, mulţi au fost surprinși, căci economiile crescuseră foarte 
rapid. 


China s-a dezvoltat extraordinar în ultimii 30 de ani. Ideea că o astfel de 
rată a creșterii poate dura la infinit contrazice principiile de bază ale 
economiei. La un moment dat, ciclurile afacerilor, lăsând la o parte afacerile 
slabe, se vor da peste cap. Atunci, cea mai mică lipsă de performanţă va 
stopa avântul creșterii. Există limite structurale ale creșterii, iar China se 
apropie de ele. 


Criza politică a Chinei 


Japonia și-a rezolvat problema traversând o generaţie de creștere 
scăzută. A dispus de disciplina politică și socială necesară pentru a face 
acest lucru fără nici o tulburare. Asia de Est a rezolvat problema în două 
moduri. Unele țări, cum ar fi Coreea de Sud și Taiwanul, au impus măsuri 
drastice și au ieșit din această perioadă mai puternice ca niciodată, dar acest 
lucru a fost posibil doar pentru că au fost state puternice, capabile să-și 
impună politica. Alte ţări, precum Indonezia, nu și-au revenit cu adevărat 
nici până în ziua de azi. 

Problema Chinei este de ordin politic. Țara este ţinută laolaltă cu 
ajutorul banilor, nu al ideologiei. Dacă s-ar confrunta cu o cădere 
economică ce ar opri circulaţia monetară, nu numai că sistemul bancar s-ar 
da peste cap, dar întreaga structură a societăţii chineze s-ar clătina din 
temelii. În China, loialitatea este fie cumpărată, fie impusă cu forța. Fără 
banii necesari cumpărării, nu mai rămâne decât impunerea cu forţa. 
Încetinirea ritmului afacerilor ar putea provoca instabilitate pentru că acest 
lucru ar duce la eșecul afacerilor și la șomaj. Într-o ţară în care sărăcia este 
endemică, iar șomajul foarte răspândit, un plus de stres venit dintr-o 
încetinire economică poate cauza instabilitate politică. 

Amintiţi-vă cum s-a împărţit China în regiunea de coastă și cea din 
interiorul ţării, în perioada cuprinsă între amestecul britanicilor și triumful 
lui Mao. Afacerile din regiunea de coastă, prospere datorită comerțului 
exterior și investițiilor, gravitau în jurul intereselor lor externe, încercând să 
se desprindă de conducerea centrală. Au fost atrași imperialiști europeni — și 
americani — care erau interesaţi financiar de China. Astăzi, lucrurile stau 


cam la fel. Un om de afaceri din Shanghai are relaţii de afaceri la Los 
Angeles, New York și Londra. De fapt, el face mult mai mulţi bani din 
aceste relații decât face din cele cu Beijingul. Dacă Beijingul va încerca să-i 
impună limite, el nu numai că va dori să scape de sub controlul acestuia din 
urmă, dar va încerca și să atragă puteri străine pentru a-și proteja interesele. 
Între timp, oamenii mult mai săraci din interiorul ţării fie vor încerca să se 
mute în orașele de coastă, fie vor face presiuni asupra Beijingului să impună 
taxe regiunilor de coastă și să le ofere lor banii rezultați din acestea. Prins la 
mijloc, Beijingul fie se va dovedi slab și va pierde controlul, fie va impune 
limite atât de drastice, încât va cufunda ţara într-o izolare de tip maoist. 
Întrebarea critică este: care dintre fenomene are mai multe șanse să se 
producă? 

Regimul chinez se sprijină pe doi piloni. Unul este vasta birocraţie care 
operează în China. Al doilea este complexul securității militare care sprijină 
voinţa statului și a Partidului Comunist. Un al treilea pilon, principiile 
ideologice ale Partidului Comunist, a dispărut în zilele noastre. 
Egalitarismul, dezinteresul și sprijinirea oamenilor au ajuns în prezent 
valori arhaice, invocate, dar neacceptate și neaplicate de chinezi. 

Statul, partidul și securitatea sunt la fel de afectate de declinul ideologic 
ca și restul societății. Oficialii Partidului Comunist au fost beneficiarii 
personali ai noii ordini. Dacă regimul ar încerca să aducă sub controlul său 
regiunea de coastă, este greu de imaginat că aparatul de stat va da dovadă 
de agresivitate, din moment ce el însuși face parte din sistemul care a ajutat 
la îmbogățirea regiunilor respective. În secolul al XIX-lea a fost întâlnită 
aceeași problemă, când oficialii guvernamentali din regiunile de coastă au 
refuzat să aplice decretele Beijingului, dorind să facă afaceri cu străinii. 

Dacă va fi într-adevăr o criză economică, atunci conducerea centrală va 
trebui să găsească o nouă ideologie care să o înlocuiască pe cea comunistă. 
Dacă oamenii trebuie să se sacrifice, măcar s-o facă pentru ceva în care cred 
— și dacă chinezii nu mai pot crede în comunism, încă mai pot crede în 
China. Guvernul chinez va încerca să limiteze dezintegrarea sporind 
naționalismul și xenofobia, tovarășul de nedespărţit al naţionalismului. 
China este deja cunoscută pentru neîncrederea sa în străini, iar partidul va 


trebui să dea vina pe cineva pentru dezastrul economic. Cum Mao i-a 
învinovăţit pe străini pentru slăbiciunea și sărăcia Chinei, partidul va da și 
el vina tot pe străini pentru problemele economice ale statului. 

Din moment ce vor exista confruntări serioase cu statele străine, pe 
probleme economice — străinii își vor apăra investiţiile din China —, va fi 
ușor să mizezi pe naționalism. Ideea Chinei ca mare putere va înlocui 
ideologia comunistă de mult pierdută. Disputele vor susține poziţia 
guvernului chinez. Dând vina pe străini pentru probleme și confruntându-se 
cu guvernele străine, atât diplomatic cât și cu sporită forță militară, chinezii 
vor acorda sprijin public regimului. Acest lucru se va întâmpla, cel mai 
probabil, în jurul anului 2020. 

Cea mai probabilă confruntare va fi cu Japonia și / sau cu Statele Unite, 
ambii inamici istorici cu care China are deja conflicte latente. Este puţin 
probabil ca Rusia să fie considerată un potenţial inamic. Totuşi, 
probabilitatea unei confruntări militare cu japonezii sau cu americanii este 
limitată. Ar fi dificil pentru China să fie agresivă față de vreuna dintre cele 
două țări. Chinezii dispun de o flotă slabă, care nu ar supravieţui unei 
confruntări cu Statele Unite. Prin urmare, invadarea Taiwanului pare, 
teoretic, tentantă, dar este puţin probabil că se va întâmpla. China nu are 
puterea navală pentru a-și croi drum prin strâmtoarea Taiwan și, cu 
certitudine, nu are capacitatea de a-și proteja convoaiele trimițând provizii 
către frontul taiwanez. Așadar nu va dezvolta o flotă care să se poată 
măsura cu Statele Unite în următorul deceniu. Crearea unei flote necesită 
mult timp. 

China are trei căi posibile de urmat în viitor. Prima îi permite să 
continue să crească într-un ritm astronomic, la infinit. Nici o ţară nu a mai 
făcut așa ceva, iar China nu va fi o excepţie. Creșterea extraordinară din 
ultimii 30 de ani a creat dezechilibre și ineficiențe imense în economia 
Chinei, care vor trebui corectate. La un moment dat, ţara va trebui să treacă 
prin aceeași dureroasă reajustare prin care a trecut deja restul Asiei. 

O a doua cale posibilă ar fi recentralizarea Chinei, astfel putând fi 
controlate conflictele de interese care s-ar putea ivi ca urmare a unei 
încetiniri a dezvoltării economice, control exercitat de o conducere 


guvernamentală centrală puternică, care ar impune ordinea și ar restricționa 
spaţiul de manevră al diferitelor regiuni. Acest scenariu este mai aproape de 
adevăr decât primul, însă faptul că aparatul guvernamental este populat de 
persoane ale căror interese se opun centralizării îl face dificil de pus în 
aplicare. Guvernul nu se poate baza pe propriii săi oameni pentru a aplica 
regulile. Naționalismul este singura unealtă pe care o au la dispoziţie pentru 
a ţine lucrurile în frâu. 

O a treia posibilitate ar fi ca, sub stresul unei căderi economice, China 
să se fragmenteze după vechile linii regionale de demarcaţie, în timp ce 
guvernul central ar slăbi și ar deveni tot mai șubred. Dacă luăm în 
considerare istoria Chinei, acesta este un scenariu mai plauzibil — și unul 
care ar aduce beneficii atât claselor mai bogate, cât și investitorilor străini. 
China ar rămâne pe poziţia pe care era înainte de Mao, cu competiţii locale, 
poate chiar cu conflicte și cu un guvem central zbătându-se să mențină 
controlul. Dacă acceptăm faptul că economia Chinei va trebui să treacă 
printr-o schimbare majoră la un moment dat și că aceasta va genera tensiuni 
serioase aici, la fel cum ar fi cazul în oricare altă ţară, atunci acest al treilea 
scenariu se potrivește cel mai bine cu realitatea și cu istoria Chinei. 


O variantă japoneza 


Lumea avansată industrial va experimenta o restrângere a populaţiei în 
jurul anului 2020, iar forța de muncă va fi la mare preţ. Pentru unele ţări, 
date fiind vechile valori culturale, imigrarea nu este o opțiune sau ar putea 
fi, dar una foarte dificilă. Japonia, de exemplu, care are o aversiune 
exagerată față de imigranţi, trebuie, cu toate acestea, să găsească o sursă de 
forţă de muncă pe care să o ţină sub control și care să poată fi taxată pentru 
a susține muncitorii japonezi mai în vârstă. Majoritatea muncitorilor care 
pot alege unde să muncească nu ar opta pentru Japonia, pentru că aceasta 
este destul de neospitalieră față de străinii care doresc să devină cetăţeni 
japonezi. Coreenii din Japonia nu obţin cetăţenie nicăieri în Japonia. Chiar 
dacă au trăit și au muncit acolo întreaga viață, poliția japoneză le eliberează 
acte pe care este menţionat statutul de „coreean” (nu contează dacă este 


vorba despre nord- sau sud-coreean), neputând astfel să primească cetăţenia 
japoneză. 

Însă, dacă stăm să ne gândim, China este o sursă imensă de forță de 
muncă relativ ieftină. Dacă nu se duc chinezii în Japonia, poate veni 
Japonia în China, așa cum a mai făcut-o. Folosirea forței de muncă chineze 
în întreprinderile construite de japonezi în China poate fi o alternativă la 
imigrare — și Japonia nu este singura care va face acest lucru. 

Nu uitaţi că Beijingul va încerca simultan să ţină mai strâns frâiele ţării. 
Tradiţia ne arată că, atunci când guvernul devine mai restrictiv cu China, se 
pregătește să accepte o creștere mai lentă a economiei. O prezenţă 
concentrată, la scară largă, a japonezilor, aspirând forța de muncă locală, nu 
prea are logică, din punct de vedere politic, dar are foarte mult sens din 
punct de vedere economic, pentru întreprinzătorii locali, pentru guverne și 
chiar pentru Beijing. Ar fi o atitudine la polul total opus intereselor politice 
ale Beijingului. Dar Japonia nu va fi de acord ca guvernul chinez să 
direcționeze banii spre propriile interese. Acest lucru ar fi împotriva 
întregului scop al acţiunii. 

Prin 2020, Japonia va avea aliaţi chinezi în lupta sa de introducere în 
China a investiţiilor japoneze favorabile Japoniei. Regiunile de coastă se 
vor întrece în atragerea investiţiilor japoneze, încercând să reziste presiunii 
Beijingului și ideologiei sale naţionaliste. China este posibil să nu 
beneficieze de pe urma prezenţei Japoniei, dar afacerile și oficialitățile din 
regiunile de coastă sigur vor profita. Japonezii, cu sume mari de bani, vor 
recruta aliaţi din orașele de coastă care nu vor dori să plătească preţul 
necesar respectării cerințelor venite din interior. O alianţă între una sau mai 
multe regiuni de coastă și Japonia va fi mai mult ca sigură, sfidând 
Beijingul. Suma de bani pe care Japonia o va aduce va destrăma partidul 
central și va slăbi capacitatea guvernului central de a-și exercita controlul 
asupra orașelor de coastă. 

China va fi văzută ca parte din soluţie pentru ţări precum Japonia, care 
se simt amenințate serios de problemele demografice, dar care nu pot face 
față unei imigrări de proporţii. Din păcate, momentul nu va fi potrivit. O 
inevitabilă scădere a ritmului de creștere economică în China va face 


guvernul central mai categoric și mai naţionalist. Însă, chiar și guvernul 
central va fi slăbit de efectul coroziv al banilor. Formal, China va rămâne 
unită, însă puterea va tinde să transfere controlul regiunilor. 

Un viitor foarte realist pentru China anului 2020 este întruchiparea 
vechiului său coșmar — o ţară împărţită între lideri locali care se întrec între 
ei, puteri străine care profită de situaţie pentru a crea regiuni în care să 
implementeze reguli economice în avantajul lor și guvernul central, care 
încearcă să ţină lucrurile în frâu, dar eșuează. O a doua posibilitate ar fi o 
Chină neomaoistă, centralizată, în detrimentul progresului economic. Ca 
întotdeauna, cel mai puţin probabil scenariu este continuarea situației 
curente la infinit. 

Totul se reduce la următoarele aspecte: China nu reprezintă o falie 
geopolitică pentru următorii 20 de ani. Geografia ei face acest lucru puţin 
probabil, indiferent de circumstanţe, iar nivelul de dezvoltare militară a 
Chinei are nevoie de mai mult de un deceniu pentru a se ridica deasupra 
neajunsurilor geografice. Stresul intern asupra economiei și societăţii 
chineze va provoca ţării probleme interne atât de mari, încât va avea prea 
puţin timp pentru campanii politice externe. China se va implica în relaţii cu 
puterile străine doar pentru a se apăra împotriva cotropirii și nu pentru a-și 
impune propria putere. 


CAPITOLUL 6 
Rusia 2020 — Meciul revanșă 


Conflictele majore se repetă în geopolitică. Franţa și Germania, de 
pildă, au dus nenumărate războaie, așa cum a fost și cazul Poloniei și 
Rusiei. Când un singur război nu rezolvă o problemă geopolitică, el se tot 
reia, până se ajunge la un rezultat. Când nu mai rămâne nimic de făcut, 
chiar și fără un nou război, tensiunea și confruntarea continuă. Conflictele 
semnificative au rădăcini adânci și nu dispar prea ușor. Nu uitaţi cât de 
repede a dus geopolitica Balcanilor la repetarea războaielor în secolul 
trecut. 

Rusia ocupă partea de est a Europei și s-a confruntat cu restul teritoriilor 
în diverse ocazii. Războaiele napoleoniene, cele două războaie mondiale și 
Războiul Rece, toate s-au purtat, cel puţin în parte, pe tema statutului Rusiei 
și a relaţiilor sale cu restul Europei. Nici unul dintre aceste războaie nu a 
reușit să rezolve definitiv această chestiune, căci, la final, o Rusie unită și 
independentă a supravieţuit. Problema este că însăși existența unei Rusii 
unite reprezintă o potenţială provocare pentru Europa. 

Rusia este o regiune vastă, cu o populaţie extrem de numeroasă. Este 
mult mai săracă decât restul Europei, dar dispune de două mari bogății — 
teritoriul și resursele naturale. Ambele sunt o tentaţie permanentă pentru 
puterile europene, care văd în ele o ocazie de a-și spori atât dimensiunile, 
către est, cât și bogăţia. Istoric privind problema însă, europenii care au 
invadat Rusia au sfârșit dezastruos. Dacă nu sunt învinși de ruși, sunt atât de 
extenuaţi de lupta cu ei, încât, până la urmă, îi învinge altcineva. Ocazional, 
Rusia își împinge puterea către vest, amenințând Europa. Alteori, când este 
pasivă și ignorată, se profită de ea. Dar, la momentul potrivit, cei care o 
subestimează plătesc pentru greșeala lor. 

Războiul Rece se pare că doar a ridicat problema Rusiei. Dacă Federaţia 
Rusă ar fi căzut în anii '90, și regiunea s-ar fi fragmentat în multiple state 
mai mici, puterea rusă ar fi dispărut și, odată cu ea, provocarea pe care o 
reprezintă pentru Europa. Dacă americanii, europenii și chinezii s-ar fi 


mobilizat urmărind anihilarea, problema rusă s-ar fi rezolvat odată pentru 
totdeauna. Dar europenii erau prea slabi și scindaţi la sfârșitul secolului XX, 
chinezii prea izolați și preocupaţi de problemele interne, iar, după 11 
septembrie 2001, americanii au fost prea distrași de războiul împotriva 
islamiștilor pentru a acţiona decisiv. Acţiunile întreprinse de Statele Unite 
nu au fost suficiente și destul de concentrate. De fapt, aceste acţiuni nu au 
făcut decât să pună în gardă Rusia faţă de marele pericol reprezentat de 
Statele Unite, asigurând lumea întreagă că rușii nu ar rămâne impasibili. 

Simplul fapt că Rusia nu s-a dezintegrat ne indică faptul că problema 
geopolitică rusă va reapărea. Dat fiind că, în prezent, Rusia își reîncarcă 
bateriile, se pare că reapariția problemei se va produce foarte curând. 
Conflictul nu va fi o repetare a Războiului Rece, așa cum Primul Război 
Mondial nu a fost o repetare a războaielor napoleoniene. Dar va fi o 
reafirmare a problemei ruse fundamentale: dacă Rusia va deveni un stat 
unit, care vor fi graniţele lui și care vor fi relațiile cu vecinii săi? Această 
întrebare va reprezenta următoarea fază majoră din istoria lumii — în 2020 și 
în anii de dinainte. 


Dinamica rusă 


Dacă vrem să înțelegem comportamentul și intenţiile Rusiei, trebuie să 
începem cu slăbiciunile sale fundamentale — graniţele, mai ales cele din 
nord-vest. Chiar și atunci când Ucraina este controlată de Rusia, așa cum a 
fost cazul secole de-a rândul, iar Belarus făcea, și ea, parte din Rusia, tot nu 
existau graniţe naturale în nord. Centrul și sudul ţin de Munţii Carpaţi, până 
departe în nord, la granița dintre Slovacia și Polonia, iar la est de ele se 
întind teritoriile mlăștinoase de pe Pripet, de netrecut. Dar în nord și în sud 
nu există bariere puternice care să protejeze Rusia — sau care să-i protejeze 
vecinii. 

Câmpia Nord-Europeană, oriunde s-ar trasa granițele Rusiei, ar fi 
expusă atacurilor. Există puţine bariere naturale pe această câmpie. Chiar 
dacă-și împinge graniţele vestice până în Germania, așa cum a făcut în 
1945, Rusia tot rămâne cu frontierele descoperite. Singurul avantaj fizic pe 


care îl poate avea Rusia ar fi propriile dimensiuni. Cu cât se extinde mai 
departe înspre vest, cu atât vor trebui cuceritorii să străbată mai mult 
teritoriu până să ajungă la Moscova. Prin urmare, Rusia va continua să facă 
presiuni înspre vest, prin Câmpia Nord-Europeană, în vreme ce Europa își 
va forţa constant graniţele spre est. 

Nu la fel stau lucrurile și cu celelalte graniţe ale Rusiei — mă refer aici și 
la fosta Uniune Sovietică, adică Rusia în forma ei încă de la sfârșitul 
secolului al XIX-lea. În sud, exista un singur hotar natural. Marea Neagră 
duce spre Caucaz, separând Rusia de Turcia și de Iran. De Iran este chiar 
mai apărată prin Marea Caspică și prin deșertul Kara Kum, din sudul 
Turkmenistanului, deșert care se desfășoară de-a lungul graniței afghane, 
terminându-se la munţii Himalaya. Rușii sunt îngrijorați de segmentul 
iraniano-afghan, și s-ar putea să facă presiuni înspre sud, așa cum au mai 
făcut-o și pe vremuri. Dar nu prin acele granițe vor fi rușii invadați. 
Frontiera lor cu China este lungă și vulnerabilă, dar asta doar pe hartă. 
Invadarea Siberiei nu este posibilă în practică. Siberia este o sălbăticie 
vastă. Un potenţial punct slab s-ar putea afla de-a lungul graniţei de vest cu 
China, dar nici acesta nu este semnificativ. Prin urmare, Imperiul Rus, orice 
formă ar lua, este destul de sigur, cu excepţia nordului Europei, de unde vin 
cele mai mari pericole — poziţia geografică și puternicele națiuni europene. 

Curajul Rusiei a fost oarecum știrbit de căderea comunismului. Sankt 
Petersburg, bijuteria sa, se afla la circa 1 609 km depărtare de trupele NATO 
în 1989. În 2008, distanţa s-a scurtat la vreo 113 km. În 1989, Moscova se 
afla la 1 930 km depărtare de graniţele puterii ruse. În prezent, distanţa este 
de doar 322 km. În sud, cu o Ucraină independentă, controlul rușilor asupra 
Mării Negre este foarte fragil și a fost forțat spre nordul extrem al 
Caucazului. Afghanistanul este ocupat de către americani, iar ancora rușilor 
în Himalaya a scăpat și ea. Dacă ar exista o armată interesată de invadare, 
Federaţia Rusă este de-a dreptul fără apărare. 

Problema strategică a Rusiei vine din faptul că ţara este vastă și cu 
mijloace de transport relativ modeste. Dacă Rusia ar fi atacată simultan de-a 
lungul întregii sale periferii, ar fi incapabilă, în ciuda dimensiunii și forțelor 
ei, să se apere cu ușurință. Ar avea dificultăți în mobilizarea forțelor și în 


desfășurarea lor pe fronturi multiple, trebuind astfel să menţină o armată 
extrem de mare, pregătită tot timpul de acţiune. Această presiune determină 
o grea povară economică pe umerii Rusiei, subminează economia și o face 
să cedeze din interior. Asta s-a întâmplat cu statul sovietic. Desigur, nu este 
prima oară când Rusia este în pericol. 

Protejarea frontierelor nu este, în prezent, singura problemă a Rusiei. 
Rușii sunt conștienți de faptul că se confruntă cu o criză demografică de 
proporţii. Populaţia actuală numără aproximativ 145 de milioane de 
locuitori, iar previziunile pentru 2050 oferă o cifră cuprinsă între 90 de 
milioane și 125 de milioane. Timpul trece în defavoarea Rusiei. Curând, 
problema ţării va fi să poată trimite în teren o armată destul de mare pentru 
a-i susține strategiile. Din punct de vedere intern, numărul rușilor, în 
comparaţie cu cel al altor grupuri etnice, scade, forțând astfel Rusia să ia 
măsuri cât mai grabnice. Din actuala sa poziţie geografică, este ca și cum un 
accident ar fi pe cale să se producă. Dată fiind traiectoria demografică a 
Rusiei, peste 20 de ani s-ar putea să fie prea târziu să se mai poată face 
ceva, iar liderii ruși știu lucrul acesta. Nu este necesară cucerirea lumii, ci 
recucerirea și menţinerea zonelor-tampon — în special a graniţelor fostei 
Uniuni Sovietice. 

Cu toate problemele lor geopolitice, economice și demografice, rușii 
trebuie să facă o schimbare fundamentală. Timp de 100 de ani, rușii s-au 
străduit să-și modernizeze ţara prin industrializare, încercând să ajungă din 
urmă restul Europei. Nu le-a reușit niciodată. În jurul anului 2000, Rusia și- 
a schimbat strategia. În loc să se concentreze pe dezvoltarea industrială, așa 
cum făcuse de-a lungul secolului precedent, rușii s-au reinventat ca 
exportatori de resurse naturale, în principal energie, dar și minerale, produse 
agricole, cherestea și metale preţioase. 

Lăsând pe locul doi dezvoltarea industrială și punând accent pe 
materiile prime, rușii au luat-o pe un alt drum, unul cu care ţările din lumea 
dezvoltată sunt mai obișnuite. Dar, dată fiind creșterea neașteptată a 
prețurilor energiei și ale bunurilor, această mișcare nu numai că a salvat 
economia Rusiei, ci a și întărit-o până la punctul în care Rusia își poate 
permite să-și conducă propria reindustrializare selectivă. Mai important de- 


atât, din moment ce producţia de resurse naturale cere mai puţină forță de 
muncă decât producţia industrială, Rusia are și o bază economică ce poate fi 
susținută chiar și în situaţia declinului populaţiei. 

Această situaţie a oferit Rusiei și pârghiile sistemului internațional. 
Europa este flămândă după energie. Construind conducte care să alimenteze 
cu gaz natural Europa, Rusia are grijă de nevoile de energie ale întregului 
continent și de propriile probleme economice, punând Europa în situaţia de 
a fi dependentă de ea. Într-o lume veșnic înfometată de energie, exporturile 
de energie ale Rusiei sunt precum heroina. Odată folosite, dau ţărilor 
dependenţă. Rusia s-a folosit deja de resursele ei de gaze naturale pentru a 
forţa ţările vecine să se supună voinţei sale. Acestă putere lovește Europa 
direct în inima ei, unde germanii și sateliții est-europeni ai fostei Uniuni 
Sovietice depind cu toţii de gazul natural de la ruși. Dacă adăugăm la asta și 
celelalte resurse, Rusia poate exercita presiuni serioase asupra Europei. 

Dependenţa se poate dovedi o sabie cu două tăișuri. O Rusie slabă din 
punct de vedere militar nu poate pune presiune pe vecinii săi, deoarece 
vecinii ar putea lua decizia de a o deposeda de bogății. Astfel, Rusia trebuie 
să-și refacă puterea militară. Bogată, dar slăbită, o stare nevaforabilă pentru 
orice naţiune. Dacă Rusia este bogată în resurse naturale și poate să le 
exporte către Europa, trebuie să ajungă în poziţia de a-și putea apăra 
posesiunile și de a modela mediul internaţional în care trăiește. 

În următorul deceniu, Rusia va deveni din ce în ce mai bogată 
(comparativ, cel puţin, cu starea ei din trecut), dar nesigură din punct de 
vedere geografic. Prin urmare, se va folosi de o parte din averea sa pentru a 
crea o forță militară potrivită pentru a-i proteja interesele, zone-tampon 
pentru a o apăra de restul lumii — și apoi zone-tampon pentru zonele- 
tampon. Strategia militară a Rusiei cuprinde crearea de astfel de zone pe 
suprafețe întinse de-a lungul Câmpiei Nord-Europene, divizând şi 
manipulând ţările învecinate, creând un nou echilibru regional de putere în 
Furopa. Ceea ce Rusia nu poate tolera sunt granițele stricte, fără zone- 
tampon și țările învecinate unite împotriva sa. De aceea, viitoarele acţiuni 
ale Rusiei vor părea agresive, ele fiind, în realitate, defensive. 


Acţiunile Rusiei se vor desfășura în trei etape. În prima, grija ei va fi să- 
și refacă influenţa și controlul efectiv în fosta Uniune Sovietică, recreând 
sistemul de zone-tampon pe care i le oferea Uniunea. În cea de-a doua 
etapă, Rusia va căuta să creeze un al doilea strat de zone-tampon dincolo de 
graniţele fostei Uniuni Sovietice. Va încerca să facă asta fără să creeze un 
zid periculos de opoziţie, de genul celui care a sufocat-o în timpul 
Războiului Rece. În cea de-a treia etapă — care se va desfășura, de fapt, de 
la bun început —, Rusia va încerca să prevină formarea de coaliţii 
antirusești. 

În acest punct, este important să ne dăm un pas înapoi și să analizăm 
motivele care au păstrat fosta Uniune Sovietică intactă în ultima parte a 
secolului XX. Uniunea Sovietică nu a rămas unită pur și simplu prin forță, 
ci printr-un sistem de relaţii economice care o susțineau. Fosta Uniune 
Sovietică împărtășește o geografie comună — respectiv, una vastă și în mare 
parte înconjurată de uscat, în inima Eurasiei. Dispune de un sistem de 
transport intern extrem de modest, așa cum este de obicei cazul în regiuni 
înconjurate de uscat, unde reţeaua hidrografică nu este pe măsura sistemului 
agricol. Prin urmare, este dificil să transporţi hrană — iar, după 
industrializare, dificil să transporţi și bunurile fabricate. 

Gândiţi-vă la fosta Uniune Sovietică ca la acea parte de uscat a Eurasiei 
care se întindea spre vest de la Oceanul Pacific, de-a lungul pustiurilor la 
nord de China populată, la nord de lanţuri lungi de munţi care încep în 
nord-vestul Chinei, și continua de-a lungul graniţei cu Asia Centrală de sud, 
până la Marea Caspică și apoi mai departe până la Caucaz. Era apărată de 
Marea Neagră şi de munţii Carpaţi. În nord, se întindea doar ţinutul arctic. 
În tot acest spaţiu, exista un teritoriu vast, marcat de economii slabe. 

Dacă ne gândim la Uniunea Sovietică ca la o grupare naturală de ţări 
izolate geografic și împotmolite din punct de vedere economic, ne putem 
imagina ce le ţinea unite. Ţările care compuneau Uniunea Sovietică erau 
legate prin necesităţile comune. Din punct de vedere economic, ele nu 
puteau concura cu celelalte națiuni ale lumii, însă, izolate de competiţia 
internaţională, se puteau completa și sprijini una pe alta. Aceasta era o 
grupare naturală gata dominată de ruși. Ţările de dincolo de Carpaţi (pe care 


Rusia le-a ocupat după cel de-Al Doilea Război Mondial și le-a transformat 
în proprii sateliți) nu făceau parte din această grupare naturală. Dacă nu ar fi 
existat forța militară rusească, ele s-ar fi orientat către restul Europei, și nu 
spre Rusia. 

Fosta Uniune Sovietică era alcătuită din membri care pur și simplu nu 
aveau către cine altcineva să se îndrepte. Aceste vechi legături economice 
încă domină regiunea, cu excepţia faptului că noul model al Rusiei, exportul 
de energie, le-a făcut și mai dependente decât înainte. Dacă această regiune 
ar fi, asemenea Ucrainei, atrasă de restul Europei, nu ar putea concura cu 
sau participa alături de Europa. Relaţiile ei economice naturale sunt cu 
Rusia; ea se bazează pe Rusia pentru energie și este, la urma urmei, 
dominată și militar de Rusia. 

Aceasta este dinamica de care Rusia se va folosi pentru a-și reimpune 
sfera de influenţă. Ea nu va recrea neapărat o structură politică formală cu 
sediul la Moscova — deși acest lucru nu ar fi chiar de neimaginat. Mult mai 
importantă va fi influenţa rusă în regiune în următorii cinci ani, influență 
care se va intensifica. Ca să înţelegem mai bine, să fragmentăm zona în trei 
teatre de operaţiuni: Caucazul, Asia Centrală și zona europeană, incluzând 
statele baltice. 


Caucazul 


Caucazul reprezintă graniţa dintre puterea rusă și cea turcă și a fost, de-a 
lungul istoriei, punctul fierbinte dintre cele două imperii. A constituit un 
punct fierbinte și în timpul Războiului Rece. Granița turco-sovietică trecea 
prin Caucaz, pe partea sovietică aflându-se trei republici diferite: Armenia, 
Georgia și Azerbaidjan, toate independente în prezent. Caucazul se întindea, 
de asemenea, înspre nord, în Federaţia Rusă, inclusiv în regiunea 
musulmană Daghestan și, foarte important, în Cecenia, unde continuă să se 
desfășoare un război de gherilă împotriva dominaţiei ruse, încă de la 
căderea comunismului. 

Dintr-un punct de vedere pur defensiv, granițele exacte ale influenţei 
ruse și turce nu contează, atâta vreme cât ambele își au bazele undeva în 


Caucaz. Terenul accidentat face apărarea relativ ușoară. Totuși, dacă rușii 
și-ar pierde total poziţia din Caucaz și ar fi împinși către nord, înspre șes, 
Rusia s-ar pomeni într-o situaţie dificilă. Cu „prăpastia” de doar câteva sute 
de kilometri dintre Ucraina și Kazahstan, Rusia s-ar afla în dificultate 
strategică. 

Acesta este motivul pentru care rușii sunt atât de dispuși la 
compromisuri în problema Ceceniei. Sudul Ceceniei se află în cel mai 
îndepărtat punct nordic al Caucazului. Dacă ar pierde această regiune, 
întreaga poziţie a Rusiei ar fi destabilizată. Dacă ar avea de ales, rușii ar 
prefera să-și înfigă ancora și mai departe în sud, în Georgia. Armenia este 
aliatul Rusiei. Dacă Georgia ar deveni teritoriu rusesc, întrega poziţie a 
Rusiei ar fi mult mai stabilă. Controlul Ceceniei este indispensabil. 
Reintegrarea Georgiei este dezirabilă. Păstrarea Azerbaidjanului nu 
reprezintă un avantaj din punct de vedere strategic — dar nu e rău să fie 
păstrat ca zonă-tampon împotriva iranienilor. Poziţia rușilor acolo este 
tolerabilă, dar Georgia, care nu s-a aliat din întâmplare cu Statele Unite, 
este o ţintă tentantă. 

Caucaz 
Rivalități acerbe continuă să răvășească regiunea, aşa cum se întâmplă 
mereu în regiunile muntoase unde predomină naționalități de mici proportii. 


Armenii, de exemplu, îi urăsc pe turci, pe care îi acuză de genocidul asupra 
poporului armean din secolul XX. Armenia se bazează pe protecţia rușilor. 
Rivalitatea armeano-georgiană este intensă și, în ciuda faptului că Stalin era 
georgian, georgienii sunt ostili față de armeni și extrem de circumspecţi față 
de ruși. Rușii cred că georgienii se fac că plouă atunci când prin ţara lor trec 
transporturile de armament către Cecenia, și faptul că georgienii sunt foarte 
apropiaţi de americani face situaţia și mai delicată. Azerbaidjanul este ostil 
faţă de Armenia — așadar, apropiat Iranului și Turciei. 

Situaţia din Caucaz este nu numai dificil de înţeles, dar și dificil de 
rezolvat. Uniunea Sovietică reușise, de fapt, să o rezolve, incluzând toate 
aceste trei ţări în uniune după Primul Război Mondial și suprimându-le fără 
milă autonomia. Rusia nu poate să rămână indiferentă față de această 
regiune, acum sau pe viitor, decât dacă este pregătită să-și piardă poziţia din 
Caucaz. Prin urmare, rușii chiar își vor reinstaura poziţia, începând cu 
Georgia. Din moment ce Statele Unite văd Georgia ca pe un bun punct 
strategic, reinstaurarea Rusiei în regiune va duce la confruntare cu Statele 
Unite. Dacă rebeliunea cecenă nu încetează complet, rușii vor trebui să se 
miște înspre sud, apoi să înăbușe rebeliunea, după care să-și fixeze poziţia 
în munți. 

Există două puteri care nu văd cu ochi buni acest lucru: Statele Unite și 
Turcia. Americanii vor vedea dominarea Georgiei de către ruși ca pe o 
subminare a poziţiei lor în regiune. Turcii vor vedea acest lucru ca pe un 
impuls dat armenilor și ca pe întoarcerea armatei ruse la graniţele lor. Rușii 
vor deveni și mai convinși de necesitatea acţiunii în urma acestei rezistenţe. 
Rezultatul va fi un duel în Caucaz. 


Asia Centrala 


Asia Centrală este o regiune vastă, cuprinsă între Marea Caspică și 
granița chineză. Este, în primul rând, o regiune musulmană și a suferit, prin 
urmare, la rândul ei, așa cum am văzut deja, de pe urma marii destabilizări 
care a avut loc în lumea musulmană după prăbușirea Uniunii Sovietice. 
Fiind o regiune cu unele rezerve de energie, are o oarecare valoare 


economică. Dar pentru ruși are valoare strategică modestă — asta dacă nu ar 
fi preluată și dominată de o altă putere care să o folosească drept scut 
împotriva rușilor. Într-o asemenea situaţie, Asia Centrală ar deveni extrem 
de importantă. Oricine ar controla Kazahstanul ar fi la doar 160 km 
depărtare de Volga, o adevărată magistrală de apă pentru agricultura Rusiei. 

În anii '90, companiile energetice occidentale au năvălit în regiune. 
Rusia nu a avut nimic împotrivă. Nu era competitivă și nici în poziţia de a 
controla militar regiunea. Asia Centrală era o zonă neutră, față de care 
Rusia era relativ indiferentă. Toată această situaţie s-a schimbat după 11 
septembrie 2001, dată care a redefinit geopolitica în regiune. 11 septembrie 
a făcut absolut urgentă invadarea Afghanistanului. Incapabile să organizeze 
de unele singure o invazie rapidă, Statele Unite au cerut sprijinul rușilor. 

Aveau nevoie de ajutorul rușilor în primul rând pentru a determina 
Alianţa Nordică, o grupare antitalibană din Afghanistan, să joace rolul 
principal în teren. Rușii sponsorizaseră Alianţa și, în mare măsură, o 
controlau. Un alt lucru pe care americanii l-au solicitat a fost sprijinul 
rușilor în asigurarea de baze militare pentru Statele Unite în câteva țări din 
Asia Centrală. Teoretic, acestea erau țări neutre, însă Statele Unite aveau 
nevoie de ajutor în problema Alianţei Nordice și nu-și puteau permite să îi 
supere pe ruși. În plus, țările din Asia Centrală nu doreau nici ele probleme 
cu Rusia — iar avioanele americane trebuiau să zboare peste fosta Uniune 
Sovietică pentru a ajunge la ele. 

Asia Centrală 

Rușii au fost de acord cu o prezență militară americană în regiune, în 
credința că înţelegerea cu Statele Unite era o chestiune temporară. Însă, pe 
măsură ce războiul din Afghanistan se prelungea, Statele Unite tot nu 
părăseau regiunea și, rămânând pe poziţii, au devenit din ce în ce mai 
influente în diferite republici din regiune. Rusia și-a dat seama că ceea ce 
fusese o zonă-tampon inofensivă devenea tot mai dominată de marea putere 
mondială — o putere care făcea presiuni asupra Rusiei în Ucraina, Caucaz și 
în țările baltice. În plus, cum preţul energiei crescuse, iar rușii adoptaseră 
noua lor strategie economică, energia Asiei Centrale devenea tot mai 
importantă. 

Rusia nu-și dorea forțe americane la doar 160 km depărtare de Volga, 
așa că s-a văzut nevoită să ia atitudine. Nu a acţionat direct, ci a început să 
manipuleze situația politică din regiune, diminuând puterea americană. A 
fost o mişcare menită să întoarcă Asia Centrală sub propria sferă de 
influență. lar americanii, la celălalt capăt al lumii, izolați de haosul din 
Afghanistan, Iran și Pakistan, nu au putut rezista. Rușii și-au recăpătat 
poziţia. A fost unul dintre puţinele locuri unde flota SUA nu a putut ajunge. 

Asia Centrală este o zonă în care Statele Unite nu pot rămâne sub 
presiunea rușilor. Este un loc unde chinezii ar putea provoca probleme, dar, 


aşa cum am spus mai devreme, acest lucru este puţin probabil. China are 
influență economică acolo, dar, în final, rușii au posibilități şi economice și 
militare cu care să-i facă față. Rușii ar putea oferi Chinei acces la Asia 
Centrală, dar aranjamentele făcute în secolul al XIX-lea și menținute de 
Uniunea Sovietică se vor impune din nou. Prin urmare, sunt de părere că 
Asia Centrală va reveni în sfera de influență a Rusiei în 2010, cu mult 
înaintea începerii confruntării majore din vest, din Europa. 


Teatrul european 


Teatrul european reprezintă, desigur, zona aflată imediat la vest de 
Rusia. În această regiune, graniţele de vest ale Rusiei se împart cu trei țări 
baltice, respectiv Estonia, Letonia și Lituania, și cu două republici 
independente, Belarus și Ucraina. Toate aceste ţări au fost cândva membre 
ale Uniunii Sovietice. Dincolo de aceste ţări se află centura de foști sateliți 
ai Uniunii Sovietice: Polonia, Slovacia, Ungaria, România și Bulgaria. 
Rușii trebuie să domine Belarusul și Ucraina pentru securitatea lor naţională 
de bază. Ţările baltice vin pe locul doi, dar sunt și ele importante. Europa de 
Est nu este o zonă critică, atâta timp cât ruşii sunt ancoraţi în Carpaţi la sud 
și dispun de forțe puternice în Câmpia Nord-Europeană. Dar totul se poate, 
desigur, complica. 

Ucraina și Belarusul sunt de mare importanţă pentru ruși. Dacă aceste 
două ţări ar cădea în mâinile inamicilor — de exemplu, prin aderare la NATO 
— Rusia ar fi în pericol de moarte. Moscova se află la circa 320 km de 
graniţa rusă cu Belarus, iar Ucraina la mai puţin de 320 km de Volgograd, 
fostul Stalingrad. Rusia s-a apărat împotriva lui Napoleon și a lui Hitler prin 
distanțele mari care despărțeau graniţele de centrul ţării. Fără Belarus și 
Ucraina, acest element-cheie se pierde, căci nu mai există destul teren care 
să ducă la moartea inamicilor. Desigur că este absurd să ne imaginăm că 
NATO ar reprezenta o ameninţare pentru Rusia. Dar rușii gândesc în etape 
de câte 20 de ani și știu cât de repede devine absurdul posibil. 

Rușii mai știu că Statele Unite și NATO s-au extins sistematic cu noi 
membri din statele Europei de Est și din ţările baltice. De îndată ce NATO a 


început să curteze Ucraina, rușii și-au schimbat punctul de vedere atât 
asupra intenţiilor americane, cât și asupra Ucrainei. Din punctul lor de 
vedere, extinderea NATO în Ucraina reprezintă o ameninţare de proporţii 
asupra intereselor rusești. Când o revoluţie pro-Occident — cum a fost 
Revoluţia Portocalie — a dat semne că va sprijini Ucraina să adere la NATO, 
rușii au acuzat Statele Unite că încearcă să înconjoare și să distrugă Rusia. 
Intenţiile americanilor rămân încă deschise pentru dezbateri. Dar faptul că 
Ucraina, ca membră NATO, ar reprezenta un potenţial mijloc de devastare a 
securității naţionale ruse este deja un subiect închis. 

Rușii nu și-au mobilizat armata. Au preferat să mobilizeze serviciile 
secrete, care aveau conexiuni în Ucraina mai mult decât cele ale FBl-ului în 
Texas. Rușii au subminat Revoluţia Portocalie, mizând pe o ruptură între 
estul Ucrainei, de orientare prorusă, și vestul Ucrainei, de orientare 
proeuropeană. Acţiunea nu s-a dovedit deloc dificilă, iar politica ucraineană 
rămâne în impas. Este doar o chestiune de timp până ce influenţa rusă va 
copleși Kievul. 

Belarusul este un subiect mai ușor. Așa cum menţionam mai devreme, 
Belarusul este cel mai puţin reformat dintre toate statele fostei Uniuni 
Sovietice. El rămâne un stat centralizat, autoritar. Foarte important, 
conducerea sa a tânjit în mod repetat după fosta Uniune Sovietică și a 
propus o variantă de uniune cu Rusia. O astfel de uniune se va face, așa 
cum, desigur, trebuie să fie, adică în condiţiile impuse de Rusia, ceea ce a 
creat tensiuni, dar sub nici o formă Belarus nu va adera la NATO. 

Reintroducerea Ucrainei și a Belarusului sub sfera de influenţă a Rusiei 
se va petrece în următorii cinci ani. Când acest lucru se va întâmpla, Rusia 
își va reface vechile granițe cu Europa, așa cum erau ele între cele două 
războaie mondiale. Se va întinde spre Caucaz, la sud, cu Ucraina protejată, 
iar din nord graniţele sale în Câmpia Nord-Europeană se vor învecina cu 
Polonia și cu ţările baltice. Asta va ridica întrebarea: care este cea mai 
puternică ţară din nord și care vor fi granițele exacte? Adevăratul punct 
fierbinte va fi zona baltică. 

Calea tradițională de invadare a Rusiei o reprezintă acea așa-zisă 
prăpastie de 480 km lățime, între Carpaţii nordici și Marea Baltică. Este un 


teren plat, uşor de străbătut, cu doar câteva râuri care ar putea constitui 
stavile. Această Câmpie Nord-Europeană este ușor de traversat de către 
invadatori, care se pot deplasa spre est, către Moscova, sau spre nord-vest, 
spre Sankt Petersburg. În timpul Războiului Rece, distanța de la Sankt 
Petersburg la linia de front a NATO era mai mare de 1600 km. Astăzi, 
distanța mai este doar de aproape 110 km. De aici, coșmarul strategic al 
Rusiei în zona baltică — și ceea ce ar trebui să facă pentru a rezolva 
problema. 

Cele trei ţări baltice au fost cândva membre ale Uniunii Sovietice. 
Fiecare dintre ele a devenit independentă după căderea comunismului. 
Apoi, rând pe rând, au devenit membre NATO. Așa cum am văzut, 
europenii sunt prea adânciţi în ciclul lor decadent de existență pentru a mai 
avea energia să profite de situaţie. Totuşi, rușii nu-și vor risca propria 
securitate naţională bazându-se pe acest lucru. Ei au văzut Germania 
transformându-se dintr-o ruină, în 1932, într-o forţă care, în 1941, a ajuns 
până la porţile Moscovei. Includerea ţărilor baltice, alături de Polonia, în 
NATO a mutat graniţele NATO extrem de aproape de inima Rusiei. Pentru 
o ţară care a fost invadată de trei ori în ultimii 200 de ani, nici nu se pune 
problema ca Rusia să se mulțumească cu presupunerea că NATO și membrii 
săi nu reprezintă o ameninţare. 

Din punctul de vedere al rușilor, calea principală de invazie a ţării lor 
este nu numai larg deschisă, dar se și află în mâinile statelor ostile ei. Țările 
baltice nu i-au iertat niciodată pe ruși pentru că le-au ocupat. Polonezii sunt 
la fel de supăraţi și nu au nici cea mai mică urmă de încredere în intenţiile 
Rusiei. Acum că sunt membre NATO, aceste țări formează linia de front. În 
spatele lor se află Germania, o ţară în care Rusia nu are încredere la fel de 
mult cum Polonia și țările baltice nu au încredere în Rusia. Desigur că rușii 
sunt paranoici — dar asta nu înseamnă că nu au inamici. 

De aici poate porni orice confruntare. Rușii pot trăi cu o regiune baltică 
neutră. 'Trăind însă alături de o regiune baltică membră NATO și apropiată 
americanilor, se confruntă pur și simplu cu un risc pe care nu și-l pot asuma. 
Pe de altă parte, americanii, după ce au lăsat-o mai moale în Asia Centrală 
și nevoiţi să fie mai precauţi în Caucaz, nu se pot retrage și din regiunea 


baltică. Orice compromis legat de cei trei membri NATO ar crea panică în 
Europa de Est. Atitudinea Europei de Est ar deveni imprevizibilă, iar 
posibilitatea ca influenţa rusă să se extindă înspre vest ar spori. Rusia este 
cea mai interesată, dar poziția americană nu este una neînsemnată. 

Este foarte posibil ca următoarea mișcare a Rusiei să fie o înţelegere cu 
Belarus în vederea unui sistem de apărare comun. Între Rusia și Belarus a 
existat mult timp o legătură, așa că acest lucru ar însemna o revenire 
naturală la acel stadiu. Pe de altă parte, ar aduce armata rusă la graniţa cu 
țările baltice și, de asemenea, la granița polonă — iar acest lucru ar însemna 
declanșarea confruntării la intensitate maximă. 

Polonezii se tem de ruși și de germani. Prinși între cele două puteri, fără 
apărare naturală, se tem de națiunea care s-ar dovedi mai puternică. Spre 
deosebire de restul Europei de Est, care, cel puţin, dispune de stavila 
munţilor Carpaţi — și de graniţa comună cu Ucraina, nu cu Rusia — polonezii 
se află pe primejdioasa Câmpie Nord-Europeană. Când rușii se vor întoarce 
în forţă la graniţele lor în procesul de confruntare cu ţările baltice, polonezii 
vor reacţiona. Polonia are aproape patruzeci de milioane de locuitori. Nu 
este o ţară mică și, din moment ce va fi sprijinită de Statele Unite, nu va fi 
nici una ușor de trecut cu vederea. 

Polonezii vor sprijini ţările baltice. Rușii vor atrage Ucraina în alianța 
lor cu Belarusul și vor comasa forţe de-a lungul întregii granițe poloneze și 
înspre sud, până la Marea Neagră. În acel moment, rușii vor încerca să-i 
neutralizeze pe baltici. Preconizez că aceste evenimente se vor petrece în 
jurul anului 2010. 

Rușii vor avea la îndemână trei mijloace pentru exercitarea influenţei 
lor asupra țărilor baltice. Primul, operaţiuni sub acoperire. În același mod în 
care Statele Unite au finanțat și au impulsionat organizații 
nonguvermamentale din întreaga lume, rușii vor finanța și vor impulsiona 
minoritățile rusești din aceste ţări și oricare alte elemente prorusești care 
există sau care pot fi cumpărate. Dacă balticii le vor reprima, atunci rușii 
vor avea un pretext pentru a folosi cel de-al doilea mijloc, sancţiunile 
economice, îndeosebi tăierea alimentării cu gaz natural. În final, vor apela 
la presiune militară pentru a face faţă prezenței forțelor masive din 


apropierea graniţelor. Deloc surprinzător, polonezii și balticii știu cu toţii 
cât de imprevizibili sunt rușii. Presiunea psihologică va fi enormă. 

În ultimii ani s-a tot discutat despre slăbiciunea armatei ruse, discuţii 
care, în deceniul de după căderea Uniunii Sovietice, nu erau departe de 
adevăr. Dar iată cum stau lucrurile mai nou — acea slăbiciune nu prea mai 
este de actualitate încă din anul 2000, iar prin 2015 va fi chiar de domeniul 
trecutului. Viitoarea confruntare din nord-estul Europei nu se va petrece 
brusc, dar va fi o confruntare extinsă. Puterea militară rusă va avea timp să 
se dezvolte. Domeniul în care Rusia a continuat cercetarea și dezvoltarea în 
anii '90 a fost tocmai cel al tehnologiilor militare avansate. În 2010, rușii 
vor avea, cu certitudine, cea mai eficientă armată din regiune. Între 2010 și 
2020, forţa lor va fi o provocare serioasă pentru oricare altă putere care va 
încerca să se impună cu forța în regiune, chiar și pentru cei din afara 
acesteia. Chiar și pentru Statele Unite. 

Rusia se va afla față în faţă cu ţări care nu se pot apăra și cu o alianţă 
NATO care este eficientă doar dacă Statele Unite decid să folosească forţa. 
După cum am văzut, Statele Unite au o singură politică de bază pentru 
Eurasia — să împiedice orice putere să o domine. În cazul în care China 
devine slabă sau se scindează, iar europenii sunt slabi și divizați, Statele 
Unite vor avea un interes fundamental: să evite războiul general, menținând 
atenția Rusiei concentrată pe baltici și pe polonezi, astfel încât să nu mai 
poată gândi global. 

Statele Unite vor folosi metoda tradițională de a sprijini aceste țări: 
transfer de tehnologie. Pe măsură ce ne apropiem de 2020, această putere va 
fi mult mai eficientă. Noile tehnici de război vor necesita forțe militare mai 
reduse, dar mai eficiente, ceea ce înseamnă că tot mai puţine ţări vor putea 
mânui puterea militară, în mod disproporționat, dacă vor avea acces la 
tehnologie avansată. Statele Unite vor fi nerăbdătoare să sporească puterea 
Poloniei și a ţărilor baltice și să le impulsioneze să-i răpună pe ruși. Când 
vine vorba despre răspunderea Rusiei, aceasta ar fi cea mai bună metodă de- 
a o face. Georgia, plasată în Caucaz, reprezintă un al doilea punct fierbinte 
iritant pentru ruși și, prin urmare, va fi o zonă în care Statele Unite vor 
interveni. Cu toate acestea, importantă va fi Europa, nu Caucazul. 


Dată fiind puterea americană, nu va exista un atac direct al rușilor, iar 
americanii nu vor permite vreo aventură de-a aliaţilor lor. Rușii vor încerca, 
mai degrabă, să creeze presiune asupra Statelor Unite altundeva în Europa 
și în alte părți ale lumii. De exemplu, vor urmări să destabilizeze ţări cum ar 
fi Slovacia și Bulgaria. Confruntarea se va întinde de-a lungul întregii 
graniţe dintre Rusia și restul Europei. 

Strategia de bază a Rusiei va consta în încercarea de a destrăma NATO 
și de a izola Europa de Est. Cheia reușitei vor fi germanii, urmaţi de 
francezi. Nici unii, nici alţii nu-și doresc o nouă confruntare cu Rusia. Sunt 
naţiuni izolate, iar Germania este dependentă de Rusia pentru gazul natural. 
Germanii încearcă să reducă această dependenţă și poate chiar vor reuși, 
într-o oarecare măsură, dar vor continua să depindă de livrarea unei cantităţi 
substanţiale de gaz natural, fără de care nu se vor putea descurca. Rușii le 
vor reproșa germanilor că le permit americanilor să îi folosească pentru a 
asupri Rusia, dar că ei, rușii, departe de a fi o ameninţare la adresa 
Germaniei, au un interes comun — o zonă-tampon stabilă și neutră între ei, 
formată dintr-o Polonie independentă. Chestiunea ţărilor baltice nu ar 
trebui, vor spune rușii, să aibă vreo legătură aici. Singurul motiv pentru care 
americanilor le-ar păsa de baltici ar fi agresiunea împotriva Rusiei. Rusia va 
fi pregătită să garanteze ţărilor baltice autonomie în contextul unei 
confederaţii extinse, iar Poloniei securitate, în schimbul reducerii înarmării 
și al neutralității. Alternativa — războiul — nu ar fi în interesul germanilor și 
nici al francezilor. 

Argumentul probabil va funcţiona, dar cred că va da rezultate 
neașteptate. Statele Unite, întotdeauna excesiv de agresive din punct de 
vedere european, vor stârni probleme inutile în Europa de Est, ca 
ameninţare la adresa Rusiei. Dacă Germania va permite NATO să facă acest 
lucru, va fi atrasă într-un conflict pe care nu și-l dorește. Prin urmare, 
consider că va bloca sprijinul NATO către Polonia, ţările baltice și restul 
Europei de Est — pentru a funcţiona, NATO are nevoie de unanimitate, iar 
Germania este o putere importantă. Rusia va spera ca șocul retragerii 
sprijinului NATO să-i determine pe polonezi și pe ceilalţi să cedeze. 


Lucrurile se vor întâmpla cu totul altfel: Polonia, prinsă între Rusia și 
Germania, va deveni și mai dependentă de Statele Unite. Statele Unite, 
simțind ocazia de a sufoca Rusia și de a scinda Europa în două, slăbind 
astfel Uniunea Europeană, își va spori sprijinul acordat Europei de Est. În 
jurul anului 2015, se va forma un nou bloc de naţiuni, în principal din 
vechii sateliți ai fostei Uniuni Sovietice cuplați cu ţările baltice. Acest bloc, 
mult mai energic decât Europa Occidentală, cu mult mai multe de pierdut, și 
sprijinit de Statele Unite, va dezvolta un dinamism surprinzător. 

Rușii vor răspunde acestei maniere americane subtile de a acapara 
puterea, încercând să crească presiunea asupra Statelor Unite altundeva în 
lume. În Orientul Mijlociu, de exemplu, unde interminabilele confruntări 
dintre israelieni și palestinieni vor continua, rușii vor întări sprijinul militar 
acordat arabilor. În general, oriunde există regimuri antiamericane, va 
apărea și sprijinul militar rus. O confruntare mondială de intensitate medie 
se va declanșa în jurul anului 2015, intensificându-se în 2020. Nici una 
dintre părţi nu va risca un război, dar ambele vor face manevre. 

În 2020, această confruntare va constitui tema mondială dominantă — și 
toți o vor privi ca pe o problemă permanentă. Confruntarea nu va avea 
proporțiile Războiului Rece. Rușii nu vor mai fi în poziţia de a recuceri 
Eurasia și nici nu vor mai constitui o ameninţare mondială. Totuși, ei vor 
reprezenta o ameninţare regională, acesta fiind contextul în care Statele 
Unite vor reacţiona. Vor exista tensiuni de-a lungul întregii frontiere ruse, 
dar Statele Unite nu vor putea (sau nu vor trebui) să creeze un cordon de 
apărare în jurul Rusiei, așa cum au făcut pe vremea Uniunii Sovietice. 

Dată fiind confruntarea, dependența europenilor de hidrocarburi, 
provenite în mare măsură din Rusia, va deveni o chestiune de strategie. 
Situaţia va fi mult mai dureroasă decât în trecut. Strategia americană va fi 
de întărire a concentrării lor asupra surselor de energie. Acest lucru va da un 
impuls extraordinar interesului americanilor de a dezvolta surse de energie 
alternativă. Rusia se va concentra, ca și până acum, mai degrabă pe 
industriile deja existente decât pe dezvoltarea altora noi. Asta va însemna 
producţie sporită de petrol și gaze naturale și nu noi surse de energie. Drept 


rezultat, Rusia nu va fi fruntașă în dezvoltarea de noi tehnologii, care vor 
domina ultima parte a secolului. 

În schimb, Rusia va trebui să-și dezvolte capacitatea militară. Astfel, așa 
cum a făcut-o în ultimele două secole, ea va dedica cea mai mare parte a 
banilor pentru cercetare și dezvoltare descoperirii de noi tehnologii în 
scopuri militare și dezvoltării industriilor existente, ceea ce o va face să 
rămână în urma Statelor Unite și a restului lumii în ceea ce privește 
tehnologiile nonmilitare valoroase. În mod paradoxal, Rusia va suferi cel 
mai mult exact de pe urma bogățiilor ei de hidrocarburi — întrucât nu va fi 
motivată să dezvolte noi tehnologii, ajungând să fie copleșită de cheltuieli 
în scopuri militare. 

În prima fază a relansării puterii ruse, aproximativ până în anul 2010, 
Rusia va fi subestimată. Va fi percepută drept o ţară scindată, cu o economie 
care bate pasul pe loc, slabă din punct de vedere militar. În jurul anului 
2020, când confruntarea se va intensifica la graniţele ei, iar vecinii ei 
imediaţi se vor alarma, marile puteri vor continua să o trateze la fel. 

Statele Unite, în special, au tendința ca, mai întâi, să-și subestimeze 
adversarii, pentru ca, mai apoi, să și-i supraestimeze. Pe la mijlocul anilor 
2010, Statele Unite vor ajunge din nou obsedate de Rusia. Avem aici un 
fenomen foarte interesant de observat. Statele Unite oscilează între stările 
de spirit, când, în realitate, așa cum am văzut deja, au o politică externă 
foarte consistentă și rațională. În acest caz, Statele Unite vor intra în starea 
lor maniacală, dar își vor concentra atenţia asupra paralizării Rusiei, fără să 
intre în război. 

Va conta foarte mult unde se va stabili falia. Dacă resuscitarea Rusiei se 
va dovedi o criză de proporţii minime, rușii vor domina Asia Centrală și 
Caucazul și vor absorbi, probabil, Republica Moldova, dar nu vor putea să 
absoarbă și statele baltice, nici să domine vreo naţiune aflată la vest de 
Caucaz. Dacă, totuși, rușii reușesc să absoarbă statele baltice și să câștige 
aliați importanţi în Balcani, cum ar fi Serbia, Bulgaria și Grecia — sau ţări 
din Europa Centrală, cum ar fi Slovacia — competiţia dintre Statele Unite și 
Rusia va fi mult mai intensă și mai înspăimântătoare. 


Totuși, în final, nu prea va mai conta cu adevărat ce se va întâmpla. 
Puterea militară rusă va fi drastic epuizată după confruntarea cu segmentul 
puterii americane pe care Statele Unite vor decide să îl implice în acţiunile 
de răspuns la mișcările Rusiei. Indiferent de ce face restul Europei, Polonia, 
Cehia, Ungaria și România vor rezista avansurilor Rusiei și vor fi gata să 
accepte orice înțelegere cu Statele Unite pentru a câștiga sprijinul acestora. 
Astfel, de data aceasta, falia o vor reprezenta mai degrabă munţii Carpaţi 
decât Germania, așa cum s-a întâmplat în timpul Războiului Rece. Câmpiile 
poloneze de nord vor fi principala zonă a confruntărilor, dar rușii nu vor 
interveni cu trupe. 

Cauzele ce au aprins această confruntare — și războiul rece de dinaintea 
ei — vor determina aceleași rezultate ca și Războiul Rece, de data aceasta cu 
mai puţin efort pentru Statele Unite. Ultima confruntare a avut loc în 
Europa Centrală. De data aceasta, va avea loc mult mai în est. În ultima 
confruntare, China a fost aliatul Rusiei, cel puţin la început. În cazul de faţă, 
China nu va intra în joc. Ultima oară, Rusia avea control total asupra 
Caucazului, acum însă nu mai este așa și va trebui să facă față presiunii 
venite dinspre nord, din partea americanilor și a turcilor. În ultima 
confruntare, Rusia avea o populaţie numeroasă, de data aceasta, are o 
populaţie mai mică și în scădere. Presiunile interne, mai ales în sud, vor 
distrage atenţia Rusiei de la Occident și, în cele din urmă, aceasta va claca, 
la fel cum a făcut în 1917 și, din nou, în 1991. Armata țării va ceda, o dată 
în plus, imediat după 2020. 


CAPITOLUL 7 
Puterea americană și criza din 2030 


De-a lungul graniţei de sud a Statelor Unite se înalță un zid. Scopul lui: 
să împiedice pătrunderea imigranţilor ilegali. Statele Unite și-au clădit 
puterea economică pe spinarea imigranţilor, însă, încă din anii '20, s-a ajuns 
la părerea unanimă că afluenţa lor trebuie limitată, pentru ca economia să îi 
poată absorbi, fără să ajungă să le ia locurile de muncă cetăţenilor 
americani. Zidul de-a lungul graniţei cu Mexic este rezultatul logic al 
acestei politici. 

În anii *20, lumea se confrunta cu o explozie demografică intensă. 
Problema principală, atât pentru Statele Unite, cât și pentru restul lumii era 
cum să abordeze forța de muncă mereu crescândă. Mâna de lucru era ieftină 
și tindea să se orienteze spre ţări mai bogate. Statele Unite, în faţa unui val 
de nestăvilit de potenţiali imigranţi, au decis să limiteze accesul acestora 
pentru a împiedica prăbușirea preţului mâinii de lucru — și al nivelului 
salariilor. 

Presupunerile pe care s-a clădit politica SUA referitoare la imigrare nu 
se vor adeveri în secolul XXI. Populaţia nu va mai crește alarmant, iar 
oamenii vor trăi mai mult. Rezultatul va fi o populaţie mai bătrână, cu tot 
mai puţini muncitori tineri. Prin urmare, Statele Unite vor duce lipsă de 
forță de muncă începând cu 2020, fenomenul accelerându-se de-a lungul 
deceniului, ajungând să aibă nevoie de imigranţi pentru a umple golul. Dar 
această situație se va manifesta la nivel global, iar aceștia vor deveni din ce 
în ce mai puţini. În secolul XX, problema era limitarea imigrărilor. În 
secolul XXI, problema va fi atragerea unui număr suficient de imigranți. 

A doua cădere a Rusiei se pare că va deschide poarta către o epocă de 
aur pentru Statele Unite. Însă o criză economică de proporţii cauzată de 
lipsa forţei de lucru va apărea exact în momentul în care confruntarea cu 
Rusia va lua sfârșit. 

Contururile acestei crize se pot deja întrevedea în îmbătrânirea 
populaţiei ţărilor avansate industrial. O parte din criză va fi de natură 


socială — structurile familiale, care au fost aceleași de secole, vor continua 
să se deterioreze, lăsând loc unui număr tot mai mare de cetăţeni în vârstă 
de care nu va avea cine să se îngrijească, și vor exista, așa cum am spus mai 
devreme, tot mai mulţi bătrâni care vor avea nevoie de îngrijire. Această 
situație va crea o luptă strânsă între conservatorismul social și realitatea 
socială mereu în schimbare. Acest fenomen se observă deja în cultura 
populară — de la talk show-uri la politicieni —, dar se va intensifica dramatic 
până la un punct de criză ce va fi atins pe la mijlocul anilor 2020 și după. 

Criza va culmina, dacă ne putem ghida după istorie, cu ocazia alegerilor 
prezidenţiale fie din 2028, fie din 2032. Spun acest lucru întrucât există un 
tipar ciudat — și nu pe de-a-ntregul explicabil — creat în istoria americană. 
La fiecare 50 de ani, mai mult sau mai puţin, Statele Unite s-au confruntat 
cu crize economice și sociale definitorii. Problema apare în deceniul 
dinainte ca o criză să devină evidentă. Are loc un moment crucial al 
alegerilor prezidenţiale, care schimbă peisajul politic al ţării pentru 
următorul deceniu. Criza este rezolvată, ţara înflorește. Pentru următoarea 
generație, soluţia la vechea problemă generează una nouă, care ia amploare 
până ce o nouă criză apare, și procesul se repetă. Uneori, momentul 
definitoriu nu apare până ceva mai târziu, iar alteori poate fi chiar ratat. Dar 
el există de fiecare dată. 

Pentru a înţelege motivele care m-au condus la concluzia că vom avea 
parte de o criză în jurul anului 2020, este important să înțelegem acest tipar 
în detaliu. Așa cum nu puteţi investi în acţiuni fără a cunoaște tiparele 
istorice, nu-mi puteţi înţelege previziunile fără să identificaţi ciclurile 
politice și economice ale Americii. 

De-a lungul istoriei lor de până acum, Statele Unite au trecut prin patru 
astfel de cicluri complete și se află în momentul de față pe la mijlocul celui 
de-al cincilea. Aceste cicluri încep de obicei cu o președinție reușită și 
sfârșesc cu una eșuată. Astfel, ciclul Washington se sfârșește cu John 
Quincy Adams, Jackson se sfârșește cu Ulysses S. Grant, Hayes cu Herbert 
Hoover, iar F.D. Roosevelt (pe scurt FDR) cu Jimmy Carter. În substraturile 
politicii, crizele sunt definite de lupta între o clasă dominantă în declin, un 
model economic stabilit și apariţia unei noi clase și a unui nou model 


economic. Fiecare grup reprezintă un mod absolut diferit de a vedea lumea 
și o definiţie diferită a ceea ce înseamnă să fii un bun cetăţean. 


Primul ciclu: de la fondatori la pionieri 


America a fost fondată în 1776, odată cu Declaraţia de Independenţă. 
Din acel moment a avut o identitate națională, o armată naţională și un 
congres național. Iniţial, fondatorii au constituit un singur grup etnic — 
englezi, plus ceva scoțieni. Acești cetățeni prosperi s-au considerat 
apărătorii noului regim guvernamental, cu un caracter diferit de cel al 
maselor de oameni lipsiţi de pământ și de bani — și diferit, desigur, de cel al 
sclavilor africani. 

Cu toate acestea, ei nu puteau clădi ţara de unii singuri. Aveau nevoie de 
pionieri, care să ducă graniţele dincolo de munţii Allegheny. Acești pionieri 
erau oameni complet diferiți de Jefferson sau Washington. De obicei erau 
imigranţi săraci, fără educație, majoritatea protestanți irlandezi originari din 
Irlanda, în căutare de mici parcele de pământ pe care să le lucreze. Erau 
oameni precum Daniel Boone. 

În jurul anului 1820, s-a iscat o bătălie politică între aceste două grupări, 
ideile fondatorilor ciocnindu-se cu interesele coloniștilor. Tensiunea socială 
s-a transformat în criză economică și a culminat cu alegerea campionului 
noii generaţii, Andrew Jackson, în 1828, după președinția eșuată a lui John 
Quincy Adams, ultimul din generaţia fondatorilor. 


Al doilea ciclu: de la pionieri la America micilor 
orașe 


În timpul mandatului lui Jackson, clasa cea mai dinamică din America a 
fost cea a fermierilor-pionieri, dintre care mulţi se stabiliseră în centrul 
continentului. Vechea clasă a fondatorilor nu dispăruse, dar balanţa puterii 
politice se înclinase înspre coloniștii mai săraci (dar mult mai numeroși), 
care se îndreptau spre Vest. Predecesorii lui Jackson susținuseră o monedă 
stabilă, care să îi protejeze pe investitori. Jackson sprijinea moneda slabă, 


pentru a-i proteja pe datornici, oamenii care votaseră pentru el. În vreme ce 
Washington, fermierul, soldatul și omul de stat, fusese un erou emblematic 
al primului ciclu, Abraham Lincoln, născut într-o colibă de lemn din 
Kentucky, a fost eroul emblematic al celui de-al doilea. 

La sfârșitul acestui ciclu, după Războiul Civil, Vestul nu a mai fost 
caracterizat de existenţa dusă de pe o zi pe alta din cultivatul pământului 
primei generaţii de pionieri. În 1876, fermierii nu numai că deveniseră 
proprietarii pământurilor, dar începuseră și să facă bani din agricultură. 
Peisajul s-a schimbat și el, micile așezări rurale transformându-se în 
orășele, care se dezvoltaseră pentru a servi fermierilor tot mai prosperi. 
Băncile micilor orașe preluau economiile fermierilor și investeau banii pe 
Wall Street, iar, de acolo, banii erau investiţi în căi ferate și în industrie. 

Exista însă o problemă. Politica monedei slabe, care fusese aplicată 
timp de 50 de ani, ajutase, poate, pionierii, însă aceeași politică dădea bătăi 
de cap copiilor lor, care transformaseră fermele din Vest în adevărate 
afaceri. În jurul anului 1870, criza monedei slabe devenise de nesuportat. 
Ratele mici ale dobânzilor făceau imposibilă investirea profiturilor fermelor 
— sau al afacerilor care le serveau. 

O monedă puternică și stabilă era esenţială dacă America intenţiona să 
se dezvolte. În 1876, Rutherford B. Hayes — sau mai exact John Sherman, 
secretarul Trezoreriei — a instaurat acoperirea masei monetare în aur, ceea 
ce limita inflația, ridica rata dobânzilor și făcea investiţiile mult mai 
atractive. Fermierii mai săraci au fost afectaţi, dar pentru cei mai bogați și 
pentru proprietarii fermelor, precum și pentru bancherii lor, mișcarea s-a 
dovedit benefică. Această politică financiară a alimentat industrializarea 
rapidă a Statelor Unite. Timp de 50 de ani, ea a adus o expansiune 
extraordinară a economiei americane, până ce s-a înecat în propriul succes, 
la fel cum o păţiseră și celelalte două cicluri de dinainte. 


Al treilea ciclu: de la micile oraşe la orașele 
industriale 


Așa cum Daniel Boone încă mai era sărbătorit, la mult timp după ce 
steaua lui apusese, tot așa se întâmpla și cu virtuțile vieții din America 
micilor orașe. Milioane de muncitori imigranţi fuseseră aduși pentru a 
munci în mine și în uzine, stabilindu-se îndeosebi în marile orașe. 
Majoritatea erau irlandezi, italieni și est-europeni. Acești imigranţi erau 
complet diferiți de tot ce văzuseră până atunci Statele Unite. Gândiţi-vă: o 
națiune în mare parte protestantă și albă se trezea deodată alături de 
imigranţi care arătau, vorbeau și se comportau total diferit. Din acest motiv, 
erau priviţi cu suspiciune și ostilitate de America micilor orașe. Marile 
orașe, în care se stabiliseră acești noi imigranţi pentru a munci în fabrici, 
ajunseseră să fie percepute drept centrul unei culturi străine și corupte. 

Totuși, valorile micilor orașe începuseră să lucreze împotriva Americii. 
Sistemul financiar era la ananghie încă din anii 1870. Acest lucru încurajase 
economiile și investiţiile, dar limitase consumul și nivelul de încredere. 
Cum populaţia care trăia la oraș se înmulţise exploziv — atât ca urmare a 
ratei crescute a nașterilor, cât și din imigrare — salariile scăzute făceau viața 
grea pentru noii imigranţi. Cum investiţiile creșteau, capacitatea noilor 
muncitori de a cumpăra produsele pe care le fabricau a devenit extrem de 
restrânsă. Rezultatul a fost Marea Criză din anii '30, în timpul căreia 
consumatorii nu aveau bani să cumpere produsele de care aveau nevoie, 
astfel încât fabricile care produceau aceste produse au început să 
concedieze muncitorii, un cerc vicios fără sfârșit. Munca grea și 
austeritatea, noile valori etice ale Americii micilor orașe, abia dacă erau 
suficiente pentru a face faţă unor forțe macroeconomice atât de puternice. 

În 1932, Franklin Roosevelt a urmat președinției eșuate a lui Herbert 
Hoover. Roosevelt a trecut la răsturnarea programelor generaţiei politice 
precedente, căutând modalităţi de a crește consumul prin transferul bogăției 
din mâinile investitorilor în cele ale consumatorilor. El a luptat pentru 
afirmarea muncitorilor industriali, urbani, preţul fiind declinul micilor orașe 
și al valorilor lor. Această politică a lui Roosevelt, numită New Deal, nu a 
pus capăt crizei — în schimb, a făcut-o Al Doilea Război Mondial, 
permițând guvernului să cheltuiască sume enorme de bani pentru a construi 
fabrici și pentru a angaja muncitori. Rezultatele celui de-Al Doilea Război 


Mondial au fost și mai decisive în încheierea crizei. După terminarea 
războiului, au fost create o serie de legi care au permis soldaţilor reveniţi de 
pe front să cumpere case pe credit, să finanţeze cu ușurință studii superioare 
și să devină birocraţi profesioniști. Guvernul federal a construit un sistem 
de autostrăzi interstatale, deschizând calea spre zonele din jurul orașelor 
pentru construcții rezidenţiale. Aceste măsuri au determinat un important 
transfer de bogăţie, o creștere plină de impuls a muncii din fabrici și birouri, 
precum și păstrarea câștigurilor economice de pe urma războiului. A apărut 
clasa de mijloc a Americii. Reformele lui Roosevelt — impuse de cel de-Al 
Doilea Război Mondial — urmăreau sprijinirea clasei muncitoare de la orașe. 
Ele au transformat copiii clasei muncitoare etnice în clasa de mijloc 
suburbană. 


Al patrulea ciclu: de la orașele industriale la 
suburbii 


Ca de fiecare dată, o soluţie provoacă o nouă problemă. Marea Criză a 
fost depășită sporind cererea, creând locuri de muncă și sprijin social și apoi 
transferând banii către consumatori. Bogaţilor li s-au impus taxe mărite, se 
ofereau dobânzi relativ mici pentru a facilita cumpărarea de imobile și a 
fost introdus creditul pentru nevoi personale pentru o întreagă gamă de 
achiziţii, politică ce a ţinut economia în mișcare. 

Însă, în anii '70, formula nu a mai funcţionat. Taxele mari i-au izolat pe 
antreprenori în afara pieţei monetare și au favorizat corporaţiile mari și tot 
mai ineficiente. Taxele marginalizante — cele mai mari taxe plătite — erau 
într-un exces de 70% pentru cei bogaţi și pentru corporaţii. Penalizând 
succcesul, această politică fiscală a descurajat investiţiile. Fabricile au 
îmbătrânit şi s-au perimat, deși consumul a rămas crescut datorită creditului 
pentru nevoi personale. Fără investiţii, industria, și economia ca întreg, au 
devenit din ce în ce mai ineficiente și mai puţin competitive pe plan 
mondial. 


La sfârșitul anilor ‘70, generația baby boom ajunsese la vârsta formării 
propriilor familii, iar cererea de credite atinsese cote maxime. Toți acești 
factori, combinaţi cu criza energetică, au adus situația în punctul culminant. 
Sub conducerea președintelui Jimmy Carter, întreaga economie se clătina. 
Ratele împrumuturilor pe termen lung ajunseseră cu plata abia la începutul 
termenului. Inflaţia era de peste 10%, la fel și șomajul. Soluţia lui Carter a 
fost reducerea taxelor pentru clasele mici și mijlocii, ceea ce nu a făcut 
decât să amplifice consumul și să pună și mai multă presiune pe sistem. Toți 
stimulii economici care funcţionaseră în cei 50 de ani anteriori nu numai că 
nu mai dădeau rezultate, dar agravau și mai mult situaţia. 

În 1980, Ronald Reagan a fost ales președinte. Reagan se afla în fruntea 
unei țări în care se investea puţin și se consuma mult. Soluţia lui a fost 
menţinerea consumului și creșterea simultană a capitalului pentru investiţii. 
Metoda: reducerea taxelor pentru a stimula investiţiile. Reagan nu dorea să 
sufoce cererea, făcându-i pe consumatori incapabili de a mai achiziționa 
produse. Scopul lui era să-i facă pe cei din clasa superioară și corporaţiile 
capabili să modernizeze economia prin investiţii. Asta a reprezentat o 
restructurare radicală a economiei americane în timpul anilor ‘80, pregătind 
terenul pentru boom-ul din deceniul următor. 

Schimbările lui Reagan au transferat puterea politică și economică 
departe de orașe, în suburbii. Date fiind inovațiile erei Roosevelt — Carter, o 
migrare masivă a populaţiei înspre suburbii a transformat peisajul ţării. 
Sistemul de autostrăzi interstatale și de alte șosele a oferit cetăţenilor 
accesul la terenuri mai puţin dezvoltate și mai ieftine, permițându-le, în 
același timp, deplasarea ușoară spre oraș. Acești locuitori ai suburbiilor au 
devenit din ce în ce mai bogaţi în cursul celei de-a doua jumătăţi a 
secolului, iar în anii '80, ei au fost primii care au beneficiat de politicile 
economice ale lui Reagan. 

Reagan a încheiat astfel reorientarea economiei americane departe de 
principiile New Deal, care favoriza, dincolo de orice considerente, 
consumul efectuat de clasa muncitoare orășenească, spre clasele suburbane 
profesioniste și antreprenoriale. Prin această atitudine, Reagan a fost 
consider de mulţi drept un trădător al sufletului societăţii americane, 


orașele, și al sufletului forței de muncă americane, muncitorii sindicalişti. 
La fel cum fuseseră denigraţi Roosevelt, Hayes și Jackson, așa era denigrat 
și Reagan ca trădător al cetățeanului american de rând. Dar Reagan nu a 
avut, în cele din urmă, mai multe alternative decât avuseseră Roosevelt, 
Hayes sau Jackson. Realitatea era cea care-și dicta propria-i evoluţie. 


Al cincilea ciclu: de la suburbii la o clasă în 
permanentă migraţie 


Şi acum, înapoi în viitor. 

Dacă modelul de împărţire a istoriei în calupuri de câte 50 de ani 
funcţionează — și se pare că o serie de cicluri de 220 de ani are un grad mare 
de încredere — ne găsim acum exact în mijlocul celui de-al cincilea ciclu, 
cel declanșat de alegerea lui Ronald Reagan în 1980. Modelul ne arată că 
actuala structură a societății americane va rămâne valabilă până aproximativ 
în 2030 și că nici un președinte, indiferent de ideologie, nu va putea 
modifica tendinţele economice și sociale de bază. 

Dwight Eisenhower a fost ales în 1952, la 20 de ani după Roosevelt, dar 
a fost incapabil să schimbe tiparele de bază care fuseseră stabilite de 
politica New Deal. Teddy Roosevelt nu a putut să schimbe în mod 
semnificativ cursul stabilit de Rutherford Hayes. Lincoln a confirmat 
principiile lui Jackson. Jefferson, departe de a sparge sistemul lui 
Washington, a acţionat pentru a-l consolida. În fiecare ciclu, partidul de 
opoziţie câștigă alegerile, uneori alegând mari președinți. Dar principiile de 
bază rămân la locul lor. Bill Clinton nu a putut schimba realităţile 
fundamentale împământenite încă din 1980, și nici un alt președinte, 
indiferent din ce partid este el, nu le va schimba acum. Tiparele sunt prea 
solide, cu rădăcini prea adânci în forţele fundamentale. 

Dar avem de-a face cu cicluri, și fiecare ciclu se și sfârșește. Dacă 
tiparele se menţin, în jurul anului 2020 vom fi martorii unor tensiuni sociale 
și economice sporite, urmate de o schimbare decisivă la alegeri, foarte 
probabil prin 2028 sau 2032. Întrebarea care se pune este: ce anume va 


declanșa criza din anii 2020? Şi care va fi soluţia? Un lucru știm deja: 
soluția la criza din ultimul ciclu va genera problema următorului, iar 
următoarea soluţie va schimba dramatic Statele Unite. 

Economia SUA este în prezent clădită pe un sistem de credite deja 
existente, atât pentru nevoi personale, cât și pentru dezvoltarea afacerilor — 
ratele dobânzilor au fost dintotdeauna mici. Mare parte din bani provin din 
înmulţirea investiţiilor — case, sistemul de pensii private 401(k), terenuri — 
și mai puţin din metode tradiţionale de economisire. Rata economiilor este 
redusă, dar bunăstarea crește. 

Nu este nimic artificial în această creștere. Restructurarea din anii '80 a 
declanșat o explozie masivă a productivităţii sprijinită de activitate 
antreprenorială. Introducerea nu numai de tehnologii noi, dar și de modele 
noi de a face afaceri, a crescut dramatic productivitatea muncii și valoarea 
reală a afacerilor. Gândiţi-vă la Microsoft și Apple ca la exemple de 
industrie modernă, în stilul anilor *80. Dacă, în timpul ciclului anterior, 
corporaţii precum General Motors sau U.S. Steel dominaseră peisajul 
economic, în acest ciclu, creșterea numărului locurilor de muncă s-a produs 
cu precădere în cadrul companiilor mai degrabă antreprenoriale decât 
consumatoare de capital. 

Echilibrul dintre cererea consumatorilor și prețurile bunurilor în care să 
investească este foarte precar. Dacă cererea consumatorilor scade, dintr-un 
motiv sau altul, valoarea bunurilor, de la case la afaceri, va scădea și ea. 
Valoarea acestor lucruri ajută la funcționarea economiei, prin linii de credit 
pentru consumatori și împrumuturi pentru afaceri. Ea definește valoarea 
netă a unui individ sau a unei afaceri. Scad investiţiile, scade și cererea, 
creându-se astfel o spirală descendentă. Până în prezent, problema era ca 
economia să crească în același ritm cu populaţia. În momentul de faţă, 
adevărata provocare este cum să oprești economia să nu intre în declin mai 
repede decât populaţia. Ideal ar fi ca economia să continue să crească în 
ciuda reducerii numărului populaţiei. 

La distanţă de puţin peste un deceniu de la debutul inerent al primei 
crize a secolului XXI, ar trebui să fim deja capabili să îi întrezărim 
începuturile. La orizont pândesc trei furtuni. Prima este cea demografică. Pe 


la sfârșitul anilor 2020, cea mai mare parte a generației baby boom va 
atinge vârsta de 70 de ani, își va încasa dividendele și-și va vinde 
proprietatea pentru a trăi din acest venit. A doua furtună este cea energetică. 
Creșterile recente ale preţului petrolului pot fi urmarea logică a drumului 
ciclic ce vine după 25 de ani de preţuri mici la energie. Aceste creșteri pot 
fi, de asemenea, primele semne ale sfârșitului economiei resurselor de 
hidrocarburi. 

În final, creșterea productivităţii ultimei generaţii a inovaţiilor va atinge 
punctul maxim. Marile companii antreprenoriale ale anilor '80 și '90, cum 
ar fi Microsoft, Oracle și Google, au devenit corporaţii importante, cu marje 
ale profitului în scădere, ceea ce reflectă diminuarea creșterii productivității. 
În general, inovațiile ultimului sfert al secolului XX se reflectă deja în 
valoarea dividendelor. Menţinerea pasului alert din ultimii 20 de ani se va 
dovedi extrem de dificilă. 

Toată această situaţie va pune presiune pe preţurile investiţiilor — 
imobiliare și de acţiuni. Nu există mijloace economice pentru controlul 
preţurilor. În ultimii 100 de ani au fost create mijloacele de control are 
ratelor dobânzilor şi ale resurselor financiare — controlul creditelor. Însă 
uneltele pentru controlul preţurilor investiţiilor (imobiliare și acţiuni, de 
exemplu) pur și simplu nu există, aşa cum a arătat-o dispariţia ipotecii în 
2008. Au existat deja discuţii despre o perioadă de speculaţii cu imobile și 
acţiuni; încă nu este cazul, și eu cred că așa vor sta lucrurile pentru încă 15 
sau 20 de ani de acum încolo. Când acest ciclu va atinge punctul său 
culminant, va fi răpus de demografie, energie și de criza inovaţiilor. 

Când vorbim despre criza economică, ne ducem de fiecare dată cu 
gândul la Marea Criză din anii '30. De fapt, de-a lungul istoriei, criza 
terminală a unui ciclu a semănat întotdeauna mai degrabă cu un disconfort 
de proporții decât cu agonia profundă a Marii Crize. Trebuie să ne așteptăm 
la ceva care va semăna cu stagflaţia din anii '70 sau cu scurta și intensa 
criză din 1870, şi nu cu eșecul prelungit și sistematic din anii '30. Așa cum 
se va vedea și la criza din 2020, nu va trebui să trecem printr-o Mare Criză 
pentru a ne confrunta cu un moment de cotitură al istoriei. 


În primul secol de existenţă a Statelor Unite, problema principală a fost 
structura proprietăţii asupra terenurilor. În următorii 150 de ani, subiectul 
principal a fost controlul relației dintre formarea de capital și consum. 
Soluţia oscila între favorizarea formării de capital și favorizarea 
consumului, uneori fixându-se pe echilibrarea celor două. Dar, în 250 de ani 
de istorie americană, forța de muncă nu a fost niciodată o problemă. 
Populaţia a crescut întotdeauna, iar tinerii cu putere de muncă au fost mereu 
mai numeroși decât vârstnicii. 

La baza crizei din 2030 va sta faptul că forța de muncă nu va mai 
constitui componenta de încredere a economiei. Apogeul ratei nașterilor de 
după cel de-Al Doilea Război Mondial și creșterea speranţei de viaţă vor 
crea o numeroasă populaţie vârstnică, ce va părăsi în număr mare câmpul 
muncii, dar va continua să consume. lată un lucru care ar trebui să ne pună 
pe gânduri: când vârsta pensionării a fost stabilită la 65 de ani, speranţa 
medie de viaţă la bărbaţi era de 61 de ani. Acest lucru ne face să ne dăm 
seama cât de scurtă era perioada de timp preconizată pentru plata pensiilor. 
Creșterea speranţei de viaţă până la peste 70 de ani a dat deja peste cap 
matematica sistemului de pensii. 

Scăderea ratei nașterilor încă din anii '70, combinată cu intrarea tot mai 
târzie în câmpul muncii, reduce numărul muncitorilor cu fiecare generaţie 
de pensionari. În jurul anului 2020, această tendință se va amplifica. 
Gravitatea problemei nu va consta neapărat în faptul că cei ce muncesc îi 
vor susține pe pensionari, deși și acesta va fi un factor important. Problema 
va fi că pensionarii, investind în case și în fonduri de pensii, vor continua să 
consume într-un ritm susţinut. Prin urmare, va fi nevoie de muncitori pentru 
a le acoperi nevoile. Cu o forță de muncă în declin și o cerere constantă de 
bunuri și servicii, inflaţia va lua avânt, întrucât costul mâinii de lucru va 
exploda. Ritmul în care pensionarii își vor consuma averile se va accelera și 
el. 

Pensionarii se vor împărţi în două grupe. Cei norocoși sau prevăzători, 
care au investiţii de rezervă în case și în fonduri de pensii, vor trebui să 
vândă aceste bunuri. A doua grupă va fi cea a pensionarilor care au puţine 
bunuri sau nu au nimic. Sistemul naţional de pensii lasă oamenii, în cel mai 


fericit caz, într-o sărăcie abjectă. Presiunea pentru menţinerea unor 
standarde de viaţă și de sănătate rezonabile pentru generaţia baby boom va 
fi foarte mare și va veni de la un grup de cetăţeni care vor continua să 
dețină puterea politică disproporționat față de alţii, dat fiind numărul lor. 
Pensionarii votanţi sunt în număr disproporționat faţă de cel al altor grupuri 
de oameni, iar voturile celor din generația baby boom vor fi extrem de 
multe. Iar ei vor vota pentru binele lor. 

Guvernele din lumea întreagă — căci această situaţie nu se va întâlni 
doar în Statele Unite — vor fi forţate fie să crească taxele, fie să facă 
împrumuturi uriașe. Dacă aleg prima opţiune, ei vor taxa exact grupul care 
va beneficia de salarii mărite, necesare dată fiind împuţinarea forței de 
muncă. Dacă se apelează la împrumuturi, guvernul va intra într-o piață de 
capital ce se micșorează în același timp în care pensionarii își vor retrage 
capitalul de pe piaţă, crescând și mai mult ratele dobânzilor și, ca o reluare 
a celor întâmplate în anii '70, sporind inflația din cauza unei rezerve 
crescânde de bani. Şomajul va fi singura excepţie de la regula anilor '70. 
Oricine va putea munci va avea o slujbă — pe un salariu mare —, dar acele 
salarii vor fi stoarse la maximum de taxe sau de inflaţie. 

Generaţia baby boom va începe să iasă la pensie prin anul 2013. Dacă 
presupunem că vârsta medie a pensionării va fi de 70 de ani (iar sănătatea și 
nevoile financiare o vor împinge până acolo), anii de după vor fi martorii 
creșterii populaţiei care se pensionează. O scădere a numărului lor nu se va 
petrece decât mult după anul 2025, iar repercusiunile economice vor 
continua să se simtă mult timp după aceea. Cei născuţi în 1980 se vor 
confrunta cu această problemă între vârstele de 30 și 40 de ani. Ei își vor 
trăi o mare parte din viaţa lor de angajaţi într-o economie tot mai 
disfuncţională. Dintr-o amplă perspectivă istorică, aceasta este doar o 
problemă trecătoare. Pentru cei născuţi între 1970 și 1990, situaţia nu numai 
că va fi dureroasă, dar le va marca generaţia. Poate că nu va fi chiar ca în 
timpul Marii Crize, dar cei ce își amintesc stagflația din anii '70 vor avea un 
punct de referinţă. 

Generaţia baby boom a apărut într-o epocă a marilor diferenţe între 
generații și va sfârși la fel, într-o epocă similară. 


Indiferent cine este ales președinte în 2024 și 2028, el se va confrunta 
cu mari probleme. La fel ca Adam, Grant, Hoover și Carter, acest președinte 
se va folosi de soluţiile ultimei perioade pentru a rezolva probleme noi. La 
fel cum Carter a încercat să folosească principiile lui Roosevelt pentru a 
rezolva stagflația, înrăutățind și mai mult situaţia, ultimul președinte al 
acestei perioade se va folosi de soluţiile lui Reagan, aruncând în joc 
reduceri de taxe pentru cei bogaţi ca să genereze investiţii. Reducerile de 
taxe vor spori investiţiile într-un moment în care criza forței de muncă va 
atinge cote maxime, mărind și mai mult preţul muncii și exacerbând ciclul. 

Așa cum problemele care au dus la crizele anterioare au fost fără 
precedent, tot așa și problemele care vor apărea în jurul anului 2020 vor fi 
fără precedent. Cum putem crește cantitatea de forță de muncă existentă? 
Criza forței de muncă va avea două rezolvări. Una este creșterea 
productivităţii per angajat, cealaltă, creșterea numărului de muncitori. Date 
fiind proporţiile și plasarea în timp a acestei probleme, singura soluţie 
imediată este creşterea numărului de oameni din câmpul muncii — prin 
amplificarea imigrărilor. Din 2015 încolo, imigrarea va lua amploare, dar nu 
destul de rapid pentru a calma situaţia. 

Încă din 1932, cultura politică americană a fost ameninţată de un 
surplus de forță de muncă — cu alte cuvinte, de șomaj. Timp de un secol, 
problema imigrării a fost privită drept principalul motiv al scăderii 
veniturilor. Imigrarea a fost interpretată prin prisma exploziei demografice. 
Ideea că ea ar putea rezolva o problemă — respectiv criza forței de muncă — 
ar fi fost un concept la fel de straniu precum ideea, în 1930, că șomajul nu 
era rezultatul lenei. 

În 2020, acest concept se va schimba din nou. O schimbare fabuloasă în 
gândirea politică americană va avea loc la momentul alegerilor din 2028 sau 
din 2032. Multă lume va fi de părere că există destui oameni în câmpul 
muncii, dar că ei nu sunt motivaţi să muncească pentru că taxele sunt prea 
mari. Președintele va încerca să rezolve problema reducând taxele pentru a 
motiva potenţialii angajaţi inexistenţi să intre în câmpul muncii, stimulând 
investiţiile. 


Creșterea rapidă și dramatică a forței de muncă prin imigrări va fi 
adevărata soluţie. Ieşirea la liman o va reprezenta înțelegerea faptului că 
viziunea istorică asupra crizei forței de muncă nu mai este de actualitate. 
Pentru viitorul previzibil, forţa de muncă nu va fi o cantitate ce va crește 
constant, cu concentrare pe sporirea capitalului. Problema va fi găsirea 
forţei de muncă de care are nevoie capitalul. lar aceasta nu va fi doar o criză 
a americanilor. Fiecare ţară dezvoltată industrial se va confrunta cu aceeași 
problemă — și mare parte dintre ele vor avea probleme mult mai mari. Vor 
căuta cu disperare noi muncitori, plătitori de taxe. Între timp, ţările cu un 
nivel mediu de dezvoltare, care au fost sursa imigrărilor, își vor îmbunătăți 
economiile substanţial, pe măsură ce populaţiile lor se vor stabiliza. Orice 
nevoie de emigrare spre alte ţări se va domoli. 

Aceste lucruri par greu de imaginat acum, în 2009, dar în 2030 ţările 
avansate se vor bate pe imigranți. Politica imigranţilor nu va mai căuta 
metode de a-i ţine la distanţă, ci metode de a-i face să vină mai degrabă în 
Statele Unite decât în Europa. Statele Unite vor avea, cu toate acestea, unele 
avantaje. În prezent, este mai ușor să fii imigrant în Statele Unite decât în 
Franţa, și situaţia se va menţine astfel. Mai mult, Statele Unite au mai multe 
oportunități pe termen lung decât ţările europene, dacă nu pentru alte 
motive, măcar pentru că au o densitate mai scăzută a populaţiei. Dar 
adevărul este că Statele Unite vor trebui să facă ceva fără precedent — să-i 
motiveze pe imigranţi să li se alăture. 

Pensionarii vor favoriza soluţia imigranţilor din motive evidente. Dar 
forţa de muncă va fi împărţită. Cei care se tem că veniturile lor vor fi reduse 
din cauza competiţiei se vor opune cu vehemenţă. Ceilalți muncitori, din 
poziţii mai puţin precare, vor accepta imigrarea, mai ales în zone în care se 
vor reduce costurile serviciilor de care au ei nevoie. În final, politica se va 
face nu atât de mult pe principiile imigrării, cât pe identificarea zonelor în 
care imigrarea va fi folositoare din punct de vedere economic, a abilităţilor 
de care imigranții vor trebui să dispună și pe controlul distribuirii teritoriale 
a imigranţilor, astfel încât să nu aglomereze doar anumite regiuni. 

Acum să vorbim despre motivații. Statele Unite vor trebui să ofere 
imigranţilor o gamă de beneficii atrăgătoare, de la permise de muncă 


extrem de dinamice la vize specializate, care să satisfacă nevoile forţei de 
muncă imigrante, și, foarte posibil, la bonusuri — plătite direct prin guvern 
sau prin firmele care îi angajează — alături de garantarea angajării. lar 
imigranții vor compara, desigur, ofertele înainte să aleagă. 

Acest proces va determina o creștere substanţială a puterii guvernului 
federal. Încă din 1980 s-a înregistrat o eroziune constantă a puterii 
guvernului. Reforma imigrării, care va deveni necesară în jurul anului 2030, 
va cere controlul direct al guvernului. Dacă afacerile private vor face faţă 
singure procesului, guvernul federal va legaliza cel puţin garanţii prin care 
imigranții să primească ajutor și să nu fie înșelaţi, iar companiile, să-și țină 
promisiunile. Altfel, imigranții neangajaţi vor deveni o povară. A deschide 
pur și simplu graniţele nu va fi opţiunea ideală. Administrarea noii forțe de 
muncă — copia administrării pieţelor de capital și de credit — va intensifica 
dramatic puterea federală, răsturnând tiparele perioadei Reagan. 

Forţa de muncă importată va fi de două categorii. Prima va fi 
reprezentată de categoria celor capabili să sprijine populaţia în vârstă, cum 
ar fi medicii și menajerele. Din cealaltă vor face parte cei care pot dezvolta 
tehnologii, care să sporească productivitatea în scopul rezolvării crizei 
forţei de muncă pe termen lung. Prin urmare, profesioniștii din fizică, 
inginerie și sănătate, alături de muncitorii de toate genurile, vor constitui 
categoriile de bază ale celor recrutați. 

Acestă afluență de imigranți nu va fi de ordinul celei din perioada 
1880-1920, dar va fi cu siguranță mai substanţială decât orice astfel de 
fenomen de atunci încoace. Acest fenomen va schimba, de asemenea, 
caracterul cultural al Statelor Unite. Însă, întrucât SUA este o naţiune 
barbară, nu are o cultură anume. Diversitatea este marele avantaj, și acesta 
va fi crucial în atragerea imigranţilor. Ne putem aștepta și la fricțiuni 
internaţionale, iscate de procesul de recrutare a imigranţilor. Statele Unite 
își urmează scopurile fără menajamente și vor supralicita și unelti pentru a 
atrage forță de muncă, și-așa puţină, și muncitori educați, atâți câți mai sunt, 
din ţările dezvoltate. După cum vom vedea, aceste manevre vor afecta 
politica externă a acestor ţări. 


Pe de altă parte, pentru Statele Unite, acesta va fi doar un alt ciclu de 50 
de ani din istoria sa, trecut cu succes, doar un alt val de imigranţi, seduși de 
tărâmul tuturor posibilităților. Indiferent dacă aceștia vin din India sau 
Brazilia, copiii lor vor fi la fel de americani după o generaţie precum au fost 
și cei ale celorlalte cohorte de imigranţi de-a lungul istoriei americane. 

Toate acestea se aplică pentru absolut toţi, cu o singură excepţie — 
mexicanii. Statele Unite ocupă un teritoriu care aparținea cândva Mexicului, 
iar graniţele de aici sunt destul de fragile. Pendularea populaţiei între Mexic 
și Statele Unite diferă de felul în care stau lucrurile de obicei în alte 
contexte, mai ales în zona de frontieră. Această regiune va fi sursa 
principală de muncitori în 2030, dar și sursa unor probleme strategice 
serioase pe care Statele Unite le va avea mai târziu. 

Una peste alta, în jurul anului 2030, se va face un pas inevitabil. O criză 
a forței de muncă ce va destabiliza economia americană va forța Statele 
Unite să pună la punct un proces care va fi implementat începând cu 2015, 
și anume acela de intensificare a imigrărilor în Statele Unite. Odată făcut 
acest lucru, Statele Unite vor relua cursul dezvoltării lor economice, ritmul 
accelerându-se din 2040, pe măsură ce generaţia baby boom se va stinge, 
iar structura populaţiei va începe să reintre în normal. Anii 2040 ar trebui să 
fie martorii unei creșteri a dezvoltării economice similare cu cele din anii 
1950 sau 1990. Această perioadă va pregăti terenul pentru criza din 2080. 
Dar, până atunci, omenirea se va confrunta cu mult mai multe probleme. 


CAPITOLUL 8 
Timpul pentru braconaj 


Căderea Rusiei de la începutul anilor 2020 va lăsa Eurasia în haos. 
Federaţia Rusă însăși se va destrăma odată ce Moscova va începe să-și 
piardă puterea. Regiunile, chiar și cele mai puţin populate, din zona 
Pacificului, se vor desprinde, interesele Federaţiei Ruse în bazinul 
Pacificului cântărind mult mai greu decât interesele legate strict de Rusia. 
Cecenia și celelalte regiuni musulmane se vor elibera și ele. Carelia, care 
are legături strânse cu Scandinavia, se va retrage. O astfel de dezintegrare 
nu se va limita la Rusia. Și alte țări ale fostei Uniuni Sovietice se vor 
fragmenta. Poverile impuse de Moscova nu vor mai putea fi suportate. Dacă 
prăbușirea anterioară a Uniunii Sovietice a dus la controlul economiei 
Rusiei de către oligarhi, de data aceasta, destrămarea va face ca liderii locali 
să o apuce fiecare pe drumul său. 

Această dezintegrare va avea loc în timpul regionalismului chinez. 
Criza economică din China va duce la o fază regională în istoria sa, fază 
care se va intensifica în timpul anilor 2020. Teritoriile Eurasiei aflate la est 
de Carpaţi vor deveni dezorganizate și haotice pe măsură ce regiunile se vor 
lupta pentru avantaje politice și economice locale, teritorii cu graniţe 
temporare și alianțe schimbătoare. Mai mult, destrămările de pe ambele 
părţi ale frontierei chineze, din Kazahstan până la Pacific, vor duce în timp 
la ștergerea graniţelor. 

Din punctul de vedere al Statelor Unite, aceasta va fi o situaţie 
excelentă. Al cincilea imperativ al geopoliticii americane era ca nici o 
putere să nu fie în poziţia de a domina Eurasia. Cu China și Rusia în plin 
haos, posibilitatea apariţiei unei astfel de puteri este mai departe ca oricând. 
De fapt, nici nu prea este nevoie ca Statele Unite să se implice în 
menţinerea echilibrului puterilor în această regiune. În deceniile ce vor 
veni, echilibrul se va menţine de la sine prin instabilitatea internă a regiunii. 

Paradisul braconierilor 

Eurasia va deveni un fel de „paradis al braconierilor”. Pentru ţările 
situate de-a lungul periferiei regiunii, vor exista oportunități extraordinare 
de „braconaj”. Regiunea vastă este foarte bogată în zăcăminte și forță de 
muncă. Prăbuşirea autorității centrale va fi o oportunitate pentru țările de la 
periferie să profite de situație. Teama, nevoile și avariția sunt combinația 
perfectă de factori care să permită periferiei să încerce exploatarea regiunii 
centrale. 

Trei națiuni se vor găsi în poziții deosebit de oportune pentru a profita 
de situație. Prima este Japonia, care va putea exploata oportunitățile din 
regiunea maritimă a Rusiei și din estul Chinei. A doua va fi Turcia, care va 
face presiuni în nord, înspre Caucaz, și poate chiar dincolo de această 
regiune. În cele din urmă, o alianță a țărilor est-europene, condusă de 
Polonia și incluzând ţările baltice, Ungaria și România, va privi situația ca 
pe o oportunitate pentru revenirea la vechile granițe, dar și ca un mijloc de 
apărare împotriva oricărui viitor stat rus. Un puternic avantaj secundar 
pentru aceste țări este următorul: sporindu-și puterea, ele se vor proteja tot 
mai bine împotriva inamicului lor occidental tradițional, Germania. Aceste 
tări est-europene vor privi situația ca pe o oportunitate — și necesitate — de a 
redefini echilibrul de puteri din regiune. India, în ciuda suprafeţei sale, nu 
va intra în acest joc. Izolată geografic de munţii Himalaya, India nu va 
putea să profite de situaţie. 


Atitudinea Statelor Unite faţă de aceste acțiuni din anii 2020 va fi una 
de susținere. Aliaţii lor vor fi Europa de Est, Turcia și Japonia. Deja la 
vremea aceea, Turcia și Japonia vor fi fost aliaţii SUA de 75 de ani, iar 
Europa de Est de 30 de ani. În timpul confruntării cu Rusia, fiecare va 
colabora, mai mult sau mai puţin, și fiecare din motive personale, cu Statele 
Unite, care le vor considera, așa cum au făcut-o și cu alți aliaţi, extensii ale 
voinţei americane. 

Implicaţiile evenimentelor din anii 2020 vor depăși graniţele Rusiei și 
Chinei. Prima dintre ele va fi schimbarea statutului Asiei în raport cu 
Pacificul, prin urmare și în raport cu Statele Unite. A doua va fi starea lumii 
musulmane după războiul americano-jihadist. A treia va fi ordinea internă a 
Europei într-o epocă a declinului franco-german și a avântului Europei de 
Est. Fragmentarea NATO este o certitudine, odată ce germanii și francezii 
vor evita să participe la apărarea ţărilor baltice. NATO se bazează în 
totalitate pe o apărare colectivă, de unde și ideea că un atac asupra unuia 
dintre statele membre este considerat atac la adresa tuturor membrilor. 
Astfel se explică faptul că NATO este pregătit să sprijine apărarea oricărui 
stat membru aflat în pericol. Cum ţările baltice vor fi în pericol, va fi 
necesară crearea unei forțe atât în regiune, cât și în Polonia. Refuzul unora 
dintre membri de a participa la apărarea colectivă va însemna că vor trebui 
să fie întreprinse acțiuni în afara contextului NATO. Prin urmare, NATO va 
înceta să mai existe. 

Toate aceste puncte se vor afla pe agenda anului 2010, când va începe 
confruntarea cu Rusia. Ele vor fi amânate — sau cel puţin nu vor fi de 
maximă importanță mondială — în timpul conflictului. Dar, în cele din urmă, 
aceste probleme vor reapărea. Odată pericolul rus îndepărtat, fiecare dintre 
aceste regiuni va trebui să se împace cu propria geopolitică. 


Asia 


Intervenţiile Japoniei în China au început în secolul al XIX-lea. În 
timpul perioadei tumultoase cuprinse între intervenţiile Europei în China, la 
mijlocul secolului al XIX-lea, și sfârșitul celui de-Al Doilea Război 


Mondial, Japonia și-a exercitat permanent influenţa asupra Chinei, de obicei 
în căutarea unui oarecare avantaj economic. Chinezii au amintiri amare 
despre comportamentul japonezilor în China în anii '30 și '40, dar nu atât 
de amare încât să-i împiedice pe japonezi să se întoarcă și să investească în 
China postmaoistă. 

În anii '30, Japonia era interesată de China pentru pieţe și, într-o mai 
mică măsură, pentru forță de muncă. În anii 2020, așa cum am arătat deja, 
accentul se va pune pe forța de muncă. De vreme ce China se va diviza pe 
regiuni și se va fragmenta într-o oarecare măsură, Japonia va fi interesată 
din nou de ea în jurul anilor 2010 și 2020. Stabilirea unei oarecare forme de 
dominație asupra Chinei ar putea contribui rapid la rezolvarea problemei 
demografice a Japoniei, fără a-i forţa pe japonezi să plătească preţul social 
și cultural al imigrării. Dar Japonia va trebui să dezvolte legături strânse cu 
toate regiunile chineze pe care dorește să le domine. 

Diverse regiuni chineze vor căuta protecţia guvernului central, dar și 
investiţii de capital și de tehnologie. Astfel, relația simbiotică de la sfârșitul 
secolului al XIX-lea și începutul secolului XX, bazată pe nevoia Chinei de 
coastă de investiţii și tehnologie, și nevoia Japoniei de forță de muncă, se va 
relua. 

În afara nevoii de forță de muncă, Japonia mai are un interes — accesul 
la materii prime. După cum am spus, Japonia este a doua putere economică 
a lumii, dar trebuie să importe toate materiile prime de care are nevoie. 
Acest lucru a constituit dintotdeauna o provocare și motivul principal 
pentru conflictul cu Statele Unite din 1941. Mulţi uită că, în Japonia, 
părerile au fost împărţite înainte de a fi luată decizia finală de a ataca Pearl 
Harbor. Unii lideri japonezi au fost de părere că o invadare a Siberiei ar fi 
furnizat Japoniei materiile prime de care avea nevoie și ar fi fost mai puţin 
riscantă decât un atac asupra Statelor Unite. În orice caz, îndârjirea cu care 
japonezii au căutat (și vor continua să caute) materii prime nu este de trecut 
cu vederea. 

Zona rusă cu ieșire la Pacific este extrem de bogată în diverse minerale, 
inclusiv hidrocarburi. În anii 2020, Japonia se va confrunta cu probleme 
energetice și cu dependenţa de Golful Persic, ceea ce va presupune o 


anumită legătură cu Statele Unite. Dat fiind orgoliul nemăsurat al Statelor 
Unite după căderea Rusiei, Japonia, la fel ca tot restul lumii, va fi foarte 
sceptică față de următoarea mișcare a Americii. Prin urmare, odată cu 
fragmentarea Rusiei, următoarea mișcare logică pentru japonezi ar fi să 
caute să deţină controlul dinamic asupra regiunii ruse cu ieșire la Pacific. 
Când vorbim despre a doua putere economică a lumii, Japonia, trebuie să ne 
amintim că ea importă o parte copleșitoare a materiilor prime, deci va 
profita de orice breșă în securitatea regiunii. 

Japonia va fi interesată direct atât de nord-estul Chinei, cât și de Rusia 
de la Pacific, dar nu va căuta să se implice în acţiuni militare. În același 
timp, pe la mijlocul secolului, Japonia se va confrunta cu un dezastru 
economic, asta dacă nu va începe să facă niște mișcări decisive în anii 2020. 
În 2050, populaţia Japoniei ar putea să scadă până la 107 milioane de 
locuitori, de la cei 128 de milioane din prezent, 40 de milioane dintre ei 
urmând să aibă vârste de peste 65 de ani, iar 15 milioane sub 14 ani. Cu 55 
de milioane de oameni mai puţin în câmpul muncii, Japonia va avea mari 
probleme în a-și menţine economia la un nivel stabil. Între grijile legate de 
forţa de muncă și cele legate de energie, Japonia nu va avea de ales decât să 
încerce să devină o putere regională. 

Japonia 


Să aruncăm o privire și mai detaliată asupra Japoniei și a istoriei sale. În 
momentul de faţă, Japonia ocupă locul al doilea pe plan mondial ca 
dezvoltare economică și-și va continua progresul mare parte a secolului 
XXI. Este singura ţară care a trecut printr-o revoluţie industrială fără să 
sufere și printr-o revoluţie socială, care să-i transforme fundamental 
ordinea. Din multe puncte de vedere, structura socială a Japoniei, care a 
persistat în timpul industrializării, în cursul celui de-Al Doilea Război 
Mondial și al miracolului economic din anii '80, a rămas aceeași. 

Japonia este remarcabilă pentru stabilitatea internă care supraviețuiește 
schimbărilor economice și politice majore. După întâlnirea iniţială cu 
Occidentul, inconștientă că puterile industriale ar putea-o strivi, Japonia a 
demarat industrializarea într-un ritm ameţitor. După cel de-Al Doilea 
Război Mondial, Japonia și-a încălcat vechea tradiție militară și a devenit, 
deodată, una dintre cele mai pacifiste naţiuni din lume. Apoi a început să se 
dezvolte într-un ritm uimitor până în 1990, când expansiunea ei economică 
s-a oprit din pricina crizei macroeconomice, moment în care japonezii au 
acceptat cu multă stăpânire de sine răsturnarea de situaţie. 

Amestecul de continuitate în cultură și în disciplina socială i-a permis 
Japoniei să-și păstreze valorile fundamentale, în timp ce și-a schimbat 
modul de acţiune. Alte societăţi nu pot schimba brusc mersul lucrurilor. 
Japonia poate, și o face. Izolarea sa geografică o protejează de forţe sociale 
și politice scindante. În plus, Japonia dispune de o elită conducătoare 
capabilă, care recrutează noi membri în funcţie de merit, și de o populaţie 
extrem de disciplinată, gata oricând să urmeze această elită. Aceasta este 
puterea care face Japonia nu neapărat imprevizibilă, ci pur și simplu 
capabilă să execute schimbări politice care ar bulversa alte ţări. 

Nu putem presupune că Japonia își va continua atitudinea retrasă și 
pacifistă și în anii 2020. Va rămâne la fel cât de mult va putea; japonezii nu- 
și doresc conflicte militare, date fiind amintirile încă vii ale ororilor celui 
de-Al Doilea Război Mondial. În același timp, pacifismul din acest moment 
este o modalitate însușită de japonezi și nu un principiu de bază. Dacă luăm 
în considerare fundamentul lor industrial și tehnologic, trecerea la un stadiu 
militar mai avansat este doar o schimbare de politică. Dacă ne gândim și la 


problemele de ordin demografic și economic prin care va trece în anii 
următori, o astfel de schimbare este aproape inevitabilă. 

Mai întâi, Japonia va încerca să obţină ceea ce-i trebuie prin mijloace 
economice. Dar Japonia nu va fi singura naţiune care va avea nevoie să-și 
sporească forța de muncă fără imigrări, și nici nu va fi singura care va căuta 
să controleze surse străine de energie. lar europenii vor fi interesaţi să 
creeze relații economice regionale, în timp ce diversele regiuni autonome 
noi din Asia de Est vor încerca să stârnească diverse ţări împotriva 
celorlalte. 

Japonia nu-și poate permite să piardă acest meci. Pentru ea, date fiind 
nevoile sale și localizarea geografică, singurul meci în care s-ar implica ar fi 
extinderea sferei de influență în Asia de Est. Puterea japoneză din regiune 
va întâlni rezistență în multe feluri. Mai întâi, guvernul central chinez, care 
a dus campanii împotriva Japoniei ani la rând, va interpreta situația drept 
încercarea deliberată a Japoniei de a submina integritatea naţiunii chineze. 
Regiunile chineze, aliate cu alte puteri străine, vor căuta să-și domine 
opozanțţii, posibil prin îndepărtarea Japoniei, forțând-o astfel să intervină. 
Ultima soluţie a Japoniei va fi un militarism amplificat, care, chiar dacă nu 
se va întâmpla prea curând, tot va avea loc până la urmă. În anii 2020 și 
2030, pe măsură ce instabilitatea se va amplifica în China, iar prezenţa 
străină va creşte, japonezii vor trebui să își apere interesele. 

În jurul anului 2030, Statele Unite vor trebui să-și reevalueze percepția 
asupra Japoniei, întrucât această ţară va deveni tot mai importantă pe plan 
mondial. Japonia, ca și Statele Unite, este o putere navală. Supravieţuiește 
importând materii prime și exportând produse finite, de aceea accesul la 
rutele maritime este vital. Pe măsură ce Japonia trece de la implicare 
economică la scară largă la prezenţă militară la scară mică în Asia de Est în 
scopul propriilor interese, ea va fi în mod deosebit interesată să își apere 
propriile rute maritime regionale. 

Sudul Japoniei se află la aproximativ 800 de kilometri depărtare de 
Shanghai. În celelalte direcţii, aceeași distanță o desparte de o rută către 
Vladivostok, insulele Sakhalin și coasta chineză la sud de Shanghai. 
Aceasta va fi zona cu cel mai mare interes militar pentru Japonia. Dar chiar 


și pentru protecţia unei regiuni atât de restrânse, niponii vor avea nevoie de 
o flotă capabilă, de forţe aeriene pregătite și de un sistem de supraveghere 
radar. Adevărul este că Japonia dispune deja de toate aceste lucruri, însă, în 
2030, ele vor fi orientate către respingerea intrușilor din sfera sa de 
influență. 

Exact în acest punct va începe noua Japonie să devină o ameninţare 
pentru interesele strategice ale Americii. Statele Unite doresc să domine 
toate oceanele lumii. Reafirmarea puterii regionale a Japoniei nu numai că 
amenință aceste interese, dar și pregătește terenul pentru puterea crescândă 
a Japoniei la nivel mondial. Pe măsură ce Japonia va deveni tot mai 
interesată de Asia teritorială, capacităţile sale aeriene și navale vor trebui, 
de asemenea, să se îmbunătăţească. Pe măsură ce acestea vor deveni mai 
performante, nu există nici o garanţie că acţiunile sale nu se vor amplifica la 
rândul lor. Din punctul de vedere al Americii, acesta este un curs periculos 
al evenimentelor. 

Este foarte posibil ca situaţia să se dezvolte astfel: dacă Statele Unite 
reacționează la amplificarea puterii Japoniei, japonezii vor deveni foarte 
nesiguri, ceea ce va duce la o alterare a relaţiilor între SUA și Japonia. 
Urmându-și interesele naţionale fundamentale în Asia, Japonia trebuie să-și 
menţină controlul asupra rutelor maritime. Americanii, percepând controlul 
tuturor rutelor maritime drept o cerință imperativă a propriei siguranţe 
naţionale, vor răspunde presiunilor Japoniei cu aceeași monedă, încercând 
să anihileze ceea ce ei vor percepe drept agresivitate crescândă a 
japonezilor. 

În centrul sferei de influență în extindere a Japoniei se află Coreea, care 
preconizez că va fi mult mai unită în 2030. O Coree unită va avea o 
populaţie de aproximativ 70 de milioane de locuitori, nu cu mult mai puţin 
decât Japonia. În momentul de față, economia Coreei de Sud se află pe 
locul al doisprezecelea și va avansa în clasament după unificare. Coreea s-a 
temut dintotdeauna de dominaţia japoneză. Pe măsură ce Japonia își va 
amplifica dominaţia în China și în Rusia, Coreea va fi prinsă la mijloc. 
Aceasta nu va fi o putere neînsemnată, dar va deveni cu adevărat importantă 
când Statele Unite vor vedea în ea contragreutatea pentru puterea japoneză 


și baza pe care se vor putea sprijini pentru reafirmarea propriei puteri în 
Marea Japoniei. Coreea va dori sprijinul SUA împotriva unei Japonii tot 
mai puternice, formându-se astfel o coaliţie antijaponeză. 

Între timp, vor avea loc schimbări în interiorul Chinei. În secolele din 
urmă, China a funcţionat în cicluri de câte 30—40 de ani. A cedat Hong 
Kongul britanicilor în 1842. Prin 1875, europenii au început să controleze 
statele tributare ale Chinei. În 1911, dinastia Manchu a fost răsturnată de 
Sun Yat-sen. În 1949, comuniștii au preluat controlul Chinei. Mao a murit 
în 1976, când a început perioada expansiunii economice. În 2010, China se 
va lupta cu dificultăţi interne și declin economic. Acest lucru presupune că 
o altă răsturnare de situație s-ar putea petrece cândva în jurul anului 2040. 

Această răsturnare va însemna relansarea controlului politic de către 
Beijing și o campanie de limitare a prezenţei străine în China. Desigur că 
acest proces nu va începe în anii 2040. Atunci va fi punctul culminant. 
Fenomenul va apărea prin anii 2030, pe măsură ce invazia străină, cu 
precădere cea japoneză, va deveni tot mai intensă. Aceasta va fi o altă 
pârghie pe care Statele Unite o vor folosi pentru a controla situaţia. Vor 
susţine eforturile Beijingului de a reunifica China și de a controla Japonia, o 
revenire a politicii SUA la modelul de dinainte de Al Doilea Război 
Mondial. 

În anii 2040, Statele Unite și Japonia vor fi atins un profund conflict de 
interese. SUA vor fi aliate cu Seul și Beijing, cu care vor împărtăși grija 
față de puterea crescândă a Japoniei. Japonezii, temându-se de amestecul 
americanilor în sfera lor de influenţă, se vor vedea nevoiţi să-și sporească 
puterea militară. Dar Japonia va fi extrem de izolată, față în faţă cu o 
coaliție regională creată de Statele Unite, cu forțe militare americane. 
Japonia nu va putea face față singură acestei situaţii, dar nu va avea pe 
nimeni care să o ajute. Totuși, schimbările tehnologice vor determina 
modificări geopolitice și oportunităţi pentru Japonia, permițându-i să-și 
formeze propria coaliţie la celălalt capăt al Asiei. 


Turcia 


În timpul confruntării ruso-americane din Europa, care se va prelungi 
până în 2020, va mai exista o confruntare paralelă în Caucaz. Rușii vor face 
presiuni în regiune înspre sud, reabsorbind Georgia și refăcând legăturile cu 
aliaţii lor armeni. Întoarcerea armatei ruse la graniţele turcești va declanșa o 
criză masivă în Turcia. La un secol de la căderea Imperiului Otoman și de la 
nașterea Turciei moderne, turcii vor trebui să facă față din nou aceleiași 
ameninţări din timpul Războiului Rece. 

După prăbușirea Rusiei, în jurul anului 2020, turcii vor trebui să ia o 
decizie inevitabilă. Nu vor risca din nou să se bazeze pe o zonă tampon 
haotică pentru a se proteja de ruși. De data aceasta, se vor deplasa înspre 
nord, în Caucaz, atât de departe cât va fi nevoie pentru a-și asigura 
securitatea națională. 

Se ridică o problemă serioasă. În 2020, Turcia va fi printre primele zece 
puteri economice din lume. Fiind deja pe locul 18 în 2006 și crescând 
constant, Turcia nu este numai o ţară viabilă economic, ci și una importantă 
din punct de vedere strategic. De fapt, Turcia se bucură de una dintre cele 
mai avantajoase poziţii geografice din Eurasia. Are acces ușor la lumea 
arabă, la Iran, Europa, fosta Uniune Sovietică și, mai presus de toate, la 
Mediterana. Economia turcă crește în mare parte datorită faptului că ţara a 
devenit, graţie propriilor sale eforturi, centrul unei zone comerciale, exact 
așa cum a transformat într-o putere economică productivă. 

În 2020, Turcia va fi o putere militară și economică destul de stabilă, în 
plin avânt, într-o mare de haos. În afară de instabilitatea din nordul ei, 
Turcia se va confrunta cu provocări venite din toate celelalte direcţii. Iranul, 
care nu a fost o forță militară sau economică semnificativă secole de-a 
rândul, dar ale cărui afaceri interne sunt dintotdeauna imprevizibile, se 
întinde la sud-est. La sud se află lumea arabă, permanent instabilă și slab 
dezvoltată economic. La nord-vest se află haosul perpetuu din Peninsula 
Balcanică, ce include și inamicul istoric al Turciei, Grecia. 

Nici una dintre aceste regiuni nu o va duce deosebit de bine în anii 
2020, din diferite motive. Peninsula Arabiei, aflată la sud de Turcia, se va 
confrunta cu o criză existenţială. Cu excepţia petrolului, Peninsula Arabiei 
are foarte puţine zăcăminte, o industrie neînsemnată și o populaţie redusă. 


Importanţa ei s-a bazat pe petrol și, de-a lungul istoriei, bogăţia rezultată 
astfel a ajutat la menţinerea stabilităţii în regiune. Dar, în 2020, Peninsula 
Arabiei va suferi un declin. Deși petrolul nu se va termina, iar peninsula va 
fi departe de a sărăci, destinul îi este deja pecetluit, iar criza va lovi. Luptele 
între facțiunile din familia regală din Arabia Saudită vor avea caracter 
endemic, alături de instabilitatea din alte emirate din Golful Persic. 

Problema mai importantă va fi însă fragmentarea extremă a întregii lumi 
islamice, fenomen care va fi amplificat de războiul SUA — Jihad. În timpul 
confruntării americano-ruse din anii 2020, Orientul Mijlociu va fi și mai 
destabilizat de încercările Rusiei de a crea probleme pentru Statele Unite la 
sud de Turcia. În anii 2020, lumea islamică în general, și lumea arabă în 
particular, vor fi divizate de-a lungul oricărei linii imaginabile. 

Balcanii, la nord-vest de Turcia, vor constitui, la rândul lor, o zonă 
instabilă. Spre deosebire de Războiul Rece din secolul XX, când SUA și 
puterile sovietice au ţinut în frâu Iugoslavia, a doua rundă a confruntării 
americano-ruse va destabiliza regiunea. Rusia va fi mult mai slabă decât 
înainte și se va confrunta cu o Ungarie, o Românie și o Bulgarie ostile. Așa 
cum se vor lupta să cotropească Turcia (prin ţările arabe din sud), rușii vor 
încerca să cotropească și Ungaria, România și Bulgaria, urmărind să 
întoarcă Serbia și Croaţia împotriva lor. Rușii vor lansa o plasă mare, 
conștienți că este posibil să eșueze în anumite contexte, dar sperând să 
reușească măcar atât cât să distragă atenţia Turciei. Cum Grecia, 
Macedonia, Bosnia și Muntenegru sunt implicate în conflicte din Balcani, 
regiunea va deveni din nou teatrul unui măcel. Periferia imediată a Turciei 
va fi instabilă, ca să nu spunem mai mult. 

Lumea islamică este incapabilă să se unească voluntar. Şi totuși este 
capabilă să fie dominată de o putere musulmană. De-a lungul istoriei, 
Turcia a fost puterea musulmană cea mai aptă în formarea imperiilor din 
părţi ale lumii islamice — cel puţin de la invazia mongolilor din secolul al 
XIII-lea încoace. Secolul cuprins între 1917 și 2020 a fost o anomalie, 
deoarece Turcia a dominat doar Asia Mică. Dar puterea turcă — Imperiul 
Otoman sau o putere turcă ce conduce din Iran — este o realitate evidentă în 


lumea islamică. De fapt, privind harta zonei, se poate vedea că Turcia a 
dominat cândva Balcanii, Caucazul, Peninsula Arabiei și Africa de Nord. 

În timpul perioadei din jurul anului 2020, această putere va începe să 
reînvie. Turcia se va dovedi de temut în confruntarea cu Rusia, chiar mai 
mult decât Japonia. Bosforul, strâmtoarea care leagă Marea Egee și Marea 
Neagră, blochează accesul Rusiei la Mediterana. Turcii au controlat 
dintotdeauna Bosforul, prin urmare, rușii au considerat din cele mai vechi 
timpuri Turcia puterea care le bloca interesele. În anii 2010 sau la începutul 
anilor 2020 lucrurile vor sta exact la fel. Rușii vor avea nevoie de acces la 
Bosfor pentru a contracara poziția americanilor în Balcani. Turcii știu că, 
dacă li se permite rușilor acest acces, iar ei reușesc să își atingă scopurile 
geopolitice, autonomia turcă va fi ameninţată. Așadar, vor rămâne dedicați 
alianţei lor cu Statele Unite împotriva Rusiei. 

Drept rezultat, turcii vor fi pioni importanți în strategia americană 
antirusă. Statele Unite vor încuraja Turcia să facă presiuni înspre nord, în 
Caucaz, și vor dori ca influenţa turcă în zonele musulmane din Balcani și în 
statele arabe din sud să se amplifice. Ele vor ajuta Turcia să-și întărească 
flota — naval, aerian și spaţial — pentru a putea face față rușilor pe Marea 
Neagră. Vor cere flotei turcești să împartă cu ele sarcinile din Mediterana și 
se vor folosi de puterea ei pentru a bloca intenţiile Rusiei cu privire la 
Africa de Nord. Statele Unite vor face, de asemenea, tot ce este posibil 
pentru a încuraja dezvoltarea economică a Turciei, ceea ce-i va stimula și 
mai mult economia, deja în plin avânt. 

Când, în cele din urmă, rușii vor ceda, turcii se vor afla într-o poziţie pe 
care nu au mai avut-o de un secol. Înconjurată de haos și de slăbiciune, 
Turcia va fi o putere economică și militară în întreaga regiune. Când Rusia 
se va prăbuși, geopolitica regională se va reorganiza în jurul turcilor — fără 
vreun efort substanţial din partea acestora —, iar turcii vor deveni puterea 
dominantă din regiune, proiectându-și influenţa în toate direcţiile. Turcia nu 
va fi încă un imperiu, în adevăratul sens al cuvântului, dar va deveni, fără 
nici o îndoială, centrul gravitațional al lumii islamice. 

Desigur că lumea arabă va avea probleme serioase cu noua putere 
dobândită de Turcia. Tratamentul abuziv aplicat arabilor de către turci pe 


vremea Imperiului Otoman nu a fost niciodată uitat. Însă ceilalţi jucători din 
zonă care ar putea avea la fel de multă putere precum turcii vor fi Israelul și 
Iranul, așa că Turcia va constitui o problemă mai mică pentru arabi. Odată 
cu decăderea Peninsulei Arabiei, securitatea și dezvoltarea economică a 
țărilor arabe vor depinde de legăturile strânse cu Turcia. 

Americanii vor vedea această dezvoltare ca pe o etapă pozitivă. Mai 
întâi, așa vor recompensa un aliat apropiat. Apoi vor stabiliza o regiune 
instabilă. În al treilea rând, vor aduce rezervele de hidrocarburi, încă 
semnificative, din Golful Persic sub influenţa turcilor. În cele din urmă, 
turcii vor bloca ambițiile Iranului în regiune. 

Însă, în vreme ce rezultatul imediat va fi pozitiv, cel geopolitic, pe 
termen lung, se va opune strategiei militare americane. Așa cum am văzut, 
Statele Unite creează puteri regionale pentru a bloca amenințări mai mari 
din Eurasia. Totuși, Statele Unite se tem, în același timp, de hegemonii 
regionali. Aceștia vor deveni nu numai adversari regionali, dar și potenţiali 
adversari mondiali. Exact așa vor începe Statele Unite să perceapă Turcia. 
Pe măsură ce anii 2020 se vor apropia de final, relaţiile dintre SUA și 
Turcia vor deveni din ce în ce mai tensionate. 

Percepția turcilor asupra Statelor Unite se va schimba și ea. În anii 
2030, Statele Unite vor fi considerate o amenințare la adresa intereselor 
regionale ale Turciei. În plus, este posibil să fim martori la o schimbare de 
ideologie în Turcia, care a fost, de fapt, o stare permanentă încă de la 
căderea Imperiului Otoman. Turcii au fost întotdeauna flexibili în ceea ce 
privește abordarea religiei, folosind-o ca pe un mijloc, dar și ca pe un sistem 
de credință. Când se va confrunta cu opoziţia Statelor Unite față de 
răspândirea influenţei sale, Turcia ar putea să găsească folositoare 
dezlănțuirea energiilor islamiste, transformându-se nu doar într-o ţară 
musulmană, ci într-o putere islamică (aproximativ de genul al-Qaeda) a 
cărei intenţie va fi să creeze un superstat islamic. Arabii musulmani din 
regiune ar trece de la o atitudine ezitantă la o participare energică la 
expansiunea Turciei, indiferent de istoricul și cinismul situaţiei. Vom vedea, 
drept rezultat, cum Statele Unite se vor confrunta cu un potenţial stat 
islamic puternic, care va face ordine în lumea arabă și estul Mediteranei. 


Statele Unite vor fi amenințate de combinaţia dintre puterea politică a 
Turciei și vivacitatea economiei sale, exact când alte provocări vor apărea 
pe celelalte fronturi. 


Polonia 


Cei mai entuziaști participanţi la confruntarea americanilor cu rușii vor 
fi foştii sateliți sovietici, cu precădere Polonia. Într-un anumit sens, ei îi vor 
conduce pe americani la fel de mult pe cât vor fi conduși de aceștia. Polonia 
ar avea numai de pierdut dacă Rusia ar renaște și s-ar bucura de prea puţină 
protecţie împotriva rușilor. Dacă rușii ar reveni la graniţele ei, Polonia și-ar 
întoarce privirea către restul Europei, pentru a cere ajutor prin NATO. 
Germania și Franţa nu vor privi cu ochi buni o confruntare cu rușii, așa că 
Polonia va face ce a făcut în fiecare situaţie când a fost ameninţată de 
Germania sau de Rusia — va căuta protecția unei puteri din afară. Garanţiile 
promise de Franţa și de Marea Britanie în 1939 nu au ajutat deloc Polonia 
împotriva Germaniei sau Rusiei. Cu Statele Unite, lucrurile vor sta altfel. 
Ele nu sunt o putere în declin, ci una tânără, viguroasă, gata să-și asume 
riscuri. Spre surprinderea plăcută a Poloniei, Statele Unite vor fi destul de 
puternice pentru a-i stopa pe ruși. 

Restul Europei, îndeosebi Franţa și Germania, vor avea un cuvânt de 
spus privind superioritatea Americii asupra rușilor. Având deja experienţa 
unui Război Rece în secolul XX, ele nu vor mai dori să experimenteze încă 
unul. La momentul la care populaţia tuturor acestor ţări va fi în scădere, 
germanii și francezii ar putea să se simtă ușurați să vadă Rusia — de 
asemenea cu o populaţie în scădere, dar încă enormă — destrămată. Totuși, 
nu vor fi fericiţi să vadă Statele Unite într-o poziţie puternică în Europa, în 
afara unor instituţii precum NATO, de care europenii s-au folosit tocmai 
pentru a controla și a ţine pe loc Statele Unite. 

Germania, Franţa și restul Europei Occidentale nu se vor obișnui nici cu 
brusca încredere de sine a Poloniei sau a Republicii Cehe, a Slovaciei, 
Ungariei şi României. În mod paradoxal, confruntarea cu Rusia va face 
aceste țări să se simtă mult mai în siguranță datorită strânselor legături 


bilaterale cu Statele Unite, prin care vor încerca să blocheze puterea rusă. 
Eliberate de teama lor primordială de Rusia și din ce în ce mai lipsite de 
griji privind Germania slăbită, aceste țări se vor vedea relativ în siguranţă, 
pentru prima oară după câteva secole. Într-adevăr, declinul franco-german 
se va resimţi în toată periferia europeană, declanșat parţial de scăderea 
populaţiei, parțial de economiile muribunde și parţial de greșeli de calcul 
geopolitic, care au dus la confruntarea cu Rusia (și prin urmare la 
dezmembrarea NATO). Rezultatul net va fi o intensificare a lipsei de 
încredere, care a subminat Franţa și Germania încă de la Primul Război 
Mondial. 

Drept rezultat, structura puterii europene va fi total modificată. 
Prăbușirea Rusiei va da Europei de Est atât posibilitatea, cât și nevoia de a 
adopta o politică externă mai agresivă în est. Europa de Est va deveni cea 
mai dinamică regiune a continentului. După căderea Rusiei, țările est- 
europene își vor extinde influenţa și puterea către est. Slovacii, ungurii și 
românii au fost cel mai puţin vulnerabili faţă de ruși, mulțumită Carpaţilor, 
care formează o barieră naturală. Polonezii, în Câmpia Nord-Europeană, 
vor fi cei mai vulnerabili, și totuși, națiunea cu cel mai mare potenţial de a 
deveni cea mai importantă din Europa de Est. 

Rusia se va destrăma, iar polonezii vor fi primii care vor dori să facă 
presiuni spre est, încercând să creeze o zonă-tampon în Belarus și Ucraina. 
Pe măsură ce polonezii se vor afirma ca putere, naţiunile de lângă Carpaţi 
își vor exercita și ele puterea la est de lanţul muntos, în Ucraina. Timp de 
500 de ani, Europa de Est a fost apa stătătoare, prinsă între marile puteri ale 
Europei Atlantice și Germania, pe de o parte, și Rusia, de cealaltă parte. În 
zorii căderii puterii ruse, ordinea europeană se va schimba către est, către o 
Europă de Est cu legături vechi cu Statele Unite. 

O confederație politică a ţărilor baltice, Poloniei, Slovaciei, Ungariei și 
României se va dovedi imposibilă. Printre aceste țări ar exista prea multe 
diferenţe culturale și istorice. Dar o alianţă între unele dintre aceste țări este 
ușor de imaginat, mai ales când ele împart interesul comun al deplasării 
către est. 


Tocmai acest lucru se va întâmpla în anii 2030. Folosindu-se de puterea 
lor economică în creștere — și, de asemenea, de forța militară rămasă din 
colaborarea strânsă cu americanii —, ele vor forma o alianță și nu vor 
întâmpina nici o rezistență semnificativă în deplasarea lor către est. 
Dimpotrivă, dat fiind haosul, multe dintre regiuni chiar le vor saluta ca pe 
niște forțe stabilizatoare. Dificultatea va consta în coordonarea mișcărilor și 
evitarea conflictelor majore în anumite teritorii. Regiunea a fost 
dintotdeauna agitată; totuși, la sfârșitul anilor 2020 și în 2030, acesta va fi 
ultimul lucru care va preocupa Europa de Est. Preocuparea principală va fi 
să se asigure că Rusia nu mai revine niciodată să-și sporească forța de 
muncă. 

Direcţiile precise ale înaintării Europei de Est sunt imposibil de 
prevăzut. Totuşi, nu este greu de imaginat ocuparea orașului Sankt 
Petersburg de către Estonia, ocuparea Minskului de polonezi sau a Kievului 
de către unguri, așa cum nu a fost greu de imaginat ocuparea Varșoviei, a 
Budapestei sau a Berlinului de către ruși. Ce s-a întâmplat în Vest se poate 
întâmpla și în Est, iar dacă Rusia se va prăbuși, atunci o înaintare spre est, 
în afara granițelor Europei de Est, este inevitabilă. În acest scenariu, 
Polonia devine o putere europeană importantă și dinamică, nu de una 
singură, ci în fruntea unei coaliţii a ţărilor est-europene. 

Echilibrul puterilor în Europa anilor 2040 se va înclina, așadar, înspre 
est. Întreaga Europă va trece printr-o criză demografică, însă Europa de Est 
va reuși să îi facă faţă grație relației financiare complexe pe care Statele 
Unite o menţin în mod tradiţional cu aliaţii săi. Ţările Europei de Est poate 
că nu vor depăși economiile ţărilor Europei Occidentale, dar vor fi, cu 
siguranță, mai dinamice. 

Ce înseamnă toate acestea pentru Franța și Germania? Una e să trăiești 
într-o Europă dezorganizată, dar cu o Franță și o Germanie ca puteri 
decisive, și alta să trăiești într-o Europă care se reorganizează și le lasă în 
urmă pe cele două. Cu Marea Britanie atrasă serios pe orbita economică 
americană și cu Peninsula Iberică de asemenea atrasă de oportunităţile 
oferite de relația cu America, francezii și germanii se vor confrunta cu o 
dilemă existenţială. 


Decadenţa duce la pierderea apetitului pentru aventuri extraordinare, dar 
nu şi la lipsa instinctului de supravieţuire. În 2040, Franţa și Germania vor 
fi, istoric privind problema, niște fosile. Între criza populaţiei și redefinirea 
geopoliticii europene, francezii și germanii vor trece printr-un moment 
decisiv. Dacă nu se relansează, viitorul lor va fi dictat de alţii și vor trece de 
la decadenţă la slăbiciune. Şi odată cu slăbiciunea va veni și o spirală 
geopolitică din care nu își vor mai reveni niciodată. 

Problema-cheie pentru Franţa și Germania în dificultăţile lor 
existențiale va fi reprezentată de Statele Unite. Deși Europa de Est va 
cunoaște un avânt pe măsură ce se va apropia de mijlocul secolului, acest 
avânt nu va fi sustenabil fără sprijinul Statelor Unite. Dacă SUA ar putea fi 
forţate să renunţe la influenţa lor în Europa, atunci Europa de Est nu va fi 
capabilă sau destul de încrezătoare să-și urmeze interesele strategice în est. 
Vechea ordine va putea astfel să se reinstaleze, iar Franţa și Germania ar 
putea menţine un anumit nivel de securitate. 

Evident, francezii și germanii nu vor fi în poziţia de a se confrunta 
direct cu americanii sau de a-i forţa personal să plece. Dar, odată cu sfârșitul 
conflictului americano-rus, interesul imediat al americanilor în regiune va 
scădea. Având în vedere că puterea SUA încă va fi într-un flux continuu și 
că nu se poate concentra pentru prea mult timp la ceea ce face, posibilitatea 
unei prezenţe americane reduse în Europa va fi reală. Mai poate exista încă 
o posibilitate pentru francezi și germani să se impună în Europa de Est — în 
principal dacă atenţia americanilor este distrasă în altă parte a lumii, cum ar 
fi înspre Pacific. 

Interesul SUA în Europa poate slăbi imediat după căderea Rusiei, 
aparent lăsând ușa deschisă pentru ca Franţa și Germania să se afirme ca 
puteri. Dar va fi doar un moment trecător. Când crizele SUA / Japonia și 
SUA / Turcia vor apărea și se vor intensifica, interesul SUA în Europa, așa 
cum vom vedea, va reînvia. Statele Unite vor avea un foarte real interes în 
Europa de Est, odată ce turcii vor începe să se miște, în anii 2020. Şi se pare 
că asta va fi de ajuns să stopeze afirmarea puterilor germană și franceză. 


Concluzii 


Fragmentarea Chinei în anii 2010 și destrămarea Rusiei în anii 2020 vor 
crea un vid, de la Pacific la Carpaţi. De-a lungul întregii periferii vor fi 
oportunităţi pentru ţările minore să ciugulească, să muște și apoi să înfulece. 
Finlanda își va recupera Carelia, România își va recupera Moldova, India va 
ajuta Tibetul să fie liber, iar Taiwan își va extinde puterea dincolo de 
strâmtoarea Taiwan, în timp ce europenii și americanii vor crea și ei sfere 
regionale de influenţă în China. Vor fi multe oportunități de braconaj. 

Trei ţări vor avea însă și puterea și nevoia să întreprindă ceva dramatic. 
Japonia își va extinde puterea atât asupra Rusiei maritime, cât și asupra 
unor regiuni din China. Turcia își va extinde puterea nu numai în Caucaz, 
dar și în regiunile din nord-vestul și din sudul său. Polonia, conducând o 
coaliție de puteri est-europene, se va deplasa spre est și va pătrunde adânc 
în Belarus și Ucraina. 

Statele Unite vor privi la toate acestea cu blândeţe, în primul deceniu, 
cam așa cum au privit lumea și în anii '90. Polonia, Turcia și Japonia vor fi 
aliați SUA. Creșterea puterii lor va însemna automat creșterea puterii 
americane. Și, dacă se cere morală, se va spune că aceste ţări ajută, de fapt, 
să aducă prosperitate vecinilor lor. 

Pe la mijlocul anilor 2020, cum toate cele trei ţări vor continua să 
devină puternice, Statele Unite nu se vor mai simţi așa de confortabil. În 
anii 2040, ele vor deveni de-a dreptul ostile. Al cincilea principiu geopolitic 
al Statelor Unite este să se opună oricărei puteri care ar încerca să 
controleze Eurasia. Brusc, vor exista trei hegemoni regionali simultan, iar 
doi dintre ei (Japonia și Turcia) vor fi puteri maritime semnificative — una 
în nord-vestul Pacificului, cealaltă în estul Mediteranei. Ambele își vor fi 
dezvoltat, de asemenea, capacități importante în spațiu și vom vedea în 
următorul capitol cum va deveni acest lucru relevant pe la mijlocul 
secolului. Concluzia este următoarea: în anii 2040 Statele Unite vor face ce 
fac de obicei când nu se mai simt în largul lor. Vor acţiona. 


CAPITOLUL 9 
Anii 2040 — Preludiu la un război 


Perioada din jurul anului 2040 va fi una prosperă pentru Statele Unite, 
comparativ cu anii 1990, 1950 sau 1890. La aproximativ 10 sau 20 de ani 
după un ciclu de 50 de ani din istoria Statelor Unite, schimbările făcute 
încep să dea roade în economie. Schimbările economice, tehnologice și 
imigrările din anii 2030 vor da rezultate la sfârșitul deceniului. 
Productivitatea va avea de câștigat de pe urma robotizării, iar înmulţirea 
fel ca în anii '90, procesele interne ale dezvoltării și cercetării americane (în 
special cele generate de Războiul Rece) vor da roade din plin. 

Așa cum am văzut de nenumărate ori în istorie, vremurile prospere nu 
sunt neapărat vremuri de pace și de stabilitate la nivel mondial. Întrebarea 
care se va ridica în 2040 va fi următoarea: care vor fi relaţiile Statelor Unite 
cu restul lumii? Pe de o parte, Statele Unite vor fi atât de puternice, încât, 
teoretic, orice acţiune întreprinsă ar avea consecinţe, undeva în lume. Pe de 
altă parte, Statele Unite vor dispune de o asemenea putere, mai ales după 
retragerea Rusiei și instabilitatea Chinei, încât își vor putea permite să nu le 
pese. Statele Unite sunt periculoase în forma cea mai benignă a pericolului, 
dar, dacă își pun ceva în cap, pot deveni devastator de implacabile. Întreaga 
lume va încerca să le blocheze, dar acest lucru va fi mai ușor de spus decât 
de făcut. Cei care vor putea evita o confruntare cu Statele Unite vor alege 
această cale deoarece riscurile unei confruntări vor fi prea mari. În același 
timp, răsplata pentru colaborare va fi substanţială. Aceste intersectări de 
situaţii se vor stabili în diferite moduri și vor implica diferite puteri. 

În jurul anului 2040, problema cea mai litigioasă va fi viitorul bazinului 
Oceanului Pacific. Va fi mai mult problema Pacificului de Nord-Vest și 
chiar și mai mult problema politicii Japoniei față de China și de Siberia. 
Problema de suprafaţă va fi rolul tot mai agresiv al Japoniei pe teritoriul 
Asiei, în procesul ei de a-și urma propriile interese economice, 
amestecându-se în interesele altor puteri, inclusiv ale Statelor Unite. În plus, 


va exista chestiunea respectului japonezilor față de suveranitatea chineză și 
chestiunea autodeterminării pentru Rusia maritimă. 

La un nivel mai profund, Statele Unite vor fi alarmate de puterea 
maritimă tot mai mare a Japoniei, aceasta însemnând inclusiv sisteme de 
supraveghere pe mare și în spaţiu. Japonia, care va mai importa petrol din 
Golful Persic, își va spori puterea în Marea Chinei de Sud și în strâmtoarea 
Malacca. La începutul anilor 2040, japonezii vor fi preocupaţi de 
stabilitatea din Golf și vor începe să-și facă simțită prezenţa în Oceanul 
Indian pentru a-și apăra interesele. Japonia va avea legături economice bine 
stabilite și foarte strânse cu multe dintre insulele din Pacific și va face 
înţelegeri pentru staţii radar de urmărire și control. Serviciile secrete 
americane vor suspecta că aceste baze vor servi deopotrivă ca baze pentru 
rachetele hipersonice antinavă ale japonezilor. Rachetele hipersonice se 
deplasează cu o viteză de cinci ori mai mare decât viteza sunetului — pe la 
mijlocul secolului XXI, viteza acestora va fi de zece ori mai mare decât cea 
a sunetului, adică 12 800 de kilometri pe oră și chiar mai repede de-atât. 
Aceste rachete pot lovi ţintele direct sau aparatele de zbor telecomandate 
(fără echipaj uman la bord), lansând muniţie asupra lor și apoi întorcându- 
se la bază. 

Japonezii vor împărţi apele cu Flota VII Americană, iar spaţiul, cu U.S. 
Space Command, un departament tot mai independent al armatei americane. 
Nici una dintre părţi nu va declanșa incidente pe mare sau în spaţiu și 
ambele naţiuni vor păstra relaţii formale cordiale. Însă japonezii vor fi 
conștienți de îngrijorarea americanilor — faptul că Pacificul nu se va mai 
găsi cu desăvârșire sub controlul lor. 

Principala preocupare a Japoniei va fi să-și protejeze rutele maritime de 
posibilele ameninţări din sud, mai ales în apele Indoneziei, culoarele dintre 
Oceanul Pacific și cel Indian. Indonezia este un arhipelag compus din multe 
insule și nenumărate grupuri etnice. A fost dintotdeauna fragmentată și a 
suferit întotdeauna — și va continua să sufere — multe mișcări separatiste. 
Japonia va face un joc complex, sprijinind unele dintre aceste mișcări în 
detrimentul altora, cu scopul de a-și asigura diferite strâmtori din apele 
indoneziene. 


Japonia va dori, de asemenea, să poată ţine flota americană departe de 
Pacificul de Vest. În acest scop, va face trei lucruri. Primul, va instala 
rachete hipersonice antinavă în insulele proprii, capabile să lovească până 
departe în Pacific. Al doilea, va pecetlui înţelegeri care să-i permită să 
instaleze senzori și rachete pe insule din Pacific pe care le domină deja 
economic, cum ar fi insulele Bonin (care includ Iwo Jima), insulele 
Marshall și Nauru. Aici strategia va fi să creeze puncte strategice prin care 
să poată sugruma transporturile comerciale și militare transpacifice 
americane. Astfel, rutele americane vor deveni previzibile, fiind mai ușor 
pentru sateliții japonezi să monitorizeze mișcările navelor americane. Cel 
mai deranjant lucru pentru americani va fi, totuși, gradul de activitate 
japoneză în spaţiu, unde se vor construi facilități nu numai militare, ci și 
comerciale și industriale. 

Politica americană va fi complexă, ca întotdeauna, și influenţată de 
diferiți factori. Ideea unei Chine puternice amenințând ariergarda rusă va 
deveni o adevărată obsesie în comunităţile militare și cele ale serviciilor 
secrete americane în anii 2010 și 2020. În anii 2030, această teamă va 
deveni un fixism în cadrul Departamentului de Stat, unde vechile politici nu 
se schimbă niciodată. Statele Unite vor continua, astfel, să sprijine o Chină 
sigură și stabilă. Dar acest lucru va deveni deosebit de iritant pentru relaţia 
SUA / Japonia în 2040. În mod evident, comportamentul Japoniei în China 
va fi incompatibil cu ideea americană despre o Chină stabilă. În 2040, 
relația dintre Washington și Beijing va fi tot mai strânsă, ceea ce va 
constitui o adevărată problemă pentru poporul japonez. 


Turcia 


În tot acest timp, Turcia se va deplasa decisiv înspre nord, spre Caucaz, 
profitând de căderea Rusiei. Parte din această deplasare o vor reprezenta 
intervenţiile militare, restul se va face prin alianțe politice. La fel de 
important este faptul că mare parte din influenţa Turciei va fi de natură 
economică — restul regiunii va fi nevoită să se alinieze la noua putere 
economică. Influenţa turcă se va extinde în mod inevitabil spre nord, 


dincolo de Caucaz, în Rusia și Ucraina, afirmându-se în zona incertă politic 
de pe Don și de pe Volga, și spre est, către centrul agricol al Rusiei. Turcia 
musulmană va influenţa Kazahstanul musulman, răspândind puterea turcă 
în Asia Centrală. Marea Neagră va aparţine Turciei, iar Crimeea și Odessa 
vor desfășura un comerţ intens cu turcii, care vor investi masiv în aceste 
regiuni. 

Înainte de a se prăbuși, Rusia își va fi creat un sistem de alianţe la sud 
de Turcia, așa cum a făcut și în timpul Războiului Rece. Pe măsură ce 
puterea sa va slăbi, iar ea va începe să se retragă, va lăsa în urmă un cordon 
de zone instabile, începând din Levant și până în Afghanistan. Turcia nu va 
fi interesată să intre în conflict cu Iranul și se va mulțumi să îl lase singur și 
izolat. Dar instabilitatea din Siria și din Irak va afecta direct interesele 
Turciei, mai ales pentru că populaţia kurdă va avea libertatea de a se gândi 
din nou la realizarea propriului stat. Siria și Irakul vor fi slabe fără sprijinul 
Rusiei, destrămate de conflictele inteme tradiţionale. Între pericolul 
extinderii instabilității în nord și amenințarea umplerii vidului de către alte 
puteri, turcii se vor deplasa spre sud. Desigur că turcii nu vor dori ca 
americanii să intervină în Irak: ceea ce s-a întâmplat în anii 2000 va fi de 
ajuns. 

Balcanii vor trece, de asemenea, printr-o perioadă de haos. Cum rușii 
slăbesc ca putere, tot așa se va întâmpla și cu aliaţii lor din Balcani, 
creându-se nenumărate dezechilibre regionale. Ungurii și românii vor 
încerca să umple o parte din aceste goluri, la fel vor face și grecii (inamicii 
istorici ai turcilor). Ca rezultat al acestei instabilități tot mai răspândite, 
Turcia, noua putere regională, va fi atrasă către Balcani. Ea va avea deja 
relaţii strânse cu ţările musulmane din Balcani — Bosnia și Albania — și, 
împreună, vor încerca să-și extindă sferele de influență, nu neapărat din 
dorinţa de agresivitate, ci din teama de intențiile altor ţări. 

Geografic vorbind, există un singur ţel esențial pentru oricare dintre 
puterile din această zonă: controlul estului Mediteranei și al Mării Negre. 
Este important să ne amintim că Turcia a fost întotdeauna atât o forță 
terestră, cât și una navală. Cu cât puterile europene se apropie mai mult de 
Bosfor, strâmtoarea care leagă Marea Neagră de Marea Egee, cu atât mai 


periculoasă devine situația pentru Turcia. Controlul turcilor asupra 
Bosforului este echivalent cu alungarea puterilor europene din Balcani, sau 
cel puţin cu ţinerea lor în șah. Prin urmare, este esenţială implicarea în 
Balcani pentru ca Turcia să devină o putere regională majoră. 

Pe la mijlocul anilor 2040, turcii vor deveni, într-adevăr, o putere 
regională. Vor crea reţele de relaţii departe, în Rusia, pentru a alimenta ţara 
cu produse alimentare și cu energie. Vor domina Irakul și Siria, sfera lor de 
influenţă ajungând astfel până în Arabia Saudită, cu rezervele ei de petrol și 
gaze naturale în scădere, care aprovizionează economia americană. Turcii 
își vor împinge sfera de influență înspre nord-vest, cât mai departe în 
Balcani, unde puterea lor se va ciocni de interesele aliaților-cheie ai SUA, 
cum ar fi Ungaria și România, care, la rândul lor, își vor forța influenţa 
înspre est, spre Ucraina, lovindu-se de influenţa turcă pe tot parcursul 
țărmului de nord al Mării Negre. Vor exista nenumărate conflicte, de la 
lupte de gherilă la războaie convenţionale locale, de jur împrejurul sferei de 
influenţă a Turciei. 

Turcia își va dezvolta armata, și-așa numeroasă, pentru a se potrivi 
noilor nevoi ale ţării, punând la punct forţe terestre impresionante, alături de 
forţe navale și aeriene formidabile. Lansându-și forța înspre Marea Neagră, 
pentru a proteja Bosforul, și înaintând spre Adriatica, pentru a-și spune 
cuvântul în conturarea evenimentelor din Balcani, Turcia va avea mare 
nevoie de o flotă. Aceste acţiuni vor necesita și o poziţie dominantă în estul 
Mediteranei, până în Sicilia. Bosforul nu va fi singura regiune care va avea 
nevoie de protecție. Strâmtoarea Otranto, poarta către Adriatica, va trebui, 
la rândul ei, controlată. 

Turcia va ajunge să ia atitudine împotriva aliaților SUA din sud-estul 
Europei, intimidând Italia prin puterea ei crescândă. Punctul culminant va fi 
atins în clipa în care Egiptul, o ţară dintotdeauna instabilă, se va confrunta 
cu o criză internă, iar Turcia își va folosi statutul de ţară musulmană 
conducătoare pentru a stabiliza zona cu propriile trupe. Dintr-odată, trupele 
turcești de menţinere a păcii vor fi prezente în Egipt, controlând Canalul 
Suez, și în poziţia de a face ceea ce Turcia a făcut mereu: să împingă sfera 
de influență spre vest, înspre Africa de Nord. Dacă Turcia va profita de 


această ocazie, va deveni puterea absolută în Eurasia de Vest. Israelul va 
rămâne o forță puternică, desigur, dar abilitatea Turciei de a-și extinde 
puterea ca naţiune musulmană îl va obliga să convieţuiască alături de ea, o 
naţiune văzută deja ca un stat puternic, dar prieten. 

Controlul Canalului Suez va deschide noi posibilități pentru Turcia, care 
va fi deja prezentă în Peninsula Arabiei, luptându-se cu insurgenții arabi. 
Liniile de aprovizionare terestre vor cunoaște nenumărate tensiuni, iar cu 
controlul asupra Canalului Suez, Turcia va putea să-și aprovizioneze trupele 
prin Marea Roșie. Astfel, își va consolida controlul asupra Peninsulei 
Arabiei, dobândind o poziţie și mai amenințătoare faţă de Iran, poziţie ce-i 
va permite să blocheze porturile iraniene și să poată lovi dinspre vest. 
Turcia nu va dori să facă nimic din toate aceste lucruri. Dar simpla 
perspectivă a unei astfel de ameninţări va reduce Iranul la tăcere, ceea ce va 
servi intereselor Turciei. 

Prin urmare, putem concluziona că Turcia va ajunge în Oceanul Indian 
prin Marea Roșie. Se va concentra pe Golful Persic, unde își va consolida 
controlul asupra Peninsulei Arabiei și a rezervei sale, încă valoroase, de 
petrol. Datorită acestor acţiuni, Turcia va deveni un pion important pentru 
securitatea Japoniei. Japonia a depins dintotdeauna de rezervele de petrol 
din Golf. Dacă turcii vor domina această regiune, japonezii vor fi interesaţi 
să ajungă la o înţelegere cu ei. Ambele ţări vor fi puteri economice și 
militare importante, interesate să mențină rutele maritime între strâmtoarea 
Hormuz și strâmtoarea Malacca. În consecinţă, vor exista conflicte de 
interese cu câteva puncte de fricțiune. 


Mediterană 

Rutele maritime din Orientul Mijlociu 


Desigur că impunerea Turciei ca putere în regiune va fi alarmantă 
pentru Statele Unite, mai ales că acest lucru se va întâmpla în același 
moment cu ridicarea Japoniei. Cooperarea restrânsă dintre Turcia și Japonia 
în Oceanul Indian va fi deosebit de tulburătoare. Puterea turcă va fi 
copleșitoare în Golful Persic la momentul respectiv — așa cum va fi și cea 
navală japoneză în Pacificul de Nord-Vest. Statele Unite vor rămâne puterea 
dominantă în Oceanul Indian, dar, ca și în cazul Pacificului, lucrurile nu se 
vor menţine pe acest curs. 

La fel de deranjant va fi și modul în care Turcia va aduna vestigiile 
islamiste din generaţia anterioară, adăugând o greutate ideologică și morală 
superiorității sale în regiune. Pe măsură ce influenţa ei se va răspândi, 
Turcia va deveni mai mult decât o putere militară. Acest lucru îi va neliniști 
pe americani, ca și pe indieni. 

Statele Unite vor avea deja o relaţie îndelungată cu India, încă de pe 
vremea războiului americano-jihadist, de la începuturile secolului XXI. 
Deși India, divizată intern, nu va reuși să devină o putere economică 
mondială, ea va ajunge o putere regională destul de importantă. India nu va 
privi cu ochi buni intrarea turcilor musulmani în Marea Arabiei și se va 
teme de o expansiune și mai mare a turcilor în Oceanul Indian. Interesele 
indienilor vor concorda cu cele ale americanilor și, astfel, Statele Unite se 
vor afla în aceeași poziţie în Oceanul Indian ca și în Oceanul Pacific. Se vor 


alia pe uscat cu o ţară vastă și populată pentru a ţine piept unor puteri 
maritime mai mici, dar mai dinamice. 

Pe măsură ce acest proces se va amplifica, puterea Japoniei și a Turciei 
— la celelalte capete ale Asiei — va deveni substanţială. Fiecare își va extinde 
interesele pe continentul asiatic, transformându-și bunurile maritime pentru 
a le susţine acţiunile. În plus, fiecare își va dezvolta operaţiunile de pe 
bazele spaţiale pentru a lansa cu regularitate sisteme controlate manual sau 
prin telecomandă. Va exista și o colaborare de un anumit grad în spaţiu; 
Japonia va fi înaintea Turciei ca tehnologie, dar accesul la bazele de lansare 
ale Turciei va conferi Japoniei un plus de securitate împotriva unui atac 
american. Această cooperare va constitui o nouă sursă de disconfort pentru 
Statele Unite. 

Pe la mijlocul secolului, influenţa Turciei se va extinde până în Rusia și 
în Balcani, unde se va ciocni de Polonia și de restul coaliției est-europene. 
Va deveni, de asemenea, o importantă putere mediteraneeană, care va 
controla Canalul Suez și-și va proiecta influenţa în Golful Persic. Turcia le 
va da motive serioase de îngrijorare polonezilor, indienilor, israelienilor și, 
mai presus de orice, americanilor. 


Polonia 


Coșmarul Poloniei a fost dintotdeauna un atac simultan al Rusiei și al 
Germaniei. Confruntată cu o asemenea situație, așa cum a fost cazul în 
1939, Polonia nu va avea nici o șansă. Căderea Rusiei, în 2020, va crea, 
aşadar, o oportunitate și o necesitate pentru Polonia. Așa cum Rusia nu va 
avea de ales decât să-și mute zonele-tampon cât mai la vest posibil, tot așa 
Polonia va dori să-și mute graniţele cât mai la est. 

Din punct de vedere diacronic, Polonia nu a avut prea des o astfel de 
posibilitate, fiind strivită și dominată de trei imperii — rus, german și austro- 
ungar. Dar, în secolul al XVII-lea, ţara a avut șansa de a se extinde, 
confruntată cu o Germanie divizată și cu o Rusie care nu ajunsese încă o 
forţă de temut în Occident. 


Problema polonezilor fusese un front sudic nesigur. În 2040, aceasta nu 
va mai constitui o piedică, de vreme ce restul țărilor Europei de Est care se 
vor confrunta cu rușii vor fi, la rândul lor, nerăbdătoare să-și construiască 
zone-tampon spre est, lecţia din 1991 fiind încă vie în amintirea lor. Acest 
bloc estic va avea însă altă dimensiune: una economică. De la reunificarea 
din 1871, Germania a fost puterea economică a Europei. Chiar și după cel 
de-Al Doilea Război Mondial, când Germania și-a pierdut voinţa și 
încrederea politică, ea a rămas cea mai dinamică putere economică de pe 
continent. 

După 2020, lucrurile se vor schimba semnificativ. Economia germană 
va purta povara unei populaţii îmbătrânite. Înclinaţia Germaniei către 
megastructuri corporatiste va duce la o ineficiență pe termen lung și va 
menține economia la cote înalte, dar leneșă. O mulțime de probleme, 
comune marii majorităţi a Europei Centrale și de Vest, va copleși ca o plagă 
Germania. 


STATELE 
GERMANE! 


Polonia la 1660 
Însă est-europenii vor fi dus un al doilea Război Rece (în alianţă cu cea 
mai mare putere tehnologică a lumii, SUA). Războiul Rece este cel mai bun 
dintre toate războaiele, căci stimulează națiunea în cauză, fără să o distrugă 
însă. Multe dintre capacităţile tehnologice prin care Statele Unite își vor 


dobândi avantajul lor enorm vor fi determinate de cel de-al doilea Război 
Rece, iar Polonia va fi invadată de tehnologie și expertiză americană. 

Rămasă de una singură, Germania nu va avea nici înclinația, nici 
puterea de a se opune blocului polonez, așa cum îl vom numi de acum 
încolo. Germanii vor fi însă conștienți de traiectoria pe care o urmează. La 
momentul potrivit, blocul polonez va depăși puterea Europei Centrale și de 
Vest și va realiza exact ceea ce Germania a visat cândva. Va asimila și 
dezvolta partea vestică a fostului Imperiu Rus și, în consecință, va clădi un 
bloc economic de proporţii uriașe. 

Slăbiciunea principală a blocului polonez va fi lipsa accesului la oceane. 
Va dispune de porturi în teritoriul baltic, dar acestea ar putea fi blocate deja 
de alte țări, chiar cu capacităţi navale minime. Skagerrakul va fi un punct 
critic periculos. 

Dacă va fi singura cale de ieșire pe care o va putea avea Polonia, atunci 
ruta maritimă poloneză pentru legătură cu Statele Unite și cu restul lumii va 
fi deosebit de vulnerabilă. A doua opţiune va fi găsirea unui port la Marea 
Adriatică. Croaţia, apropiată de secole ungurilor, va controla portul Rijeka. 
Deși limitat, acesta se va dovedi cu siguranţă de folos. 

Vor exista două probleme în folosirea portului, ambele având legătură 
cu turcii. În primul rând, turcii vor fi foarte implicaţi în Balcani; același 
lucru va fi valabil pentru români și unguri. Așa cum se întâmplă cu toate 
situațiile din Balcani, și aceasta va fi una încâlcită, cu legături religioase 
complicate de ostilități naţionale. Turcii nu vor dori să vadă blocul polonez 
deplasându-se spre Mediterana și se vor folosi de tensiunile bosniaco-croate 
pentru a menţine insecuritatea. Dar, chiar și dacă acest lucru nu va constitui 
o problemă, folosirea Adriaticii și a Mediteranei nu va însemna că blocul 
polonez va dispune pur și simplu de o flotă comercială în regiune. Totul va 
depinde de controlul strâmtorii Otranto. O alternativă va fi ca Polonia să 
invadeze Germania și Danemarca pentru a pune stăpânire pe Skagerrak, dar 
polonezii nu vor fi în poziţia de a întreprinde asemenea acțiune. 

Skagerrak 

Blocul polonez se va ciocni de turci în două puncte. Unul va fi în 
Balcani, unde problema va fi accesul la Mediterana. Celălalt va fi chiar în 
Rusia, unde influenţa turcă se va extinde înspre vest, prin Ucraina, în timp 
ce influenţa blocului se va extinde înspre est. Cea de-a doua problemă nu va 
fi la fel de explozivă precum prima, întrucât va exista destul loc pentru 
ambele puteri, dar va fi o problemă secundară destul de importantă. Nimeni 
nu va fi delimitat sferele de influență din Ucraina și din sudul Rusiei. Şi, 
dată fiind ostilitatea Ucrainei față de Polonia — cu care are un antagonism 
istoric ce datează încă din secolele al XVI-lea, al XVII-lea — dar și faţă de 
Turcia, fiecare s-ar putea să manipuleze situaţia până la noi divergențe. 

Polonezii vor avea mare nevoie de americani în această situaţie. Doar 
americanii vor avea forţa să reziste turcilor în Mediterana și o vor face din 
proprie inițiativă pentru a împiedica indicarea unei noi puteri din Eurasia în 
regiune. Deşi Turcia va fi departe de atingerea acestui ţel, se va mișca totuși 
în această direcţie. Strategiile americane de zădămicire a apariţiei puterilor 
regionale eurasiatice, înainte ca acestea să devină prea puternice, prevenind 
apariţia oricărei puteri navale, vor dicta blocarea Turciei. 

În același timp, politica SUA va cere, de asemenea, ca Statele Unite, în 
loc să ia atitudine directă, să delege în acest scop puterile regionale 
interesate și ele în a se opune turcilor. Blocul polonez nu va fi o ameninţare 
imediată la adresa intereselor americane, așa cum se va întâmpla cu turcii. 
Strategia americană va fi, prin urmare, nu aceea de a-și implica toate forțele 


în bătălie, ci de a transfera tehnologie blocului polonez, pentru ca acesta să 
poată da curs strategiei pe cont propriu. 

În jurul anului 2045, blocul polonez își va fi asigurat Rijeka, absorbind 
atât Slovenia, cât și Croaţia. Ambele ţări vor căuta protecţia blocului 
împotriva rivalilor din Balcani, cum ar fi Serbia și Bosnia. Blocul polonez 
va întări serios frontierele cu acestea din urmă. Serbia va fi exclusă din 
bloc, deoarece polonezii și ceilalți membri nu vor dori ca politica Serbiei 
să-i ţină în loc. Cu ajutorul forței tehnologice americane, Polonia va trece la 
integrarea și dezvoltarea rapidă a capacităţii navale și spaţiale necesare 
pentru a-i înfrunta pe turci în Adriatica și Mediterana. Rata dezvoltării 
blocului polonez se va dovedi cutremurătoare, iar turcii vor începe să-și dea 
seama că se confruntă cu o provocare nu numai din partea blocului polonez, 
ci chiar din partea Statelor Unite. 

De la graniţele lor apropiate, germanii vor privi această criză cu 
îngrijorare, susținându-i, desigur, pe turci. Nu vor face nici o mișcare de 
unii singuri, dar germanii vor fi destul de conștienți de consecinţe, în caz că 
blocul polonez înfrânge Turcia. În acest caz, dacă se menţine unit, blocul 
polonez va fi practic reîncarnarea fostei Uniuni Sovietice, cu mare parte din 
resursele europene — la care se va adăuga Orientul Mijlociu. Germanii îi vor 
cunoaște pe americani destul de bine pentru a-și da seama că aceștia vor lua 
atitudine împotriva blocului, dacă acesta ar repurta o victorie atât de 
răsunătoare, însă vor ști, de asemenea, că șocul noii confruntări se va 
răsfrânge chiar asupra lor. Dacă blocul polonez ar fi în această poziţie 
dominantă, Statele Unite ar trebui să îi împiedice să domine și Europa de 
Vest, fapt ce ar însemna că Germania ar deveni, încă o dată, un potenţial 
câmp de bătaie. Succesul blocului polonez ar naște pericole cu bătaie scurtă 
și lungă pentru Germania. 

Va fi, aşadar, în interesul Germaniei să îi ajute pe turci cum poate mai 
bine să păstreze conflictul la intensitate redusă și în limitele unei confruntări 
pacifiste. Însă ajutorul de care vor avea nevoie turcii va fi în scopul 
strangulării blocului polonez. Cheia va fi izolarea acestuia de Statele Unite 
și de comerţul internațional. Dacă turcii ar izola blocul polonez în Adriatica, 
iar germanii ar putea să născocească o cale de a obstrucționa ţările baltice, 


blocul polonez s-ar afla la ananghie. Dar, pentru ca Germania să facă așa 
ceva, va trebui să fie absolut sigură că turcii vor reuși —, ceea ce presupune 
că americanii nu vor interveni la capacitate maximă. Cum Germania nu 
poate fi sigură de nici una dintre aceste variante, va prefera să stea și să 
aștepte. 

Americanii vor aștepta la rândul lor rezultatul evenimentelor din lume. 
Vor înarma blocul polonez și-l vor încuraja să se confrunte cu turcii. Îi vor 
sprijini pe indieni în Oceanul Indian. Vor întări puterea chinezilor și a 
coreenilor și vor dezvolta treptat forțe americane în Pacific și în 
Mediterana. Vor face tot ce le stă în putință să stranguleze atât Japonia, cât 
și Turcia, fără a acţiona direct împotriva lor. Şi-și vor face treaba bine — 
prea bine chiar. Atât Turcia, cât și Japonia, foarte conștiente de abilitatea 
istorică a Statelor Unite de a înarma și sprijini până la perfecţiune aliaţii, 
vor ajunge la concluzia că se confruntă cu un dezastru, dată fiind această 
tactică a americanilor de a se folosi de terți pentru a-și înfrunta adversarii. 
Iar acest lucru va face lucrurile să ia o întorsătură urâtă. 


Presiuni şi alianţe 


Statele Unite s-au confruntat cu criza pe multiple fronturi, cu un secol în 
urmă, când, în anii '40, Germania și Japonia au atacat simultan interesele 
Americii. Şi atunci, Statele Unite s-au ghidat împotriva Germaniei, și China 
împotriva Japoniei. Acum, un secol mai târziu, Statele Unite vor fi din nou 
pregătite să joace un meci de durată. Nu vor avea nici o intenţie de a ocupa 
sau de a distruge Turcia ori Japonia, cu atât mai puţin Germania. Statele 
Unite adoptă un joc defensiv, blocând puterile ce apar. Nu aplică o strategie 
ofensivă, chiar dacă așa pare. Strategia americană va fi să descurajeze orice 
amenințări pe o perioadă lungă de timp, determinându-i pe potenţialii 
adversari să se implice în conflicte pe care nu vor putea nici să le încheie, 
nici să le abandoneze. În această strategie, Statele Unite vor invoca de 
fiecare dată principiile determinării de sine și ale valorilor democrației, 
zugrăvindu-i pe turci și pe japonezi drept agresori care subminează 
suveranitatea națională, violând drepturile omului. 


Pe lângă diplomaţia de ordin public, vor exista și o serie de confruntări 
ceva mai directe. 

Prima va fi de natură economică. Piaţa americană, încă uriașă, se va 
dovedi un consumator important de produse japoneze și, într-o mai mică 
măsură, de produse turcești. Statele Unite vor rămâne, de asemenea, sursa 
majoră de tehnologie modemă. Oprirea accesului la piaţa americană și la 
sursa de tehnologie nouă ar fi greu de suportat. Statele Unite se vor folosi 
de aceste pârghii pentru a manipula ambele ţări. Vor opri exporturile 
anumitor tehnologii, mai ales al celor cu potenţial militar, limitând 
importurile produse din aceste ţări. 

În același timp, Statele Unite vor susţine o serie de mișcări naţionaliste 
în China, Coreea și India. Vor sprijini, de asemenea, prin blocul polonez, 
mișcările naţionaliste din Rusia și din Ucraina, din sfera de influență a 
Turciei. În cadrul acestei strategii, americanii se vor concentra cel mai mult 
pe Balcani şi pe Africa de Nord, cu precădere pe Egipt. În Balcani, blocul 
polonez (foarte dependent de Croaţia) va evita să se alieze cu Serbia, 
vechiul inamic al Croaţiei, creând astfel un gen de zonă-tampon cu Turcia. 
Statele Unite vor începe un program agresiv de susținere a rezistenţei 
Serbiei împotriva Turciei, extinzându-l și către Macedonia. Grecii, inamici 
istorici ai turcilor, vor deveni aliaţi apropiaţi ai Statelor Unite și le vor 
susține eforturile, deși nu se vor alinia oficial la blocul polonez. 

Din perspectivă geopolitică, aceste alianţe și manevre nu sunt greu de 
prevăzut. Așa cum am spus, ele urmează tipare bine stabilite, cu rădăcini 
adânci în nenumărate secole de istorie. Ceea ce fac eu este să urmăresc cum 
ies la iveală tiparele tradiționale în contextul secolului XXI. În această 
regiune, după ce Statele Unite vor începe să susțină rezistența împotriva 
turcilor, Balcanii vor deveni o zonă periculos de încordată, iar turcii vor 
consuma resursele într-o zonă în care interesul lor principal este defensiv. 
Vor încerca să protejeze Bosforul. Dacă se retrag, credibilitatea lor (în sfera 
lor de influenţă încă incertă) va fi serios zdruncinată. 

Statele Unite vor încerca, de asemenea, să susțină naționalismul arab, 
atât în Egipt, cât și în Peninsula Arabiei. Turcii vor avea grijă să nu fie 
excesiv de agresivi sau lacomi în impunerea puterii lor, și totuși, 


sentimentele antiturcești vor prevala. Statele Unite vor exploata acest tip de 
sentimente naţionaliste, nu pentru că americanii și-ar dori sincer să le dea 
vreo direcţie, ci pentru a submina puterea turcilor. Turcia va fi îngrijorată cu 
privire la ajutorul SUA acordat blocului polonez și Africii de Nord. Scopul 
lor va fi să remodeleze și să limiteze atitudinea turcilor, dar orice amestec 
va fi departe de ceea ce turcii privesc ca amenințare la adresa intereselor 
naţionale fundamentale. 


Spaţiul cosmic și Stelele Războinice 


Cea mai amenințătoare mișcare pe care o vor întreprinde Statele Unite 
în timpul acestei perioade va fi pe mare — iar aceste acţiuni nu vor avea, de 
fapt, loc pe apă, ci în spaţiu. În anii 2030, Statele Unite vor fi început un 
program discret de comercializare a spaţiului, concentrându-se, în principal, 
pe producerea de energie. Pe la mijlocul anilor 2040, această dezvoltare se 
va extinde, într-o oarecare măsură, dar va fi încă puternic subvenţionată și 
departe de a fi economicoasă. Dar, în timpul comercializării spaţiului, 
Statele Unite își vor dezvolta din ce în ce mai mult capacitatea de a lucra cu 
ajutorul roboților în spaţiu, folosindu-se de oameni doar pentru cele mai 
complexe lucrări. Va exista o infrastructură solidă, ceea ce va da ţării un 
avantaj și mai mare. 

Căutând să se folosească de atuurile din spaţiu pentru a-și îmbunătăţi 
dominaţia pe pământ, Statele Unite își vor concentra întreaga atenţie asupra 
infrastructurii. Vor abandona treptat strategiile costisitoare și ineficiente 
care constau în folosirea trupelor înarmate până în dinţi, în vehicule 
consumatoare de combustibil, la mii de kilometri depărtare, pentru a-și 
exercita puterea. În locul acestor acţiuni, Statele Unite vor construi un 
sistem de aparate de zbor hipersonice, fără echipaje umane, cu baza pe 
teritoriul lor, dar controlate de la centre instalate în spaţiu, pe orbite 
geosincrone deasupra regiunilor care ar putea constitui ţinte potenţiale — 
platforme pe care eu le voi numi „Stele Războinice”, din simplu motiv că 
este un nume... cool. Pe la mijlocul secolului, aparatele de zbor hipersonice 
și rachetele vor atinge viteze care vor depăși de zece ori viteza sunetului, 


adică aproximativ 13 000 de kilometri pe oră. O rachetă lansată din Hawaii 
ar putea lovi o navă aflată pe coasta Japoniei sau un petrolier din Manciuria 
într-o jumătate de oră. 

Statele Unite vor crea, de asemenea (în secret, din moment ce tratatele 
din secolul trecut încă vor fi în vigoare), rachete care vor putea fi lansate 
din spaţiu cu efecte devastatoare, la viteze foarte mari, către ţinte de pe 
suprafaţa solului. Dacă platformei i s-ar întrerupe comunicarea cu solul, va 
putea fi capabilă să conducă automat bătălia din spaţiu — dacă s-ar necesita 
lansarea unei cantităţi de explozibil către un punct precis, la o oră exactă, pe 
baza unei extraordinare inteligenţe spaţiale. 

Bătăliile din secolul XXI vor necesita o eleganță a comunicaţiilor. 
Foarte important în evoluţia bătăliilor din spaţiu va fi transferul facilităților 
de bază, de control și de comandă. Controlul desfășurat de la sol este 
vulnerabil. Între momentul în care o imagine este preluată în spaţiu și 
transmisă printr-o serie de sateliți către pământ și cel în care comanda este 
trimisă către sisteme de arme supersonice, vor fi trecut nenumărate secunde. 
Foarte important, cu cât există mai multe legături, cu atât mai mare devine 
numărul posibilelor puncte în care se poate eșua, iar inamicul poate 
întrerupe semnalul. Un inamic ar putea, de asemenea, ataca centrul de 
control de la sol, receptoarele și transmițătoarele. Vor exista multe variante 
low-tech de întrerupere, dar, plasate în spaţiu, centrele de comandă vor fi 
mult mai sigure și cu șanse mai mari de supravieţuire, cu abilităţi 
nestingherite de comunicare cu armamentul și cu personalul. 

În zilele noaste, mare parte din știința necesară unor astfel de sisteme se 
află încă la început. Pe la mijlocul secolului, totuși, ea va funcţiona. Acum, 
fiți puţin atenţi. Vă voi descrie cum va arăta cu adevărat lumea tehnologiei. 
Nu încerc să scriu un episod din Battlestar Galactica. Aceste previziuni se 
bazează pe realități tehnologice, pe idei solide despre viitorul tehnologiei și 
pe planuri reale de război. Platformele din spațiu vor dispune atât de 
sisteme de senzori absolut superbe, cât și de o inteligență extraordinară la 
bord și alte platforme orbitale de care să se folosească. De acolo, suprafaţa 
planetei se va vedea cu o precizie deosebită și se vor putea comanda atacuri 
cu rachete hipersonice după necesităţi — de la lovituri direcționate către 


grupuri care vor pune explozibil pe marginea drumului până la flote aflate 
în largul mării. Dacă o pot vedea, o vor putea lovi. 

Folosindu-se de lecţiile învăţate în timpul construcţiilor spaţiale din anii 
2030, sunt de părere că planurile de viitor ale Statelor Unite vor necesita 
crearea unui sistem format din trei Stele Războinice. Principala Stea 
Războinică va fi localizată pe o orbită geosincronă, deasupra Ecuatorului, 
aproape de coasta peruviană. O a doua va fi plasată deasupra regiunii 
Papua-Noua Guinee, iar a treia deasupra Ugandei. Cele trei stele vor fi 
aranjate la intervale aproape exacte. 

Majoritatea ţărilor nu vor privi cu ochi buni existenţa sistemului Stelelor 
Războinice, însă japonezii și turcii vor fi cei mai alarmaţi. Se pare că una 
dintre Stelele Războinice va fi instalată la sud de Turcia, iar cealaltă la sud 
de Japonia. Fiecare se va putea folosi de senzorii de la bord, dar și de 
senzorii aflați la distanţă, care orbitează în jurul pământului, capabili să se 
oprească și să supravegheze un loc perioade lungi de timp, pentru a 
monitoriza aceste țări. Şi, poate cel mai important lucru este că ele vor fi 
capabile să impună o blocadă de nestăvilit oricăreia dintre ţări, în orice 
moment. Stelele Războinice nu vor putea ocupa Turcia sau Japonia, dar vor 
putea să le ţină în frâu. 

Deși se vor aloca mulţi ani pentru proiectarea noilor sisteme spaţiale, 
ele vor fi instalate cu o viteză uluitoare. Cu o rapidă desfășurare de forțe, 
comandată în jurul anului 2040, sistemele vor fi operaţionale la capacitate 
maximă în a doua jumătate a deceniului... să zicem prin 2047, de dragul 
preciziei. Această desfășurare de forțe va fi pe măsura credinţei că o Stea 
Războinică este invulnerabilă, că nici o ţară nu are cum să o atace sau să o 
distrugă. Statele Unite au mai fost în această situaţie și legat de alte 
superlative ale sale — nave de război, portavioane și bombardiere 
nedetectabile prin radar. Există o aroganță înnăscută în planificarea militară 
americană, întemeiată pe credința că nici o altă naţiune nu poate egala 
tehnologia americană. Prezentarea sistemului ca invulnerabil, oricât de 
riscant ar fi acest lucru, va aduce cu sine implementarea sa deosebit de 
rapidă. 


Tensiunea creşte 


Implementarea Stelelor Războinice, introducerea noii generaţii de 
armament controlat din spaţiu și acţiunile politice agresive la sol, alături de 
presiunile economice, toate acestea vor avea ca scop stoparea Japoniei și a 
Turciei. lar din punctul de vedere al Turciei și al Japoniei, cerinţele 
americanilor vor fi atât de extreme, încât vor părea de-a dreptul iraționale. 
Americanii vor cere ca ambele ţări să-și retragă forțele în spatele graniţelor 
lor originale și le vor cere garantarea dreptului de trecere prin Marea 
Neagră, Marea Japoniei și Bosfor. 

Dacă japonezii vor fi de acord cu aceste condiţii, întreaga lor structură 
economică ar avea de câștigat. Turcii ar putea lua și ei în considerare o 
transformare a economiei, dar și haosul politic cu care s-ar confrunta 
ulterior. Mai mult, Statele Unite nu vor cere aceleași lucruri și blocului 
polonez. De fapt, Statele Unite vor cere ca Turcia să predea Balcanii, 
Ucraina și o parte din sudul Rusiei polonezilor, și să lase Caucazul, din nou, 
pradă haosului. 

Statele Unite nu se vor aștepta ca Turcia sau Japonia să capituleze. Nu 
aceasta va fi intenția americanilor. Aceste cerințe vor fi, pur și simplu, 
platforma de pe care americanii vor încerca să creeze presiune asupra 
acestor ţări, limitându-le dezvoltarea și accentuându-le insecuritatea. 
Americanii nu se vor aștepta, cu adevărat, ca aceste naţiuni să revină la 
poziţiile lor din 2020, ci vor dori să le descurajeze expansiunea. 

Japonezii și turcii nu vor privi lucrurile în același fel. Din perspectiva 
lor, varianta cea mai fericită ar fi ca Statele Unite să încerce să le distragă 
atenţia de la chestiunile acute, creând probleme internaţionale fără ieșire. 
Varianta cea mai nefericită ar fi ca Statele Unite să pregătească terenul 
pentru prăbușirea lor geopolitică. Oricum, atât Turcia, cât și Japonia nu vor 
avea de ales decât să se pregătească pentru ce e mai rău. 

Turcia și Japonia nu se vor bucura de experiența americanilor în spaţiu. 
Poate că vor fi capabile să construiască sisteme spaţiale asistate de echipaje 
umane și poate vor fi deja recunoscute pentru aceste abilități la momentul 
respectiv. Însă capacitatea militară de care va dispune Statele Unite va fi 


dincolo de posibilităţile lor, desigur, într-o perioadă de timp care ar putea 
face Statele Unite să-și revizuiască politica. Nici Japonia și nici Turcia nu 
vor fi în poziţia de a le revizui pe ale lor. 

Statele Unite nu vor plănui să ducă un război nici cu Japonia, nici cu 
Turcia, ci făcându-le doar să le strivească până își vor domoli dinamismul și 
vor deveni mai maleabile faţă de cerințele SUA. Drept rezultat, Turcia și 
Japonia vor fi interesate să limiteze puterea americană, formând o coaliţie. 
În anii 2040, transformările tehnologice din industria războiului vor ușura 
foarte mult realizarea unor alianţe strânse. Spaţiul va schimba ecuaţia 
geopolitică. 

Turcii și japonezii vor putea să se sprijine unii pe alţii. Statele Unite 
sunt o putere nord-americană. Japonia și Turcia sunt ambele puteri cu o 
prezență importantă în Eurasia. 

Acest lucru creează terenul atât pentru o alianță naturală, cât și pentru 
un ţel comun al acestor ţări. Puterea japoneză învăluie coasta Pacificului, 
dar în 2045 se va fi extins în arhipelagul asiatic și, de asemenea, pe 
continent. Sfera de influenţă a turcilor se va extinde în Asia Centrală și 
chiar în vestul musulman al Chinei. Prin urmare, va exista posibilitatea ca, 
în cazul unei colaborări între Japonia și Turcia, acestea să poată crea o 
putere paneurasiatică ce ar putea rivaliza cu Statele Unite. 

Problema, în toată această poveste, va fi, desigur, Polonia, și faptul că 
influenţa turcă nu va putea penetra dincolo de Balcani. Dar acest lucru nu le 
va împiedica pe Turcia și pe Japonia să caute alianțe. Dacă va exista măcar 
o putere europeană care să poată fi atrasă în coaliţie, atunci Polonia s-ar 
confrunta cu o problemă serioasă. Resursele și atenţia i-ar fi concentrate în 
altă direcţie, dând Turciei mână liberă în Ucraina și în Rusia și punând la 
dispoziţia alianţei turco-japoneze un al treilea pilon de sprijin. Ţara 
europeană la care se vor gândi va fi Germania. Din perspectiva Turciei și a 
Japoniei, dacă Germania ar putea fi convinsă că ameninţarea reprezentată 
de blocul polonez, susținut de SUA, ar fi suficient de periculoasă, iar 
crearea unui pact tripartit ar putea fi suficient de ameninţător pentru a forța 
Statele Unite să acţioneze cu precauţie, atunci posibilitatea de a-și asigura 
Eurasia și de a-i exploata resursele împreună ar fi viabilă. 


Germania nu va crede nici o secundă că Statele Unite ar putea fi 
intimidate. Se va teme, cu siguranţă, că o coaliţie tripartită ar declanșa un 
răspuns militar imediat din partea americanilor. Germania se va gândi, de 
asemenea, că, în cazul în care blocul polonez va fi eliminat, ea se va 
confrunta cu turcii în bazinul Dunării, conflict care o va face să evite orice 
implicare. Prin urmare, deși îi consider pe germani cea mai potrivită alegere 
pentru formarea unei coaliții cu 'Turcia și cu Japonia, cred, de asemenea, că 
Germania va refuza să se implice — cu o singură excepţie. Dacă Statele 
Unite se implică într-un război cu Turcia și cu Japonia și sunt aliaţi cu 
Polonia, Polonia ar putea foarte bine să iasă serios slăbită din acest război. 
În acest caz, o intervenţie ulterioară a Germaniei va însemna un risc minim 
și un câştig maxim. În cazul în care Statele Unite ar câștiga din prima, nici 
Germaniei nu-i va merge rău. Dacă Statele Unite și Polonia ar fi amândouă 
învinse — ceea ce este foarte puţin probabil —, atunci Germania ar avea 
oportunitatea de a se mișca repede ca să se impună. Pentru Germania, cea 
mai înțeleaptă alegere ar fi să aștepte să vadă ce se va întâmpla cu Polonia, 
și exact acesta va fi jocul pe care îl va juca la mijlocul secolului XXI. 

Celălalt posibil membru al coaliţiei ar putea fi Mexicul, deși nu este o 
posibilitate prea realistă. Să ne amintim că Mexicul a fost invitat să intre în 
alianță cu Germania în Primul Război Mondial, așa că nu ar fi pentru prima 
oară. Mexicul se va dezvolta rapid timp de 50 de ani în acest nou secol și va 
fi o putere economică majoră la sfârșitul anilor 2040, deși va continua să 
trăiască în umbra Statelor Unite. Va trece prin migrări masive ale populaţiei 
sale către zona de frontieră din sud-vest, după lansarea noii politici 
americane cu privire la imigrări, în 2030. Acest fenomen va deranja Statele 
Unite într-o anumită măsură, dar Mexicul nu se va afla în poziţia de a intra 
într-o coaliție antiamericană la sfârșitul anilor 2040. 

Serviciile secrete americane vor intercepta, desigur, discuţiile dintre 
Tokyo și Istanbul (căci acolo se va muta capitala de la Ankara, adică acolo 
unde fusese pe vremuri) și vor afla despre tatonarea terenurilor din 
Germania și Mexic. Statele Unite își vor da seama de gravitatea situaţiei. 
Ele vor ști, de asemenea, de planurile strategice comune japonezo-turce, în 
cazul izbucnirii unui război. Nu va exista nici o alianţă oficială, însă Statele 


Unite nu vor mai fi sigure dacă se confruntă cu două puteri separate și 
stăpâne pe situaţie. Vor avea senzația că vor avea de-a face cu o singură 
coaliție, care ar putea, într-adevăr, să domine Eurasia — temerea americană 
primordială. Acest lucru ne duce cu gândul la strategiile despre care am 
discutat în capitolele anterioare ale cărții. Dacă ar controla Eurasia, coaliția 
japonezo-turcă ar fi invulnerabilă atacurilor și capabilă să ia în considerare 
o confruntare în spaţiu și pe mare cu Statele Unite. 

Răspunsul americanilor va fi o politică pe care au aplicat-o de 
nenumărate ori de-a lungul istoriei — vor sugruma economic toate aceste 
puteri. Ambele ţări vor depinde, într-o oarecare măsură, de exporturi, 
dificile într-o lume în care populaţia nu va mai crește foarte rapid. Statele 
Unite vor începe să formeze un bloc economic care va acorda statutul de 
„naţiune favorizată” pentru exporturi către Statele Unite acelor ţări pregătite 
să înceteze relaţiile comerciale cu Turcia și cu Japonia și să înceapă unele 
cu alte naţiuni — nici măcar nu neapărat cu Statele Unite — care ar putea să 
furnizeze aceleași bunuri. Cu alte cuvinte, SUA vor boicota, fără prea multă 
subtilitate, produsele japoneze și turcești. 

Mai mult chiar, vor începe să limiteze exportul de tehnologie către cele 
două ţări. Ţinând cont de faptul că americanii investesc mult în robotică și 
genetică, aceste acțiuni vor afecta semnificativ capacitățile high-tech ale 
Turciei și Japoniei. Foarte important, ajutorul militar american către China, 
India și Polonia se va amplifica, aşa cum se va întâmpla și cu ajutorul 
militar către forțele care vor opune rezistenţă Turciei și Japoniei în Rusia. 
Politica americană va fi simplă: să creeze cât mai multe probleme acestor 
două ţări, pentru a le împiedica să formeze o coaliţie. 

Cu toate acestea, activitatea intensă a Statelor Unite în spațiu va fi cea 
care va afecta cel mai mult Japonia și Turcia. Construcţia constelației 
Stelelor Războinice le va convinge că Statele Unite vor fi pregătite să ducă 
un război agresiv în caz de nevoie. La sfârșitul anilor 2040, date fiind toate 
acţiunile Statelor Unite, japonezii și turcii vor ajunge la o concluzie privind 
intenţiile americanilor și anume că Statele Unite intenționează să le distrugă 
pe amândouă. O altă concluzie ar fi că doar formarea unei alianţe le-ar 
putea proteja, servind drept mijloc de intimidare. O alianţă oficială va fi 


într-adevăr creată și, odată cu formarea ei, musulmanii din întreaga Asie vor 
prinde viaţă la gândul unei coaliții care să-i plaseze la intersecţia dintre 
puteri. 

Reanimarea efervescenţei islamice clădite în jurul confruntării Turciei 
cu Statele Unite se va răspândi până în sud-estul Asiei. Daţi find termenii 
alianţei, acest lucru va da Japoniei acces la Indonezia — care, alături de 
prezenţa ei pe termen lung în insulele din Pacific, va însemna că nu va mai 
putea fi asigurat controlul SUA asupra Pacificului și nici accesul la Oceanul 
Indian. Însă Statele Unite vor rămâne convinse de un lucru — că, deși este 
posibil să se confrunte cu provocări din partea japonezilor și turcilor din 
regiune și din Eurasia, aceștia nu se vor putea opune niciodată puterii 
strategice americane, care va cuceri spaţiul. 

Punându-i pe japonezi și pe turci într-o poziție imposibilă, americanii 
vor aștepta acum cu teamă reacția acestora, dar, în același timp, vor fi 
încurajați de capacitatea lor extraordinară de a face faţă situaţiei. Statele 
Unite nu vor percepe rezultatul ca pe un război adevărat, ci, mai degrabă, ca 
pe un Război Rece, ca cel pe care l-au avut cu Rusia. Superputerea va 
ajunge la concluzia că nimeni nu i-ar putea face faţă într-un război adevărat. 


CAPITOLUL 10 
Planuri de război 


Războiul de la mijlocul secolului XXI va avea origini clasice. O 
naţiune, în acest caz Statele Unite, va exercita presiuni deosebite asupra 
unei coaliții formate din alte două ţări. Statele Unite nu vor avea intenţia de 
a declanșa un război și nici de a provoca daune importante Japoniei sau 
Turciei. Vor dori, pur și simplu, ca aceste două ţări să-și schimbe atitudinea. 
Japonezii și turcii, dimpotrivă, vor avea sentimentul că Statele Unite 
încearcă să le distrugă. Nici ele nu vor dori război, dar frica le va determina 
să acţioneze. Vor încerca să negocieze cu Statele Unite, dar, în timp ce 
americanii își vor considera pretenţiile ca fiind modeste, turcii și japonezii 
le vor vedea ca pe niște ameninţări existenţiale. 

Lumea va fi martora ciocnirii dintre trei strategii militare. Americanii 
vor dori să împiedice puterile regionale majore să se dezvolte în Eurasia și 
vor fi îngrijorați că aceste două puteri regionale s-ar putea contopi într-un 
singur hegemon eurasiatic. Japonia va avea nevoie de o prezenţă în Asia 
pentru a-și rezolva problemele demografice și pentru a obţine materii 
prime; de aceea va trebui să deţină controlul Pacificului de Nord-Vest. 
Turcia va fi punctul central a trei continente, toate aflate în haos, mai mult 
sau mai puţin; va trebui să stabilizeze regiunea, dacă va dori să se dezvolte. 
În timp ce acţiunile japonezilor și turcilor vor spori grijile Statelor Unite, 
Japonia și Turcia se vor simţi încolţite și forţate să acţioneze. 

Adaptarea va fi imposibilă. Fiecare concesie făcută Statelor Unite va 
aduce noi pretenţii. Fiecare refuz din partea Japoniei și Turciei va crește 
temerile americanilor. Se va ajunge la supunere sau la război, iar războiul 
va părea să fie alegerea cea mai prudentă. Japonia și Turcia nu-și vor face 
iluzii că vor putea distruge sau ocupa Statele Unite. Mai degrabă vor dori, 
pur și simplu, să creeze o serie de circumstanţe prin care Statele Unite să 
găsească în interesul lor ajungerea la anumite reglementări negociate, care 
să le garanteze Japoniei și Turciei sferele de influență, sfere care, în 
viziunea lor, nu vor afecta fundamental interesele americane. 


Cum nu vor putea să învingă Statele Unite în război, Turcia și Japonia 
vor căuta să facă o înțelegere cu Statele Unite, într-un dezavantaj temporar. 
Scopul ar fi generarea ideii, pentru Statele Unite, că demararea unui război 
ar fi mult mai costisitoare și riscantă decât împăcarea. Turcia și Japonia vor 
spera că americanii, bucurându-se de o perioadă de prosperitate, și ușor 
deranjaţi de renașterea Mexicului, vor decide să renunţe la o confruntare de 
amploare și să accepte reglementări negociate rezonabil. Japonia și Turcia 
vor înţelege, de asemenea, riscurile, în caz că Statele Unite nu sunt de acord 
să negocieze, și vor simţi că nu au de ales. 

Va fi o repetare a celui de-Al Doilea Război Mondial, astfel: țările mai 
slabe, care încearcă să redefinească echilibrul puterii în lume, vor găsi 
necesară declanșarea unor războaie preventive, înainte ca cealaltă parte să 
fie gata de luptă. Războiul va fi o combinaţie de atacuri-surpriză și de 
exploatare a acelei surprize. Războiul de la mijlocul secolului XXI va 
semăna, sub multe aspecte, cu războiul de la mijlocul secolului XX. 
Principiile vor fi aceleași. Practica însă va fi cu totul alta — și, tocmai de 
aceea, acest conflict va marca semnificativ zorii unei noi ere în arta 
războiului. 


Un nou gen de razboi 


Al Doilea Război Mondial a fost ultima conflagrație de amploare a erei 
europene. Această eră a cunoscut două genuri de războaie, care au fost 
declanșate, uneori, simultan. Unul a fost războiul global, în care întreaga 
lume a constituit un câmp de bătălie. Europenii au dus astfel de războie încă 
din secolul al XVI-lea. Celălalt a fost războiul total, în care societăţile au 
fost mobilizate în întregime. În cel de-Al Doilea Război Mondial, întreaga 
societate a unei națiuni a fost mobilizată să intre în armată sau să o 
aprovizioneze. Deosebirea dintre soldaţi și civili, de fiecare dată foarte 
mică, s-a şters cu desăvârșire în războaiele globale din secolul XX. 
Războiul a devenit un carnagiu complet, cum nu s-a mai văzut vreodată — 
nici în războaiele globale, nici în cele totale. 


Rădăcinile războiului total se găsesc în natura conflictului armat, încă 
de la apariţia armelor balistice — arme cu gloanţe, obuze de artilerie și 
bombe. O armă balistică este, pe scurt, una care, odată ce a tras sau a lansat 
o încărcătură, nu-și poate schimba cursul. Acest detaliu face ca armele de 
acest tip să fie, în mod inerent, inexacte. Un glonţ tras dintr-o carabină sau o 
bombă lansată de un bombardier depind de coordonarea mână-ochi a 
soldatului sau a pilotului care încearcă să se concentreze, în timp ce alții 
urmăresc să-l lichideze. În cel de-Al Doilea Război Mondial, probabilitatea 
ca un proiectil să-și lovească ţinta era înspăimântător de mică. 

Când precizia este redusă, singura soluție este aruncarea asupra 
câmpului de luptă a unei ploi de obuze și de bombe. Asta înseamnă că 
trebuie să existe foarte multe arme și, în consecință, mase întregi de soldați. 
Armatele de soldaţi au nevoie de vaste cantităţi de provizii, de la hrană până 
la muniţie. Acest lucru cere nenumărați oameni care să livreze proviziile și 
mase de muncitori care să le producă. În cel de-Al Doilea Război Mondial, 
benzina era esenţială practic pentru toate sistemele de armament. Imaginaţi- 
vă că efortul de a fora pentru petrol, de a-l rafina și de a-l livra pe câmpul 
de luptă — și fabricile care aprovizionau câmpul de luptă — era, în sine, o 
sarcină mult mai dificilă decât efortul total investit în război în secolele 
precedente. 

În secolul XX, consecinţele războaielor cereau un efort atât de mare, 
încât doar mobilizarea totală a societății ar fi putut duce la victorie. 
Războiul însemna o societate care se năpustea asupra altei societăți. 
Victoria depindea de destrămarea societăţii inamicului, prin distrugerea 
populaţiei și a infrastructurii sale încât acesta nu mai putea produce tone de 
armament sau trimite mase de oameni pe front. 

Dar bombardarea unui oraș cu mii de bombe este o acţiune nu numai de 
amploare, cât și costisitoare. Imaginaţi-vă că s-ar putea obţine același 
rezultat cu un singur avion și o singură bombă. S-ar atinge scopul unui 
întreg război la doar o fracțiune din costul și pericolul asupra întregii 
societăţi. Aceasta a fost logica din spatele bombei atomice. Ea a fost 
proiectată pentru a distruge o societate inamică atât de rapid și de eficient, 
încât dușmanul să prefere să capituleze decât să fie lovit de bombă. Din 


punct de vedere tehnic, bomba atomică era o noutate absolută. Din punct de 
vedere militar însă, era pur și simplu o continuare a unei culturi a războiului 
care se dezvoltase în Europa de secole. 

Natura brută a armelor nucleare a generat o revoluţie tehnologică pe 
scena războiului. Armele nucleare reprezentau o reducere la absurd a 
războiului global și total. Pentru a duce războaie nucleare, popoarele — 
Statele Unite și Uniunea Sovietică — trebuiau să fie capabile de o vedere 
globală asupra lumii. Singurul mod de a face acest lucru era să zboare 
deasupra teritoriului inamic, iar calea cea mai sigură și mai eficientă era 
prin spaţiu. În timp ce, de ochii lumii, proiectele spaţiale erau dezvoltate în 
folosul oamenilor, motivul lor principal — și finanţarea lor — îl reprezenta 
nevoia de a cunoaște cu exactitate zona în care inamicul își amplasase 
rachetele nucleare. Sateliţii-spion au evoluat, devenind sisteme ce 
trasmiteau date în timp real, ce puteau repera lansatoarele inamicului cu o 
precizie de câțiva metri. Acest progres a adus cu sine nevoia de armament 
capabil să lovească ţintele. 


Era americană: precizie și sfârșitul războiului 
total 


Abilitatea de a vedea ţinta a dus la nevoia de arme și mai performante. 
Muniția ghidată cu precizie, care putea fi îndreptată către ţintă după ce era 
lansată, s-a dezvoltat pentru prima oară în anii '70. Poate părea o inovaţie 
neînsemnată, dar impactul său a fost uriaș. A transformat războiul. În 
secolul XX, mii de bombardiere și milioane de carabine au fost necesare 
pentru luptele din războaie. În secolul XXI, numărul lor va fi redus la o 
parte infimă — acesta fiind semnalul de final pentru războiul total. 

Această schimbare de situaţie se va dovedi de un enorm ajutor pentru 
Statele Unite, care au fost dintotdeauna în dezavantaj demografic când a 
venit vorba de războaie. Câmpul de luptă principal în secolul XX l-au 
constituit Europa și Asia. Acestea erau regiuni foarte populate. Statele 
Unite se aflau la mii de kilometri depărtare. Populaţia lor mai redusă trebuia 


nu numai să se lupte, dar și să fabrice proviziile și să le transporte la mare 
depărtare, luând oamenii de la îndatoririle lor în acest scop și limitând astfel 
capacitatea forței disponibile pentru lupta propriu-zisă. 

Modalitatea americanilor de a purta războaiele s-a concentrat, astfel, pe 
înmulțirea îndatoririlor fiecărui soldat în câmpul de luptă, atât prin 
intermediul tehnologiei, cât și al cantităţii de armament. După cel de-Al 
Doilea Război Mondial, accentul s-a pus tot mai mult pe tehnologie și tot 
mai puţin pe cantitate. Statele Unite nu au avut de ales. Dacă voiau să 
devină o putere mondială, trebuiau să maximizeze eficienţa fiecărui soldat, 
dotându-l cu armament avansat. Astfel s-a creat o cultură a războiului în 
care forțele mai mici le pot înfrânge pe cele mai mari. Pe măsură ce se 
folosește tot mai mult tehnologia, mărimea forței necesare descrește, până 
când, în cele din urmă, va fi nevoie doar de un număr incredibil de mic de 
luptători extrem de bine antrenați și dotați. Este important de observat cum 
se dezvoltă cultura armelor, creată de Statele Unite, în paralel cu 
transformările demografice. Cu o populaţie ce îmbătrânește și se 
împuţinează, menţinerea forțelor armate numeroase devine tot mai dificilă, 
dacă nu imposibilă. 

Cheia războaielor secolului XXI va fi precizia. Cu cât mai precise sunt 
armele, cu atât mai puţin trebuie folosite. Asta înseamnă mai puţini soldaţi 
și mai puţini lucrători în domeniul apărării — dar mai mulți oameni de știință 
și tehnicieni. În deceniile care vin, va fi nevoie de o armă care să-și aibă 
baza în Statele Unite, să ajungă la celălalt capăt al lumii în mai puţin de o 
oră, să facă manevre cu o agilitate incredibilă pentru a evita rachetele sol- 
aer, să lovească cu precizie absolută, apoi să revină la bază pentru a putea 
porni într-o altă misiune aproape instantaneu. Dacă Statele Unite ar dispune 
de un asemenea sistem, nu ar mai avea niciodată nevoie să trimită un tanc la 
12 800 de kilometri depărtare. 

O astfel de armă poartă numele de aparat de zbor hipersonic teleghidat. 
Statele Unite sunt implicate, în momentul de față, în dezvoltarea unui 
sistem hipersonic capabil să se deplaseze cu viteze de cinci ori mai mari 
decât cea a sunetului. Echipate cu ceea ce se numește motoare de tip 
scramjet, avionul nu are motoare clasice de rachetă, ci unele care folosesc 


aerul atmosferic. Bătaia lor este în prezent limitată. Dar cum motoarele 
scramjet se vor dezvolta în secolul XXI — odată cu noi materiale care să 
poată rezista la temperaturi extrem de ridicate cauzate de frecarea cu aerul 
—, bătaia și viteza lor vor crește din ce în ce mai mult. 

Imaginaţi-vă: călătorind cu 13 000 de kilometri pe oră, sau Mach 10, o 
rachetă lansată de pe coasta de est a Statelor Unite ar putea lovi o ţintă din 
Europa în mai puţin de o jumătate de oră. Măriţi această viteză la Mach 20, 
și misiunea ar putea fi încheiată în mai puţin de 15 minute. Nevoia 
geopolitică americană de a interveni rapid, cu destulă forță pentru a distruge 
armatele inamice, ar fi rezolvată prin timpul câștigat, și asta face toată 
diferenţa. Construirea unui număr destul de mare de rachete hipersonice 
pentru a devasta un potenţial inamic ar fi extrem de costisitoare. Dar luând 
în considerare economiile care s-ar face față de structura forței curente, ar 
putea fi realizabil. Aș mai adăuga că acest sistem ar reduce nevoia de 
rezerve enorme de combustibil pentru tancuri, avioane și vapoare, într-o 
vreme în care sistemul de energie pe bază de hidrocarburi va decădea. 

Rezultatul dezvoltării rachetelor  hipersonice va fi răsturnarea 
tendinţelor în domeniul războiului care au fost în vigoare încă de pe vremea 
lui Napoleon. Armatele secolului XXI vor fi mult mai mici și mai 
profesioniste decât forțele de odinioară, și foarte dotate tehnic. Precizia va 
permite, de asemenea, reapariția unei diferenţe între soldat și civil: nu va 
trebui să devastezi orașe întregi pentru a distruge o singură clădire. Soldaţii 
vor semăna foarte mult cu cavalerii medievali foarte bine antrenați, și mai 
puţin cu binecunoscuţii soldaţi americani din cel de-Al Doilea Război 
Mondial. Încă va fi nevoie de curaj, dar cel mai mult va conta abilitatea de a 
folosi sisteme de armament extrem de complicate. 

Viteza, bătaia lungă și precizia — alături de multe aparate de zbor fără 
echipaj uman — vor înlocui masele de oameni care erau necesare pentru a 
duce materialul exploziv pe câmpurile de luptă în secolul XX. Totuşi, aceste 
caracteristici nu vor rezolva o problemă centrală a războiului, și anume 
ocuparea teritoriilor ostile. Armatele sunt proiectate să distrugă armate, iar 
armele de precizie vor face asta mult mai eficient decât s-a văzut vreodată. 
Dar ocuparea teritoriilor încă va cere o activitate intensă și solicitantă. Este, 


mai degrabă, muncă de poliţist decât de soldat. Sarcina unui soldat este să 
omoare inamicul, în timp ce a unui poliţist este să identifice un criminal și 
să îl aresteze. Primul are nevoie de curaj, antrenament și arme. Al doilea are 
nevoie de toate acestea plus înţelegerea unei culturi care să-i permită să 
separe inamicii de civili care încalcă legea. Această sarcină nu va deveni 
niciodată mai ușoară și va fi întotdeauna un fel de călcâi al lui Ahile pentru 
orice mare putere. La fel ca alte armate înaintea lor, și americanii vor 
câștiga războaie și apoi vor suferi în timpul urmărilor. 


Războiul în spaţiu 


Indiferent de schimbările care vor avea loc în domeniul războiului, un 
lucru va rămâne neschimbat: comandantul unui câmp de luptă trebuie să 
cunoască acel câmp. Deși un câmp de luptă global poate fi total diferit de 
unul tradiţional, principiile rămân aceleași. Pe un câmp de luptă global, 
comanda și controlul trebuie să fie strâns legate de informaţii despre 
acţiunile inamicului și despre desfășurarea propriilor forţe. Singura cale de 
a obține aceste informaţii pe un câmp de luptă global, în timp real, este prin 
intermediul spaţiului extraterestru. Un principiu esenţial al războiului a fost 
dintotdeauna să fii mai sus decât ceilalți, această poziţie oferindu-ţi, 
teoretic, vizibilitate. Aceeași idee este valabilă și în cazul războiului global. 
Poziţia superioară oferă vizibilitate, iar aici această poziție este spaţiul 
extraterestru — zona din care platformele de recunoaștere pot urmări în 
permanență câmpul de luptă, la nivel global. 

Războiul global va deveni astfel un război în spaţiu. Asta nu înseamnă 
neapărat o schimbare radicală. Spaţiul este deja plin de sateliți de 
supraveghere proiectaţi să ofere unui număr mare de ţări informaţii secrete 
despre ceea ce se întâmplă în lume. Pentru unele dintre ele, cu precădere 
pentru Statele Unite, sensorii amplasați în spaţiu pun deja bazele unui câmp 
de luptă global, identificând ţinte tactice și ridicând de la sol rachete aeriene 
sau de croazieră. Sistemele de armament nu au evoluat încă, dar platformele 
sunt deja acolo, în plin studiu de dezvoltare. 


Spaţiul oferă vizibilitate maximă și asigură comunicațiile. Oferă, de 
asemenea, urmărirea fără piedici a obiectelor ostile. Coordonarea luptelor se 
va muta astfel de pe sol în spaţiu. Vor exista staţii spaţiale — platforme de 
comandă — la diferite distanţe de suprafaţa pământului, dotate cu comenzi 
robotizate și cu sisteme operate de oameni la sol și pe mare, menite să 
dejoace atacurile inamice, să conducă operaţiuni și să atace platformele 
ostile. 

Orbirea inamicului, în aceste condiţii, ar însemna distrugerea sistemelor 
amplasate în spaţiu, care-i permit acestuia să aleagă ţintele. În plus, există 
sisteme de navigaţie, de comunicaţie și alte sisteme amplasate în spaţiu, 
care trebuie distruse, dacă inamicul trebuie împiedicat să continue lupta. 
Prin urmare, în secolul XXI, scopul esenţial va fi distrugerea sateliților 
puterilor inamice. 

Drept consecință, apărarea propriilor sateliți va fi imperioasă. Cea mai 
simplă modalitate de a apăra un satelit este scoaterea acestuia din zona 
periculoasă. Dar acest lucru nu este atât de simplu precum pare. Mai întâi, 
pentru ca un satelit să se poată deplasa are nevoie de combustibil, care este 
greu de trimis pe orbită. În al doilea rând, deplasarea lui nu-l va apăra de 
sistemele antisatelit (ASAT) care se pot și ele deplasa și, cu siguranţă, nu cu 
ajutorul unei raze laser. În cele din urmă, acestea sunt platforme orbitale, 
plasate pe o anumită orbită pentru a acoperi suprafaţa terestră dorită. 
Deplasarea înseamnă schimbarea orbitei, scăzând astfel utilitatea satelitului. 

Sateliții trebuie protejaţi, fie prin devierea atacului, fie prin distrugerea 
atacatorului. La mijlocul secolului XXI se vor împrumuta caracteristicile 
altor sisteme de arme din istorie, iar rezultatul vor fi formaţiuni de luptă 
alcătuite din sateliți. Asemenea unei formaţiuni de luptă alcătuite dintr-un 
portavion protejat de o escortă de alte vase, satelitul de recunoaștere va fi 
protejat de sateliți auxiliari, cu diferite capacităţi și responsabilități, de la 
capacitatea de a bloca raze laser la cea de a ataca alți sateliți. Problema 
apărării sistemelor din spaţiu se va extinde rapid, întrucât fiecare parte își va 
amplifica ameninţarea, determinând astfel și sporirea măsurilor de apărare. 

Atacurile vor fi lansate, în cele din urmă, și din spaţiu înspre pământ, 
dar acest lucru este mult mai complicat decât pare. În spaţiu, o armă se 


deplasează cu o viteză de sute sau mii de kilometri pe oră, în timp ce 
pământul se rotește la rândul lui. Lovirea din spaţiu a unei ţinte de pe 
suprafața pământului reprezintă o abilitate care va cunoaște o dezvoltare 
mai lentă decât cea a sistemului de supraveghere din spaţiu, dar care va 
deveni în cele din urmă, fără nici o îndoială, o realitate. 

Un satelit costă câteva miliarde de dolari. O formaţiune de luptă formată 
din sateliți va costa mult mai mult. În prezent, cu excepţia unor situații 
relativ rare, un satelit deteriorat sau care nu mai funcţionează se pierde total 
— nu i se mai recuperează nici o componentă. Cu cât spaţiul este folosit mai 
mult, cu atât vor deveni platformele mai valoroase și cu atât mai puţin va 
funcţiona această metodă a pierderii sateliților. Mai ales dacă spaţiul se va 
transforma într-un câmp de luptă, nevoia de a repara platformele spaţiale va 
deveni urgentă. Pentru a repara sisteme complexe deteriorate, este nevoie de 
oameni care să se deplaseze fizic în spaţiu. 

Trimiterea lor în spaţiu de fiecare dată când trebuie reparat ceva este 
ineficientă, iar lansarea unei nave spaţiale de pe pământ va costa mai mult 
decât deplasarea acelei nave pe orbită. La un moment dat, va fi mai 
avantajos să mobilizezi personal permanent în spaţiu pentru a face 
reparaţiile. Desigur, și acest personal va deveni o ţintă — trebuind să dispună 
de mijloace de apărare. Vor putea și ei să administreze și să supravegheze 
sistemele din spaţiu. 

Sarcina administrării eficiente a războiului din spaţiu nu se limitează la 
reparația rapidă a sateliților în valoare de miliarde de dolari. Legăturile de 
comunicaţie între sol și spaţiu sunt complexe și pot fi interferate. Prin 
urmare, orice inamic va încerca mai întâi cel mai logic și mai economicos 
atac — întreruperea comunicaţiilor dintre pământ și spaţiu. Acest lucru se 
poate înfăptui folosind manevre nu foarte sofisticate tehnic — cea mai 
simplă metodă ar putea fi distrugerea transmițătorilor amplasați pe pământ 
cu mașini capcană, de exemplu. Bazele de lansare pot fi și ele atacate. Să 
presupunem că cele două baze majore de lansare ale SUA, Centrul Spaţial 
Kennedy și baza Vandenberg Air Force ar fi atacate cu rachete de către 
inamici, iar atacurile ar cauza daune destul de mari pentru ca bazele să fie 
închise câteva luni. Statele Unite nu ar mai putea să lanseze echipament, și 


ceea ce s-ar afla deja în spaţiu la momentul atacului va fi tot ce ar mai 
rămâne disponibil. Menţinerea acelor sisteme ar putea face diferenţa între 
victorie și înfrângere. Prin urmare, va fi absolut necesar să existe echipe de 
întreținere în spaţiu. 

După cum se poate vedea, războiul în spațiu este un subiect delicat, greu 
de abordat într-o carte serioasă. Cu cât ne afundăm mai mult în el, cu atât 
este mai mare riscul ca această carte să pară una de science-fiction, dar nu 
încape nici o îndoială că oamenii chiar vor fi martorii tuturor acestor 
întâmplări în decursul secolului XXI. Tehnologia există — așa cum există și 
avantajele strategice și tactice. 

Războiul în spaţiu, la fel ca cel de pe mare din secolul al XVI-lea, se va 
extinde. Orbitele geostaționare sunt strategice, prin urmare, vor fi atacate. 
Dar orbitele vor fi doar un punct strategic de conflict. Un altul va fi 
suprafața Lunii. Oricât de forțat ar suna, bazele de pe lună vor reprezenta o 
platformă stabilă —  nestânjenită de atmosferă, utilizată atât pentru 
supravegherea suprafeţei pământului, cât și a conflictelor din spaţiu. Unei 
arme de pe Lună îi va trebui mult prea mult timp să ajungă pe pământ — 
probabil zile. Dar un semnal ar putea ajunge în câteva secunde la un satelit 
ucigaș care se deplasează pentru a distruge o bază de întreţinere și reparaţii. 
Menţinerea și apărarea unei baze de pe Lună va fi mai ușor decât 
menţinerea și apărarea sistemelor orbitale. 

Bătăliile se vor purta pentru controlul orbitelor de joasă altitudine, al 
spaţiului geostaţionar, al punctelor stabile între pământ și Lună și al 
suprafeţei Lunii. Scopul oricăror lupte, ca și al luptelor de pe pământ care 
le-au precedat, va fi împiedicarea inamicilor de a folosi aceste zone, pentru 
ca o altă națiune să aibă acces militar la ele. Cu tratate sau fără, războiul se 
îndreaptă în aceeași direcţie spre care merge și umanitatea. Și cum 
umanitatea se îndreaptă spre spaţiul extraterestru, tot acolo se vor purta și 
războaiele. 

Foarte important va fi controlul oceanelor lumii din spaţiu. Chiar și în 
zilele noastre, flota americană depinde în mare măsură de sistemele de 
supraveghere spaţiale pentru a funcţiona eficient. Crearea unor flote care să 
țină piept forțelor americane cere mult timp, fiind, de altfel, și extrem de 


dificilă şi de costisitoare. Înțelegerea tehnologiilor și principiilor 
operaţionale ale portavioanelor americane poate dura generaţii întregi. 
Majoritatea forțelor navale au abandonat orice asemenea tentativă, și puţine 
vor fi în poziţia de a încerca așa ceva în viitor. Dar, în secolul XXI, 
controlul oceanelor va depinde mai puţin de flotele maritime cât de 
sistemele aflate în spaţiu care pot vedea și ataca navele inamice. Prin 
urmare, cel care va controla spaţiul va controla și oceanele. 

Să ne îndreptăm pentru un moment atenţia către roboți. Întrucât mă 
aştept ca oamenii să menţină și să comande sistemele de război din spaţiu, 
acestea vor trebui sprijinite de sisteme robotizate. Păstrarea în viaţă a unei 
ființe umane în spaţiu este o sarcină complexă și costisitoare, și așa va 
rămâne de-a lungul secolului. Există însă deja sisteme autonome și sisteme 
teleghidate. Zborurile spaţiale fără echipaje umane se practică deja. De fapt, 
spaţiul este teritoriul unde s-au realizat, și continuă să se realizeze, multe 
dintre elementele de pionierat ale roboticii. Tehnologia este suficient de 
dezvoltată pentru ca Departamentul Apărării SUA să aibă deja proiecte 
destul de avansate în acest domeniu. Vom vedea — sau vedem deja — aparate 
de zbor, module pentru repararea sateliților, torpile marine inteligente, toate 
robotizate. Spre sfârșitul secolului va apărea, foarte probabil, soldatul robot 
pentru misiuni relativ ușoare, cum ar fi intrarea în zone fortificate, pentru 
evitarea pierderilor de vieți omenești. 

Toate acestea conduc la o schimbare vitală în domeniul războiului — de 
fapt, o răsturnare de situaţie. Precizia va fi echivalentă cu inutilitatea 
distrugerii. La mijlocul secolului, puterea americană va consta în 
capacitatea aparatelor sale de zbor hipersonice, fără echipaje umane, și a 
rachetelor amplasate în spaţiu de a putea ajunge oriunde în lume. Cu aceste 
sisteme, Statele Unite vor putea să creeze blocade navale atât în jurul 
Turciei cât și al Japoniei, dacă este necesar. Ele ar putea, de asemenea, să 
lovească orice baze terestre pe care ar dori să le distrugă. Şi ar mai putea 
lansa atacuri devastatoare asupra forțelor terestre. 

Americanii își vor purta luptele în trei etape. Prima va fi un asalt asupra 
avioanelor inamice, care ar putea ataca Statele Unite, și asupra apărării 
aeriene inamice, inclusiv a sistemelor aflate în spațiu. A doua va fi un atac 


sistematic asupra celorlalte capacități militare ale inamicului și asupra 
facilităţilor economice cheie. Ultima etapă va fi introducerea de forțe 
terestre limitate, compuse din soldaţi purtând echipament blindat și 
superdotat, cu o putere extraordinară de atac armat, supravieţuire și mișcare, 
însoțiți de o gamă de sisteme robotizate. 

Statele Unite vor depinde foarte mult nu numai de sateliți, dar și de ceea 
ce eu am numit Stele Războinice. Stelele Războinice vor fi ochii, urechile și 
pumnii Statelor Unite. Ele vor comanda roiuri de sateliți și propriile sisteme 
de la bord, precum și o escortă de sateliți mai mici, orbitând în jurul celor 
mari, de pe care se vor putea lansa rachete spre sol și către alți sateliți. Vor 
furniza informaţii utile către aparate de zbor hipersonice aflate la sol și vor 
fi capabile chiar să controleze astfel de aparate de zbor din spaţiu. Dacă 
Stelele Războinice ar fi distruse sau izolate, întregul sistem de război al 
Statelor Unite ar ajunge paralizat. Țara va putea să lovească ţinte fixe, cu 
poziţii cunoscute, dar nu va putea ochi nici o ţintă mobilă. 

La mijlocul secolului, oamenii se vor afla deja în spaţiu, cu misiuni 
militare, de câteva decenii. Procesul de până-n 2020 de lansare pe orbită a 
unor sateliți de miliarde de dolari doar în speranţa că aceștia vor funcţiona 
nu va mai constitui o variantă viabilă. Sisteme importante care se vor strica 
vor trebui reparate. Navetele spaţiale din prezent sunt capabile să efectueze 
astfel de reparaţii, dar, pe măsură ce spaţiul devine tot mai important, va fi 
necesară o armată permanentă de oameni care să efectueze reparații în 
spaţiu. Cea mai costisitoare parte a acestei povești este momentul lansării în 
spaţiu și, aşa cum am mai spus, nu va fi avantajos să lansezi permanent 
oameni. De aceea, se vor crea pentru ei sedii permanente în spațiu și li se va 
da posibilitatea de a depista și repara sistemele de pe orbită care nu 
funcţionează. La mijlocul secolului se vor împlini deja 20 de ani de când 
vor fi fost create în spaţiu, la diferite altitudini, staţii orbitale pentru 
reparaţii și întreţinere, iar, cu timpul, acestea vor avea tot mai multe funcţii 
militare de recunoaștere și acțiune — cum ar fi distrugerea sateliților inamici. 

Proiectarea Stelelor Războinice le va face indestructibile. O astfel de 
stea va arăta ca o platformă imensă, cu zeci, chiar sute de oameni care 
îndeplinesc diverse misiuni sau o întreţin. Va fi construită din materiale 


avansate, şi cu straturi multiple, astfel încât razele laser, sau alte genuri de 
raze asemănătoare, să nu o poată distruge. Va fi, de asemenea, încărcată cu 
sisteme de senzori care vor putea să depisteze orice obiecte amenințătoare, 
chiar și la distanţe foarte mari, și va fi echipată cu proiectile și raze de 
energie gen laser, care vor putea distruge absolut orice. 

Securitatea se va clădi pe ideea că, indiferent ce anume s-ar lansa în 
spaţiu cu scopul de a distruge o Stea Războinică, nu va putea fi destul de 
mare și destul de robust pentru a supravieţui armelor de pe stea. Stelele 
Războinice vor fi construite din componente ce vor putea fi lansate în mii 
de misiuni. În plus, se va presupune că senzorii americani de la sol sau din 
spaţiu vor recunoaște și ei orice sisteme prea mari construite de alte ţări. 
Stelele Războinice vor putea să depisteze orice pericol și să facă faţă 
oricărei amenințări imaginabile. Americanii vor construi mai întâi sistemul 
și vor spori apoi riscul căruia va trebui să-i facă faţă orice ţară care ar 
încerca să construiască altul. 

Cu un astfel de avantaj al sistemului de apărare al SUA, coaliția turco- 
japoneză va trebui să pună la punct un plan care să reducă dramatic 
capacităţile de război ale americanilor și, simultan, să ofere o perioadă de 
respiro în care coaliția să poată ataca interesele americane din întreaga 
lume, fără să declanșeze un contraatac eficient, și să pregătească terenul 
pentru un set de reglementări cu care Statele Unite să poată trăi mai bine 
decât ar putea trăi dacă ar fi lovită. Unele metode nu vor fi practice, cum ar 
fi invazia de pe mare și războiul naval. Armele nucleare, pe care atât 
japonezii, cât şi turcii le vor avea, nu se pun în discuţie. La acea vreme, 
tehnologia va fi veche de 100 de ani, iar construcţia și lansarea lor nu va 
mai constitui un mister. Dar, aşa cum am văzut, armele nucleare sunt mai 
înspăimântătoare înainte de folosire decât după. Turcia și Japonia vor căuta 
să își apere interesele naționale și nu să-și taie craca de sub picioare la nivel 
național. Un atac nuclear asupra Statelor Unite le-ar devasta, însă un 
contraatac ar distruge Turcia și Japonia cu mult mai mult și, date fiind 
dimensiunile lor, riscul ar fi mai mare pentru ei decât pentru americani. 

Cheia va fi ca Statelor Unite să li se pericliteze controlul asupra 
spaţiului. Pentru a face așa ceva, coaliția va trebui să distrugă Stelele 


Războinice, un lucru pe care americanii îl vor considera imposibil. 
Realizând acest lucru, coaliția va avea oportunitatea să redeseneze harta 
Pacificului și a Asiei de Est, precum și a vastei regiuni ce înconjoară Turcia. 
Totul va depinde de o mică problemă, aceea de a reuși imposibilul. 

Lansarea unui proiectil destul de mare pentru a distruge o Stea 
Războinică (înainte de a fi distrus el însuși de aceasta din urmă) va fi o 
provocare uriașă. Lansarea nu se poate face de pe pământ, întrucât Statele 
Unite ar detecta proiectilul și l-ar distruge imediat. Dar coaliția va avea un 
avantaj: Steaua Războinică nu va fi capabilă să se miște. Parcată pe o orbită 
geostaţionară, Steaua Războinică va avea destul carburant la bord pentru a 
se menţine pe orbită, dar nu și pentru a executa schimbări orbitale 
substanţiale. Acest lucru ar necesita prea mult combustibil. Mai mult, odată 
deplasată, își va pierde orbita geostaţionară, deci și stabilitatea de care are 
nevoie pentru a-și îndeplini misiunea. Un detaliu la care proiectanţii vor 
trebui să renunțe. Programul american al Stelelor Războinice va cere multe 
investiţii în anii 2040. Crearea unei stații orbitale care să adăpostească sute 
de astronauți este una, dar procesul menit să facă această stație manevrabilă 
ar împinge momentul la care ar fi gata mult peste punctul în care va fi 
nevoie de ea. Așa că proiectanţii vor fi raționali. Steaua Războinică va fi 
indestructibilă, vor susţine ei, așa că deplasarea ei nu va fi necesară. La fel 
ca Titanicul, şi aceste creaţii revoluţionare vor fi considerate de... 
nescufundat. 

Japonezii vor analiza problema eliminării unei Stele Războinice încă din 
anii 2030. După 2020, ei vor dezvolta un program spaţial bine pus la punct, 
mult înaintea turcilor, a căror atenţie va fi concentrată pe ceea ce se 
întâmplă aproape de graniţele ţării. Ambele ţări vor dezvolta sateliți de 
recunoaștere de altitudine joasă și sisteme geostaționare de comunicaţie, 
însă japonezii vor lua în considerare și utilizarea comercială a spaţiului și 
vor fi foarte interesaţi de generarea de energie din spaţiu. Dornici de energie 
în cantități pe care noile reactoare nucleare nu vor putea să le producă, 
japonezii vor investi, timp de o generaţie, în toate varietățile de energie 
alternativă, inclusiv în sisteme cu sediul în spaţiu. 


Unul dintre locurile în care se vor desfășura activități de cercetare și 
dezvoltare va fi suprafața Lunii. La fel cum s-a întâmplat cu Antarctica în 
anii '50, este foarte posibil ca nenumărate țări să își stabilească baze de 
cercetare pe Lună, americanii și japonezii fiind cei mai ambiţioși. În 2040, 
japonezii vor avea o colonie considerabilă care va lucra pe Lună, și vor fi 
creat încăperi spaţioase sub suprafața solului lunar în care aceasta își va 
desfășura activitatea. Traficul înspre și dinspre Lună va fi ceva banal și va 
trece neobservat. Diferitele țări care vor lucra acolo vor coopera și vor face 
permanent schimb de personal. Nici o acţiune militară nu ar putea fi făcută 
mai eficient de pe orbita pământului decât de pe suprafaţa Lunii, sau, cel 
puţin, așa se va crede. 

Japonezii vor pune la cale, desigur, soluţii pentru potenţialele situaţii de 
război, așa cum ar trebui să facă orice armată. Problema va fi simplă: cum 
să distrugi centrul gravitațional al sistemului american de război — Steaua 
Războinică. Lansarea unui atac de pe Pământ, așa cum am văzut, ar putea, 
foarte probabil, să eșueze și, dacă eșuează, Japonia ar fi aruncată în război 
cu Statele Unite, în cele mai proaste circumstanţe posibile. 

Japonezii vor trebui să găsească o strategie nouă. Gândiţi-vă la anul 
1941, când Japonia a încercat să inițieze un război, paralizând cel mai 
important centru militar american din Pacific — flota de la Pearl Harbor. 
Atragerea flotei americane în larg, cât aceasta era încă intactă, era prea 
periculoasă, iar americanii își considerau navele de război de la Pearl 
Harbor invulnerabile. Așa că japonezii au atacat folosind mijloace surpriză, 
un atac cu torpile al portavioanelor, într-un port considerat a fi prea puţin 
adânc pentru torpile, iar atacul a venit dintr-o direcție neașteptată, din nord- 
vest, la o distanță de casă considerată a fi prea mare pentru siguranţă. 
Aceasta nu este metoda japonezilor de a face război, ci pur și simplu 
aplicarea principiilor universale ale războiului. 

La mijlocul secolului XXI, japonezii se vor confrunta cu aceeași 
problemă, într-un alt context. Vor trebui să distrugă Stelele Războinice. 
Trebuie să atace dintr-o direcție surprinzătoare, cu mijloace surprinzătoare. 
Direcţia care i-ar lua pe americani prin surprindere ar fi din spate, 
echivalentul Pacificului de Nord-Vest. Prin urmare, vor trebui să acționeze 


de pe Lună. Vor trebui să folosească mijloace surprinzătoare — arme 
construite în secret pe Lună, căci transportul armelor pentru utilizare 
ulterioară ar putea fi detectat. Echivalentul lui Pearl Harbor în secolul XXI 
va trebui să cuprindă elementul-surpriză din punctul de vedere al direcţiei, 
cât și al mijloacelor. Ar putea să existe și scenarii alternative, dar acesta este 
unul plauzibil, dată fiind geometria spaţiului. 

La baza gândirii mele stă un principiu geopolitic. În cel de-Al Doilea 
Război Mondial, două puteri — Germania și Japonia — doreau să 
redefinească ordinea mondială. La mijlocul secolului XXI, acest ciclu 
perpetuu al geopoliticii se va repeta. În cel de-Al Doilea Război Mondial, 
Japonia a trebuit să întreprindă un atac-surpriză pentru a paraliza puterea 
americană din Pacific și, spera ea, pentru a deschide calea negocierilor în 
favoarea ei. Poziţia geografică a Japoniei o punea în dezavantaj față de 
Statele Unite, așa că Japonia a trebuit să creeze o breșă pentru oportunități 
printr-o lovitură-surpriză dată în miezul puterii americane. Japonia va fi în 
aceeași poziţie faţă de Statele Unite la mijlocul secolului XXI, doar că, de 
data aceasta, va fi aliată cu Turcia în locul Germaniei. Prin urmare, oricare 
ar fi detaliile acţiunilor militare ale Japoniei — și, desigur, putem doar să 
facem speculaţii cu privire la aceste detalii — natura conflictelor își are 
rădăcinile în aceeași dinamică în ambele secole, dar același lucru este 
valabil și pentru strategia generală. 

În primele capitole am vorbit despre istorie ca despre un joc de șah în 
care există mult mai puţine mișcări disponibile decât s-ar părea. Cu cât ești 
un jucător mai bun, cu atât mai lesne vezi punctele slabe ale mișcărilor, iar 
numărul acestora se reduce drastic. Acest principiu se poate aplica și 
viitorului. Am încercat să prezint logica felului în care Japonia și Turcia vor 
deveni puteri majore și cum va crea această situaţie fricțiuni cu Statele 
Unite. Cercetând secole de istorie și luând în considerare condiţiile foarte 
probabile la acel moment, am încercat să îmi imaginez cum vor privi 
japonezii tabla de joc — ce îi va îngrijora și ce reacţii ar putea avea. Detaliile 
sunt, desigur, necunoscute. Dar eu încerc aici să explic cum ar putea evolua 
geopolitica, tehnologia și războiul. Nu am cum să știu detaliile și nici măcar 


sincronizarea în timp. Dar pot prezenta niște principii și arăta cum s-ar 
putea desfășura războiul. 

Japonezii vor fi amplasat deja multiple baze lunare, dar una dintre ele va 
fi proiectată pentru scopuri militare cu acoperire civilă. În caverne adânci și 
secrete, japonezii vor crea o serie de proiectile, realizate chiar din rocă 
lunară. Rocile sunt foarte grele pentru volumul lor. Una de mărimea unei 
mașini compacte poate cântări mai multe tone. La viteze extrem de mari, 
energia cinetică a unei roci poate fi fantastică, distrugând structuri uriașe pe 
care le-ar lovi. Pe Luna fără atmosferă, fără probleme de frecare sau 
aerodinamică, roca nici nu ar trebui prea bine modelată. De ea ar putea fi 
atașate rachete sau rezervoare cu combustibil împreună cu care să fie 
lansate. 

Aceste proiectile vor avea două caracteristici: în primul rând, se va 
urmări să fie destul de grele pentru a distruge orice Stea Războinică prin 
energia lor cinetică, dar și destul de mici pentru a putea fi lansate pe orbită 
folosind rachete, profitând de avantajul că, pe Lună, viteza necesară pentru 
a se „elibera” de un câmp gravitațional (fără impuls suplimentar) este mai 
mică în comparaţie cu cea necesară pe pământ. Date fiind vitezele la care 
racheta s-ar lovi de o Stea Războinică, ar fi suficiente câteva tone. Dar va 
trebui să supravieţuiască și impactului cu rachete defensive cinetice mult 
mai mici. 

Japonezii vor construi încă o bază secretă, camuflată cu grijă pe partea 
cea mai îndepărtată a Lunii, pe care o vor folosi pentru a testa sistemul, 
departe de pământ și ferită privirilor. Sistemul va fi perfectat în timp, încet, 
astfel încât traficul către bază, în caz de depistare, să nu ridice semne de 
întrebare nedorite. Când Steaua Războinică va deveni operaţională, vor fi 
gata și măsurile de contraatac ale japonezilor. Japonezii știu că oricare 
dintre rachete ar putea fi distrusă, așa că vor pregăti zeci de rachete pe care 
să le lanseze către fiecare Stea Războinică, în speranţa că una va reuși. Se 
vor pregăti să le lanseze pe o gamă largă de orbite, în speranţa că nu vor fi 
observate. Indiferent de cât de avansată va fi tehnologia, nu există niciodată 
destul buget sau personal pentru a putea supraveghea chiar totul. 


Important va fi să nu fie observate. Rachetelor lansate de pe Lună le vor 
trebui aproximativ trei zile să ajungă la o Stea Războinică. Timpul între 
detectarea atacului și distrugerea Stelei va fi intervalul de pericol maxim 
pentru planurile japonezilor. Odată racheta detectată, deși Steaua este 
posibil să nu supravieţuiască, ar putea comanda atacuri cu sisteme 
hipersonice împotriva Japoniei și lansa propriile-i proiectile într-un atac 
devastator asupra Japoniei și a bazelor ei spaţiale, lăsând timp echipajului 
să abandoneze nava în navete de salvare. Cheia reușitei va fi, așadar, 
eliminarea Stelei Războinice fără vreun avertisment, păcălind Statele Unite. 

Nu va fi o acţiune cu succes garantat. Japonezii vor trebui să aibă un 
Plan B. Odată rachetele lansate cu succes, distrugerea Stelelor Războinice 
va fi asigurată. Dar, între momentul detectării și cel al distrugerii, se poate 
întâmpla un dezastru. Japonezii vor avea un avantaj. Stelele Războinice vor 
fi concentrate pe suprafaţa pământului și pe zona dintre pământ și orbita 
geostaţionară. Misiunea lor de bază va fi ofensiva și nu se vor vedea într-un 
rol defensiv. Mai mult de-atât, Stelele Războinice nu se vor aștepta la un 
atac din spate. Dacă Stelele Războinice s-ar gândi că vor fi atacate, ar 
aștepta ca atacul să vină de jos. Ele nu vor efectua verificări de rutină la 
altitudini mai mari. 

Americanii vor menţine o supraveghere simplă — și nu deosebit de 
eficientă — a meteoriţilor, o necesitate evidentă pentru o platformă spaţială 
cu oameni la bord. Spaţiul este vast și, contrar a ceea ce v-aţi putea imagina, 
acoperirea completă a acestuia este imposibilă în zilele noastre și va rămâne 
imposibilă și în 2050. Vor exista lacune, atât în tehnologie, cât și în practică. 
Conștienți de acest lucru, japonezii nu vor lansa un mănunchi compact de 
rachete, ci unul dispersat, care să vină din toate direcţiile. Radarul va putea 
detecta una, poate două dintre ele, dar nu le va interpreta ca pe un atac. De 
fapt, japonezii vor alege orbite pe care să nu fie neapărat Stele Războinice. 
Rachetele vor fi echipate pentru a putea schimba orbitele în ultimele ore ale 
parcursului lor, în vederea lovirii staţiilor — rezervorul de combustibil și 
motorul pentru ardere vor fi mai mari decât racheta însăși, care se va 
apropia de mărimea unei roci mici, grele, modelate. Orice computer care va 
detecta racheta o va interpreta ca pe un meteorit inofensiv. Sistemele 


computerizate s-ar putea nici să nu raporteze rachetele pe care le văd 
monitorilor umani de pe Stelele Războinice. Sistemul va fi robotizat și nu 
va fi capabil de asemenea subtilități. 

Vor exista trei pericole pentru japonezi. Primul va fi dacă Statele Unite 
vor detecta lansarea de pe suprafaţa lunară, folosind tehnologii de care 
japonezii nu au cunoștință. Detectarea va mai fi posibilă după lansare și 
înainte de ajustarea finală a orbitei, care va dura câteva zile. Iar în ultimele 
câteva ore înainte de impact, Statele Unite încă vor putea ataca. Cu cât 
detectează mai târziu atacul, cu atât mai puţin timp vor avea pentru a 
reacţiona și cu atât mai devastatoare va fi lovitura. 

Planul B al japonezilor, în caz de detectare, va fi grăbirea celei de-a 
doua faze a atacului. Dacă elimină Steaua Războinică, japonezii vor lansa 
imediat un atac hipersonic asupra bazelor aeriene și cu rachete ale SUA din 
întreaga lume, submarinele americane fiind atacate de sistemele din spațiu 
ale japonezilor, precum și împotriva tuturor sistemelor de comunicaţie de la 
sol. În eventualitatea unei detectări, japonezii vor urma planul înainte ca 
Stelele Războinice să fie distruse, acţionând în disperare, fără să mai 
gândească, sperând că americanii vor întârzia să reacționeze. Vor presupune 
că vor ști dacă americanii au detectat atacul, deoarece detectarea va 
amplifica dramatic comunicarea între Stele, comandamentul de la sol și alte 
platforme. Poate că japonezii nu vor fi capabili să spargă codurile, dar vor 
observa creșterea traficului. Ei vor avea de ani de zile sateliți orbitali cu 
misiuni oficiale, de la sateliți de navigaţie la sateliți de citire a stării vremii, 
dar și cu alte misiuni secrete: interceptarea și măsurarea volumului de 
comunicaţii între sistemele din spaţiu ale SUA. 

Japonezii nu vor împărtăși turcilor detaliile atacului lor. Bazele secrete 
de pe Lună vor reprezenta bijuteriile coroanei forțelor militare japoneze. 
Turcii le vor fi aliați, dar nu și fraţi. Ceea ce vor fi pregătiți să le spună 
turcilor va fi că, la o anumită dată, japonezii vor demara ostilități şi că 
plănuiesc o lovitură devastatoare asupra Statelor Unite, pentru care nu vor 
avea nevoie de asistenţă directă, ci doar indirectă. 

Japonezii vor dori să întindă coarda mai mult, dând serviciilor secrete 
americane ceva care să le distragă atenţia. Ei vor plănui să atace de Ziua 


Recunoștinței, când liderii politici americani vor fi răspândiţi în toată ţara, 
alături de familii. Acest detaliu ţine atât de principiul militar al surprizei, cât 
și de aplicarea acestuia de către japonezi în alte războaie: atacul de la Pearl 
Harbor s-a petrecut în zorii unei zile de duminică, atunci când flota era 
acostată, iar echipajele fuseseră plecate la petrecerile de sâmbătă seara. 
Evident că nu trebuie să fie Ziua Recunoștinței, dar va fi un moment 
neașteptat și în care conducerea SUA nu va fi în formaţie completă. Așa 
cum Coreea de Nord a atacat Coreea de Sud în weekendul de 4 iulie 1950, 
provocând o confuzie de proporţii, japonezii vor ataca de Ziua 
Recunoștinței, un moment foarte posibil pentru atac. Japonezii și turcii vor 
face tot ce le va sta în putinţă pentru a menţine calmul în weekendurile de 
dinainte, asigurându-se că oamenii din conducere se risipesc și că bazele 
militare de la sol operează cu minimum de personal. 

Japonezii vor ști că cea mai bună modalitate de a realiza acest lucru ar fi 
să creeze o criză pe care apoi să o rezolve repede. Fără să deconspire natura 
surprizei de Ziua Recunoștinței, ei vor aranja ca turcii să genereze o criză 
foarte atent planificată între forțele lor din Bosnia și Ungaria și forțele 
poloneze din Croaţia. Criza va începe la mijlocul lunii octombrie, sub 
pretextul că naționaliștii croaţi ar fi întreprins atacuri teroriste în Turcia. 
Turcii vor sugera chiar că aceste atacuri ar fi fost făcute cu încurajarea 
SUA. Desigur că nu avem cum să știm că va fi vorba despre această criză 
exact, dar o diversiune este absolut necesară. Japonezii au fost în negocieri 
cu americanii până în ultimul minut în 1941. Ofensiva Tet din Vietnam a 
apărut în timpul unei încetări a focului pe motiv de sărbătoare în 1968 și așa 
mai departe. Diversiunea este cheia. 

Va rezulta o criză, iar blocul polonez și turcii se vor afla în alertă 
maximă. Ţinând cont de terţele americane din Serbia și de alianţa Statelor 
Unite cu blocul polonez, situaţia din Balcani va avea impact direct asupra 
Statelor Unite. Turcii vor continua să le aducă sistemele aeriene și rachetele 
în afara regiunii în plină alertă, să le dezamorseze și apoi să le doboare. Vor 
încerca în mod deliberat să declanșeze un atac polonez. Conștienți de faptul 
că rețelele de apărare poloneze și americane sunt legate, și de sensibilitatea 
americanilor la promptitudinea turcilor, aceștia din urmă vor plusa trecând 


la mustață de ceea ce va părea a fi punctul fără întoarcere din prima 
săptămână din noiembrie. Polonezii, primind date care indică un atac 
iminent, vor declanșa subit un atac aerian limitat împotriva bazei turcești. 
Turcii îi vor atrage pe polonezi și le vor declanșa întregul sistem. Realizând 
că un război balcanic este pe cale să izbucnească, preşedintele american îi 
va apela pe premierul polonez și pe cel turc la câteva momente de la atac și- 
i va avertiza pe amândoi să facă un pas înapoi. Turcii vor ezita în mod 
special, după ce vor fi pierdut o bază aeriană și mai mulţi oameni, și nu vor 
privi cu ochi buni retragerea din războiul care va sta să izbucnească. 

La Geneva se va organiza o conferință de pace; unde altundeva ar ţine 
cineva o conferință de pace? Nu se va ajunge la nici o înţelegere, dar toate 
părţile vor fi de acord să se liniștească și să evite acte de război. SUA se va 
angaja să monitorizeze situaţia — un angajament pe care îl va lua în serios, 
căci nu va dori ca polonezii sau ungurii să o târască într-un război în 
Balcani. Consilierul pe probleme de securitate naţională va ordona 
supraveghere din spaţiu, concentrată pe forțele turcești și pe cele ale 
blocului polonez. Lucrurile se vor calma pe la mijlocul lui noiembrie și 
situația va părea că revine la normal, dar Steaua Războinică de deasupra 
Ugandei va rămâne foarte concentrată pe situaţia din Balcani, pe când 
celelalte două se vor ocupa din plin de informaţiile venite de la colectori. 
Turcii vor continua să-și miște trupele în spatele liniilor, la fel și blocul 
polonez. Astfel, toată lumea va fi ocupată. 

Japonezii își vor fi testat forțele hipersonice cel puţin o dată pe 
trimestru, timp de câţiva ani. Statele Unite vor privi aceste exerciţii cu 
regularitate și nu vor fi alarmate să vadă încă un exerciţiu, cu câteva zile 
înainte de Ziua Recunoștinței. Nu va fi nimic ieșit din comun să vezi 
japonezii în plină alertă de luptă. De fapt, de data aceasta, Japonia va părea 
că foloseşte mai puţini oameni, unele unități fiind chiar neconvocate. 


CAPITOLUL 11 
Un nou război mondial Scenariu posibil 


Până acum am făcut previziuni geopolitice. M-am concentrat asupra 
temelor majore care vor apărea în secolul XXI și a felului în care vor afecta 
ele relaţiile internaţionale. În acest capitol, voi schimba puţin abordarea. 
Doresc să descriu un război care consider că va avea loc la mijlocul 
secolului XXI. Desigur că nu știu când se va întâmpla cu exactitate, nici nu 
pot să îi prevăd, cu adevărat, detaliile. Însă ceea ce pot să fac este să încerc 
să descriu cam cum cred eu că va arăta războiul secolului XXI. Nu vă puteţi 
imagina secolul XX fără să aveţi cât de cât idee despre cum s-au desfășurat 
Primul și cel de-Al Doilea Război Mondial, și nici nu puteţi înţelege exact 
secolul XXI până nu veţi fi descris războiul. 

Războiul este diferit de ceea ce am discutat până acum, pentru că el este 
o chestiune de detaliu. Pentru a înţelege războiul, trebuie să înţelegi mai 
mult decât motivele pentru care este el purtat. Trebuie să te gândești la 
tehnologie, la cultură și la alte amănunte, analizându-l pe fiecare în parte. 
Astfel, când vorbim, de exemplu, despre Al Doilea Război Mondial, trebuie 
să discutăm despre Pearl Harbor. Pearl Harbor a fost, geopolitic vorbind, o 
încercare de a câștiga timp pentru ca Japonia să pună stăpânire pe Asia de 
Sud-Est și pe Indiile de Est Olandeze. Dar, pentru a înţelege cu adevărat 
momentul Pearl Harbor, trebuie să intrăm în detalii — folosirea 
portavioanelor, inventarea torpilelor care pot fi lansate în apa de mică 
adâncime de la Pearl Harbor și decizia de a ataca într-o dimineaţă de 
duminică. 

Ceea ce am încercat să arăt în capitolele anterioare a fost cum se vor 
intersecta Statele Unite, Polonia, Turcia și Japonia în secolul care urmează, 
și de ce japonezii și turcii se vor simţi atât de ameninţaţi, încât nu vor avea 
altă variantă decât să declanșeze un război. Aceasta este o carte despre 
percepţia mea asupra evenimentelor următorilor 100 de ani; prin urmare, 
voi vorbi despre război în sine. Pentru a face asta însă, ar trebui să pretind 
că știu mai mult decât știu de fapt. Ar trebui să pretind că anticipez 


momentele și datele bătăliilor, ca și modul în care vor fi ele purtate. Cred că 
înţeleg tehnologia militară care va fi folosită în acest război. Cred că am o 
idee generală despre când anume, în acest secol, va izbucni războiul, și cred 
că știu foarte bine cum anume se va desfășura el. Dar nu cred că aţi putea 
înţelege natura războiului de la mijlocul secolului XXI dacă eu nu aș merge 
mai departe, oferind detalii pe care, într-un anumit fel, nu am dreptul să le 
dau. Dar, dacă îmi permiteţi, cred că pot să redau atmosfera războiului în 
secolul XXI, luând un anumit model și analizându-l în perspectivă. Desigur 
că nu pot cunoaște detaliile. Dar războiul presupune lucruri concrete, așa că, 
pentru moment, să ne imaginăm acest scenariu specific. 


Focurile de deschidere 


Distrugerea celor trei Stele Războinice va fi planificată pentru 24 
noiembrie 2050, la ora 17:00. La acel moment, de Ziua Recunoștinței, 
majoritatea oamenilor din Statele Unite se vor uita probabil la fotbal sau își 
vor face siesta după o masă copioasă. Unii vor fi pe drum spre casă. Nimeni 
de la Washington nu s-ar aștepta la o problemă. Acesta este momentul pe 
care japonezii îl vor alege pentru atac. Pe la prânz se vor executa corecturile 
finale ale cursurilor rachetelor ce se vor îndrepta spre Stelele Războinice, 
pornind de la teoria că deși atacul ar putea fi depistat, adunarea întregii 
echipe de securitate naţională la Washington ar dura o oră sau două, iar dacă 
rachetele ar fi detectate la 15:00 sau la 16:00, o reacţie în timp util ar fi 
imposibilă. Pentru a face asta, de pildă, lansările de pe baza lunară a 
Japoniei vor trebui să aibă loc la momente diferite ale zilei de 21 noiembrie, 
în funcţie de orbită. De aceea, alerta de pe 20 noiembrie va fi lansarea 
Planului B — acţiunea despre care am vorbit mai devreme. 

Lansările de pe Lună vor trece neobservate. Multe dintre rachete vor fi, 
de fapt, detectate de sistemele automate de la bordul Stelelor Războinice, 
dar nici una dintre ele nu va avea traiectorii care să indice impactul cu 
stațiile sau să reprezinte o amenințare semnificativă pentru planetă. Toate 
vor fi lansate la momente diferite, pe orbite excentrice. Datele nu vor fi 
transmise celor care monitorizează staţiile. Un tehnician care va citi raportul 


zilnic a doua zi va observa că în el apare un număr mare de meteoriți în 
acea zonă, unii dintre ei trecând pe lângă staţia sa, dar, cum marea 
majoritate o va ocoli, el îi va ignora. 

Pe 24 noiembrie, în jurul prânzului, se vor reaprinde, conform planului, 
schimbând orbitele rachetelor. Radarul detector de coliziuni de pe Steaua 
Războinică — Uganda va detecta un singur avertisment în jurul orei 14:00. 
Computerului i se va cere să reconfirme traiectoria. În următoarea oră, toate 
cele trei staţii vor detecta nenumărate proiectile pe traiectorii care le vor 
face să lovească fiecare stație. Comandamentul general al celor trei 
platforme, aflat la bordul Stelei Războinice — Peru, va concluziona, pe la 
15:15, că platformele sunt ţinta unui atac organizat. Va anunţa cartierul 
general al comandamentului forțelor aeriene din Colorado Springs, care, la 
rândul lui, va anunţa grupul comandanților militari și Consiliul Naţional de 
Securitate. 

Între timp, generalul comandant al Stelei Războinice — Peru va începe, 
pe propria răspundere, să lanseze raze laser și rachete cinetice asupra 
țintelor, sperând să le intercepteze. Dar numărul rachetelor lansate va depăși 
capacitatea de reîncărcare a sistemului, căci acesta nu va fi proiectat să facă 
față unui atac simultan a cincisprezece rachete. Își va da repede seama că nu 
le va putea dobori pe toate și că unele dintre ele își vor lovi ţinta. 

Va fi anunţat președintele, dar, fiind Ziua Recunoștinței, el nu va putea 
să adune imediat prea mulți dintre consilierii săi. Întrebările pe care 
președintele le va pune vor fi cruciale: cine a lansat atacul și de unde? 
Nimeni nu va putea să răspundă imediat. Se va presupune că a fost vorba 
despre turci, căci ei vor fi fost implicaţi în cea mai recentă criză, dar 
serviciile secrete americane vor fi sigure că turcii nu ar avea capacitatea să 
lanseze un astfel de atac. Japonezii vor păstra tăcerea — și nimeni nu ar fi 
putut prevedea că ei vor avea capacitatea să desfășoare un astfel de atac. 
Când se vor aduna mai mulți consilieri, două lucruri vor deveni clare: 
nimeni nu va ști cine a lansat atacul, iar Stelele Războinice sunt pe cale să 
fie distruse. 

Pe la 14:30, japonezii vor informa turcii despre ce s-a întâmplat. La 
momentul acela, turcii vor fi aliaţii Japoniei, dar japonezii nu le vor oferi 


informaţii detaliate până în ultimul moment, pentru a nu cădea într-o 
capcană. Însă turcii vor ști că ceva se întâmplă — întreaga șaradă de la 
începutul lui noiembrie se va învârti în jurul acestui lucru, iar ei vor fi pe 
poziţie, pregătiţi să acţioneze de îndată ce japonezii îi vor alerta. 

Cu mai puţin de 30 de minute înainte de impact, președintele va autoriza 
evacuarea Stelelor Războinice. Cu atât de puţin timp la dispoziţie, 
evacuarea nu va reuși în totalitate. Sute de oameni vor fi lăsaţi în urmă. Mai 
important, deși nimeni nu va ști cine a ordonat atacul, consilierii 
președintelui îl vor convinge să ordone trimiterea tuturor aparatelor 
hipersonice de la sol în mai multe direcţii. Acest ordin va fi dat în același 
timp cu ordinul de evacuare. Vor exista multe neajunsuri în sistem. 
Controlorii — practic scheletul sistemului — vor cere confirmări în mod 
repetat. Parte din avioane se vor răspândi în următoarele ore. 

La ceasurile 17:00, toate cele trei Stele Războinice vor exploda, 
omorând câteva sute de membri ai echipajelor și doborând restul forțelor 
spaţiale americane — senzori și sateliți, care vor fi, în mare parte, legaţi de 
Steaua Războinică — Peru, centrul de comandă. Vor fi lăsaţi să orbiteze la 
întâmplare în spaţiu. Japonezii vor fi lansat sateliți cu ani în urmă, al căror 
singur rol va fi acela de a monitoriza Stelele Războinice. Aceștia vor 
înregistra întreruperea comunicaţiilor de pe staţii, iar radarele japoneze vor 
observa distrugerea lor. 

Japonezii vor activa faza doi, de îndată ce distrugerea va fi confirmată. 
Vor lansa sute de avioane hipersonice fără echipaj uman — mici, rapide și 
destul de agile pentru a scăpa de interceptare — către Statele Unite și către 
navele și bazele din Pacific. Obiectivele vor fi avioanele hipersonice 
americane, rachetele antiaeriene de la sol și centrele de comandă și control. 
Nu vor ataca populaţia. Acest lucru nu ar rezolva nimic, în plus, japonezii 
vor dori să negocieze un lucru neacceptabil după provocarea unor pagube 
umane. Japonezii nu vor dori nici să-l distrugă pe președinte sau echipa 
acestuia. Vor avea nevoie de cineva cu care să negocieze. 

În același timp, turcii vor lansa propriul atac împotriva obiectivelor 
alocate lor în planul comun de război, întocmit cu japonezii de-a lungul 
anilor. Cele două ţări au dezvoltat planuri contingente comune. Întrucât 


aveau anumite bănuieli, nu vor trebui să facă pregătiri prea mari pentru a 
pune în aplicare planul de război. Japonezii își vor comunica acţiunile 
întreprinse — iar senzorii turcești vor detecta evenimentele de pe orbita 
geosincronă. Se vor pune în mișcare pentru a profita rapid de situaţie. Multe 
ținte se vor afla în Statele Unite, la est de Mississippi, dar turcii vor lansa un 
atac masiv și împotriva blocului polonez, precum și a Indiei, care deși nu 
este o putere importantă, este aliata Statelor Unite. Intenţia coaliţiei va fi 
din punct de vedere militar analizarea Statelor Unite și a aliaţilor lor. 

În câteva minute, rachetele de pe avioanele telecomandate vor începe să 
lovească forţele americane din Europa și din Asia, dar cele îndreptate 
asupra Statelor Unite vor avea nevoie de aproape o oră pentru a-și atinge 
ținta. Această oră va da un răgaz preţios Statelor Unite. Majoritatea 
senzorilor săi din spaţiu nu vor mai funcţiona, însă în Colorado Springs va 
mai exista în funcţiune un vechi sistem, folosit pentru a detecta căldura 
lansărilor ICBM şi prea depășit pentru a fi conectat la sistemul Steaua 
Războinică. Acesta va detecta o mulțime de lansări din Japonia și Turcia, 
dar alte informaţii nu va mai putea furniza. Nu se va putea în nici un fel 
spune încotro se îndreaptă avioanele și rachetele. Dar faptul că cele două 
țări au atacat la câteva minute după distrugerea Stelelor Războinice va fi 
raportat președintelui, care acum cel puţin va ști de unde vine atacul. 

Statele Unite vor avea o bază de date cu obiectivele militare din Japonia 
și Turcia. Avioanele japoneze și turcești vor fi fost deja lansate, așa că 
doborârea lor nu ar avea sens. Dar vor exista obiective fixe în ambele ţări, 
centre de comandă și control, aerodromuri, depozite de combustibil și așa 
mai departe, care ar putea fi atacate. În plus, președintele va dori ca flota sa 
de hipersonice să fie în aer și nu pe pistă. Va ordona să fie activat un plan de 
război dinainte pregătit. Totuși, la momentul la care ordinele vor fi 
transmise, iar controlorii de zbor vor fi pe poziţii, vor mai rămâne mai puțin 
de cincisprezece minute până ce Japonia și Turcia își vor lovi ţintele. Unele 
zboruri vor decola și vor lovi cele două ţări, dar mare parte din efective vor 
fi distruse la sol. 

Devastarea blocului polonez va fi chiar și mai gravă. Centrul de 
comandă al blocului, aflat la Varșovia, nu va avea cunoștință de distrugerea 


Stelelor Războinice, așa că nu va primi avertismentul care va preveni 
Statele Unite înainte ca rachetele să înceapă să îi atace bazele. De fapt, 
avioanele hipersonice vor lansa muniţie care va lovi cu precizie facilitățile 
blocului, practic fără nici un avertisment. În secunda unu vor fi într-un 
punct, iar în secunda următoare, capacitatea blocului de atac va fi anihilată. 

La ceasurile 19:00, forţele aviatice și hipersonice americane vor fi 
devastate. Statele Unite vor fi pierdut comanda spaţiului și vor mai dispune 
de doar câteva sute de avioane. Aliaţii lor din Europa vor fi și ei copleșiți. 
Navele de război americane din toată lumea vor fi fost atacate și scufundate. 
Indienii își vor fi pierdut și ei bunurile. Coaliția americană va fi distrusă din 
punct de vedere militar. 


Contraatacul 


În același timp, societatea americană, la fel ca mulţi dintre aliaţii săi, nu 
va suferi de pe urma atacului, aceasta fiind latura slabă a strategiei coaliției. 
Statele Unite sunt o putere nucleară — așa cum vor fi, de altfel, și Japonia, 
Turcia, Polonia și India. Atacurile asupra obiectivelor militare nu vor 
declanșa un răspuns nuclear. Totuși, în cazul în care coaliția ar încerca 
forțarea capitulării prin trecerea la alte obiective decât cele militare, de 
exemplu atacarea populației americane, pragul dincolo de care americanii 
sau aliaţii lor ar putea să se gândească la un răspuns nuclear s-ar putea să fie 
atins. Cum coaliția va căuta o înţelegere la nivel politic cu care americanii 
să poată fi mulţumiţi, și cum americanii sunt întotdeauna deosebit de 
imprevizibili, folosirea forţelor hipersonice pentru a provoca daune 
materiale și pierderi de vieţi omenești în rândul populaţiei civile americane 
ar fi incredibil de periculoasă. Deţinerea de arme nucleare va aduce războiul 
până în acest punct. Totul depinde însă de gradul de conflict. 

Oricum, Statele Unite vor fi distruse militar și nu vor ști cât de departe 
va merge coaliția. Speranţa coaliţiei va fi că, atunci când Statele Unite vor 
stabili gravitatea daunelor, ţinând cont și de imprevizibilitatea coaliţiei, vor 
opta pentru o reglare politică ce ar include și sferele de influenţă turce și 
japoneze, trasându-se limite sferei americane de influenţă și introducându- 


se restricții aplicabile și verificabile, care să limiteze conflictul în spaţiu. Cu 
alte cuvinte, coaliția va miza pe faptul că Statele Unite își vor da seama că 
sunt doar o putere mare printre alte câteva și vor accepta o sferă de 
influență proprie, generoasă și sigură, sperând că declanșarea bruscă și 
eficienţa asaltului din spaţiu vor face Statele Unite să-i supraestimeze 
puterea militară. 

Statele Unite vor supraestima, într-adevăr, puterea militară a coaliţiei, 
dar acest lucru va declanșa exact opusul a ceea ce speră coaliția. Americanii 
nu vor crede că sunt implicaţi într-un război limitat, în care inamicul are 
scopuri politice restrânse și bine definite pe care să le poată accepta. 
Americanii vor crede, mai degrabă, că forțele coaliţiei sunt cu mult mai 
mari decât în realitate, și că se confruntă cu posibilitatea, dacă nu a 
anihilării, atunci a reducerii masive a puterii și a creșterii vulnerabilităţii la 
noi atacuri din partea coaliţiei și a altor puteri. 

Statele Unite vor reacţiona instinctiv și emoţional la atac. Dacă acceptă 
înțelegerile politice care i-au fost transmise în seara de 24 noiembrie, 
viitorul pe termen lung al țării devine incert. Turcia și Japonia — ţări care nu 
se vor lupta între ele — vor domina împreună Eurasia. Vor exista doi 
hegemoni, nu unul, decât dacă cele două naţiuni nu se vor gândi să 
coopereze. Eurasia va fi unită şi exploatată sistematic. Coşmarul suprem al 
strategiei militare americane va deveni realitate și, cu timpul, coaliția — 
destul de greu de manipulat într-un război — va uzurpa controlul oceanelor 
și al spaţiului. Acceptarea ofertei coaliției va însemna sfârșitul războiului și 
va iniţia, de asemenea, un îndelungat declin american. Dar nimeni nu se va 
gândi foarte profund la asta în noaptea cu pricina. La fel cum au făcut după 
scufundarea vasului Maine, după atacul de la Pearl Harbor și șocul din 11 
septembrie, Statele Unite vor fi cuprinse de furie. Vor respinge termenii 
înţelegerii și vor porni războiul. 

Statele Unite nu vor face nici o mișcare, cât timp navele spaţiale de 
recunoaștere ale coaliţiei vor fi pe poziţii. Coaliția nu va avea nimic care să 
egaleze complexitatea sistemului Stelei Războinice distruse, dar va dispune 
de o gamă de sateliți de ultimă generaţie care vor oferi informaţii în timp 
real despre Statele Unite. În timp ce aceștia își vor face treaba, coaliția va 


putea urmări și zădărnici orice mișcare din partea americanilor. Sistemul de 
recunoaștere american va trebui refăcut rapid, așa încât sateliții rămași — 
numeroși de altfel — să interacționeze mai degrabă cu bazele terestre decât 
cu Stelele Războinice distruse. Acest lucru le va permite Statelor Unite să 
înceapă să ţină sub observaţie mișcările inamicului și să riposteze. Când se 
va întâmpla acest lucru, prima mișcare pe care vor trebui să o facă va fi să 
doboare orice instalaţie spaţială de lansare pe care ar putea-o avea coaliția, 
ca să o împiedice să lanseze noi sisteme spaţiale. 

Informaţiile japonezilor despre bunurile americane, deși nu perfecte, vor 
fi de maximă importanţă. Statele Unite vor fi plasat, în mod deliberat, 
platforme de lansare pentru rachete, în diferite puncte secrete, camuflate cu 
grijă. Va fi unul dintre proiectele secrete cele mai importante din anii 2030. 
Când japonezii vor începe survolarea Statelor Unite, locurile vor fi fost deja 
construite — și ascunse — de mult timp. Instalaţiile secrete de lansare nu vor 
avea personal pe timp de pace. Aducerea personalului la faţa locului, fără a 
fi detectat, va lua câteva zile, timp în care Statele Unite vor trimite 
diplomaţi cu ajutorul germanilor, care vor fi neutri, pentru negocieri. SUA 
vor încerca să câștige timp. Negocierile vor fi paravanul în spatele căruia se 
va plănui și se va pune la punct contraatacul. 

Statele Unite vor încerca să echilibreze balanţa cu tehnologia rămasă. În 
vederea acestei mișcări, coaliția va trebui „orbită” , și asta cu sistemul 
spaţial american (Statele Unite vor fi depozitat sute de rachete antisatelit și 
lasere de mare intensitate în locuri secrete). Echipajele se vor deplasa la 
locurile secrete cu atenție, pentru a nu da de gol localizarea sateliților de 
recunoaștere. În timp ce coaliția va fi angajată frenetic în negocieri cu 
Statele Unite, acestea se vor pregăti. Aproximativ 72 de ore mai târziu, 
Statele Unite vor distruge cea mai mare parte din instalaţiile de 
supraveghere ale coaliției în mai puţin de două ore. Coaliția nu va „orbi”, 
dar nici mult nu va mai avea. 

Imediat ce sateliții vor fi distruși, unele dintre avioanele hipersonice de 
survolare ale Statelor Unite vor demara atacuri asupra instalaţiilor de 
lansare japoneze și turcești, sperând să facă imposibil pentru aceștia să 
lanseze noi sateliți sau să atace sateliții americani rămași. Spre deosebire de 


japonezi, americanii, care, de la căderea Rusiei, vor avea un exces de 
aparate de recunoaștere, vor ști perfect unde sunt localizate lansatoarele 
camuflate. Avioanele își vor lovi toate ţintele. La scurt timp după aceea, 
echipamentele de supraveghere a sateliților vor capta semnale de la sateliții 
americani rămași. Coaliția va fi orbită. Eșecul serviciilor secrete japoneze 
referitor la dispozitivele antisatelit ale americanilor va duce la destrămarea 
acestora. 


Tehnologii noi, același război 


Membrii coaliţiei vor realiza că planul lor original a eșuat. Nu vor fi 
siguri cât de bine pot vedea Statele Unite, dar vor presupune că raza lor 
vizuală nu este deloc bună. Şi mai tulburător chiar, întreaga lor convingere 
că flota aeriană americană a fost anihilată se va dovedi greșită, și-și vor da 
seama că Statele Unite încă mai dispun de capacitatea de a-i ataca. Nu vor 
avea de unde să știe că este vorba doar de niște rămășițe ale forței care 
fusese dispersată în perioada de timp cuprinsă între detectarea atacului 
asupra Stelelor Războinice și atacul aerian al coaliției. Nu vor ști cât de 
mari sunt rezervele americane și nici nu vor avea cum să afle. Ceaţa va fi la 
fel de deasă în secolul XXI cum a mai fost și altădată. 

Statele Unite vor mai face o mișcare. Inginerii vor analiza datele pentru 
a arăta punctul de plecare al rachetelor care au doborât Stelele Războinice, 
după care armata va lansa o rachetă cu încărcătură nucleară asupra locului 
determinat. Japonezii ar putea să interpreteze acest eveniment ca pe un atac 
nuclear inițial, dar baza va fi distrusă. Statele Unite vor ordona forțelor 
militare, pe care le vor fi adunat în secret în propriile stațiuni experimentele 
de pe Lună, să pregătească și să execute atacuri asupra bazelor japoneze 
lunare. Statele Unite se vor asigura că nu vor fi, din nou, luate prin 
surprindere. 

Aşa cum se întâmplă frecvent în război, odată iniţiat atacul, planificat 
ani la rândul, executat, fiecare începe să improvizeze, acţionând nesigur. 
Majoritatea planurilor de război anticipează că acesta se va termina repede, 
lucru care se întâmplă rar. În cazul de faţa războiul va continua în trei etape. 


Prima, după ce-și vor restabili un control fragil asupra spaţiului, Statele 
Unite vor gândi un program de cotropire pentru a-și păstra poziţia și pentru 
a ţine coaliția la distanţă. De-a lungul anului următor, Statele Unite își vor 
spori treptat capacitatea de survolare, până ce va atinge nivelurile de 
dinaintea atacului. Ritmul cercetării, dezvoltării și implementării pe timp de 
război este extraordinar comparativ cu ritmul pe timp de pace. Într-un an de 
la Ziua Recunoștinței, Statele Unite vor depăși tehnologic capacitatea 
bazelor spaţiale de dinaintea atacului. 

A doua etapă — Statele Unite vor acţiona pentru a-și recupera flota 
hipersonică, în ciuda atacurilor aeriene repetate ale avioanelor coaliţiei 
asupra obiectivelor fixe de producţie cunoscute. Dar coaliția nu va avea 
abilitatea de a menţine o supraveghere adecvată a Statelor Unite și, în ciuda 
anumitor piedici, fabricile vor ajunge funcţionale, construind noi avioane 
hipersonice. 

Turcia în anul 2050 
A treia etapă — coaliția va folosi timpul dinaintea reconstrucției forțelor 
Statelor Unite pentru a impune o nouă ordine pe pământ. Japonezii vor 
încerca să pună mâna pe alte regiuni din China și Asia, dar vor fi mult mai 
puţin agresivi decât Turcia, care va vedea perioada preocupărilor americane 


ca pe o șansă de a se confrunta cu blocul polonez și de a deveni puterea 
decisivă în regiune. 

Războiul va fi început cu faţa greșit întoarsă către blocul polonez. Dintr- 
odată va deveni un asalt terestru concertat al Turciei, sprijinit de forțele ei 
aeriene. Eliminarea blocului polonez ar da Turciei mână liberă în Europa. 
Așadar, în loc să-și irosească forţele în Africa de Nord sau în Rusia, turcii 
vor paria totul pe atacul înspre nord, afară din Bosnia, în Balcani. 

Turcia va căuta să atragă blocul polonez într-o luptă de anihilare. Spre 
deosebire de lupta cu Statele Unite, aceasta va fi plănuită ca o operaţiune 
combinată a infanteriei blindate, logisticii robotizate și a platformelor cu 
armament, în care omniprezentul hipersonic va servi drept element de 
precizie. 

După loviturile devastatoare de la început, blocul polonez va căuta să 
evite concentrarea forțelor terestre pentru a se feri de atacurile aeriene. 
Turcii vor dori să îi preseze să-și concentreze forțele, atacând într-un mod 
care îi va obliga să-și apere obiectivele majore, sau să sfâșie blocul, dacă 
polonezii ar refuza să-și angajeze forțele într-o astfel de apărare. 

Turcii vor ataca pe la nord, dinspre Bosnia, prin câmpiile croate și prin 
Ungaria, unde ţara este deschisă, plată și lipsită de bariere naturale. Se vor 
îndrepta spre Budapesta, deși țelul lor militar suprem vor fi munţii Carpaţi 
din Slovacia, Ucraina și România. Dacă pun mâna pe Carpaţi, România și 
Bulgaria vor fi izolate și se vor prăbuși, predând Marea Neagră turcilor. 
Ungaria va fi ocupată, iar Polonia izolată, confruntându-se cu o ameninţare 
dinspre sud. Dacă, totuși, polonezii decid să concentreze forțe în Câmpia 
Panonică pentru a apăra Budapesta, încercând deci să menţină blocul unit, 
forţele aeriene turcești vor distruge cel mai probabil forțele blocului. 

Polonezii vor cere americanilor sprijin aerian pentru a face față turcilor, 
în timp ce aceștia se vor îndrepta spre Croaţia, dar Statele Unite nu vor avea 
cu ce să îi sprijine. Drept urmare, turcii vor captura Ungaria în câteva 
săptămâni și vor ocupa Carpaţii imediat după aceea. Românii, izolaţi, vor 
cere și vor încheia armistițiu. Europa de Sud-Est, până la graniţele 
poloneze, și Ucraina vor ajunge în mâinile turcilor. Tot ce va mai rămâne va 
fi Polonia. 


Forţele turce vor porni spre Cracovia, sprijinite de atacuri aeriene care 
vor răpune armata polonă. Statele Unite vor deveni îngrijorate că polonezii 
nu vor putea să reziste și s-ar putea să ceară pacea. Strategia americană va fi 
să câștige timp pentru a-și reconstrui bunurile strategice, după care să 
lanseze un atac brusc, global, asupra Turciei și Japoniei. Statele Unite nu 
vor dori să-și irosească forțele pentru a susţine o luptă tactică în sudul 
Poloniei. În același timp, nu vor putea risca să-și piardă aliatul polonez, căci 
asta ar încheia jocul împotriva Turciei. Pentru a ajuta rezistența poloneză, 
Statele Unite vor trebui să riposteze dur în faţa turcilor. 

În februarie 2051, Statele Unite vor lansa o mare parte din forţele 
aeriene rămase, inclusiv unele avioane noi, cu dotări avansate, asupra 
forțelor militare turcești, din sudul Poloniei până la centrele logistice din 
Bosnia și mai departe în sud. Forţele aeriene turcești vor suferi pierderi 
mari, dar armata turcă va avea pierderi și mai serioase, căci sute de 
infanteriști vor fi uciși, iar un mare număr de sisteme robotizate și de 
provizii vor fi distruse. Turcia, departe de a fi anihilată, va suferi pagube 
însemnate. 

Turcii își vor da seama curând că nu au nici o șansă să câștige războiul. 
În timp, incapacitatea lor de a reintra în spaţiu, plus abilitatea Americii de a 
crea rapid noi forţe aeriene, îi va învinge. Își vor da seama, de asemenea, că 
japonezii nu-i vor putea ajuta, fiind mult prea preocupaţi de propriile lor 
probleme cu teritoriile din China. Marele joc va eșua și, odată cu acest eșec, 
fiecare va rămâne pe cont propriu. Statele Unite se vor concentra asupra 
Turciei, înainte de a-și întoarce privirile către Japonia, drept urmare, Turcia 
va trebui să elimine rapid Polonia din război. Dar forțele terestre ale Turciei 
vor fi răspândite pe un teritoriu foarte vast. Concentrarea asupra Poloniei va 
însemna aducerea întăririlor din alte părți și, pe termen lung, această 
opțiune nu va constitui o rezolvare viabilă. Turcii ar fi foarte expuși 
rebeliunii, din Egipt și până în Asia Centrală. 

Înaintea declanșării războiului, coaliția va fi dorit ca Germania să i se 
alăture în atacul împotriva Poloniei, dar germanii vor fi refuzat. De data 
aceasta, când vor fi abordaţi de turci, ei vor face o ofertă interesantă. În 
schimbul ajutorului acordat Turciei în Polonia, Turcia se va retrage în 


Balcani după război, păstrând doar România și Ucraina. Ea își va clădi 
puterea în jurul Mării Negre, a Adriaticii și a Mediteranei, iar germanii vor 
avea mână liberă din Ungaria înspre nord, inclusiv în Polonia, țările baltice 
și Belarus. 

Din punctul de vedere al germanilor, ceea ce, înainte de 2050, fusese o 
fantezie aproape imposibil de realizat a turcilor, va deveni acum realitate. 
Turcii vor fi o putere în Mediterana și în Marea Neagră și vor avea nevoie 
de Balcani pentru siguranţa teritoriilor deţinute, mai ales de fosta 
Iugoslavie, România și Bulgaria. Turcia nu va avea nici un interes la nord 
de aceste ţări, căci o astfel de implicare ar presupune o mobilizare prea 
mare de forțe în aceste zone. Germanii, ca și polonezii și rușii, vor fi expuși 
în Câmpia Nord-Europeană, iar această nouă organizare ar asigura 
porțiunea de est. Şi mai important este că această organizare va da peste cap 
vechea rânduială, care fusese împotriva Germaniei și a Europei Occidentale 
încă de la căderea Rusiei. Europa de Est va fi pusă, în sfârșit, la locul ei. 

Germanii vor ști că americanii își vor îndrepta, în cele din urmă, atenția 
asupra acestei regiuni, dar va mai dura un timp până la revenirea lor. Va 
exista o reală oportunitate pentru Germania să se impună. Egocentrici și 
precauţi, nu vor fi la fel de aventuroși precum turcii. Dar alternativa ar fi 
forțele turcești la est sau, și mai rău, înfrângerea turcilor de către forțe 
poloneze și americane mai puternice, cu care vor trebui să se confrunte. În 
general, germanilor nu le place să riște, dar de data aceasta o vor face. Își 
vor mobiliza armata, inclusiv vechile forțe aeriene, încă utilizabile, și-i vor 
lovi pe polonezi din vest, la sfârșitul primăverii anului 2051, în timp ce 
turcii vor relansa atacul dinspre sud. Germanii vor recruta Franţa și multe 
alte ţări, dar participarea acestora va fi mai mult politică decât militară. 

Marea Britanie, pe de altă parte, va fi revoltată de noile evenimente. 
Deși va fi un joc fantastic, a cărui miză va fi puterea mondială, britanicii se 
vor arăta profund preocupaţi de echilibrul puterii interne. Se vor afla, încă o 
dată, în faţa posibilităţii unui continent dominat de germani, oricât de ciudat 
ar obține Germania această victorie și oricât de mult va depinde acest lucru 
de turci. Britanicii își vor da seama că, dacă așa ceva se va întâmpla, orice 
neglijență din partea Statelor Unite față de Europa și orice retragere ciclică 


în izolare ar putea aduce cu sine o adevărată catastrofă. Marea Britanie nu 
va avea de ales și s-ar putea să aducă ceva foarte valoros în joc: o forță 
aeriană restrânsă, dar intactă, care, alăturată serviciilor secrete americane, 
le-ar putea provoca mari daune germanilor și turcilor. În plus, apărarea ei 
antiaeriană avansată împotriva atacurilor aeriene ale germanilor și turcilor 
va face din Marea Britanie o bază operativă sigură. Marea Britanie va părea 
reticentă, dar va desfășura, în secret, o parte substanţială a propriilor forţe 
aeriene către Statele Unite, unde apărarea antiaeriană și timpul de reacție 
vor fi mult mai generoase. 

În final, Polonia va fi atacată din două părți, din vest şi din sud. Puterile 
inamice vor înainta geografic, așa cum au mai făcut cândva invadatorii, 
doar că tehnologia va fi alta. Nu va fi vorba despre masele de infanteriști ale 
lui Napoleon și nici despre formaţiile blindate ale lui Hitler; forțele care vor 
ataca vor fi destul de reduse ca număr. Forţa umană va consta în infanteriști 
blindaţi, dotați cu arme cu bătaie foarte mare, de zeci de kilometri. 
Conectaţi între ei prin computere legate în rețea, aceștia vor comanda nu 
numai armele pe care le poartă, dar și sisteme robotizate și avioane 
hipersonice aflate la mii de kilometri depărtare, la care pot apela după 
nevoie. 

Sistemele robotizate se vor baza pe informaţii și pe alimentare cu 
energie. În caz contrar, sistemul este la pământ, iar soldaţii, neputincioşi. 
Au, așadar, nevoie de un flux continuu de informaţii și de instrucțiuni, după 
cum au nevoie și de un flux constant de energie pentru a funcţiona. Cum 
sistemele din spaţiu ale turcilor nu vor mai exista, turcii le vor înlocui cu 
aparate de zbor fără echipaje umane, care vor pluti, se vor năpusti și vor 
survola câmpurile de luptă pentru a furniza informaţii. Informaţiile vor fi 
însă incomplete, căci aparatele lor de zbor fi doborâte unul câte unul. 
Statele Unite vor dispune de date mult mai valoroase, dar nu vor avea 
forţele aeriene necesare pentru a decima atacatorii. 

O problemă va fi şi furnizarea unei cantităţi suficiente de energie pentru 
armurile infanteriștilor și pentru roboţi. Aceste armuri vor funcționa pe bază 
de electricitate și vor trebui fie reîncărcate, fie alimentate de baterii masive, 
înlocuite la aproximativ două zile. Se vor fi făcut deja descoperiri 


impresionante în domeniul stocării de energie, dar bateriile tot se vor 
consuma până la urmă. O resursă-cheie vor fi, prin urmare, reţelele electrice 
conectate la generatoare de electricitate. Dacă sunt distruse generatoarele, 
atunci atacatorilor va trebui să li se trimită noi baterii masive, încărcate, de 
acolo de unde va exista sursă de energie, baterii care vor trebui, apoi, 
distribuite pe câmpul de luptă. Cu cât trupele înaintează mai mult, cu atât 
mai departe va trebui să se ajungă cu bateriile. Dacă apărătorii sunt gata să- 
și întrerupă propria reţea de electricitate și, dacă este necesar, să-și distrugă 
propriile uzine de electricitate — strategia pământului pârjolit — atacul va fi 
încetinit din lipsă de energie. Totul va depinde de tactica livrării de 
electricitate. 

Într-o întâlnire secretă a comandanților american, britanic, chinez și 
polonez, se va pune la cale o strategie: polonezii vor rezista și se vor retrage 
încet sub presiunea forțelor coaliției. Cele două direcţii de atac, una din vest 
și cealaltă din sud, se vor întâlni la Varșovia. Se va cădea de acord ca 
polonezii să reziste, să se retragă și să se regrupeze la nesfârșit, câștigând 
cât de mult timp posibil pentru ca aliaţii să-și refacă forțele aeriene. 
Polonezii vor fi sprijiniți de câteva mii de trupe americane transportate cu 
avionul pe la Polul Nord, la Sankt Petersburg și desfășurate odată cu trupele 
poloneze în acţiunile lor de tergiversare. Pe măsură ce situația va deveni tot 
mai disperată, la sfârșitul anului 2051, forțele aeriene din Marea Britanie 
vor intra în acţiune, pentru a încetini și mai mult înaintarea armatelor 
turcești. Efortul industrial herculean al americanilor va da roade, iar mii de 
avioane hipersonice de ultimă generaţie vor fi construite, capabile de o 
viteză de două ori mai mare decât a celor de dinainte de război și cu o 
încărcătură dublă. La mijlocul anului 2052, americanii vor fi gata pentru un 
atac masiv şi devastator, atac care, sprijinit de îmbunătățirile masive ale 
sistemelor spaţiale, va devasta forțele coaliției din lumea întreagă. Până 
atunci, regula va fi retragerea și câștigarea de timp. 

Coaliția va subestima serios capacitatea industrială a Statelor Unite, 
considerând că va mai avea la dispoziţie ani buni pentru a se confrunta cu 
forțele poloneze. La început, coaliția va alege să nu atace sistemele 
energetice poloneze, pentru a evita reconstruirea după război, având nevoie 


de ele în luptă. Polonezii, pe de altă parte, își vor distruge propriile instalaţii 
pe măsură ce se vor retrage, dorind să complice înaintarea coaliţiei și să-i 
facă pe germani şi pe turci să trimită unităţi de stocare a energiei pe câmpul 
de luptă. Aceste rute de aprovizionare vor fi zonele cele mai vulnerabile la 
începerea contraatacului, în 2052. 

Când infanteria blindată americană va sosi pe câmpul de luptă, cu 
sistemele sale sofisticate, conectate la spaţiul extraterestru, coaliția va 
realiza că Polonia nu va cădea prea repede. Își va da seama că temelia 
puterilor aliate sunt uzinele generatoare de electricitate și că, dacă acestea 
nu sunt eliminate — pentru ca americanii să trebuiască să expedieze de pe 
teritoriul lor unități de înmagazinare a energiei către câmpurile de luptă — 
Statele Unite vor ieși învingătoare. Prin urmare, în vara anului 2051, 
coaliția va începe să distrugă sistemul de electricitate polonez, atacând 
uzinele până departe în Belarus. Polonia va fi cufundată în întuneric. 

Coaliția va aștepta două săptămâni, forțând Statele Unite și pe aliaţii lor 
să lupte, pentru a-i obliga să-și irosească electricitatea disponibilă. Apoi vor 
ataca pe toate fronturile, simultan, în speranța că trupele poloneze și 
americane vor rămâne atât fără energie, cât și fără noroc. Însă, nu numai că 
se vor lovi de o rezistență solidă, dar vor constata că trupele americane se 
bazează pe forțe aeriene care vor da lovituri devastatoare în rândurile 
coaliției. Comandamentul aliat va trimite forţe aeriene britanice în luptă, iar 
sistemul de recunoaștere spațial superb sincronizat — conectat la o Stea 
Războinică nouă, mult mai sofisticată — va identifica, ţinti și distruge 
infanteria blindată nemţească și turcească. 

După ce şi-au văzut flota aproape ștearsă de pe faţa pământului în 1941, 
Statele Unite au învăţat să nu-și mai pună toate ouăle într-un singur coș, mai 
ales când vine vorba despre sisteme instalate în spaţiu. Înainte de începerea 
războiului, Statele Unite vor mai avea o Stea Războinică — cu tehnică de 
ultimă generație — construită, dar încă nelansată din cauza lipsei de fonduri. 
De data aceasta, tergiversările Congresului se vor dovedi o adevărată 
binecuvântare. Staţia va fi secretă și ţinută la sol. Va fi lansată în spaţiu la 
doar câteva luni după atacul-surpriză și distrugerea bazei lunare a 
japonezilor. Arhitectura improvizată imediat după începerea războiului va fi 


înlocuită cu una centrată în jurul noii Stele Războinice staționate lângă 
Uganda, dar capabilă de manevre rapide către noi poziţii de-a lungul liniei 
ecuatoriale, după necesităţi, dar și de manevre tactice de evitare a atacurilor, 
asemănătoare celor care le-au distrus pe cele trei predecesoare ale sale. 
Statele Unite își vor reinstaura comanda spaţiului — la un nivel care îl va 
depăși cu mult pe cel din urmă cu câţiva ani. 

Turcii și germanii vor fi uimiţi în special de un lucru. Luând decizia să 
distrugă sursele de generare și de distribuire a electricităţii, se vor aștepta ca 
rezistența să slăbească dramatic, mai ales că și propriile lor forțe vor fi pe 
sfârșite. Totuși, infanteria blindată poloneză și americană acţionează în plin 
avânt. Va părea imposibil ca americanii să aducă atâtea baterii pentru a 
menţine trupele funcţionale. Întrebarea va fi: de unde vine electricitatea? 

Japonezii nu vor fi singurii care vor experimenta folosirea în scopuri 
comerciale a spaţiului. În prima jumătate a secolului, un consorțiu de 
antreprenori americani va investi foarte mulți bani atât în dezvoltarea 
lansatoarelor, nu foarte costisitoare și numeroase, dar și în încercări de 
generare de energie în spațiu, energie pe care să o trimită spre pământ sub 
formă de microunde, pe care să le convertească apoi, din nou, în 
electricitate bună de folosit. Când jocurile militare americane vor elimina 
problema apărării Poloniei, americanii vor înțelege, din experienţa lor de 
război, că problema va fi păstrarea energiei electrice. Când turcilor le va lua 
doar câteva săptămâni pentru a invada sud-estul Europei, Statele Unite își 
vor da seama că înfrângerea lor depinde de rezervele de energie electrică ale 
forţelor aliate și de distrugerea rezervelor coaliției. Cheia victoriei va fi 
menţinerea furnizării de electricitate către Polonia. 

Tehnologia de bază va fi fost dezvoltată. Lansatoarele spaţiale vor putea 
să fie construite rapid, la fel ca și panourile solare și sistemele de propagare 
a microundelor. Adevărata provocare va fi construirea receptoarelor și 
instalarea lor, dar, încă o dată, cu buget și motivare nelimitate, americanii 
vor putea să înfăptuiască miracole. Noua Stea Războinică, de care coaliția 
nu va avea habar, va fi fost proiectată cu două scopuri: menţinerea luptelor 
și susținerea construcției și operării gamei enorme de panouri solare 


împreună cu sistemele lor de propagare de microunde. Receptori mobili vor 
fi fost trimiși deja pe câmpurile de luptă. 

Cu o singură apăsare de buton, mii de receptori amplasați în zona 
polonă a frontului vor începe să capteze radiaţii cu microunde din spaţiu, pe 
care le vor transforma în electricitate. Într-un fel, noua tehnologie va avea 
multe în comun cu telefoanele celulare care au înlocuit liniile telefonice 
clasice. Întreaga arhitectură a generării de electricitate se va schimba, un 
lucru deosebit de important. Pentru moment, însă, va însemna că rezistența 
cu care trupele se vor opune turcilor nu va scădea, întrucât va exista mai 
multă electricitate decât calculaseră turcii. 

Coaliția nu va putea să anihileze sistemul generator de electricitate din 
spaţiu și nici nu va putea depista staţiile de captare a microundelor. Vor fi 
prea multe panouri solare în prea multe locuri diferite. Chiar dacă ar putea 
fi anihilate, ar fi înlocuite mai repede decât ar putea fi distruse de coaliţie. 

Coaliția nu va putea să destrame forța polono-americană prin logistică. 
Aceasta va supravieţui, întrucât coaliția va dispune de aparatură de 
recunoaștere inadecvată, după pierderea sateliților. Controlul forțelor 
aeriene nu va fi nici el mai bun, de vreme ce până și cele mai mici forțe 
aeriene aliate vor fi mai bine informate — fiind, astfel, infinit mai eficiente. 


Lovitura finală 


În lume va exista o perioadă de impas până în octombrie 2052, când 
Statele Unite vor dezlănţui, în sfârșit, noile și masivele sale forţe aeriene. 
Combinate cu informaţiile și cu armamentul de pe Steaua Războinică, 
forţele aeriene americane vor devasta armatele coaliției din Polonia și le vor 
strivi sistemul de generare de electricitate. Americanii vor face același lucru 
împotriva trupelor japoneze care se luptă în China. Mai mult, vor lua în 
vizor vasele de suprafață japoneze. 

Contraatacul îi va zgudui pe turci și pe japonezi și-i va bulversa total pe 
germani. Forţele lor terestre aproape că se vor volatiliza de pe câmpul de 
luptă. Acum, însă, americanii se vor confrunta cu ameninţarea nucleară. 
Dacă puterile coaliţiei ajung la punctul în care vor considera că 


suveranitatea lor naţională, ca să nu mai amintim și de supraviețuirea 
naţională, se află în impas, s-ar putea foarte bine să creadă de cuviinţă să 
folosească armele nucleare. 

Statele Unite nu vor solicita o capitulare necondiționată, nu vor 
ameninţa supraviețuirea naţională, nici măcar nu vor avea de gând. Statele 
Unite vor fi învăţat, în ultimii 50 de ani, că distrugerea unui inamic, 
indiferent cât de senzaţional ar fi sentimentul, nu este cea mai bună 
strategie. Ţelul va fi menţinerea echilibrului puterilor, pentru a păstra 
puterile regionale concentrate una asupra celeilalte și nu asupra Statelor 
Unite. 

SUA nu vor dori să distrugă Japonia. Vor urmări, mai degrabă, să 
menţină un echilibru între Japonia, Coreea și China. La fel, nu vor dori să 
distrugă Turcia sau să creeze haos în lumea islamică, ci doar să mențină 
echilibrul între blocul polonez și Turcia. Polonezii și blocul polonez vor 
cere sânge turcesc, așa cum chinezii și coreeni vor cere sânge japonez. Dar 
Statele Unite vor prefera un tratat de pace, urmărind să se asigure că 
Eurasia rămâne cuprinsă de haos. 

La o conferință de pace organizată în grabă, Turcia va fi forţată să se 
retragă la sud, în Balcani, lăsând Croaţia și Serbia ca zone-tampon și 
retrăgându-se către, dar nu în, Caucaz. În Asia Centrală, Turcia va trebui să 
accepte o prezență chineză. Japonezii vor trebui să își retragă toate trupele 
din China, iar Statele Unite vor transfera în China tehnologie de apărare. 
Termenii vor fi, de fapt, destul de vagi, exact așa cum își vor dori 
americanii. O mulţime de noi naţiuni vor dispărea. O mulțime de hotare și 
de sfere de influență vor ajunge ambigue. Victorioșii nu vor câștiga cu 
adevărat, iar învinșii nu vor pierde decât aparent. Statele Unite vor fi făcut 
primul pas spre civilizaţie. 

Între timp, Statele Unite vor controla complet spaţiul, economia va 
înflori ca rezultat al investiţiilor în apărare, și un sistem nou și avansat de 
producere de energie va transforma modul în care oamenii vor primi 
electricitate. 

La mijlocul secolului XX, Al Doilea Război Mondial a costat peste 50 
de milioane de vieți omenești. 100 de ani mai târziu, primul război spaţial 


va lua poate 500 000 de vieţi, majoritatea în Europa, în timpul ofensivei 
terestre turco-germane, restul în China. Statele Unite vor pierde câteva mii 
de oameni, mulți în spaţiu, unii în timpul atacurilor aeriene iniţiale asupra 
Statelor Unite, iar alții în luptele pentru sprijinirea polonezilor. Va fi un 
război mondial în adevăratul sens al cuvântului, dar, dată fiind evoluţia 
tehnologiei în ceea ce privește viteza și precizia, nu va fi un război total — 
acela în care societăţile încearcă să anihileze alte societăți. În final, foarte 
adevărat, singurele naţiuni care își vor pierde suveranitatea vor fi ţările mai 
mici din sud-estul Europei. 

Totuși, războiul va avea un lucru în comun cu cea de-a doua 
conflagrație mondială. La final, Statele Unite — care vor fi pierdut cel mai 
puţin — vor câștiga cel mai mult. La fel cum cel de-Al Doilea Război 
Mondial a dus la un salt imens în tehnologie, la o economie retrezită la viaţă 
și la o poziţie geopolitică mult mai dominantă, la fel și de data aceasta, 
oamenii vor fi martorii momentului ce va fi privit drept epoca de aur a 
Americii, înzestrată cu o nouă și crescândă maturitate în folosirea puterii. 


4 Rachete balistice cu rază lungă de acţiune, aproximativ 5 500 km, proiectate pentru a 


transporta încărcătură atomică (n. tr.) 


CAPITOLUL 12 
Anii 2060 Un deceniu de aur 


Rezultatul războiului va confirma, fără echivoc, poziţia Statelor Unite 
ca putere mondială supremă și a Americii de Nord ca centru gravitațional al 
sistemului internaţional. Va permite Statelor Unite să-și consolideze 
controlul asupra spaţiului și, implicit, al culoarelor maritime internaționale. 
Va declanșa, de asemenea, crearea unor tipuri de relaţii de care ţara va 
depinde în deceniile care vor urma. 

Sfârșitul Primului Război Spaţial, al Războaielor Globale, sau orice alt 
nume vor primi acești doi ani de conflicte, va crea o nouă realitate. Nici 
Japonia, nici Turcia nu vor fi distruse; vor rămâne puteri importante, chiar 
dacă mai mici. Dar japonezii se vor confrunta acum cu o Chină și o Coree 
unite. Va exista o balanţă a puterilor, cu trei braţe în regiune, ceea ce va 
permite tuturor jucătorilor să se afirme. Turcia, pe de altă parte, se va 
confrunta cu o Polonie puternică, ce va conduce o confederație care va 
include Ungaria, România și porțiuni mari din fosta Uniune Sovietică, 
creând o sferă de influenţă în care vor intra Germania și alte ţări din Europa 
Occidentală. Turcii şi polonezii se vor echilibra. India, care a fost de partea 
învingătorilor, se va afirma ca putere sud-asiatică. 

Cel mai important rezultat al războiului va fi un tratat care va ceda, 
oficial, Statelor Unite drepturi exclusive de militarizare a spaţiului. Alte 
puteri vor putea folosi spaţiul în scopuri nonmilitare și numai sub stricta 
supraveghere a americanilor. Acest lucru va fi, pur și simplu, oficializarea 
printr-un tratat a unei realități militare. Statele Unite vor fi învins Japonia și 
Turcia în spațiu și nu vor lăsa puterea să le scape. Tratatul va limita, de 
asemenea, numărul și tipul avioanelor hipersonice pe care Japonia și Turcia 
le pot avea, deși va fi de la sine înţeles că acest lucru nu va putea fi legiferat 
— va fi, mai degrabă, un fel de umilire la care învingătorilor le face plăcere 
să-i supună pe învinși. Tratatul va servi intereselor americane și va rămâne 
în vigoare doar atâta vreme cât puterea americană îl va putea aplica. 


Polonia va fi fost marea învingătoare, extinzându-se enorm, deși 
pierderile ei vor fi cele mai numeroase, comparativ cu cele ale tuturor 
participanţilor. Chinezii și coreenii vor scăpa de presiunea din partea 
Japoniei, care va pierde un imperiu, dar măcar își va păstra ţara, suferind 
doar câteva pierderi de vieți omenești. Japonia se va mai confrunta cu 
probleme legate de populaţie, dar acesta va fi preţul înfrângerii. 'Turcia va 
rămâne liderul lumii islamice, guvernând un imperiu devenit refractar după 
înfrângere. 

Dar Polonia va fi nemulțumită, în ciuda victoriei. Teritoriul său va fi 
fost direct invadat de germani și de turci, aliaţii săi fiind, la rândul lor, 
ocupați. Pierderile ei vor fi de ordinul zecilor de mii, rezultat al luptelor ce 
au implicat atacul zonelor urbane în timpul agresiunilor la sol — lupte în 
care infanteriștii au fost mai în siguranță decât civilii. Infrastructura 
Poloniei va fi avut de suferit și, împreună cu ea, economia naţională. Deși 
Polonia va reuși să încline balanţa economică a regiunii în favoarea ei, 
exploatând zonele cucerite pentru a-și repune rapid pe picioare economia, 
victoria va fi totuși una dureroasă. 

La vest, inamicul tradiţional al Poloniei, Germania, va fi slăbit, 
subordonat și ursuz, în timp ce turcii, înfrânți pentru moment, își vor păstra 
influența la câteva sute de kilometri mai la sud, în Balcani și în sudul 
Rusiei. Polonezii vor fi ocupat portul Rijeka și vor avea baze în vestul 
Greciei pentru a preveni agresiunile turcilor la intrarea în Adriatica. Dar 
turcii vor fi încă acolo, iar europenii nu uită așa ușor. Poate cea mai 
dureroasă problemă va fi că Poloniei i se va interzice utilizarea militară a 
spaţiului. Statele Unite nu vor face nici o excepţie în această privinţă. De 
fapt, Statele Unite nu se vor simţi cu adevărat în largul lor în privinţa 
Poloniei, după război. Polonia va fi redobândit imperiul pe care îl avusese 
în secolul al XVII-lea, sporindu-i chiar graniţele. 

Polonia va crea un sistem federal de guvernare pentru foștii săi aliaţi și 
va conduce direct Belarusul. Va fi slabă din punct de vedere economic și va 
suferi mult de pe urma războiului, dar va dispune de teritoriul și timpul 
necesar pentru a-și reveni. 


În Europa, înfrângerea Franţei și a Germaniei de către Polonia va 
înclina decisiv balanţa puterii înspre est. Într-un fel, eclipsa Europei 
Atlantice, începută în 1945, se va încheia în anii 2050. Statele Unite nu vor 
privi cu ochi buni implicaţiile pe termen lung ale dominaţiei Europei de 
către o Polonie viguroasă și încrezătoare în sine. Prin urmare, ele își vor 
încuraja aliatul cel mai apropiat, Marea Britanie, care și-a aruncat decisiv 
întreaga forță în luptă, să-și crească propria influenţă politică și economică 
pe continent. Cu Europa Occidentală într-o mare dezordine demografică și 
economică și temându-se de puterea polonă, Anglia va organiza cu plăcere 
un bloc, care va semăna izbitor cu NATO din secolul XX, a cărui sarcină va 
fi să reabiliteze Europa Occidentală și să zădărmicească pătrunderea 
Poloniei la vest de Germania, Austria sau Italia. Statele Unite nu i se vor 
alătura, dar vor încuraja formarea acestei alianţe. 

Interesant este că americanii vor face demersuri pentru îmbunătăţirea 
relațiilor cu Turcia. Un vechi proverb britanic spune că naţiunile nu au 
prieteni permanenți și nici inamici permanenți, ci doar interese permanente. 
Astfel, interesele americane vor cere susținerea celei mai slabe puteri 
împotriva celei mai puternice, pentru a menţine echilibrul puterilor. Turcia, 
înțelegând potenţiala putere pe termen lung a Poloniei, va accepta cu 
bucurie relații mai strânse cu Washingtonul, ca o garanţie a propriei 
supravieţuiri pe termen lung. 

Nu mai este nevoie să spunem cât de trădaţi de americani se vor simţi 
polonezii. Dar americanii vor învăţa că acțiunile necugetate pot potoli niște 
porniri de moment, dar gestionarea situației în vederea prevenirii unui 
conflict este o soluție mult mai bună. Susţinând Marea Britanie și Turcia, 
Statele Unite vor începe impunerea unui echilibru al puterilor în Europa, 
asemenea celui din Asia. Nici o altă ţară nu va mai reprezenta o ameninţare 
serioasă pentru Statele Unite și, atâta vreme cât ele controlează spaţiul, vor 
putea să facă faţă foarte ușor oricărei situații destul de periculoase pentru a 
le determina să intre în alertă. 

O faţetă interesantă a geopoliticii este că nu există soluţii permanente la 
problemele din acest domeniu. Dar, pentru moment, în anii 2060, așa cum a 
fost cazul în anii 1920 și 1990, se pare că nu vor exista ameninţări serioase 


la adresa Statelor Unite. SUA vor fi învăţat că siguranţa este ceva iluzoriu, 
dar, pentru moment, se vor bucura, fără discuţie, de această siguranţă. 

Expansiunea economică americană din anii 2040 nu va fi întreruptă de 
război. De fapt, nimic nu o va opri din drum. Așa cum am văzut de-a lungul 
secolelor, Statele Unite au profitat întotdeauna de pe urma marilor războaie. 
Vor rămâne neatinse de război, iar creșterea cheltuielilor guvernului va 
stimula economia. Cum Statele Unite se luptă folosindu-se de tehnologie, 
orice război — sau anticipare a războiului — împotriva altor state va crește 
sumele investite de guvem în cercetare și dezvoltare. Drept rezultat, la 
sfârșitul războiului, o serie de noi tehnologii vor fi disponibile în scopuri 
comerciale. După război, până aproape de anul 2070, lumea va cunoaște o 
perioadă de creștere economică dramatică, însoţită de mari transformări 
sociale. 

Războiul va apărea chiar în mijlocul unui ciclu de 50 de ani din 
existența Americii, cam la 20 de ani după începerea lui; prin urmare, în 
momentul în care ţara va fi mai puternică din punct de vedere intern ca 
niciodată. Problemele legate de populaţie, niciodată la fel de serioase 
precum în restul lumii, vor fi bine gestionate prin imigrări și decesul 
generaţiei baby-boom, ceea ce va ușura presiunea exercitată de o forță de 
muncă îmbătrânită. Echilibrul între capitalul disponibil și cererea de 
produse va fi intact, și ambele vor crește. America se va îndrepta către o 
perioadă de transformări economice, deci și sociale, dramatice. La fel ca în 
cazul celui de-Al Doilea Război Mondial, când un război important apare în 
stadiul de început sau la mijlocul unui ciclu de existență, ritmul ajunge la 
turație maximă, căci economia se ajustează la consecințele imediate ale 
războiului. Asta înseamnă că mijlocul și finalul anilor *50 va fi o perioadă 
asemănătoare celei din anii 1950, adică o epocă de aur pentru Statele Unite, 
sub toate aspectele economice și tehnologice. 

Statele Unite vor reduce cheltuielile pentru apărare după căderea Rusiei 
din anii 2030, dar le va crește din nou dramatic, pe măsură ce războiul rece 
global se va intensifca în anii 2040. În timpul războiului de la mijlocul 
secolului, America se va implica în nenumărate cercetări și descoperiri 
extraordinare, pe care le va pune în practică fără întârziere. Ceea ce, pe timp 


de pace, ar fi durat ani întregi, va fi realizat în luni, poate chiar săptămâni, 
sub presiunea războiului (mai ales după anihilarea forțelor spaţiale 
americane). 

Statele Unite vor fi dezvoltat o adevărată obsesie pentru spațiul 
extraterestru. În 1941, Pearl Harbor a născut în minţile oamenilor, şi mai 
ales ale militarilor, convingerea că un atac devastator poate veni în orice 
moment și, cu certitudine, când îl aștepți mai puţin. Această credinţă a stat 
la baza strategiei nucleare SUA pentru următorii 50 de ani. O teamă 
groaznică de atacuri-surpriză a pus stăpânire pe gândirea și planificările 
militare ale americanilor. Lucrurile s-au mai temperat după căderea Uniunii 
Sovietice, dar atacul din anii 2050 va reînvia teroarea de la Pearl Harbor, iar 
teama de atacuri-surpriză va redeveni o obsesie națională, de data asta cu 
privirile îndreptate spre spaţiu. 

Amenințarea va fi foarte reală. Controlul spaţiului înseamnă, din punct 
de vedere strategic, același lucru cu controlul mărilor. În 1941, Pearl Harbor 
aproape că a costat Statele Unite controlul asupra mărilor. În schimb, 
războiul din anii 2050 aproape că va costa SUA controlul spaţiului. Teama 
de imprevizibil, combinată cu o concentrare obsesivă pe spaţiul 
extraterestru va duce la cheltuirea unor sume enorme de bani pentru spaţiu, 
în scopuri atât economice, cât și militare. 

Statele Unite vor construi, așadar, o infrastructură masivă în spaţiu, de 
la sateliți pentru orbite de joasă altitudine la staţiuni spaţiale populate, 
plasate pe orbite geostaţionare, și până la instalaţii amplasate pe Lună și pe 
sateliții acesteia. Multe dintre sisteme vor fi asistate de roboţi sau vor fi 
chiar roboţi. Progresele disparate în robotică din jumătatea anterioară de 
secol se vor contopi acum în spaţiu. 

Un progres-cheie îl va reprezenta faptul că vor exista desfășurări 
constante de trupe în spaţiu. Misiunea lor va fi să supravegheze sistemele, 
căci roboții, oricât de buni ar fi ei, sunt departe de a fi perfecţi, iar în anii 
2050 și 2060, acest efort va fi o chestiune de supravieţuire naţională. U.S. 
Space Forces, o nouă branșă a armatei, diferită de forțele aeriene, va deveni 
cel mai mare departament, dacă nu ca număr de trupe, cu siguranţă ca buget 
alocat. O gamă de rachete nu foarte costisitoare, multe derivate din versiuni 


comerciale dezvoltate de antreprenori, vor călători constant între pământ și 
spaţiu și între platformele din spaţiu. 

Toate aceste activități vor avea trei scopuri. Primul — Statele Unite vor 
dori să aibă garanţia unei apărări destul de robuste, numeroase și 
omniprezente, pentru ca nici o putere să nu fie capabilă vreodată să elimine 
dotările americane. Al doilea — Statele Unite vor dori să fie într-o poziţie 
din care să poată respinge orice tentativă din partea altei țări de a pune 
piciorul în spaţiu împotriva voinţei lor. În sfârșit, al treilea — Statele Unite 
vor dori să aibă resurse masive — inclusiv arme în spaţiu, de la rachete la noi 
tipuri de raze încărcate cu energie mare — pentru a controla evenimentele de 
pe suprafața pământului. Statele Unite vor înţelege că nu vor putea să 
controleze din spaţiu fiecare gen de ameninţare (cum ar fi terorismul sau 
formarea de coaliţii), dar se vor asigura că nici o altă naţiune nu va putea 
organiza efectiv o acţiune împotriva lor. 

Costul construirii unui astfel de sistem va fi enorm. Politicienii aproape 
că nu se vor opune, se vor crea deficite uriașe, iar economia americană va fi 
stimulată dramatic. La fel ca la sfârșitul celui de-Al Doilea Război Mondial, 
teama va fi mai mare decât cumpătarea. Criticii, marginali și cei fără putere 
vor spune că aceste cheltuieli militare sunt inutile și că vor falimenta 
America, ducând la o perioadă de criză. De fapt, ele vor face economia să 
înflorească, așa cum s-a întâmplat în mod normal cu deficitele, în istoria 
americană, mai ales în timpul perioadelor de mijloc ale ciclurilor de 50 de 
ani, când economia este robustă. 


Revoluţia din energie 


Obsesia americanilor pentru spaţiu se va intersecta cu o altă problemă 
din ce în ce mai intensă: energia. În timpul războiului, Statele Unite vor 
investi sume uriașe de bani în rezolvarea problemei aprovizionării cu 
energie din spațiu a câmpurilor de luptă. Va fi un sistem neeconomic, 
primitiv și scump, dar va funcţiona. Va da energie forțelor aliate din 
Polonia, care se vor lupta cu trupele invadatoare turco-germane. Armata va 
vedea generatoarele de energie instalate în spațiu ca pe o soluţie la marea ei 


problemă logistică de pe câmpul de luptă. În particular, furnizarea de 
energie pentru noile arme cu ajutorul razelor încărcate cu energie va 
constitui o problemă critică. Armata va fi pregătită, așadar, să sprijine 
dezvoltarea generatoarelor de energie în spaţiu, ca o necesitate militară, iar 
Congresul va fi pregătit să plătească pentru asta. Va fi una dintre lecţiile 
învăţate în urma războiului — și va face ca proiectul să fie pus în aplicare cât 
mai repede. 

Mai există două episoade din istoria americană care sunt instructive aici. 
În 1956, Statele Unite au demarat construcția unui sistem de autostrăzi 
interstatale. Dwight Eisenhower a sprijinit acest proiect din considerente 
militare. Ca tânăr ofiţer, el încercase să conducă un convoi prin Statele 
Unite, drum ce a durat luni de zile. În cel de-Al Doilea Război Mondial, 
Eisenhower a văzut cum germanii și-au deplasat întreaga armată de pe 
frontul de est pe cel de vest, pentru a declanșa bătălia Ardenilor, pe ale lor 
autobahns=. A fost şocat de contrast. 

Scopurile militare ale autostrăzilor interstatale erau de netăgăduit. Dar 
impactul asupra societăţii civile a fost și neașteptat și neintenționat. Cum 
aceste autostrăzi aduceau economie de timp și de bani pentru transport, 
teritoriile din afara orașelor au devenit folositoare. A avut loc o 
descentralizare masivă a orașelor, prin crearea suburbiilor și distribuirea 
industriei în afara zonelor urbane. Sistemul de autostrăzi interstatale a dat o 
altă formă Statelor Unite. Fără justificarea militară, poate că nu ar fi fost 
construite sau poate nu ar fi fost văzute ca realizabile din punct de vedere 
economic. 

Putem lua un al doilea exemplu din anii 1970, când armata era foarte 
implicată în cercetare. Avea nevoie de mijloace pentru transmiterea 
informaţiilor între diferite centre de cercetare mai repede decât ar fi putut-o 
face un curier sau poșta — FedEx nu exista. Agenţia pentru cercetări 
avansate în domeniul apărării, DARPA, a finanţat un experiment menit să 
creeze o rețea de computere care să-și transmită unul altuia, de la distanţă, 
date și fișiere. Aplicația a fost denumită ARPANET. A fost dezvoltată cu 
ceva costuri și efort pentru a fi utilizată la un nivel deosebit de profesionist. 
ARPANET a evoluat, desigur, și a devenit Internet, iar arhitectura și 


protocolul său esenţial de funcţionare au fost proiectate și administrate de 
Departamentul Apărării și de contractorii acestuia până mult după 1990. 

La fel ca și cu autostrăzile pentru autovehicule, autostrăzile pentru 
informaţii ar fi putut apărea și de la sine, dar nu s-a întâmplat așa. A trebuit 
să li se dea o conotaţie militară și scopul rezolvării unor probleme cu care 
se confrunta armata. Pentru a forța puţin această analogie, autostrada pentru 
energie își va avea originile în același gen de nevoi. Va fi construită pentru 
armată, iar economia o va face mai competitivă decât alte surse de energie. 
Cum armata va acoperi costurile de bază și va implementa sistemul, 
costurile comerciale ale acestei surse de energie vor fi cu mult mai mici 
decât în alte condiţii. Energia ieftină pentru sectorul civil va fi absolut 
necesară, mai ales că roboții vor deveni din ce în ce mai prezenţi în 
economie. 

Programele spaţiale militare vor reduce, literalmente, costurile 
eforturilor comerciale, susținându-le financiar. Progresele din transporturile 
în scop comercial înspre spațiu vor reduce costurile per sarcină utilă 
transportată, dar nu vor avea niciodată capacitatea susţinerii unui proiect 
masiv precum cel al dezvoltării unei surse generatoare de energie solară în 
spaţiu. Programul militar de proporţii din anii 2050 și 2060 va rezolva 
această problemă în două direcţii. Prima, una dintre părțile importante ale 
proiectului va fi reducerea costurilor. Statele Unite vor trimite multe lucruri 
în spaţiu și vor avea nevoie să scadă dramatic prețul unui transport. 
Costurile vor începe să scadă, parţial datorită noilor tehnologii, parţial 
datorită volumului mare transportat, chiar mai mult decât în cazul 
vehiculelor comerciale dezvoltate anterior. 

A doua, va exista un surplus de dotări construite pentru sistem. Una 
dintre lecţiile războiului a fost că, neavând dotări de rezervă de trimis în 
spaţiu, Statele Unite au avut probleme cu gestionarea atacului iniţial. Acest 
lucru nu se va repeta. Deci, va exista un surplus masiv de dotări refolosibile 
și un deficit bugetar uriaș. Utilizarea proiectului în sectorul privat va fi 
esențială pentru a reduce costurile. 

Perioada în care sistemul de autostrăzi interstatale și Internetul au fost 
create a fost o perioadă de creștere economică uriașă. Sistemul de autostrăzi 


interstatale a stimulat economia, angajând armate de echipe de constructori 
și ingineri civili, dar boom-ul a fost susținut cu adevărat de spin-off-ul 
antreprenorial. McDonald's a contribuit la fel de mult la crearea acestui 
sistem, cum a contribuit și mallul suburban. Realizarea Internetului a 
implicat o serie de servere Cisco și vânzări de PC-uri. Dar adevăratul boom 
a venit odată cu Amazon și iTunes. Ambele au avut consecinţe 
antreprenoriale imense. 

NASA a fost implicată în cercetări în domeniul energiei din spaţiu încă 
din anii '70, sub forma de SPP — Space Solar Power. În timpul războiului 
din 2050, Statele Unite vor folosi pentru prima oară acest nou sistem, iar în 
proiectul de energie din spaţiu din anii 2060, sistemul va fi perfecţionat. Un 
număr imens de celule fotovoltaice, proiectate pentru a transforma energia 
solară în electricitate, vor fi plasate pe orbite geostaţionare sau pe suprafaţa 
Lunii. Electricitatea va fi transformată în microunde, acestea fiind transmise 
pe pământ, retransformate în electricitate și distribuite prin reţelele electrice 
existente și extinse. Numărul celulelor necesare ar putea fi redus, dacă 
lumina soarelui va fi concentrată prin utilizarea oglinzilor, reducându-se 
astfel costurile aducerii liniilor de celule fotovoltaice. Desigur, receptorii 
vor trebui să fie instalaţi în regiuni izolate de pe pământ, căci radiaţiile ar fi 
foarte mari, dar riscurile ar fi mult mai reduse decât în cazul reactoarelor 
nucleare sau al efectului hidrocarburilor asupra mediului. Un lucru pe care 
spaţiul îl are la dispoziţie este... spaţiul. Ceea ce ar fi insuportabil de 
invaziv pe pământ (cum ar fi să acoperi cu panouri solare o suprafaţă de 
mărimea statului New Mexico?) este imperceptibil în imensitatea spaţiului 
cosmic. În plus, în spaţiu nu există nori, iar colectorii pot fi poziţionaţi 
astfel încât să primească permanent lumina soarelui. 

Aceste progrese vor duce la reducerea costurilor la energie pe pământ, 
astfel devenind fezabile mult mai multe activități consumatoare de energie. 
Posibilităţile antreprenoriale care vor reieși de aici vor fi uimitoare. Cine s- 
ar fi putut gândi la iPod pe vremea ARPANET-ului? Tot ce se poate spune 
este că acest al doilea val de inovaţii va transforma lucrurile cel puţin la fel 
de mult ca sistemul de șosele interstatele și Internetul — și va aduce la fel de 


multă prosperitate în anii 2060 cum a adus sistemul de șosele în anii '60 și 
Internetul în anii 2000. 

Statele Unite vor mai crea un fundament pentru puterea lor geopolitică — 
vor deveni cel mai mare producător de energie din lume, cu câmpuri 
energetice protejate împotriva atacurilor. Japonia, China și mare parte din 
celelalte state vor fi importatori de energie. Cum economia resurselor de 
energie se transformă, alte surse de energie, inclusiv hidrocarburile, vor 
deveni mai puţin tentante. Multe țări nu vor putea implementa, la rândul lor, 
propriile sisteme în spaţiu. În primul rând pentru că nu vor avea o armată 
care să plătească avansul pentru sistem; în plus nici nu va exista vreo ţară 
care să încerce să se pună cu Statele Unite la acel moment. Un atac asupra 
facilităţilor americane ar fi de neconceput, dat fiind dezechilibrul puterilor. 
Capacitatea Statelor Unite de a furniza energie solară mult mai ieftină va 
crea o pârghie suplimentară cu care superputerea își va accentua dominaţia 
mondială. 

Vom fi martorii unei schimbări fundamentale de paradigmă în realitățile 
geopolitice. De la începutul Revoluţiei Industriale, industria a devorat 
energie, care a fost distribuită accidental și aleatoriu în lume. Peninsula 
Arabiei, care în alt context ar fi fost prea puţin importantă, a devenit 
crucială graţie câmpurilor sale petrolifere. Cu trecerea la sistemele din 
spaţiu, industria va produce energie în loc să o consume, pur și simplu. 
Călătoriile în spaţiu vor fi rezultatul industrializării, iar o naţiune 
industrializată va produce energie odată cu alimentarea industriei sale. 
Spaţiul va deveni mult mai important decât a fost vreodată Arabia Saudită, 
iar Statele Unite vor controla situaţia. 

Un nou val de cultură americană va invada lumea. Nu uitaţi că definim 
cultura nu doar ca artă, ci în sensul cel mai cuprinzător al felului în care 
oamenii trăiesc și-și câștigă existenţa. Computerul a fost cea mai eficientă 
introducere în cultura americană, mult mai profundă decât filmele sau 
televiziunea. Robotul va fi concluzia logică și dramatică a computerului. 
Într-o lume care are nevoie de creștere economică, dar a cărei populaţie este 
în continuă scădere, roboții vor deveni roata motrice a productivităţii, iar cu 
sistemele solare instalate în spațiu, va exista energie din plin pentru a-i pune 


în mișcare. Roboții, încă primitivi, dar dezvoltându-se rapid, vor invada 
lumea și vor fi primiţi cu entuziasm mai ales de sectorul industrial în lipsă 
de oameni, și de țările care se vor apropia ca nivel de ţările dezvoltate și vor 
atinge sau depăși creșteri maxime ale populaţiei. 

Genetica va continua să crească speranța de viaţă și va eradica sau va 
face controlabile o serie de boli genetice. Acest lucru va duce la creșterea 
instabilității sociale. Schimbările radicale care au bulversat Europa și 
Statele Unite, modificând rolul femeii și structura familiei, vor deveni un 
fenomen mondial. Tensiunile profunde -— între susținătorii valorilor 
tradiţionale și noile realități sociale — se vor intensifica în ţările cu un nivel 
mediu de dezvoltare și toate religiile importante vor fi bulversate. 
Catolicismul, confucianismul și islamismul vor fi încărcate de înţelesuri 
tradiționale ale familiei, sexualităţii și relaţiilor dintre generaţii. Dar valorile 
tradiţionale se vor prăbuși în Europa și în Statele Unite, după care și în mare 
parte din restul lumii. 

Politic, acest lucru va însemna apariția unor tensiuni interne intense. 
Ultima parte a secolului XXI va deveni o perioadă în care tradiţia va încerca 
să domine o revoluţie medicală și tehnologică. Şi, cum Statele Unite vor 
crea mare parte din controversata tehnologie, iar modelul lor de haos social 
intern va prevala, ele vor deveni inamicul tradiţionalismului de peste tot. 
Pentru restul lumii, America va fi percepută ca periculoasă, brutală și 
perfidă, dar va fi abordată cu precauţie și invidiată. Va fi o eră de stabilitate 
internaţională, stres regional și neliniști interne. 

În afară de Statele Unite, încă două puteri vor fi interesate de spaţiul 
cosmic. Una va fi Polonia, care va fi ocupată cu consolidarea teritoriului 
său și va suferi încă de pe urma felului în care a fost tratată ca urmare a 
acordului de pace din anii 2050. Dar Polonia va fi încă în proces de 
recuperare după război și înconjurată de aliați americani. Nu va fi gata 
pentru o provocare. Cealaltă ţară care se va gândi la spaţiu va fi Mexicul, 
care, în ultima parte a anilor 2060, se va afla în topul puterilor economice 
mondiale. Mexicul se va vedea în postura de rival al Statelor Unite și va 
păși pe scena continentală și internaţională, dar încă nu va avea o strategie 


naţională coerentă (și se va teme să meargă prea departe cu provocarea 
lansată puterii americane). 

Se vor mai afirma și alte puteri ale căror economii vor începe să crească 
pe măsură ce va descrește presiunea pusă de creșterea populaţiei. Brazilia 
va fi una dintre ele, cu o generație în urma Mexicului ca stabilitate a 
populaţiei, dar îndreptându-se rapid în direcţia bună. Brazilia se va gândi la 
o alianță economică regională cu Argentina, Chile și Uruguay, toate 
înregistrând progrese majore. Brazilia va avea în vedere o confederație 
pacifistă, dar, aşa cum se întâmplă adesea, va aborda, la momentul potrivit, 
și o atitudine mai agresivă. Brazilienii vor avea, cu certitudine, un program 
spaţial în anii 2060, dar nu unul complex și nici ancorat în necesităţile 
geopolitice imediate. 

Ţări ca Israel, India, Coreea și Iran vor dezvolta, toate, programe 
spaţiale limitate, dar nici una dintre ele nu va avea resursele sau motivaţia 
să se gândească la controlul spaţiului, ca să nu mai vorbim de negarea 
hegemoniei Statelor Unite. Prin urmare, așa cum se întâmplă după 
războaiele mondiale, Statele Unite, profitând de șansa oferită, vor trăi o 
epocă de aur, care va dura cel puţin până în jurul anului 2070. 

2080 — SUA, Mexic și lupta pentru puterea 
mondială 


De la începutul acestei cărți, am vorbit despre America de Nord ca fiind 
centrul gravitațional al sistemului internațional. Până acum, am pus practic 
un semn de egalitate între America de Nord și Statele Unite, pur și simplu 
pentru că puterea SUA în America de Nord este atât de copleșitoare, încât 
nimeni nu o poate tăgădui. Marele război global din secolul XXI va face 
clar că, pentru o bună perioadă de timp, nici o putere din Eurasia nu va reuși 
să se afirme ca adversar pentru Statele Unite. În plus, va fi testat și 
modernizat un principiu geopolitic crucial: cine deţine controlul oceanelor 
Pacific și Atlantic va deţine controlul comerțului internaţional, iar cine 
deține controlul spaţiului cosmic va deţine controlul oceanelor lumii. 
Statele Unite vor avea singure controlul spaţiului, deci, și pe cel al 
oceanelor lumii. 

Totuși, realitatea este mai complexă decât pare. În a doua jumătate a 
secolului XXI, după 200 de ani, Statele Unite își vor redescoperi un punct 
nevralgic mai vechi. Primul imperativ geopolitic al Statelor Unite — cel pe 
care se sprijină toate celelalte — este că SUA domină America de Nord. De 
la Războiul Mexicano-American și Tratatul de la Guadalupe Hidalgo, cu 
care acesta s-a încheiat în 1848, Statele Unite au controlat practic întreg 
continentul. Aceasta a fost, pur și simplu, concluzia evidentă. 

Nu la fel vor sta lucrurile la sfârșitul secolului XXI, când se va ridica 
din nou problema puterii Mexicului față de Statele Unite, în cel mai 
complex și dificil mod imaginabil. După 200 de ani, Mexicul va fi în poziţia 
de a contesta integritatea teritorială a Statelor Unite și întreaga distribuţie a 
puterii în America de Nord. Dacă ceea ce spun pare forțat, mergeţi la 
începutul capitolului introductiv și gândiţi-vă la modul în care lumea se 
schimbă în doar 20 de ani, fără să uitaţi că vorbim aici despre aproape un 
secol. 


Atitudinea Mexicului își va avea rădăcinile în criza economică din anii 
2020, care va fi rezolvată prin legi de susținere a imigrărilor, ce vor fi 
promulgate la începutul anilor 2030. Aceste legi vor încuraja, în mod 
agresiv, imigrările în Statele Unite, cu scopul de a rezolva criza forței de 
muncă din America. Se va înregistra un aflux de imigranţi din toate ţările, 
inclusiv din Mexic. Celelalte grupuri de imigranţi se vor compoarta, în 
mare, la fel ca și cei de dinaintea lor. Mexicanii însă se vor purta diferit 
dintr-un singur motiv, care nu are nimic de-a face cu istoria sau cu 
caracterul lor, ci cu geografia. Acest lucru, alături de puterea în creștere a 
Mexicului ca naţiune, va modifica echilibrul puterilor în America de Nord. 

De-a lungul istoriei, au mai existat și alte grupuri de imigranţi care s-au 
răspândit neuniform pe teritoriul Statelor Unite. Au format enclave etnice 
și, chiar dacă au dominat împrejurimile și au influenţat politica locală, nici 
unul dintre aceste grupuri nu a cotropit, pur și simplu, o regiune sau un stat, 
de la sfârșitul secolului al XIX-lea încoace. Când a doua generaţie a ajuns la 
maturitate, a fost asimilată cultural și s-a distribuit pe-ntregul teritoriu, 
urmărind oportunităţile economice. Viaţa enclavelor etnice nu era la fel de 
tentantă precum oportunitățile economice disponibile la cele mai diferite 
niveluri ale societăţii. În Statele Unite, minoritățile nu au fost niciodată greu 
de asimilat — cu o singură mare excepție a acelui grup etnic care nu a venit 
aici de bunăvoie (afro-americanii) și a celor care erau deja aici când au sosit 
europenii (amerindienii). Toți ceilalți au venit, s-au adunat, apoi s-au 
împrăștiat, adăugând noi straturi culturale societății. 

Aceasta a fost mereu forța Statelor Unite. În mare parte a Europei, de 
exemplu, musulmanii și-au păstrat identitatea religioasă și naţională 
distinctă de cele ale populaţiei majoritare, iar populaţia majoritară nu prea i- 
a încurajat să se amestece cu ea. Forţa propriei lor culturi a fost, așadar, 
copleșitoare. În Statele Unite, imigranții islamici, la fel ca și alte grupuri de 
imigranţi, au fost transformați, de-a lungul generaţiilor, într-o populaţie care 
a împrumutat principiile americane de bază, în timp ce și-a păstrat 
religiozitatea aproape ca pe o legătură culturală cu trecutul. Acestea două au 
legat imigranții de Statele Unite și au creat o prăpastie între prima generaţie 
și cele de pe urmă (ca și între comunitatea musulmană din America și 


musulmanii din restul lumii). Aceasta a devenit o cale bătătorită pentru 
imigranții din Statele Unite. 

Imigranții din Mexic se vor comporta diferit începând cu anii 2030. Se 
vor răspândi prin ţară, așa cum au făcut-o și în trecut, iar mulţi o vor apuca 
în direcţia principală a societății americane. Dar, spre deosebire de alte 
grupuri de imigranţi, mexicanii nu sunt despărțiți de ţara lor natală prin 
oceane sau distanţe foarte mari. Ei se pot deplasa peste graniţă și se pot 
stabili la câţiva kilometri depărtare, în Statele Unite, și totuși menţine 
legăturile sociale și economice cu patria natală. Apropierea de ţara natală 
creează o dinamică total diferită. Mai degrabă decât o diaspora, cel puțin o 
parte dintre migrațiile mexicane reprezintă deplasări înspre o regiune de 
frontieră dintre două state, așa cum este Alsacia și Lorena între Franţa și 
Germania — o regiune în care două culturi se întrepătrund chiar și atunci 
când graniţele sunt stabile. 

Priviţi harta concentrării populaţiei hispanice din Statele Unite în anul 
2000, de pe pagina următoare. 

În anul 2000, privind procentajele locuitorilor hispanici în statele 
americane, putem vedea deja cum stau lucrurile. De-a lungul graniţei de la 
Pacific la Golful Mexic, există clar o concentraţie de locuitori de origine 
mexicană. În majoritatea districtelor, pe o cincime până la două treimi din 
teritoriu se află mexicani (voi folosi aici acest termen ca să mă refer la 
etnicitate, nu la cetăţenie). În Texas și în California, această concentraţie 
pătrunde adânc în state. Dar este de așteptat ca statele de la graniță să tindă 
să aibă cea mai mare concentrație de mexicani. 

Am suprapus conturul teritoriului care a fost cândva al Mexicului și a 
devenit al Statelor Unite: Texas și Cesiunea Mexicană. Observaţi cum, în 
2000, comunitatea mexicană este concentrată în aceste foste teritorii 
mexicane. Desigur că există grupuri izolate de mexicani și în afara acestei 
regiuni, dar nu sunt decât atât, grupuri izolate, care se comportă la fel ca și 
alte grupuri etnice. La graniță, mexicanii nu sunt izolaţi de patria-mamă. În 
multe privinţe, ei reprezintă o prelungire a ţării lor în Statele Unite. SUA au 
ocupat teritorii mexicane în secolul al XIX-lea, iar regiunea a păstrat câteva 
dintre caracteristicile teritoriului ocupat. Odată cu schimbările în rândul 


populaţiei, zona de frontieră este tot mai mult văzută ca arbitrară sau 
ilegală, și are loc o migrare dinspre ţara mai săracă înspre ţara mai bogată, 
nu însă și invers. Granițele culturale ale Mexicului se mută înspre nord, 

Așa stăteau lucrurile în anul 2000. În 2060 însă, după 30 de ani de 
politică de încurajare a imigrărilor, harta pe care am văzut-o în 2000 se va fi 
modificat, astfel încât regiuni populate în proporţie de 50% de mexicani vor 
fi aproape integral mexicane, iar regiuni populate în proporţie de 25% de 
mexicani vor avansa la peste 50%. Regiunea de frontieră, care va pătrunde 
mai adânc în Statele Unite, va deveni predominant mexicană. Mexicul își va 
fi rezolvat etapa finală a creșterii populaţiei extinzându-și graniţele 
nonpolitice în Cesiunea Mexicană — încurajat de Statele Unite. 


Populaţia, tehnologia și criza din 2080 


Imigrația accentuată înspre Statele Unite și efectele războiului vor 
declanșa o explozie economică în perioada 2040-2060. Terenurile și 
capitalul disponibile în Statele Unite, alături de una dintre sursele cele mai 
dinamice de forță de muncă din lumea avansată vor da un impuls 


economiei, la fel cum creșterea capitalului de investiţii din anii '80 a 
declanșat explozia masivă din anii '90. Ușurinţa relativă cu care Statele 
Unite absorb imigranții va da ţării un avantaj enorm faţă de celelalte naţiuni 
industrializate. Această explozie va avea însă și o altă dimensiune pe care 
trebuie să o luăm în considerare: tehnologia. Să vorbim puţin despre acest 
lucru, după care revenim la discuţia noastră despre Mexic. 

În timpul crizei din anii 2030, Statele Unite vor căuta modalităţi de a 
compensa lipsa forţei de muncă, mai ales prin dezvoltarea tehnologiilor care 
să poată lua locul oamenilor. Aceasta nu va fi prima dată când guvernul 
federal se va angaja în proiecte de proporţii, direcționate spre dezvoltare 
economică și stabilitate. Gândiţi-vă la construirea canalelor Erie și Panama; 
la decizia de a ceda terenuri guvernamentale pentru construirea de căi 
ferate; la construirea sistemului de autostrăzi interstatale sau a bombei 
atomice. Uneori, astfel de proiecte au consecințe neintenţionate. Gândiţi-vă 
la microcipul de silicon. Guvernul american dorea să ajungă pe Lună, iar 
naveta spaţială avea nevoie de un computer de bord de mici dimensiuni. 
Agenţiile guvernamentale au luat cipul de silicon, care fusese deja inventat, 
au investit sume uriașe de bani în el și au inventat un computer foarte ușor. 
Industria privată a preluat invenţia, iar rezultatul — computerul personal — 
este istorie. Cercetările și dezvoltările guvernamentale, mai ales cele în 
scopuri militare, au impulsionat dintotdeauna dezvoltarea economică. 

Unul dintre tiparele dominante în dezvoltarea tehnologică în Statele 
Unite s-a dezvoltat după următorul algoritm: 

1. Date ştiinţifice și proiecte de bază sunt dezvoltate în universităţi 
sau de către inventatori individuali, rezultând adesea progrese 
conceptuale, aplicări la scară modestă și un anumit grad de exploatare 
comercială. 

2. În contextul nevoilor armatei, Statele Unite pompează sume 
enorme de bani în aceste proiecte, pentru a grăbi dezvoltarea în 
scopuri militare specifice. 

3. Sectorul privat profită de aplicaţiile economice ale acestei 
tehnologii pentru a clădi industrii întregi. 


Același lucru se întâmplă și cu roboții. La sfârșitul secolului XX, 
primele etape din dezvoltarea roboților fuseseră deja arse. Se făcuseră 
progrese teoretice importante și existau deja câteva implementări 
comerciale, dar roboții nu erau baza în economia americană. Aceștia sunt 
încă mai degrabă o jucărie a studenţilor de la MIT și nu neapărat un 
segment major al economiei. 

Totuși, armata pompează de ani de zile bani, atât în teoria de bază a 
roboticii, cât și în aplicarea ei. Armata SUA a finanţat foarte activ 
dezvoltarea roboticii. Proiecte precum construirea unui „catâr” robotizat 
care să care echipament militar sau crearea unui avion robotizat care să nu 
aibă nevoie de pilot sunt doar câteva exemple de activităţi în domeniul 
roboticii. Implementarea în spațiu a sistemelor robotizate, care să nu 
necesite control de la sol, este încă un deziderat. La urma urmei, totul se 
învârte în jurul demografiei. Mai puţini tineri înseamnă mai puţini soldați. 
Totuși, angajamentele strategice americane vor crește, nu vor scădea. 
Statele Unite, mai mult decât orice altă națiune, vor avea nevoie de soldaţi 
robotizaţi în sprijinul interesului naţional. În momentul în care criza socială 
și politică din 2030 se va instala, roboții vor fi fost testaţi pe teren și 
verificați de armată, deci vor fi gata pentru aplicaţii comerciale. Bineînţeles 
că roboții nu vor fi gata pentru utilizare în masă în 2030 și ei nu vor 
elimina, sub nici o formă, nevoia de imigranţi. Exact la acest nivel se afla 
computerul în jurul anului 1975; armata plătise pentru dezvoltarea cipului 
de silicon, căruia i s-au găsit nenumărate întrebuințări militare. Procesele de 
comercializare erau abia la început și a mai durat câteva decenii până când 
cipul a transformat economia civilă. Așadar, utilizarea în masă a 
tehnologiilor robotizate nu va exista înainte de anii 2040, iar transformările 
aduse de folosirea roboților se vor vedea abia prin 2060. 

Ironia sorții va fi că tehnologii imigranți vor avea un rol hotărâtor în 
dezvoltarea tehnologiei robotizate, o tehnologie care va reduce nevoia de 
imigrare în masă. De fapt, pe măsură ce robotica pătrunde în viaţa cotidiană 
a societăţii, ea va deteriora poziţia economică a acelor imigranţi care vor 
presta muncă necalificată la baza piramidei economice. 


O dată în plus, soluţia unei probleme va declanșa următoarea problemă. 
Această situație va pregăti terenul pentru criza din 2080. Sistemul de 
încurajare a imigrării va fi parte integrantă din cultura și politica americană. 
Recrutanţii vor continua să ademenească imigranții să vină în Statele Unite. 
Ce fusese cândva o măsură de urgență a guvernului va deveni o rutină. 
Problema este că, prin anul 2060, criza va fi fost depășită, datorită atât 
migrării, cât și noilor tehnologii. Ultimii reprezentanţi ai generaţiei baby- 
boom vor fi de mult dispăruţi, iar structura demografică a Americii va arăta 
ca o piramidă — așa cum este și normal să arate. Progresele din cadrul 
roboticii vor elimina nevoia unui întreg segment de imigranți. 

Tehnologia a promis adesea să reducă locurile de muncă. Întotdeauna s- 
a întâmplat însă exact opusul. Au fost create mai multe locuri de muncă 
pentru a întreţine tehnologia. S-a petrecut astfel o trecere de la munca 
necalificată la cea calificată. Acesta va fi, cu siguranţă, și rezultatul 
robotizării. Cineva va trebui să proiecteze și să întreţină sistemele. Dar 
robotica diferă fundamental de orice alt fel de tehnologie. Reducerea 
locurilor de muncă era un rezultat secundar al tehnologiilor anterioare. 
Roboții sunt proiectaţi tocmai pentru a reduce locurile de muncă, scopul lor 
fiind înlocuirea mâinii de lucru umane insuficiente cu tehnologie care costă 
mai puţin. Primul ţel va fi înlocuirea forței de muncă tot mai reduse. Al 
doilea scop va fi ca forța de muncă existentă să se califice pentru a sprijini 
munca roboților. Al treilea — și aici încep problemele — va fi punerea pe 
liber a angajaţilor. Cu alte cuvinte, în timp ce roboții vor fi proiectați să 
înlocuiască muncitorii pe cale de dispariţie, ei vor genera, de asemenea, 
șomaj în rândul muncitorilor, care sunt concediaţi fără să dispună de 
calificarea necesară pentru a trece în domeniul roboticii. 

Drept rezultat, rata șomajului va crește, începând cu anul 2060, și se va 
accelera de-a lungul următoarelor două decenii. Va exista un surplus 
temporar de populaţie. Dacă în 2030 problema va fi cum să faci faţă unei 
diminuări a populaţiei, în 2060 și 2080 problema va fi cum să faci faţă unui 
surplus de populaţie creat prin imigrări excesive și șomaj structural. Aceasta 
se va alătura progreselor din genetică. Viaţa omului poate nu se va prelungi 
extraordinar de mult, dar americanii vor fi productivi pentru mai mult timp. 


Nu trebuie să uităm nici posibilitatea (chiar dacă pare puţin fantezistă) unei 
creșteri impresionante a longevităţii. 

Robotica, alături de genetică și de tehnologiile aferente, va înlocui forța 
de muncă și, în același timp, va crește oferta de forță de muncă prin sporirea 
eficienţei oamenilor. Va fi și o perioadă de accentuare a tulburărilor. 
Roboții, care vor transporta și prelucra informaţii, vor fi consumatori de 
energie și mai omniprezenți decât automobilele. Acest lucru va amplifica 
criza energetică, despre care am vorbit în capitolele anterioare, și va marca 
sfârșitul tehnologiilor hidrocarburilor de pe vremea erei europene. Statele 
Unite vor fi nevoite să-și îndrepte atenția spre spaţiul cosmic pentru noi 
surse de energie. 

Dezvoltarea sistemelor de captare a energiei din spațiu va fi demarată cu 
mult înainte de 2080. De fapt, Departamentul Apărării se gândește deja la 
un astfel de sistem. National Security Space Office a publicat un studiu, în 
octombrie 2007, intitulat Space-Based Solar Power as an Opportunity for 
Strategic Security („Energie solară din spaţiu — o oportunitate pentru 
securitate strategică”). Acest document arată: „Amploarea problemelor 
legate de energie și de mediu ce se prefigurează este destul de semnificativă 
energia solară provenită din spațiu inventată pentru prima oară în Statele 
Unite în urmă cu aproape 40 de ani. Ideea de bază este foarte clară: se 
plasează module imense de panouri solare pe orbita pământului, astfel încât 
să fie permanent îndreptate spre lumina solară, se colectează gigawaţi de 
energie electrică ce se transmit spre pământ sub formă de unde 
electromagnetice care sunt captate apoi pentru a fi folosite fie pentru 
generare de electricitate, prin reţeaua electrică existentă, fie pentru a fi 
transformate în combustibili sintetici sau în energie de intensitate joasă 
furnizată direct consumatorului. O singură bandă lată, de un kilometru de 
orbită geosincronă a pământului, „vede” destul flux solar într-un an pentru a 
egala aproape cantitatea de energie conținută de toate resursele 
convenţionale de petrol cunoscute în zilele noastre pe pământ.” 

În 2050, primele instalaţii ale noii tehnologii solare ar trebui să fie la 
locul lor, iar criza din 2080 va da un impuls dezvoltării. O scădere 


semnificativă a preţului energiei electrice va fi esenţială pentru 
implementarea strategiei roboților, care, la rândul ei, este vitală pentru a 
menţine productivitatea economică în timpul unei perioade de constrângeri 
de lungă durată, provocată de problema populaţiei. Când populaţia nu 
crește, tehnologia trebuie să compenseze, și pentru ca această tehnologie să 
funcţioneze, costurile la energie trebuie să scadă. 

Așadar, după 2080, în Statele Unite se va vedea un efort susținut pentru 
obținerea energiei prin sistemele amplasate în spaţiu. Fenomenul va fi 
început, desigur, cu multe decenii în urmă, dar nu la intensitatea necesară 
pentru a funcţiona la scară largă. Intensificarea crizei în 2070 va impulsiona 
proiectul. Costurile vor fi foarte mari, dar la sfârșitul secolului XXI, când 
industria privată va începe să profite de pe urma vastelor investiţii publice 
în spaţiu, costul energiei va scădea semnificativ. Roboții vor evolua repede 
și dramatic. Gândiţi-vă la evoluţia calculatoarelor personale între 1995, 
când majoritatea caselor și birourilor nu aveau încă nici măcar e-mail, și 
2005, când, practic, miliarde de e-mailuri se trimiteau zilnic în lumea 
întreagă. 

Statele Unite vor fi una dintre puţinele ţări dezvoltate industrial care vor 
trece printr-un surplus temporar de populaţie. Imperativul economic al celor 
50 de ani anteriori — încurajarea imigrărilor în orice mod posibil — nu va 
mai fi de actualitate, imigranții devenind mai degrabă o problemă decât o 
soluţie. Așadar, primul pas spre rezolvarea crizei va fi limitarea imigrărilor, 
o răsturnare de situație traumatizantă, care va cauza o criză, așa cum a creat 
și atragerea și creșterea imigrărilor cu 50 de ani în urmă. 

Odată imigrările oprite, Statele Unite vor trebui să gestioneze 
dezechilibrul economic cauzat de surplusul de populaţie. Concedierile și 
somajul vor lovi disproporționat muncitorii sărmani — mai ales mexicanii 
din zonele de frontieră. Se vor ivi probleme serioase de politică externă. 
Adăugaţi la acest tablou creșterea preţurilor la energie și veţi obține o 
imagine completă a crizei din anii 2080. 


Dezvoltarea economică a Mexicului 


În 2006, economia Mexicului s-a clasat pe locul 15 în lume, revenindu- 
și fantastic după prăbușirea din 1994. PIB-ul pe cap de locuitor în Mexic, 
calculat în funcţie de puterea de cumpărare, este puțin peste 12 000 de 
dolari pe an, ceea ce face din Mexic cea mai bogată ţară din America 
Latină, plasând-o în rândurile economiilor dezvoltate, dacă nu chiar 
avansate. Trebuie să ne amintim că Mexicul nu este o ţară mică. Are o 
populaţie de aproape 110 milioane locuitori, mai mare decât a multor ţări 
europene. 

Va crește oare substanţial puterea economică a Mexicului în următorii 
60 sau 70 de ani? Dacă da, având în vedere de unde pornește, Mexicul ar 
deveni una dintre economiile de vârf ale lumii. Dată fiind instabilitatea sa 
politică internă, emigrările și istoricul problemelor economice, este greu să 
ne imaginăm Mexicul printre naţiunile din prima ligă. Dar, la fel de dificil 
este pentru mulți să înțeleagă cum de a ajuns deja ţara așa de sus. Există 
câteva lucruri care lucrează în favoarea economiei Mexicului. Primul este 
petrolul. Mexicul a fost un important producător și exportator de petrol în 
ultimul secol. Pentru mulţi, acesta este un argument împotriva ascensiunii 
Mexicului la rangul de putere majoră. Exporturile de petrol subminează 
adesea abilitatea — sau apetitul — unei naţiuni de a dezvolta și alte ramuri ale 
industriei. Este, așadar, important să se înțeleagă un lucru despre Mexic: în 
ciuda creșterii prețului mondial al petrolului din 2003 încoace, sectorul său 
energetic reprezintă de fapt un segment în declin din întreaga sa economie. 
Petrolul reprezenta aproximativ 60% din exporturile Mexicului în 1980, 
însă, în 2000, procentul scăzuse la doar 7%. Mexicul are rezerve de petrol, 
dar nu depinde de exportul acestei materii pentru dezvoltarea economică. 

Al doilea factor de creștere economică a Mexicului are legătură cu 
vecinătatea sa cu Statele Unite — același lucru care, mai târziu, va 
reprezenta o provocare geopolitică. Mexic — cu sau fără Acordul Nord- 
American de Comerţ Liber — va fi capabil să exporte eficient către cea mai 
mare și mai dinamică piaţă a lumii. În timp ce Acordul a redus costurile 
pentru export și a crescut eficiența instituțională a relaţiei, realitatea 
fundamentală este că vecinătatea Mexicului cu Statele Unite i-a oferit 


întotdeauna un avantaj economic, în ciuda dezavantajului geopolitic care 
constituie reversul medaliei. 

Al treilea factor — există cantități enorme de bani care se întorc în Mexic 
din Statele Unite sub forma remiterilor de pe urma imigranţilor legali și 
ilegali. Remiterile către Mexic au crescut și reprezintă acum a doua sursă de 
venit extern. În majoritatea ţărilor, investiţiile străine reprezintă sursa 
principală de dezvoltare a economiei. În Mexic, investiţiile străinilor sunt 
pe același nivel cu remiterile externe. Acest sistem al remiterilor are două 
efecte. Produce alte surse de investiţii, când banii ajung în bănci, și servește 
drept plasă de siguranță naţională pentru clasele de jos, către care curg 
majoritatea banilor remiși. 


E Nivel avansat 
EI Nivel mediu 
E În curs de dezvoltare 


Niveluri ale dezvoltării economice și sociale 

Intrările de bani în Mexic au însemnat o creștere a nivelului industriei și 
serviciilor bazate pe tehnologie. Serviciile aduc acum 70% din PIB-ul 
Mexicului, iar agricultura doar 4%. Restul este format din industrie, petrol 
și minerit. Proporția serviciilor centrate în jurul turismului este relativ mare, 
dar amestecul, în întregul lui, nu este unul tipic pentru o ţară în curs de 
dezvoltare. 

Există o măsură interesantă creată de Naţiunile Unite, numită Indicele 
Dezvoltării Umane (IDU), care trasează standarde globale de viaţă, inclusiv 
factori precum durata de viaţă și indicele de cultură generală. Acest IDU 
separă lumea în trei clase. Pe harta de mai sus, cu negru este marcată lumea 


dezvoltată industrial, cu gri-închis ţările medii și dezvoltate, iar cu gri- 
deschis lumea în curs de dezvoltare. 

După cum arată această hartă, Mexicul este deja în aceeași categorie cu 
Europa și cu Statele Unite pe scara dezvoltării umane. Asta nu înseamnă că 
este egala Statelor Unite, dar înseamnă că nu poate fi privită ca o ţară în 
curs de dezvoltare. 

Dacă săpăm mai adânc în IDU, mai descoperim ceva interesant la 
Mexic. 

Mexicul, ca întreg, are un index de 0,70, care îl plasează în aceeași 
categorie cu Statele Unite sau Europa. Există însă diferențe enorme între 
regiunile din interiorul ţării. Zonele mai închise au obținut un index 
apropiat de cel al ţărilor europene, în timp ce zonele mai deschise 
echivalează cu ţările sărace din Africa de Nord. 

Este exact ceea ce te aștepți să descoperi la o ţară aflată în proces de 
dezvoltare rapidă. Gândiţi-vă la descrierea Europei făcută de Charles 
Dickens sau de Victor Hugo. Ei au surprins esența Europei secolului al 
XIX-lea — dezvoltarea fantastică în mijlocul unor diferențe accentuate. În 
Mexic, se poate vedea acest contrast în Ciudad de México sau în 
Guadalajara. Dar diferenţa există și între regiuni, relativa bogăţie a nordului 
contrastând cu sărăcia sudului. Dezechilibrul nu înseamnă că ţara nu se 
dezvoltă, el este doar un rezultat colateral al dezvoltării. 

Este interesant de observat, desigur, că cel mai înalt nivel de dezvoltare 
se înregistrează în regiunile de la granița cu Statele Unite și în regiunile 
turistice din sud — ca și în Ciudad de Mexico. Pe măsură ce ne îndepărtăm 
de granița americană, IDU scade. Asta indică importanţa Statelor Unite în 
dezvoltarea Mexicului, dar și pericolul real cu care se confruntă Mexicul — 
nemulțumirile din sud alimentate de acest dezechilibru, ce se va accentua pe 
măsură ce ţara se va dezvolta. 

Dezvoltarea socio-economică a Mexicului 

Mai există un factor important ce sprijină dezvoltarea Mexicului: crima 
organizată și traficul de droguri. Există, în general, două feluri de 
infracţiuni. Unul este pur și simplu de tip distribuţie și consum — cineva fură 
un televizor și îl vinde. Celălalt creează mari acumulări de capital. Mafia 
americană care a dominat contrabanda a folosit banii obţinuţi pentru a intra 
în afaceri legale, până ce, la un moment dat, banii iniţiali s-au amestecat în 
fluxul general de capital, astfel încât originea lor ilegală nu mai era 
relevantă. Când așa ceva se întâmplă în interiorul unei ţări, este stimulată 
dezvoltarea ţării. Explicaţia: costul unui produs este ridicat artificial prin 
ilegalitatea lui. Astfel se încurajează apariţia cartelurilor care să suprime 
competiţia, să menţină preţurile ridicate și să faciliteze transferul de 
fonduri. 

În cazul traficului de droguri din zilele noastre, vânzarea drogurilor la 
prețuri crescute artificial către consumatorii americani creează mari fonduri 
de investiții în Mexic. Cantitatea de bani este atât de mare, încât trebuie 
investită. Operaţiuni complexe de spălare de bani sunt gândite pentru 
alocarea legală a fondurilor. Următoarea generaţie devine moștenitoarea 
unei acumulări de capital legale. A treia generaţie aparține deja 
aristocraților economici. 

Acest lucru simplifică, desigur, foarte mult situația, dar ignoră faptul că, 
în multe cazuri, dealerii din Mexic nu vor repatria banii, ci îi vor investi în 


Statele Unite sau altundeva. Dar, dacă Mexicul devine tot mai productiv și 
dacă guvernul poate fi corupt pentru a oferi un anumit grad de protecţie, în 
timp ce banii sunt spălaţi, atunci reinvestirea în Mexic a banilor proveniţi 
din droguri are foarte mult sens. Ascultaţi cu atenție: zgomotul acesta 
asurzitor de pompă care aspiră este capitalul de investiţii care părăsește 
Statele Unite pentru a ajunge în Mexic prin intermediul cartelurilor de 
droguri. 

Problema acestui proces este că destabilizează politica. Întrucât 
autoritățile sunt complice la proces, iar judecătorii și polițiștii, ineficienţi, 
situaţia creează instabilitate de la nivelul străzilor până la cele mai înalte 
ramuri ale guvernului. O societate se poate destrăma singură când sunt în 
joc atât de mulţi bani. Totuși, societățile destul de mari și de complexe și în 
care sumele de bani reprezintă o parte relativ mică din capitalul existent se 
pot stabiliza. Statele Unite, unde crima organizată a jucat un rol critic încă 
din anii '20 și a destabilizat regiuni întregi, au redirecționat până la urmă 
banii ilegali înspre afaceri legale. Bănuiesc că este foarte probabil ca acest 
lucru să se întâmple și în Mexic, iar această activitate va contribui, până la 
urmă, la creșterea economică a ţării. 

Asta nu înseamnă că nu va exista o perioadă înspăimântătoare de 
instabilitate în ţară. În anii care vor veni, abilitatea statului de a controla 
cartelurile va fi pusă la grea încercare, iar Mexicul se va confrunta cu crize 
interne de proporţii. Dar, pe termen lung, în decursul unui secol, Mexicul va 
trece cu bine de aceste crize și va și beneficia de intrările masive de bani 
dinspre Statele Unite. 

În cele din urmă, dacă ne uităm la populaţia Mexicului, observăm nu 
numai o creștere continuă într-o perioadă în care va fi nevoie de forță de 
muncă pentru a alimenta ţara, dar și o încetinire ușoară a creșterii populaţiei 
spre mijlocul secolului, indicând stabilizare socială și relaxarea presiunilor 
demografice asupra societăţii. Structura populaţiei va permite, de asemenea, 
migrări tot mai mari către Statele Unite în anii 2030, rezultatul fiind 
remiteri crescânde, deci acumulări mari de capital fără povara unei 
suprapopulări între granițele Mexicului. Deloc critică pentru dezvoltarea 


statului, această migrare va fi, cu certitudine, un fenomen care va sprijini 
țara. 

Astfel, putem vedea Mexicul, care s-a alăturat Europei în unele măsuri 
pentru standardul ei de viaţă, trecând printr-o inevitabilă perioadă de 
tulburări și ascensiuni în drumul său spre ordine și stabilitate. Apoi, pe la 
mijlocul secolului XXI, când lumea va fi în război, Mexicul va ieși la 
lumină ca o economie matură, echilibrată, cu o populaţie stabilă — și se va 
clasa printre primele șase sau șapte puteri economice ale lumii, cu o putere 
militară în creștere. Mexicul va fi prima putere economică din America 
Latină și, poate, dacă încheie o alianță cu Brazilia, va contesta dominaţia 
SUA în America de Nord. 

În anii 1830 și 1840, Mexicul a pierdut regiunile de nord în favoarea 
Statelor Unite, după care au venit Revoluţia din Texas și Războiul 
Mexicano-American. Practic, toate pământurile la nord de Rio Grande și de 
deșertul Sonora au fost preluate de Statele Unite. SUA nu au făcut o 
purificare etnică: populaţia acelor teritorii a rămas pe loc, treptat, la ea 
adăugându-se coloniștii americani non-hispanici. Granițele au fost istoric 
permeabile și atât cetăţenii americani, cât și cei mexicani au putut să le 
traverseze în voie. Așa cum am spus mai devreme, s-a creat o regiune de 
frontieră, clasică, cu hotare politice bine stabilite, dar cu frontiere culturale 
complexe și ambigue. 

Mexicul nu a fost niciodată în poziţia de a-și recupera teritoriile. A 
adoptat atitudinea celui care nu are de ales, acceptând pierderea teritoriilor 
sale din nord. Nici măcar în timpul Războiului Civil, atunci când sudul era 
relativ neprotejat, mexicanii nu au făcut nici o mișcare. Sub împăratul 
Maximilian, Mexicul a rămas slab și divizat, fără să poată avea voinţa și 
puterea de a acționa. Când Mexicul a fost abordat de germani, în Primul 
Război Mondial, oferindu-i-se o alianță împotriva Statelor Unite în 
schimbul recuceririi teritoriilor din nord, mexicanii au refuzat oferta. Când 
sovieticii și cubanezii au încercat să declanșeze o mișcare procomunistă în 
Mexic pentru a ameninţa frontierele americane de sud, au eșuat complet. 
Mexicul nu putea lua atitudine împotriva Statelor Unite și nici nu putea fi 


manipulat de forțe din afară pentru a face asta, pentru că nu se putea 
mobiliza. 

Acest lucru s-a întâmplat nu pentru că n-ar fi existat sentimente 
antiamericane. Practic, acestea există adânc înrădăcinate, așa cum este și de 
așteptat, dată fiind istoria relaţiilor mexicano-americane. Dar mexicanii au 
fost prea preocupaţi de propriul lor regionalism fracţionar și de propria 
politică deosebit de complexă. Ei au înțeles, de asemenea, inutilitatea 
atacării Statelor Unite. 

După 1848, strategia militară a Mexicului a fost simplă. În primul rând, 
trebuia menținută coeziunea internă împotriva regionalismului şi 
insurecției. În al doilea rând, trebuia să se protejeze împotriva oricăror 
intervenții străine, mai ales din partea Statelor Unite. În al treilea rând, 
trebuia să revendice terenurile pierdute în favoarea Statelor Unite în anii 
1840. În cele din urmă, trebuia să submineze poziția SUA ca putere 
dominantă în America de Nord. 

Mexicul nu a trecut niciodată cu adevărat de prima rundă a ţelurilor sale 
geopolitice. De la Războiul Mexicano-American încoace, Mexicul a 
încercat, pur și simplu, să-și menţină coeziunea internă. S-a dezechilibrat 
după înfrângerea sa de către americani și nu și-a mai revenit. Parţial, 
motivul a fost politica Statelor Unite, care a contribuit la destabilizarea țării, 
dar, în cea mai mare parte, Mexicul a fost slăbit din cauza plasării sale lângă 
un gigant dinamic. Câmpul de forță creat de Statele Unite a influenţat 
existenţa Mexicului mai mult decât a făcut-o Ciudad de México. 

În secolul XXI, vecinătatea destabilizatoare a Statelor Unite va deveni 
însă o forță stabilizatoare. Mexicul va fi încă afectat de SUA Unite, dar 
relația va fi direcționată înspre creșterea puterii mexicane. La mijlocul 
secolului XXI, când puterea economică a Mexicului va crește, va exista și o 
inevitabilă creștere a naţionalismului mexican, care, dată fiind realitatea 
geopolitică, se va manifesta nu numai ca mândrie, ci și ca antiamericanism. 
Dată fiind politica americană creată pentru a încuraja mexicanii să imigreze 
în America, într-un moment în care rata nașterilor în Mexic este în scădere, 
Statele Unite vor fi acuzate de a fi aplicat politici demografice menite să 
afecteze interesele economice ale Mexicului. 


Tensiunile americano-mexicane sunt permanente. Diferenţa, în anii 
2040, va fi creșterea puterii mexicane și, prin urmare, o mai mare încredere 
și determinare. Balanța puterii înclinând înspre Statele Unite — doar că nu la 
fel de mult ca în urmă cu 50 de ani. Dar chiar și acest lucru se va schimba 
între 2040 și 2070. Mexicul va înceta să mai fie o ţară amputată naţional și 
va deveni o putere regională majoră. Statele Unite nu vor observa. În timpul 
războiului de la mijlocul secolului, Washingtonul se va gândi la Mexic doar 
ca la un potenţial aliat al Coaliţiei. După ce suspiciunile vor fi fost 
infirmate, Washingtonul nu va mai fi interesat de Mexic. Statele Unite vor 
păstra indiferența tradițională față de interesele mexicanilor. 

Odată ce Statele Unite vor realiza că Mexicul a devenit o ameninţare, 
vor deveni imediat alarmate de ceea ce se întâmplă printre mexicani, dar se 
vor liniști la gândul că pot impune orice fel de soluţie doresc la situația 
existentă. Tensiunile americano-mexicane, existente dintotdeauna, chiar 
dacă la suprafaţă lucrurile au arătat altfel, vor supura pe măsură ce Mexicul 
va deveni mai puternic. Statele Unite vor privi consolidarea economiei 
mexicane ca pe o forță benignă stabilizatoare, atât pentru Mexic, cât și 
pentru relaţiile sale cu Statele Unite, deci vor continua să sprijine un ritm 
susținut de dezvoltare economică. Percepția americană asupra Mexicului ca 
fiind nimic altceva decât un stat client va rămâne neschimbată. 

În 2080, Statele Unite vor continua să fie națiunea dominantă din 
America de Nord, dar, așa cum vor învăţa americanii, puterea echilibrată nu 
înseamnă și omnipotentă, iar o asemenea atitudine poate submina puterea 
naţiunii. În 2080, se vor confrunta din nou cu o provocare — dar aceasta va 
fi mult mai complexă și mai subtilă decât cea din războiul din anii 2050. 

Confruntarea nu va fi planificată, căci Statele Unite nu vor avea interese 
în Mexic, iar mexicanii nu-și vor cunoaște puterea față de Statele Unite. Va 
fi o confruntare care va crește organic din realitatea geopolitică a celor două 
țări. Dar, spre deosebire de alte astfel de conflicte regionale, acesta va 
implica o confruntare între hegemonul lumii și un vecin în ascensiune, iar 
premiul cel mare va fi centrul gravitațional al sistemului internaţional, 
America de Nord. Vor exista trei factori declanșatori ai confruntării: 


1. Mexicul se va afirma ca putere economică mondială. De la locul 
14, la începutul secolului, va ajunge în Top 10 în 2080. Cu o populaţie 
de 100 de milioane de locuitori, va fi puterea de care se va ține seama 
oriunde în lume — cu excepţia graniţelor de sud ale Statelor Unite. 

2. Statele Unite se vor confrunta cu o criză ciclică în anii 2070, 
care va culmina odată cu alegerile din 2080. Tehnologia nouă, asociată 
cu raţionalizarea curbei demografice, va reduce nevoia de noi 
imigranţi. Se vor face chiar presiuni pentru trimiterea înapoi în Mexic 
a imigranţilor temporari, chiar și a celor care vor fi locuit acolo de 50 
de ani, cu copii și nepoți născuţi în America. Mulţi dintre aceștia vor fi 
încă muncitori necalificaţi. Profesioniștii și antreprenorii se vor fi 
întors deja în Mexicul în plin avânt economic. Statele Unite vor începe 
să forțeze rezidenții pe termen lung să se întoarcă acasă, încărcând 
astfel economia mexicană cu muncitorii cei mai puţin doriţi, muncitori 
care au fost multe decenii rezidenți americani. 

3. În ciuda acestei situaţii, transformările masive ale structurii 
populaţiei din regiunea de frontieră nu pot fi răsturnate. Mexicanii vor 
predomina permanent — fie că sunt cetățeni americani sau nu. 
Regiunile mexicane ocupate de americani în anii 1840 vor deveni din 
nou mexicane din punct de vedere cultural, social și, în multe privinţe, 
politic. Politica repatrierii muncitorilor temporari va părea un proces 
legal din punctul de vedere al americanilor, dar va arăta ca o purificare 
etnică pentru mexicani. 

În trecut, Mexicul ar fi fost destul de pasiv în fața unor astfel de 
schimbări în politica americană. Dar, când imigrările devin tema dominantă 
în Statele Unite în anii 2070 și leitmotivul în jurul căruia se vor desfășura 
alegerile din 2080, Mexicul va adopta o atitudine fără precedent. Criza din 
Statele Unite și maturizarea economiei și societăţii mexicane vor coincide și 
vor determina tensiuni nemaivăzute. O schimbare majoră, economică și 
socială, în Statele Unite (care va afecta disproporţional mexicanii ce vor trăi 
acolo) și o redefinire dramatică a structurii populației din sud-vestul 
Americii se vor combina pentru a declanșa o criză care nu va fi rezolvată cu 
ușurință de tehnologia sau puterea americană. 


Criza va începe ca o problemă americană internă. Statele Unite au o 
societate democratică și, în regiuni vaste din ţară, cultura vorbitorilor de 
limbă engleză nu va mai fi dominantă. Statele Unite vor fi o ţară biculturală, 
la fel ca Belgia sau Canada. A doua cultură nu va fi recunoscută oficial, dar 
va fi reală, neconstituind doar un fenomen cultural, ci o realitate geografică 
foarte clar definită. 

Biculturalismul tinde să devină o problemă când este ignorat — când 
cultura dominantă respinge ideea de a-l oficializa și încearcă, în schimb, să 
menţină statu-quoul. Situaţia devine o problemă și mai mare când cultura 
dominantă începe să facă pași care par meniţi să distrugă cultura minoritară. 
Dacă această cultură minoritară este, în esență, o prelungire a unei ţări 
vecine, care-și vede cetăţenii ca fiind locuitori ai unor teritorii ce i-au fost 
furate, situația poate deveni explozivă. 

În anii 2070, mexicanii și cetăţenii de origine mexicană vor reprezenta 
populaţia predominantă de-a lungul unei linii care se va întinde la cel puţin 
două sute cincizeci de kilometri de la granița americano-mexicană, prin 
California, Arizona, New Mexico și Texas și de la un capăt la celălalt al 
unor vaste regiuni din Cesiunea Mexicană. Această regiune nu va avea 
aceeași atitudine ca a celorlalte regiuni pline de imigranți. Așa cum se 
întâmplă în zonele de frontieră, aceasta va fi mai degrabă o prelungire 
culturală — și în multe privințe chiar și economică — a Mexicului înspre 
nord. Granița se va muta la nord în toate privinţele, mai puţin politic. 

Acești imigranţi nu vor fi niște pioni sărăciţi. Expansiunea economică 
din Mexic, alături de creșterea economiei americane din anii 2050 și 2060, 
vor face ca acești coloniști să fie relativ înstăriți. De fapt, ei vor facilita 
comerțul americano-mexican, una dintre cele mai productive activităţi din 
lume la sfârșitul secolului XXI. Acest grup va domina nu numai politica 
locală, ci și politica statelor Arizona, New Mexico, California și Texas, 
mărimea acestora fiind singurul lucru care-i va împiedica pe imigranţi să nu 
le controleze și pe ele în totalitate. Un bloc subnaţional se va instala în 
Statele Unite, la comanda Quebecului. 

Când atinge o amploare critică, un grup contiguu geografic devine 
conștient de el însuși ca entitate distinctă și începe să solicite o serie de 


concesii specifice, bazându-se pe statutul său. Când are o afinitate naturală 
cu o ţară vecină, o parte dintre membrii grupului se vor considera cetăţeni ai 
acelei ţări, trăind însă sub dominație străină. Peste graniţă, în ţara vecină, se 
poate declanșa o mișcare care să ceară anexarea. 

Această situație va scinda blocul mexicano-american. Unii locuitori se 
vor vedea ca fiind întâi și-ntâi americani. Alţii vor accepta acel 
americanism, dar se vor vedea ca având o relaţie aparte cu americanii și vor 
cere recunoașterea legală a acelui statut. Un al treilea grup, cel mai mic, va 
fi al secesioniștilor. Va exista o divizie și în Mexic. Trebuie reţinut că, în 
general, imigrarea ilegală va fi dispărut deja în 2030, când migrarea către 
Statele Unite va fi încurajată ca politică naţională americană. Câte unii de 
pe fiecare parte a graniței vor vedea problema ca fiind exclusiv a 
americanilor și vor dori să nu se implice, ca nu cumva să afecteze relațiile 
economice pașnice cu Mexic. Alţii, totuși, vor vedea problemele 
demografice ale Statelor Unite ca pe un mijloc de redefinire a relaţiilor 
Mexicului cu Statele Unite. În schimbul unei politici a neimplicării, 
referitor la imigrare, unii vor dori ca Statele Unite să facă niște concesii 
Mexicului legate de alte probleme. lar o minoritate va pleda pentru anexare. 
O complexă luptă politică se va desfășura între Washington și Ciudad de 
México, fiecare manipulând situația pe cealaltă parte a graniței. Mulţi 
congresmeni și senatori de origine mexicană vor fi aleși în funcţii pentru 
Washington. Mulţi nu se vor vedea ca legislatori care-și reprezintă statele și 
care, din întâmplare, sunt și de origine mexicană. Ei se vor considera, mai 
degrabă, reprezentanţi ai comunității mexicane care trăiește în Statele Unite. 
La fel ca și în cazul Parti Québécois din Canada, reprezentarea lor regională 
va fi văzută drept reprezentarea unei naţii distincte care trăiește în Statele 
Unite. Procesul politic regional va începe să oglindească această nouă 
realitate. Va apărea un Partido Mexicano care-și va trimite reprezentanţi la 
Washington ca bloc separat. 

Această stare de lucruri va conduce la răsturnarea politicii imigraţiilor, 
care va fi definitorie pentru anii 2070 și pentru alegerile din 2080. Dincolo 
de necesitatea demografică de a redefini politica imigrărilor în anii 2030, 
procesul însuși al redefinirii va radicaliza sud-vestul. Radicalizarea, la 


rândul ei, va înspăimânta restul publicului american. Sentimentul 
antimexican se va accentua. O teamă primară că rezultatul Revoluţiei din 
Texas și a Războiului Mexicano-American, rezultat care a rămas același 
pentru mai bine de două secole, ar putea fi răsturnat va declanșa în Statele 
Unite un val de ostilitate împotriva mexican-americanilor și a Mexicului. 

Această teamă nu va fi iraţională. Sud-vestul Statelor Unite este un 
teritoriu ocupat, care a găzduit coloniști americani de la mijlocul anilor 
1800 până la începutul secolului XXI. Începând cu prima parte a secolului 
XXI, mexicanii vor reveni pe aceste teritorii, alăturându-se celor care nu au 
plecat niciodată de acolo. Mișcările populaţiei vor inversa astfel realitatea 
socială care a fost impusă militar în secolul XXI. Americanii au impus o 
realitate politico-militară, apoi au creat o realitate demografică pe măsură. 
Mexicanii, mai mult prin politica americană decât altfel, vor crea o nouă 
realitate demografică, având de ales între mai multe opţiuni: fie să încerce 
să răstoarne realitatea politico-militară creată de americani; fie să creeze o 
realitate nouă, unică; fie să accepte pur și simplu realităţile existente. 
Americanii vor discuta dacă este cazul să răstoarne schimbările 
demografice și să alinieze populaţia în conformitate cu graniţele. 

Oricum, oricare dintre aceste discuţii va avea loc în contextul 
imobilităţii graniţelor. Granițele nu se vor schimba doar pentru că mexicanii 
de pe ambele părți discută despre asta, și nici realitatea demografică nu se 
va schimba pentru că așa vor americanii. Granița va avea sprijinul unei 
copleșitoare forțe militare și politice — armata Statelor Unite. Populaţia 
nonamericană din Cesiunea Mexicană va fi foarte implicată în viaţa 
economică a Statelor Unite. Eliminarea ei ar crea instabilitate masivă. Vor 
exista forțe puternice care vor menține statu-quoul și forţe puternice care îi 
vor rezista. 

O reacţie negativă de proporţii din restul Statelor Unite va păstra 
granițele la locul lor și va exacerba tensiunile. Pe măsură ce retorica 
mexicană va deveni din ce în ce mai urâtă, la fel va fi și cea americană. 
Ramificaţiile din comunitatea mexicano-americană vor deveni tot mai puţin 
vizibile în restul ţării, iar figurile cele mai radicale vor domina percepţia 
americană a comunităţii și a Mexicului. Figuri și mai radicale de la 


Washington vor domina percepția mexicană asupra Statelor Unite. Vor 
exista tentative de compromisuri moderate, multe dintre ele chiar rezonabile 
și bine intenționate, dar toate vor fi percepute ca trădări ale intereselor 
fundamentale ale uneia sau alteia dintre părți și uneori ale amândurora. 
Disputele geopolitice fundamentale sunt rareori capabile de a fi influențate 
de compromisuri rezonabile — gândiţi-vă doar la conflictul arabo-israelian. 

În timp ce toate aceste lucruri vor fi în derulare, cetățenii mexicani care 
trăiesc în Statele Unite cu vize obținute cu decenii în urmă vor fi forțați să 
se întoarcă în Mexic, indiferent cât de mult au stat în America. Statele Unite 
vor înăspri controalele la granița cu Mexicul, nu pentru a ţine la distanță 
imigranții — în acel moment nimeni nu va mai dori să intre în America —, ci 
pentru a crea o animozitate între Mexic și etnicii mexicani din Statele Unite. 
Vor vrea să pară măsuri de securitate naţională, dar, în realitate, va fi un 
efort de a accentua starea de fapt stabilită în 1848. Această acţiune și altele 
similare îi vor irita pe majoritatea mexicanilor de ambele părți ale graniţei, 
dar va furniza și motivații pentru radicali, constituind o ameninţare asupra 
comerţului vital între cele două ţări. 

În Mexic, va creşte necesitatea afirmării guvernului mexican. Va apărea 
o facțiune care va dori să anexeze regiunea ocupată, anulând cucerirea 
americană din 1848. Acesta nu va fi un grup marginal, ci unul substanţial, 
dacă nu chiar dominant. Mai mult, se va cere ca Statele Unite să menţină 
controlul regiunilor din cadrul Cesiunii Mexicane și să protejeze drepturile 
locuitorilor lor — mai ales prin oprirea expulzărilor mexicanilor, indiferent 
de statutul vizelor acestora. Grupul care va dori, pur și simplu, să menţină 
statu-quoul, mânat de afacerile ce au nevoie de stabilitate, nu de conflicte, 
va deveni tot mai slab. Cererile de anexare vor concura cu cele de 
autonomie regională. 

Elementele antimexicane din Statele Unite vor folosi radicalizarea 
politicii mexicane pentru a susține că Mexicul intenţionează să se amestece 
în afacerile interne ale Americii și chiar să invadeze sud-vestul — un lucru 
pe care majoritatea radicalilor mexicani chiar îl vor solicita. Acest lucru va 
justifica cererea extremiștilor americani de și mai multe măsuri draconice, 
inclusiv deportarea etnicilor mexicani, indiferent de cetăţenie, și invadarea 


Mexicului dacă guvernul mexican se opune. Retorica marginalizării se va 
autoalimenta, conducând procesul. 

Să mergem mai departe și să ne imaginăm cum ar putea arăta conflictul, 
fără să uităm că nu putem să facem mai mult decât să ne imaginăm detaliile. 

În anii 2080, vor începe să aibă loc demonstraţii antiamericane în 
Ciudad de México — și în Los Angeles, San Diego, Houston, San Antonio, 
Phoenix și alte orașe de la graniță care vor fi devenit predominant 
mexicane. Tema dominantă va fi drepturile etnicilor mexicani ca cetăţeni 
americani. Alţii vor demonstra pentru anexarea la Mexic. O mică facțiune 
radicală de mexicani din Statele Unite vor începe să desfășoare acte de 
sabotaj și de terorism minor împotriva instituţiilor guvernamentale din 
regiune. Nesusţinuţi nici de guvernul mexican, nici de guvernele statelor 
dominate de mexicani, nici de o mare parte dintre mexicanii de pe ambele 
părți ale graniţei, actele teroriste vor fi interpretate ca primii pași ai unei 
insurecţii și secesiuni planificate de regiune. Președintele american, fiind 
presat să aducă situaţia sub control, va federaliza Garda Naţională din 
aceste state pentru a proteja proprietatea federală. 

În New Mexico şi Arizona, guvernatorii vor spune că Garda Naţională 
le este supusă lor — și vor respinge ordinul de naţionalizare. În schimb, ei 
vor ordona Gărzii să protejeze proprietăţile federale, dar vor insista ca 
forțele să rămână sub controlul statelor respective. Unităţile Gărzii, 
predominant mexicane în aceste state, se vor supune guvernatorului. Unii 
membri ai Congresului vor cere să se declare stare de insurecție. 
Președintele va rezista, dar va cere, în schimb, Congresului să permită 
mobilizarea trupelor americane în aceste state, ducând la confruntări directe 
între Garda Naţională și unităţile armatei SUA. 

Pe măsură ce situaţia va fi scăpată de sub control, problema va atinge 
apogeul atunci când președintele mexican, incapabil de a face faţă presiunii 
situației care îi va impune să ia acţiuni decisive, va mobiliza armata 
mexicană și o va trimite în nord, la graniță. Explicaţia sa va fi că armata 
americană s-a mobilizat de-a lungul frontierei, iar el dorește să prevină 
orice invazie și să coordoneze situaţia împreună cu Washingtonul. În 
realitate, motivul va fi mult mai profund. Președintele mexican se va teme 


că armata SUA îi va alunga pe mexicani din acele regiuni — cetăţeni 
deținători de carte verde şi de vize — și-i va forţa să se întoarcă în Mexic. 
Mexicul nu va dori și mai mulți refugiaţi. Mai mult, nu va dori să vadă 
mexicani din Statele Unite rămași fără valoroasele lor proprietăţi. 

Când armata mexicană se va mobiliza, soldaţii americani vor fi alertaţi 
la maximum. Deși nu excelează în supravegherea ordinii maselor ostile, 
mai ales a celor care includ cetățeni americani, ei sunt foarte buni la 
atacarea și distrugerea armatelor inamice. Forţele spaţiale americane și 
trupele terestre se vor concentra pe posibilitatea confruntării cu forțele 
comasate de-a lungul graniței mexicane. 

O întâlnire între cei doi președinți va dezamorsa situaţia, căci va fi clar 
că nici una dintre părți nu-și dorește cu adevărat războiul. De fapt, nimeni 
de la putere nu și-ar fi dorit o criză în sud-vest. Dar problema este 
următoarea: în timpul acestor negocieri, oricât de mult și-ar dori ambele 
părți să revină la situaţia de dinainte, președintele mexican va negocia de 
fapt în favoarea americanilor de origine mexicană care trăiesc în Statele 
Unite. La momentul la care criza este dezamorsată, statutul mexicanilor din 
Cesiune se va pune în discuţie. Din momentul în care discuţia va dezamorsa 
situația de criză, se va ști și cine va fi purtătorul de cuvânt al mexicanilor 
din Cesiune: președintele Mexicului. 

În vreme ce criza din anii 2080 se va încheia, motivul declanșator va 
dăinui. Regiunea de frontieră va fi în joc și, în vreme ce mexicanii nu vor 
avea puterea să impună o soluţie militară, guvernarea americană nu va avea 
abilitatea să impună o soluţie socială și politică. Staţionarea de trupe 
americane în regiune, ca și când ar fi vorba de o ţară străină, va schimba 
statutul regiunii în mintea publicului. Negocierile mexicane în numele 
poporului regiunii vor extinde acea schimbare. O mișcare secesionistă 
radicală în zonă, finanțată masiv de naționaliștii mexicani, va agita continuu 
situația, mai ales când grupuri teroriste vor începe să desfășoare atacuri 
ocazionale cu bombă și răpiri — nu numai în Cesiunea Mexicană, ci pe tot 
teritoriul Statelor Unite. Problema cuceririi Mexicului va ajunge din nou în 
discuţie. Regiunea va fi încă parte componentă a Statelor Unite, dar 
loialitatea sa va fi pusă de mulți sub semnul întrebării. 


Expulzarea a zeci de milioane de cetăţeni nu va fi o opţiune, fiind 
imposibilă din punct de vedere logistic. În plus, ar avea consecinţe 
devastatoare pentru Statele Unite. În același timp, totuși, ideea că, în acea 
regiune, cei care sunt de origine mexicană sunt pur și simplu cetăţeni 
americani nu va mai ține. Mulţi nu se vor mai vedea astfel și așa va fi și cu 
cei din restul Statelor Unite. Situaţia politică va deveni extrem de 
radicalizată. 

Aproximativ în 2090, radicalii din Mexic vor fi declanșat o nouă criză. 
Printr-o modificare din constituţia ţării, mexicanii (prin strămoși și cultură) 
care trăiesc în afara Mexicului, indiferent de cetăţenie, vor putea să voteze 
la alegerile mexicane, astfel încât mexicanii care trăiesc în Argentina, de 
exemplu, să poată vota pentru un reprezentant în congresul mexican, care 
să-i reprezinte. 

Din moment ce mulţi votanţi se vor afla în Statele Unite — motivul 
schimbării, la urma urmei —, Cesiunea Mexicană va fi împărțită în districte 
congresionale mexicane, astfel încât s-ar putea să existe douăzeci de 
congresmeni din Los Angeles și cinci din San Antonio aleși să activeze în 
congresul din Ciudad de Mexico. Pot exista situaţii în care aceeași persoană 
să fie aleasă în ambele congrese. Va fi o mișcare inteligentă, care să pună 
Statele Unite în defensivă, fără măsuri care să contrabalanseze situaţia. 

În anii 2090, Statele Unite se vor confrunta cu o situaţie internă dificilă, 
dar și cu ostilitatea Mexicului care se va înarma cu furie, temându-se că 
Statele Unite vor încerca să rezolve problema luând măsuri militare 
împotriva sa. Americanii vor avea un avantaj fantastic în spaţiu, dar 
mexicanii vor fi în avantaj la sol. Armata Statelor Unite nu va fi foarte 
mare, iar controlul unui oraș ca Los Angeles încă va necesita intervenţia 
infanteristului obișnuit. 

Grupuri paramilitare mexicane vor apărea în regiune ca replică la 
ocupația americană și vor rămâne acolo și după retragerea trupelor. Cu 
granițele puternic militarizate de ambele părți, posibilitatea ca liniile de 
aprovizionare să fie afectate de acești paramilitari, izolându-se astfel trupele 
americane de la graniță, nu va fi greu de realizat. Statele Unite vor putea 
distruge armata mexicană, dar asta nu va însemna că vor putea aduce pacea 


în sud-vest sau în Mexic. În același timp, Mexicul va începe să-și trimită în 
spaţiu proprii sateliți și să-și construiască propriile aparate de zbor 
telecomandate. 

Cât despre reacţia internaţională față de această situaţie, lumea va sta pe 
margine și va privi. Mexicanii vor spera să primească sprijin extern, iar 
brazilienii, care vor fi devenit o putere importantă prin propriile forţe, vor 
face niște gesturi de solidaritate cu Mexic. Dar, în timp ce restul lumii va 
spera în secret că Mexicul va provoca daune vecinului său, nimeni nu se va 
implica într-un mod care să afecteze Statele Unite. Mexicul va fi singur. 
Soluţia sa strategică va fi să creeze o situație problematică la graniţa 
americană, în timp ce unele puteri creează probleme în alte părți. Polonezii 
vor fi dezvoltat nemulțumiri serioase față de americani, în timp ce alte 
puteri ce se vor afirma, cum ar fi Brazilia, vor fi paralizate de limitele 
impuse de Statele Unite în spaţiu. 

Mexicanii nu vor putea să se lupte cu Statele Unite până nu îi vor egala 
pe aceștia militar. Mexicul va avea nevoie de o coaliţie — și asta va necesita 
timp. În schimb va avea un avantaj enorm: Statele Unite se vor confrunta cu 
probleme interne care, deși nu se vor ridica la nivel de insurecţii, vor 
concentra totuși energiile americane și vor limita opţiunile. Invadarea și 
înfrângerea Mexicului nu ar fi soluția problemelor, putând chiar să le 
exacerbeze. Incapacitatea Americii de a rezolva această situaţie va fi 
avantajul major al Mexicului, unul prin care va câștiga timp. 

Granița SUA cu Mexicul va trece acum chiar prin Mexic; adevărata 
graniţă socială se va afla la sute de kilometri nord de graniţa oficială. Într- 
adevăr, chiar dacă Statele Unite ar putea învinge Mexicul în război, nu ar 
rezolva dilema primordială. 

În spatele tuturor acestor lucruri va exista întrebarea pe care Statele 
Unite ar fi trebuit să și-o pună încă de la fondare: care să fie capitala 
Americii de Nord, Washington sau Ciudad de Mexico? Se pare că la început 
s-ar fi dorit să fie cel din urmă oraş. Apoi, secole mai târziu, a devenit 
evident că va fi primul. Întrebarea va apărea din nou. Ea poate fi amânată, 
dar nu și evitată. 


Cu aceeași întrebare s-au confruntat Spania și Franţa în secolul al XVII- 
lea. Spania a dominat sute de ani Europa Atlantică și lumea întreagă, până 
ce a apărut o altă putere. Cine să fie puterea supremă: Spania sau Franţa? 
Jumătate de veac mai târziu, la sfârșitul secolului XXI, Statele Unite vor fi 
dominat de 100 de ani. Mexicul se va afirma. Care va fi puterea supremă? 
Statele Unite vor controla cerul și mările, dar Mexicul va fi puternic pe 
pământ și în interiorul granițelor Statelor Unite. Este genul de confruntare 
căreia puterea militară americană ar fi cel mai puţin pregătită să-i facă faţă. 
Prin urmare, la sfârșitul secolului XXI, întrebarea va fi: America de Nord 
este centrul gravitațional al sistemului internaţional, dar cine va controla 
America de Nord? 

Aceasta este o întrebare care va trebui să mai aștepte până în secolul 
XXII. 


EPILOG 


Poate părea exagerat să presupui că un Mexic în afirmare va pune la 
încercare, în cele din urmă, puterea americană, dar eu cred că lumea în care 
trăim astăzi ar fi părut și ea exagerată celor care au trăit la începutul 
secolului XX. Așa cum am spus în introducerea acestei cărți, când încercăm 
să prezicem viitorul, rațiunea ne trădează aproape întotdeauna — uitați-vă 
numai la schimbările uimitoare care au avut loc de-a lungul secolului XX și 
încercaţi să vă imaginaţi cum ar fi fost să încercaţi să le anticipaţi. Cea mai 
practică modalitate de a-ți imagina viitorul este să pui la îndoială 
previzibilul. 

Există oameni care se nasc azi și care vor trăi să apuce secolul XXII. 
Când am crescut eu, în anii '50, secolul XXI era asociat cu ideea de science 
fiction, nu cu o realitate în care voi trăi. Oamenii practici se concentrează pe 
momentul imediat următor și lasă secolele următoare în grija visătorilor. 
Adevărul este însă că secolul XXI s-a dovedit a fi o preocupare practică 
pentru mine. Îmi voi petrece o bună parte din viaţă în acest secol. Pe drumul 
înspre secolul meu, istoria — războaiele ei, schimbările tehnologice, 
transformările ei sociale — mi-a remodelat viaţa în moduri cutremurătoare. 
Nu am murit într-un război nuclear cu sovieticii, deși am fost martorul 
multor războaie, multe dintre ele neanticipate. Familia Jetson nu ne-a arătat 
cum va fi viaţa în 1999, dar eu scriu aceste cuvinte la un computer pe care 
pot să îl ţin într-o mână și care poate accesa informații dintr-o bază 
universală de date în câteva secunde — și fără să fiu conectat la ceva prin 
fire. Naţiunile Unite nu au rezolvat problema omenirii și totuși, statutul 
negrilor și al femeilor a suferit progrese tulburătoare. Ce am așteptat să se 
întâmple și ce s-a întâmplat până la urmă sunt două lucruri diferite. 

Uitându-mă înapoi la secolul XXI, au existat lucruri de care am fi putut 
fi siguri, lucruri probabile și lucruri necunoscute. Am fi putut fi siguri că 


naţiunile-stat vor continua să fie așa cum au organizat oamenii lumea. Am 
fi putut ști că războaiele vor deveni mortale. Alfred Nobel a știut că 
inventarea de către el a TNT-ului va transforma războiul într-o oroare fără 
sfârșit, așa cum s-a și întâmplat. Am fi putut vedea revoluţia din 
comunicaţii și transporturi — radioul, automobilele, avioanele, toate acestea 
existau deja. A mai trebuit doar niște imaginaţie și voinţa de a crede pentru 
a vedea ce vor însemna ele pentru omenire. A fost nevoie, de asemenea, de 
renunțarea la rațiune. 

Știind că războaiele au fost inevitabile și că ele vor merge tot mai rău, 
nu a mai trebuit prea multă imaginaţie pentru a ști cine cu cine se va lupta. 
Nou unitele puteri europene — Germania și Italia — și nou industrializata 
Japonie aveau să încerce să redefinească sistemul internaţional, controlat de 
puterile Europei Atlantice, Marea Britanie și Franţa fiind cele mai 
importante dintre ele. Şi cum aceste războaie au destrămat Europa și Asia, 
nu a fost greu de prevăzut — și mulţi chiar au făcut-o — că Rusia și America 
se vor afirma ca mari puteri mondiale. Ce a urmat a fost mai sumbru, dar nu 
dincolo de orice imaginaţie. 

La începutul secolului, H.G. Wells descria armele cu care se vor purta 
războaiele de către generațiile următoare. Nu trebuia decât să se uite la ce-și 
imaginau deja unii și la ce se putea deja construi și să coreleze aceste 
informaţii cu războiul din viitor. Însă nu numai tehnologia putea fi 
imaginată. Cei care simulau situaţii de război la U.S. Naval War College și 
în echipele din Departamentul Apărării din Japonia ar fi putut trasa și ei 
liniile generale ale războiului americano-japonez. Comandanții germani au 
pus pe hârtie cursul probabil al războaielor și riscurile lor, înaintea celor 
două conflagrații mondiale. Winston Churchill ar fi putut anticipa 
consecinţele războiului, atât pierderea Imperiului Britanic, cât și Războiul 
Rece ce a urmat. Nimeni nu și-a putut imagina detaliile precise, dar liniile 
generale ale secolului XX se puteau distinge. 

Asta am încercat și eu să fac în această carte — să simt secolul XXI, 
bazându-mă, în principal, pe geopolitică. Am început cu un lucru 
permanent: persistența condiției umane, plutind între rai și iad. Am căutat 
apoi tendinţele pe termen lung, pe care le-am găsit în declinul și căderea 


Europei ca piesă centrală a civilizaţiei mondiale și înlocuirea ei cu America 
de Nord și cu puterea dominantă a continentului nord-american, Statele 
Unite. Cu această schimbare majoră din sistemul internaţional, a fost ușor 
să discern atât caracterul SUA — încăpățânată, imatură și genială —, cât și 
reacţia lumii la el: teamă, invidie și împotrivire. 

Apoi m-am concentrat pe două idei. Prima, cine ar fi ostil; a doua, cum 
ar răspunde Statele Unite la această ostilitate. Ostilitatea ar veni în valuri, ca 
o continuare a epocilor scurte, schimbătoare, ale secolului XX. Mai întâi 
există Islamul, apoi Rusia și apoi coaliția noilor puteri (Turcia, Polonia și 
Japonia), iar, în final, Mexicul. Pentru a înţelege reacţia americană, m-am 
raportat la ceea ce am considerat a fi cicluri de câte 50 de ani prin care se 
desfășoară existența societăţii americane de-a lungul ultimelor câteva sute 
de ani și am încercat să îmi imaginez cum ar arăta anii 2030 și 2080. Asta 
mi-a permis să mă gândesc la schimbarea socială dramatică, ce este deja în 
desfășurare — sfârșitul exploziei demografice — și să iau în considerare ce ar 
însemna asta pentru viitor. Am putut, de asemenea, să mă gândesc la cum ar 
ajuta tehnologiile deja existente în momente de criză socială, făcând o 
conexiune între roboţi și energia solară generată din spaţiu. 

Cu cât intri mai mult în amănunte, cu atât riști să te înșeli. Desigur că 
știu asta. Dar misiunea mea, așa cum o văd eu, este să vă ofer o idee despre 
cum va arăta și cum se va simţi secolul XXI. Voi greși în multe detalii. S-ar 
putea, într-adevăr, să greşesc cu privire la ţările care vor fi mari puteri și 
cum se vor împotrivi ele Statelor Unite. Dar sunt sigur că poziţia SUA în 
sistemul internațional va fi elementul-cheie al secolului XXI și că alte ţări 
se vor agăța de ascensiunea lor. În final, dacă există o singură concluzie 
care ar trebui să se desprindă din această carte, aceea este că Statele Unite — 
departe de a fi în declin — abia și-au început ascensiunea. 

Scopul acestei cărți nu este acela de a ridica în slăvi Statele Unite. Eu 
sunt un partizan al regimului american, dar nu Constituţia susținută de cele 
85 de Documente Federale a dat Statelor Unite puterea lor, ci rezistența 
generalului Jackson în bătălia de la New Orleans, înfrângerea armatei 
conduse de Santa Anna în bătălia de la San Jacinto, anexarea Hawaii-ului și 
predarea bazelor navale britanice din Emisfera Vestică Statelor Unite în 


1940 — alături de caracteristicile geografice unice pe care le-am analizat pe 
îndelete în aceste pagini. 

Există un subiect pe care nu l-am abordat. Orice cititor va fi observat 
deja că nu am vorbit deloc de încălzirea globală în această carte. Ar putea fi 
o omisiune bătătoare la ochi. Da, cred că mediul este în încălzire și, cum 
oamenii de știință ne-au spus că dezbaterea s-a încheiat, trag ușor concluzia 
că încălzirea a fost cauzată de oameni. Așa cum a spus Karl Marx: 
„Omenirea nu-și creează singură probleme la care să nu aibă deja soluţii.” 
Nu știu dacă este universal valabil, dar pare să fie valabil în acest caz. 

Vor exista două elemente care vor putea rezolva problema încălzirii 
globale. În primul rând, încheierea exploziei demografice va reduce, de-a 
lungul deceniilor, creșterea cererii de orice fel. Apoi, costurile pentru 
găsirea și folosirea hidrocarburilor vor crește, ducând la mărirea nevoii de 
surse alternative. Cea mai la îndemână sursă este energia solară, dar eu cred 
că instalarea panourilor solare pe pământ ar întâmpina multe obstacole care 
nu s-ar întâlni în spaţiu. În a doua jumătate a secolului vom asista la 
transformări demografice și tehnologice care vor rezolva împreună 
problema încălzirii globale. Cu alte cuvinte, declinul populaţiei și 
dominarea spaţiului se vor combina pentru a rezolva problema. 

Esenţa metodei pe care am folosit-o în această carte a fost să analizez 
constrângerile aplicate oamenilor și naţiunilor pentru a vedea cum sunt 
aceștia forţaţi să se comporte, apoi să încerc să înţeleg consecinţele 
neintenționate ale acelui comportament. Există un număr infinit de 
necunoscute, nici o previziune despre acest secol nu poate fi nici completă, 
nici perfect corectă. Dar, dacă am reușit să vă fac să înțelegeţi unele dintre 
cele mai importante constrângeri, reacţiile comportamentale probabile la 
acestea și consecinţele acestor reacţii la nivelul cel mai general, mă declar 
mulțumit. 

Cât despre mine, este extraordinar de ciudat să scriu o carte al cărei 
adevăr general sau a cărei falsitate nu le voi putea niciodată afla. Scriu, 
aşadar, această carte pentru copiii mei, dar și mai mult pentru nepoţii mei, 
care vor putea să afle. Dacă Următorii 100 de ani le va fi de folos în vreun 
fel, atunci îmi voi fi făcut datoria. 


6 Celebra familie din sitcomul animat produs de Hanna și Barbera (n. tr.) 


MULTUMIRI 


Nici nu mi-aş fi putut imagina această carte, darămite să o pot scrie, 
dacă nu ar fi fost colegii mei de la Stratfor. Prietenul meu, Don Kuykendall, 
a fost mereu ferm pe poziție și de ajutor, de la început până la sfârșit. Scott 
Striger a fost răbdător și plin de imaginație când a venit vorba de hărți. Toţi 
cei de la Stratfor au încercat să mă facă un om mai bun care să scrie o carte 
mai bună. Doresc să le mulțumesc în mod deosebit lui Rodger Baker, Reva 
Bhalla, Lauren Goodrich, Nate Hughes, Aaric Eisenstein și Colin Chapman, 
dar și lui Peter Zeihan, ale cărui critici meticuloase și nemiloase m-au ajutat 
și m-au iritat la infinit. În afara familiei de la Stratfor, aş dori să le 
mulțumesc lui John Mauldin și Gusztav Molnar, care mi-au arătat un alt 
mod de a privi lucrurile. Susan Copeland s-a asigurat că acesta, alături de 
multe alte lucruri, au fost duse la bun sfârșit. 

La final, doresc să-i mulţumesc agentului meu literar, Jim Homfisher, și 
lui Jason Kaufman, editorul meu de la Doubleday, care au făcut eforturi 
mari pentru a încerca să mă ridice dincolo de impenetrabil. Rob Bloom s-a 
asigurat că totul este la locul lui. 

Această carte are mulți părinţi, dar eu sunt singurul responsabil pentru 
toate defectele ei. 


